
Cutiile de carton se aflau în partea de jos a dulapului. Erau trei. 
Wisting o trase afară pe cea mai mare. Unul dintre colțuri era pe 
cale să se rupă, așa că trebui să fie atent când o cără în living. 

Cele patru clapete care formau capacul erau petrecute una pe 
sub alta. Le deschise și scoase biblioraftul aflat deasupra. Era 
negru, iar pe cotor avea lipită o etichetă cam decolorată: 
Katharina Haugen. Îl puse deoparte, scoase un dosar roșu, pe care 
scria Martori l, și încă două de aceeași culoare, etichetate ca 
Martori II și Martori III. Apoi găsi și ceea ce voia să vadă. Dosarul 
pe care scria Strada Kleiverveien. 

Cutiile de carton conțineau tot ce se scrisese și se făcuse în 
cazul Katharina. La drept vorbind, n-ar fi trebuit să păstreze 
dosarele cazului acasă, dar nu considera că trebuiau închise într-o 
arhivă. Așezate cum erau în partea de jos a dulapului, îi aduceau 
aminte de caz ori de câte ori scotea o cămașă nouă. 

Își luă ochelarii de citit și se așeză cu dosarul în poală. Trecuse 
un an de când îl frunzărise ultima dată. 

Strada Kleiverveien. Acolo locuise Katharina. Casa solitară era 
fotografiată din diferite unghiuri. Era înconjurată de pădure din 
toate direcţiile. Într-una dintre fotografii, în fundal sclipea lacul 
Kleivertjern. Casa se afla pe un mic deal, la circa o sută de metri 
de stradă. Era maro cu cercevele albe, o ușă verde și ghivece goale 
sub ferestre. Privind fotografiile din dosar avea senzaţia că se 
plimbă printr-o casă bântuită. Katharina nu mai era, dar 
încălțămintea ei încă se afla pe podeaua verandei. O pereche de 
teniși cenușii, niște cizme maro și o pereche de saboți, alături de 
sandalele bărbătești mari și bocancii de lucru ai soțului ei. Pe 
cuier atârnau trei geci. Pe comoda din hol se aflau un pix și o 
listă de cumpărături, o scrisoare nedeschisă, un ziar și câteva 
pliante publicitare fără destinatar. Lângă un ornament zăcea un 
buchet de trandafiri pe jumătate ofiliți. Pe oglinda de deasupra 


comodei erau lipite câteva post-it-uri de mici dimensiuni: pe 
unul erau notate o dată și o oră, pe altul apăreau un nume și un 
număr de telefon, iar pe al treilea erau trei inițiale și o sumă de 
bani: AML 125 de coroane. 

Valiza ei zăcea deschisă pe pat, plină de haine, ca și cum ar fi 
intenționat să plece pentru o lungă perioadă: zece perechi de 
ciorapi, zece chiloți, cinci sutiene, zece tricouri, cinci perechi de 
pantaloni, cinci pulovere, cinci bluze și haine sport. Ceva în 
legătură cu conținutul valizei nu-i dădea pace, dar nu reușea să 
exprime în cuvinte ce. Selecția părea atât de rigidă și formală, de 
parcă ar fi fost împachetată de altcineva sau pentru altcineva. 

Întoarse pagina. Pe masa din living se aflau cinci cărți, pe care 
le scosese din bibliotecă. Pe unele dintre ele le citise și Wisting: 
Mengele Zoo, Alchimistul, Negri albi. Alături de cărți se găsea o 
fotografie cu Katharina și Martin Haugen. Fusese făcută undeva 
într-un punct de belvedere. Frau îmbrățișați și îi zâmbeau, 
probabil, trecătorului pe care îl rugaseră să îi fotografieze. 
Fotografia fusese înrămată, dar fusese scoasă din ramă și pusă 
lângă geam. 

Cele mai mari întrebări le ridicaseră fotografiile făcute în 
bucătărie. Pe blatul de lucru se afla o farfurie cu o felie de pâine 
unsă cu unt și un pahar de lapte. Scaunul pe care obișnuia să stea 
era împins puțin într-o parte, iar pe masă se vedeau un pix și ceea 
ce primise numele de Codul Katharina. 

Wisting privi fotografia cu ochii mijiţi. Conţinea o serie de 
numere dispuse pe trei coloane. Până acum, nimeni nu reușise să 
înțeleagă ce puteau să însemne. 

În afară de experții poliției, apelaseră și la criptologi de la 
Ministerul Apărării care să analizeze misteriosul mesaj, dar nici ei 
nu fuseseră mai aproape de o soluție. Codul le fusese trimis și 
unor experți străini, dar până și acestora foaia de hârtie li se 
păruse o combinaţie de numere fără sens. 

Wisting examină copia fotografiei pe toate părțile, ca și cum ar 
fi sperat să descopere că de data asta ceva s-a schimbat și că, în 
sfârșit, avea să pătrundă semnificația numerelor. 


Brusc, își ridică privirea. Sosise Line. Nu auzise ce spusese fiica 
lui. Nici măcar nu observase că intrase în cameră. 

— Hm? întrebă el, dându-și jos ochelarii de citit și lăsându-i să 
atârne pe șnurul de la gât. 

Line se așeză ținându-și fiica în poală și începu să-și scoată 
geaca și pantofii, privind în tot acest timp la cutia de carton pe 
care o adusese Wisting. 

— Uitasem că mâine este 10 octombrie, repetă ea. 

Wisting puse jos dosarul, întinse mâinile spre nepoata lui și o 
luă în brațe. Nu mai era un bebeluș. Micuţul crab neajutorat pe 
care îl ținuse prima dată în braţe cu 14 luni în urmă dobândise o 
personalitate proprie. Işi lipi buzele de obrajii ei rotunjori și îi 
dădu un pupic. Amalie râse cu sughițuri și încercă prindă 
ochelarii cu mânuţele dolofane. El și-i scoase de tot și îi puse 
alături. 

— Crezi că mai e ceva pe acolo ce încă n-ai citit până acum? îl 
întrebă Line, făcând semn cu capul spre dosarul de pe masă. 

Părea morocănoasă și nervoasă. 

— S-a întâmplat ceva? se interesă Wisting. 

Line oftă, scotoci prin geantă și cu o mișcare rapidă scoase o 
bandă adezivă galbenă. Urmară un ruj, un pix, un pachet de 
gumă de mestecat și alte câteva mărunțișuri. 

— Am primit o amendă de parcare, îi explică ea, trântind-o pe 
masă, după care puse toate lucrurile înapoi în poșetă. 700 de 
coroane. 

Wisting îi aruncă o privire. 

— Parcare cu încălcarea indicatorului 372, citi el. Ce este 
indicatorul 372? 
— Parcarea interzisă. 

Wisting zâmbi, se aplecă și își frecă nasul de obrăjorul nepoatei 
sale. 

— Mami a fost amendată, spuse el cu vocea schimbată. 

Line se ridică în picioare. 

— Nu înțeleg de ce mai lucrezi la dosarul ăsta, după atâția ani, 
spuse ea mergând în bucătărie. 
— Ai de gând să faci plângere? Pentru amendă. 


— N-am de ce să fac plângere. N-am văzut indicatorul. Sunt bani 
pierduţi. 

Se întoarse cu o linguriţă, scoase un iaurt din sacoșa de 
schimburi și o luă din nou pe Amalie la ea în poală. 

— Ai mai găsit vreo rudă? 
Line deschise iaurtul. 
— Nişte rude de gradul cinci și șase în Bergen, răspunse ea 
aruncându-i un zâmbet scurt. 
— Cum ajungi să ai rude de gradul ăsta? 
— Având străstrăstrăstrăbunici comuni, îi explică Line, hrănind- 
o pe Amalie. 
— Și despre ce stră-stră-stră-străbunic vorbim? 
— Arthur Thorsen a fost stră-străbunicul mamei. 
— Nu am auzit niciodată de el, recunoscu Wisting. 
— S-a născut în Askøy, în 1870. 
Wisting luă raportul pe care îl citea. 
— Și mai spui că eu răscolesc prin hârtii vechi? zâmbi el. 
— Dar ceea ce cauţi tu nu se află acolo. Faci același lucru de 25 
de ani, însă răspunsul nu este acolo. 
— De 24, o corectă Wisting ridicându-se în picioare. 

Știa că, probabil, răspunsul nu era de găsit în niciuna dintre 
cutiile din dulapul cu haine, dar în același timp era convins că 
măcar unul dintre cele 763 de nume consemnate în documentele 
de urmărire penală aparținea unei persoane care știa ce se 
întâmplase în acel octombrie, în urmă cu aproape 25 de ani. 

Ridică unul dintre dosarele roșii și răsfoi la întâmplare. O 
declarație de martor. Hârtia pe care era scrisă era îngălbenită și 
textul decolorat. Wisting citi începutul unei fraze pe care-i căzură 
ochi, undeva pe la mijlocul paginii, și știu cum se termina fără să 
trebuiască să ajungă la final. Era un interogatoriu de rutină. Nu 
conținea detalii importante sau interesante, dar de fiecare dată 
când îl citea, pe acesta sau oricare alt document, avea 
sentimentul că de data asta avea să descopere un detaliu pe care 
îl trecuse cu vederea până atunci sau că avea să interpreteze cele 
scrise într-un context nou și clarificator. 

— Pleci? îl întrebă Line, scoțându-l din amorțeala gândurilor. 


El închise dosarul și realiză că nici de data asta nu auzise ce-i 

spusese. 

— O să mergi din nou cu el în excursie? îl întrebă ea. 

— Cu cine? se interesă Wisting, cu toate că știa la cine se referă. 
— Cu el, repetă Line făcând resemnată un semn spre teancul de 
documente. 

— Nu cred. 

— Dar parcă ăsta era planul. Să mergi mâine la el acasă, nu? 

Wisting încuviință. La asta se ajunsese. Ca în fiecare an, pe 10 
octombrie, să-l viziteze pe Martin Haugen. 

— Îmi pare rău, spuse el, lăsând dosarul din mână. 

Știa prea bine cum se transforma în apropierea aniversării. 
Vechiul caz îi întunecase conștiința, făcând ca tot restul să 
pălească. 

— Ce ai de gând să faci în seara asta? o întrebă el îndreptându-se 
spre fereastră. 

Afară era întuneric. Pe geamuri erau stropi de ploaie. 

Line îi dădu fiicei sale ultima linguriţă de iaurt. 

— Merg la antrenament. Speram să ai tu grijă de Amalie. Nu se 
simte prea grozav la locul de joacă, zise ea și lăsă copila pe podea. 

Micuța Amalie stătea în picioare pe podea, clătinându-se. 

— O poți lăsa aici, zâmbi Wisting, bătând din palme pentru a-și 
face nepoata să vină spre el. 

Ea se apropie împleticindu-se și începu să râdă când Wisting o 
prinse și o ridică în aer. 

— Ai grijă, abia a mâncat, îl avertiză Line. 

Wisting o lăsă jos și se duse în camera alăturată de unde veni 
cu o cutie plină cu jucării. Apoi îi răsturnă conținutul și se așeză 
lângă fetiță, pe podea. 

Amalie apucă o jucărie roșie de lemn și spuse ceva ce Wisting 
nu înţelese. 

— Mulţumesc, mă întorc peste vreo două ore, spuse Line și se 
ridică în picioare. 

Le făcu semn cu mâna, însă Amalie era prea ocupată ca să bage 
de seamă că mama ei pleca. 


Timp de zece minute rămaseră împreună pe podea, dar, treptat, 
fetița deveni mai interesată să se joace de una singură. Când se 
ridică, articulațiile genunchiului îi trosniră. Se îndreptă spre cutia 
de carton, își luă agenda de lucru și se așeză din nou pe scaun, 
lăsându-se pe spetează. O răsfoi înainte și înapoi, se întinse după 
ochelari și și-i puse din nou. 

Toate informaţiile cazurilor la care lucra erau notate între 
coperţile voluminoasei sale agende albastre. Mai întâi cuvintele- 
cheie despre datele esențiale ale cazului, urmate, treptat, de 
detaliile obținute, de declaraţiile martorilor, documente şi 
rezultate de laborator. Agenda era ancora cazului. Conţinea 
fiecare audiere pe care o condusese și fiecare probă pe care o 
obținuse, și stătea mereu la baza evaluării următorului pas. 

Nu înțelegea de ce era Line atât de nemulțumită că încă mai 
studia vechiul caz. De obicei era fascinată de enigmele 
neelucidate și de întrebările rămase fără răspuns. Aceeași sete de 
cunoaștere care pe el îl făcuse să devină detectiv o împinsese pe 
ea să devină jurnalist. Dacă drumul pe care mergea se bifurca, iar 
ea îl alegea pe cel din dreapta, îi plăcea să știe unde ar fi putut să 
o ducă și celălalt. După nașterea Amaliei, începuse să cerceteze 
istoricul familiei. Probabil că în primul rând dorea să-i ofere fiicei 
sale o familie mai numeroasă, din moment ce tatăl ei era mai 
mult sau mai puţin absent din peisaj. Însă motivul determinant îl 
constituia dorința profundă de cunoaștere. Știa că exista o 
satisfacție intrinsecă în a descoperi constant noi legături de 
familie și a-ţi forma treptat o imagine de ansamblu, oarecum 
holistică. Nu se deosebea prea mult de o anchetă a poliției. 

Căutarea răspunsurilor a fost piatra de temelie a întregii 
activități de jurnalist a lui Line. Pentru ea, jurnalismul nu se 
rezuma doar la relatarea unei știri. Ceea ce voia ea să afle era ce se 
ascundea în spatele acesteia. Era o calitate apreciată de cei de la 
VG, care voiau să o păstreze și îi prelungiseră concediul, în 
speranța că avea să se întoarcă pentru un job permanent. 

Nu-și dorea ca ea să se implice în cazul Katharina, însă nu 
reușea să-i înțeleagă totalul dezinteres. Poate că acesta se datora 
faptului că dosarul fusese mereu acolo. Line avea șase ani când 


Katharina Haugen dispăruse. Era obișnuită ca el să scoată 
periodic documentele și să le studieze. Sau poate era din cauză că 
și ea, la fel ca mulți alții, acceptase explicația cu care se 
consolaseră majoritatea oamenilor. Aceea conform căreia 
Katharina Haugen alesese să se sinucidă într-o noapte sumbră de 
octombrie, în urmă cu 24 de ani. 

Însă, dacă așa se petrecuseră lucrurile, unde dispăruse cadavrul? 

O teorie alternativă susținea că fusese un accident. Că ieșise la 
plimbare, căzuse și rămăsese la pământ. Însă asta nu făcea decât 
să ridice și mai multe întrebări, în loc să ofere răspunsuri. 

Indiferent de modul în care dispăruse, mai erau și celelalte 
aspecte. Cele care îl împingeau an de an pe Wisting să revină la 
caz. Cum ar fi codul misterios de pe masa din bucătărie, bărbatul 
din casa vecină, în privința căruia nu se lămurise pe deplin, și 
problema cu tatăl ei necunoscut. Și mai erau și florile: 14 
trandafiri roșii. 

Amalie se ridicase în picioare. Era în lumea ei, ținându-se de 
brațul unui fotoliu în timp ce mușca o jucărie zornăitoare viu 
colorată. 

Wisting îi zâmbi, după care deschise unul dintre dosare și 
scoase declarația uneia dintre ultimele persoane care o văzuse în 
viață pe Katharina Haugen. Era vorba de o prietenă, pe nume 
Mina Ruud. Ea și Katharina cântau împreună într-un cor și se 
cunoșteau de cinci ani. În ultimele săptămâni, Katharina nu mai 
venise la repetiții. La telefon, îi spusese prietenei ei că nu era în 
formă și nu avea suficientă energie. Cu două zile înainte de a 
dispărea, Mina se dusese la ea acasă. Katharina arăta într-adevăr 
obosită și palidă. Era clar că o preocupa ceva, se gândise Mina. 
Când o întrebase direct, Katharina negase ș și-i spusese că începuse 
să ia niște vitamine, sperând că avea să se simtă mai bine. În 
timpul interogatoriului, Mina precizase că observase o schimbare 
majoră la Katharina pe parcursul ultimului an. De obicei, 
Katharina era ceea ce Mina numea o persoană energică, mereu 
fericită. Exuberantă, fusese cuvântul pe care-l folosise. Însă, la un 
moment dat, trebuie să se fi întâmplat ceva care-i schimbase 


personalitatea. Stătea în casă. leșea rar, abia dacă se mai întâlnea 
cu prietenii. Devenise retrasă, posomorâtă și tăcută. 

Din declarația Minei Ruud, lui Wisting îi atrăsese atenția în 
mod special o anumită secțiune. Conform celor declarate de ea 
anchetatorului, Katharina părea să fi purtat o povară întunecată 
în suflet. Era ca și cum ar fi avut un secret pe care nu îl putea 
împărtăși nimănui. Mai multe persoane, prieteni și colegi de 
muncă, o descriseseră pe Katharina Haugen ca fiind deprimată, 
înainte să dispară. În general, se presupunea că motivul îl 
reprezenta dorința ei de a se întoarce la familia și prietenii din 
Austria. 

Wisting sări peste câteva pasaje și citi alte câteva paragrafe din 
declarația Minei Ruud. Brusc, se opri la o frază asupra căreia nu 
mai zăbovise până atunci. Mina Ruud încercase să încadreze 
temporal o conversație cu Katharina. Aceasta îi spusese că în 
urmă cu două zile întâlnise un austriac. Fusese o întâlnire 
întâmplătoare, într-o cafenea. El o întrebase dacă scaunul de la 
masa ei era liber, iar Katharina, sesizându-i accentul, îl întrebase, 
la rândul ei, dacă era din Austria. Fusese plăcut să întâlnească pe 
cineva din țara ei. 

Anchetatorii alocaseră multe resurse pentru a-l găsi pe bărbat. 
Și apoi, era esenţial să afle când avusese loc întâlnirea. Din câte 
își amintea Mina, era o după-amiază, la jumătatea lui august. 

Cel puţin asta citise Wisting, dar nu asta scria și în documente. 

Citi propoziția încă o dată: era după-amiaza, la jumătatea lui 
august. 

Lipsea un cuvânt. În mintea lui, când citise propoziţia era ca și 
cum ar fi fost vorba despre o după-amiază de la jumătatea lunii 
august. Însă cuvântul o lipsea. Era o greșeală obișnuită. Și el o 
făcea ocazional. Nu toate cuvintele la care se gândea veneau de 
pe hârtie. Când parcurgea textul, creierul era păcălit să creadă că 
acel cuvânt se găsea acolo, pentru că, la drept vorbind, nu citești 
cuvânt cu cuvânt, ci lași privirea să curgă peste propoziție. 

Lipsa cuvântului nu însemna nimic. Nu schimba nimic, dar 
începu să se gândească că ar mai putea exista și alte lucruri în 


voluminoasele materiale de urmărire penală pe care le trecuse cu 
vederea. 

Puse declarația deoparte și își îndreptă atenția asupra celui mai 
apropiat teanc, cu un interes și un angajament reînviate. Când 
cineva dispare în circumstanțele în care dispăruse Katharina, 
existau patru posibilități: sinucidere, accident, fugă sau un act 
criminal. Ei cercetaseră toate ipotezele, inclusiv posibilitatea ca ea 
să fi plecat din ţară fără să anunţe pe nimeni pentru a începe o 
nouă viață fie în ţara ei natală, fie altundeva. 

Wisting nu crezuse niciodată în ipoteza conform căreia 
Katharina dispăruse din propria voință. Deși le lipseau atât 
cadavrul, cât și un loc al crimei, el tratase mereu cazul Katharina 
drept unul de omucidere. Această concluzie nu se baza pe un 
aspect singular, ci pe un ansamblu de circumstanţe. Cum ar fi 
geamantanul de pe pat, cărţile luate de pe rafturile bibliotecii și 
fotografia scoasă din ramă. Și mai era și codul de pe masa din 
bucătărie. 

Găsi fotocopia și o analiză din nou. Trei linii ușor curbate 
împărțeau foaia, formând două coloane. În partea de jos, era 
trasată o linie orizontală. Pe restul foii de hârtie se găseau o serie 
de numere. Cifra 362 era încercuită și scrisă de două ori. Același 
lucru era valabil și în cazul cifrei 334. La fel, cifra 18 fusese și ea 
scrisă de două ori și era înconjurată de un pătrat. În rest, pe 
pagină erau împrăștiate mai multe numere: 206, 613, 148, 701, 
404, 49. Cel mai interesant aspect al mesajului criptic consta în 
faptul că pe o parte a foii de hârtie fusese desenată o cruce, adică 
două linii perpendiculare, dintre care una puțin mai lungă decât 
cealaltă, ceea ce dădea impresia unei cruci. lar și iar, pixul cu 
pastă neagră fusese plimbat înainte și înapoi, până când foaia 
aproape că se rupsese. 

Încă o dată, Wisting se trezi că se oprește și analizează crucea și 
numerele. De data asta, simțea că ceva stătea la pândă în 
subconștientul lui. Că numerele erau pe cale să capete un 
oarecare sens. 

Inspiră și își ținu respirația. Era exact genul de moment pe care 
îl aștepta atunci când scosese din nou dosarul din dulap. Sperând 


că pe parcursul ultimului an învățase — auzise, văzuse sau 
experimentase — ceva care să-i fi lărgit aria de expertiză, în așa 
fel încât să-i poată interpreta conținutul dintr-o nouă 
perspectivă. Acum, simțea că ajunsese în acel punct. În pragul 
înțelegerii. O linie, o imagine, un detaliu nesemnificativ care îi 
rămăsese blocat în subconștient în timpul ultimelor 12 luni era 
pe cale să-i ofere un indiciu. 

Citi numerele cu voce tare, încercând să-și ajute mintea să 
scoată ceva la suprafață. 

— 206, 613, 148... 

Micuța Amalie îl imită. Încercă să repete aceleași numere și râse 
de propria încercare eșuată. 

Wisting îi aruncă o privire. Era complet albastră în jurul gurii și 
în mână ținea un pix. Mușcase din el și pasta i se scursese pe 
mână. Ea gânguri și râse, ducându-și din nou pixul la gură. 
Wisting scăpă hârtiile din mână, se repezi spre ea și îi smulse 
pixul dintre degete. Buzele, dinții, limba și întreaga jumătate 
inferioară a fețișoarei îi erau colorate în albastru. O înșfăcă în 
braţe și fugi în baie, porni apa și o ținu deasupra chiuvetei. Lăsă 
apa să-i curgă în palmă, O stropi pe faţă și repetă procesul. Amalie 
începu să țipe. El îi aruncă mai multă apă în gurița deschisă. 
Amalie începu să tușească și să scuipe. În chiuvetă se scurgea apă 
colorată. În ciuda protestelor ei, o clăti până nu-i mai rămase 
pastă de pix în gură. Apoi se așeză pe vasul de toaletă ținându-și 
nepoata în poală și încercând s-o liniștească. 

— Gata, gata, totul e bine, spuse el, străduindu-se să pară vesel. 

Amalie se mai calmă puțin. Wisting își scoase telefonul mobil 
din buzunar și sună la urgenţe. Povesti pe scurt ce se întâmplase. 

Asistenta îi ceru numele. 
— Ingrid Amalie Wisting, răspunse el, dând și data nașterii. 

La celălalt capăt auzi sunetul tastaturii. 
— Câtă pastă de pix a înghiţit? se interesă asistenta. 
— Nu știu, recunoscu Wisting și o cără pe Amalie înapoi în 
living. Pixul era pe jos și lăsase o pată albastră pe covor. A rămas 
puțin mai mult de jumătate din pastă, spuse el. Însă cea mai 
mare parte pare să fie pe mâinile și pe hainele ei. 


— În mod normal, cantități mici de pastă sunt inofensive. Mai 
grav este dacă a ronţăit bucăți de plastic. 

Wisting se uită la pix. Avea capătul ciobit. 

— În cazul ăsta ce se poate întâmpla? 

— Se poate sufoca cu ele. Dar se pare că totul e în regulă. E 
posibil s-o doară puţin stomacul, dar sunt sigură că le va elimina 
pe cale naturală. 

Wisting îi mulțumi și o duse pe Amalie înapoi în baie. Umezi o 
cârpă și încercă să-i curețe fețișoara și degețţelele. Reuși, într-o 
oarecare măsură, însă culoarea albastră nu dispăru complet. Luă 
periuța de dinţi, puse pe ea puțină pastă de dinţi și încercă să îi 
spele dințișorii colorați. Amalie protestă și începu să plângă din 
nou. El renunţă, o duse în living și se prăbuși pe scaun, ţinându- 
și nepoata în poală. Teama pe care o simțise se transforma în 
frustrare. Era supărat pe el însuși. Amalie continuă să plângă. 
Probabil că era obosită, iar neliniștea lui se răsfrângea asupra ei. 
Se ridică și, sprijinindu-și nepoata de șold, strânse lucrurile care 
țineau de cazul Katharina și puse totul la loc în cutie. Unul dintre 
dosare nu fusese închis și hârtiile se împrăștiară pe masă și pe 
podea. Le culese și le îndesă în cutia mare, fără să-i pese dacă se 
îndoiau sau se amestecau. Voia doar să nu le mai vadă. 

O așeză pe Amalie pe celălalt șold, închise cutia de carton și o 
împinse cu piciorul la perete. Se așeză apoi pe podea alături de 
Amalie și o privi. Hăinuţele erau distruse. Probabil că oricum 
aveau să îi rămână mici, dar trebuia să îi propună Linei să-i 
cumpere el altele. 

Plânsetele încetaseră și când sosi Line erau absorbiți de un joc 
în care trebuiau să așeze cuburi de lemn unele peste altele. 

Văzându-i jucându-se, Line zâmbi, însă încremeni când văzu 
culoarea albastră din jurul gurii și de pe hainele Amaliei. 

— Ce s-a întâmplat? întrebă ea, ridicându-și fetița în brațe. 

— A pus mâna pe un pix, răspunse Wisting. 

— N-ai fost atent la ea? 

— S-a mișcat repede. 

— Dar erai lângă ea, nu? 


— Bineînţeles. Numai că dintr-odată stătea acolo, cu toată fața 
pictată. Cred că era pixul tău. Probabil că ţi-a căzut din geantă 
când mi-ai arătat amenda de parcare. 

Line își umezi degetul mare și încercă să curețe bărbia Ameliei. 
— Am vorbit cu cei de la urgenţe. În cantități mici, pasta de pix 
nu este periculoasă. E cam greu de îndepărtat, dar nu este 
periculoasă, spuse Wisting. 

Line oftă. 

— Trebuie s-o duc acasă, să-i fac o baie. 

Se așeză pe scaun și începu să-și îmbrace fiica. 

Wisting strânse jucăriile de pe jos. 

— Pot să îi iau niște hăinuțe noi. Sau cel puțin să plătesc pentru 
ele, spuse el. 

Line clătină din cap. 

— Nici să nu te gândești. Mulţumesc că ai avut grijă de ea. 
— Îmi pare rău. Probabil că sunt o bonă groaznică. 

Line îi zâmbi scurt. 

— E în regulă. Nu uita că în weekend vine Thomas, zise ea, 
aruncând o privire spre cutia cu documente. 

Thomas era fratele ei geamăn. Fra pilot de elicopter în cadrul 
Forțelor Aeriene Norvegiene și venea acasă doar de câteva ori pe 
an. 

— O să fac pizza, îi spuse Wisting zâmbind. 

Era o tradiție pe care o începuse pe când Line și Thomas erau 
adolescenți. În fiecare vineri, când se întorcea de la serviciu, făcea 
un aluat de pizza. Line și Thomas îl ajutau cu toppingul. 
Procedaseră în felul ăsta pe tot parcursul anilor '90, până când 
Thomas se înrolase în armată. 

— Vom veni, spuse Line îmbrăţișându-și fiica. Îi spui la revedere 
bunicului? 

Wisting se apropie de ele, le îmbrăţișă pe rând și le conduse la 
ușă. Rămase la intrare și le urmări cu privirea în timp ce mergeau 
prin ploaie spre casa lui Line, aflată în capătul străzii. O mințise, 
își spuse în mintea lui, gândindu-se cu câtă ușurință afirmase că 
avusese grijă de Amalie, în loc să admită că fusese absorbit de 
cazul Katharina. Și nu doar că mințise, dar mai și transferase o 


parte din vină și responsabilitate pe umerii lui Line. Susținuse că 
din vina ei se rătăcise pixul printre jucării. 

Închise ușa, se duse înapoi în living și rămase în loc uitându-se 
la cutia de carton pe care o împinsese. 

Minciuna era o parte a oricărei investigații. Toată lumea 
mințea. Rareori existau situații în care se mințea pe față, însă 
majoritatea ocoleau adevărul, într-un fel sau altul. Vorbeau 
ambiguu, treceau sub tăcere anumite detalii, exagerau, înfloreau 
lucrurile ca să pară mai interesante sau omiteau informații care îi 
puneau într-o lumină nefavorabilă. In plus, se întâmpla ca 
amintirile să fie distorsionate, să își amintească ceea ce trăiseră 
într-un mod diferit de cel în care se petrecuseră de fapt lucrurile. 
Și în loc să admită că nu își aminteau exact, umpleau golurile 
după cum le trecea prin cap sau după cum le-ar fi convenit lor să 
se fi întâmplat totul, adesea influențați de ceea ce auziseră sau 
văzuseră alții. Ca să dai în vileag aceste minciuni, erau necesare 
alte informaţii cu ajutorul cărora să poți verifica declaraţiile 
obținute. 

Se aplecă și ridică pixul din care ronțăise Amalie. Logoul 
sindicatului polițiștilor abia dacă se mai distingea sub urmele de 
dinți. Era pixul lui. Se întrebă dacă avea să îi spună lui Line sau 
avea să lase lucrurile așa. Oricum, pixul nu mai putea fi folosit. Il 
duse în bucătărie și îl aruncă în coșul de gunoi. Apoi se întoarse 
în living, deschise cutia de carton și luă din nou dosarul. 


Șuvoaie subțiri și translucide de apă despicau oblic întunericul 
din fața farurilor mașinii, în timp ce Wisting ieșea cu spatele din 
garaj. Ploaia se întețise în timpul nopții. Rămăsese treaz până ce 
trecuse bine de miezul nopții, încercând să regăsească firul ideilor 
pe care aproape că îl prinsese mai devreme, în timpul serii, însă 
acesta dispăruse. 

Se uită peste umăr la casa în care locuia fiica lui. În bucătărie, 
lumina era aprinsă. Amalie se trezea pe la ora 6:00, știa asta. 
Rămase o clipă în spatele volanului, întrebându-se dacă ar trebui 
să treacă pe la Line și să o întrebe dacă totul era în ordine. Avea 
destul timp la dispoziţie. Dimineața avea mereu timp. Ziua de 
muncă începea abia peste o oră. Dar probabil că Line încerca să o 
facă pe Amalie să adoarmă din nou. Caz în care n-ar fi făcut decât 
s-o deranjeze. 

Ziua de 10 octombrie din urmă cu 24 de ani fusese senină, cu 
un vânt blând și slab dinspre sud-est, își amintea el din rapoarte. 
In timpul după-amiezii, începuseră să se adune norii. Vântul se 
transformase într-o briză ușoară, iar temperatura scăzuse la 
aproape opt grade. 

Conduse încet prin zona rezidențială și viră la stânga când 
intră pe strada Larviksveien. Ziua de muncă urma să fie irosită, 
știa asta. Nu avea capacitatea să se concentreze la prea multe alte 
lucruri nici înainte, nici după întâlnirea cu Martin Haugen. 

Katharina mai dispăruse și înainte. La acea vreme, numele ei 
era Katharina Bauer. Avea 21 de ani. Se urcase pe motocicleta ei 
acasă, în Perg, ieșise din orășelul austriac și nu se mai întorsese 
niciodată. 

Pe atunci fugise de o familie disfuncțională, cu un tată vitreg 
abuziv și alcoolic și o mamă instabilă, cu probleme de sănătate 
mintală. Katharina și sora ei rămăseseră împreună și avuseseră 
grijă de fratele lor mai mic, însă când acesta ajunsese la vârsta la 


care își putea purta singur de grijă, Katharina își pregătise 
rucsacul și plecase. 

Călătoria i se terminase în Norvegia. Undeva în această țară 
avea un tată. În orice caz, așa îi spusese mama, că tatăl ei era 
norvegian. Nu avea nicio speranță să îl găsească. Știa doar că 
numele său era Richardt și că, pentru o vreme, fusese un client 
fidel al restaurantului la care lucrase mama ei, în vara anului 
1958. După care el își văzuse de drum și nici măcar nu exista 
certitudinea că știa că devenise tată. 

La drept vorbind, nu pentru tatăl ei necunoscut venise în 
Norvegia. Venise, în primul rând, ca să evadeze. Dar fusese și 
curioasă în privința acestei țări. Înainte de a pleca îi învățase 
geografia, istoria și, într-o mică măsură, limba. 

După ce ajunsese în Norvegia, încercase într-adevăr să-și 
regăsească tatăl. Printre obiectele lăsate în urmă se găseau liste cu 
numele și adresele diverșilor bărbați ce purtau numele de 
Richardt, scris în diverse moduri, dar părea să fi fost un proiect pe 
care îl abandonase cu câțiva ani înainte de a dispărea. Unele 
nume erau tăiate, însă mai rămăseseră peste trei sferturi din liste. 
Poliţia a luat legătura cu toți. Cei tăiați de pe liste au confirmat că 
fuseseră contactaţi, dar probabil că niciunul nu era cel pe care îl 
căuta. 

Wisting se văzu nevoit să mărească viteza ștergătoarelor de 
parbriz. Pe măsură ce se apropia de centrul orașului, traficul se 
aglomera. Ploile din ultimele zile își găsiseră noi căi de scurgere. 
În mai multe locuri pământul fusese spălat și porțiuni de asfalt se 
prăbușiseră, astfel că traficul era deviat. 

Originară din Austria, Katharina se specializase ca topograf și 
proiectant în domeniul amenajării teritoriului, iar după ce sosise 
în Norvegia lucrase o vreme pentru autoritatea locală de 
administrare a drumurilor. Era talentată la limbi străine, așa că 
învățase repede norvegiana și își perfecționase pregătirea la o 
școală cu profil tehnic. În cele din urmă obținuse un loc de 
muncă la Administrația Norvegiană a Drumurilor, unde se 
implicase în proiectarea și construirea unei noi autostrăzi prin 
sudul regiunii Telemark. Acolo îl întâlnise pe Martin Haugen. El 


lucra în calitate de maistru și era unul dintre muncitorii care 
veneau frecvent în vizită la biroul de planificare. 

Traficul înainta încet. Un biciclist în echipament de ploaie 
complet își croi drum printre mașini. 

Trebuia să ajungă acasă la Martin Haugen în jurul prânzului. 
Nu aveau vreo înțelegere în acest sens. Niciodată nu avuseseră 
una, dar în fiecare an de la dispariția Katharinei sosise acolo la 
aceeași oră și știa că Martin Haugen urma să-l aștepte și anul 
acesta. Cafeaua avea să fie gata. Cu siguranţă că și prăjitura de la 
cofetărie avea să fie deja pregătită. Probabil că va cumpăra o 
prăjitură cu glazură de lămâie sau o ruladă cu zmeură. La început 
aveau să abordeze subiecte de complezență, după care 
conversaţia urma să se concentreze asupra Katharinei. 

Wisting o întâlnise cândva. El nu-și amintea de acel moment și 
abia după cinci sau șase ani de la dispariţia ei îi pomenise Martin 
Haugen de acest lucru. Fusese într-o zi de 17 mai, îi povestise el, 
arătându-i un decupaj din ziar. Katharina și ceilalți prieteni din 
cor cântaseră în timpul sărbătorii din Bøkeskogen. In ziar era o 
fotografie cu ei, iar Wisting, care fusese la muncă în ziua aceea, 
putea fi zărit în fundal. Când fotografia fusese publicată, 
Katharina i-l arătase pe Wisting în poză și-i spusese lui Martin că 
exact înainte ca ei să înceapă să cânte găsise niște chei și i le 
predase polițistului din fotografie. 

Wisting nu-și amintea episodul și s-a gândit că probabil 
Katharina îl confundase cu alt poliţist. Dar apoi a găsit raportul 
cu obiecte pierdute, l-a răsfoit și acolo, spre surprinderea lui, a 
dat peste propria-i notă conform căreia Katharina Haugen găsise 
și predase un set de chei. Așadar, vorbise cu ea, îi notase numele 
și ulterior îl consemnase în raportul privind bunurile pierdute. 
Când a încercat să-și aducă aminte întâmplarea, n-a reușit să 
evoce decât niște secvențe vagi, însă întâlnirea i se ștersese din 
memorie. Și Martin Haugen uitase de acel moment până când, 
făcând ordine într-un sertar, găsise articolul decupat și îl 
recunoscuse pe Wisting. 

În spatele lui claxona o mașină. Wisting se trezi din gândurile 
lui și recuperă distanța față de vehiculele din față. 


Pe străzile din centrul orașului era mai liber și ajunse la secția 
de poliție cu un avans care îi permise să pornească aparatul de 
cafea, astfel încât cafeaua să fie gata înainte de sosirea celorlalți 
colegi din departament. 

Nu fuseseră incidente majore de raportat din timpul nopții sau 
al după-amiezii anterioare. A repartizat cele mai importante 
cazuri care trebuiau investigate și le-a sortat pe cele care nu 
meritau o atenție suplimentară. La ora 10:00 avea o ședință 
pentru stabilirea bugetului și trebuia să verifice listele cu debite 
împreună cu unul dintre procurorii poliției. In plus, trebuia să 
prezinte informaţii pentru realizarea unei analize de impact 
asupra departamentului de cercetări judiciare, în contextul 
viitoarei fuzionări a districtului de poliție cu cele din judeţele 
învecinate, dar pe aceasta putea s-o amâne până după întâlnirea 
cu Martin Haugen. 

Se lăsă pe speteaza scaunului și își duse mâinile la ceafă. Apoi 
se aplecă și deschise ultimul sertar de jos. Ceruse o copie a 
fotografiei din data de 17 mai, publicată în ziar. O scoase și o 
studie atent. Fotografia din ziar era alb-negru. Katharina era 
împreună cu un grup de prieteni îmbrăcați festiv și purta o rochie 
subțire, de vară. Avea părul lung și el știa că era blond-roșcat. 
Ochii ei erau albaștri, dar din privirea surprinsă de fotografie 
părea să răzbată ceva întunecat. O tristeţe care era vizibilă chiar 
dacă zâmbea larg. Buzele păreau moi, reflectă el acum privindu-le 
din nou. Mai blânde decât ochii. 

Nu credea că mai era în viață, dar se întreba cum ar fi arătat 
acum. Și el se schimbase. In fotografie avea aproape 30 de ani. 
Era zvelt. Părul, abia vizibil sub șapca de la uniformă, era închis 
la culoare și își ținea spatele drept. 

Pentru Wisting, cazul Katharina a început abia în data de 11 
octombrie, când soțul ei a declarat-o dispărută. Doi anchetatori s- 
au deplasat pe strada Kleiverveien pentru primele cercetări. 
Wisting și Eivind Larsen. Wisting a rămas în living împreună cu 
Martin Haugen, în timp ce Eivind Larsen s-a plimbat prin casă, 
căutând ceva care să le spună unde dispăruse Katharina. Însă 


nimic din cele găsite în locuite sau apărute în timpul discuţiei nu 
i-a ajutat să se apropie de un răspuns. 

Wisting se ridică, se duse la fereastră și rămase acolo simțind în 
corp o furnicătură stranie și totuși familiară. O stare de neliniște 
provocată de treburile nerezolvate. 

Primul aspect care trebuia investigat privea suspiciunea ca 
Martin Haugen să fi fost implicat în dispariția ei. Pe atunci, el 
lucra pe șantierul unui drum ce se construia în Trøndelag și 
locuia în niște barăci la Malvik. Se afla la mai mult de opt ore de 
mers cu mașina de casă. 

In cazul unei dispariții precum a Katharinei, soțul era primul 
suspect, dar cronologia evenimentelor nu scosese la iveală nicio 
dovadă că el ar fi fost implicat. Martin Haugen vorbise la telefon 
cu Katharina pe la ora 22:00, în seara zilei de 9 octombrie. 
Compania de telefonie confirmase că la ora 22:06 inițiase un apel 
de la telefonul public din sala de mese către locuința Katharinei 
și a lui Martin Haugen, de pe strada Kleiverveien, din Larvik. 
Convorbirea durase 8 minute și 17 secunde. In dimineața 
următoare, la ora 7:00, Martin Haugen se afla la locul lui, în 
spatele manetelor excavatorului. Exista o fereastră de nouă ore, 
în vreme ce pentru un drum dus-întors spre Larvik ar fi avut 
nevoie de 16 ore. 

După ce a ieșit din tură, a încercat să sune acasă, dar nu i-a 
răspuns nimeni. Mai mulți colegi observaseră că încercase toată 
seara să o sune și că își exprimase îngrijorarea. Sunase la prieteni 
și la cunoștințe, dar nimeni nu o văzuse. Seara, târziu, l-a rugat 
pe cel mai apropiat vecin să meargă până la ei acasă să vadă ce se 
petrece. Nu exista niciun semn că ea ar fi fost acasă. Vecinul a dat 
ocol casei și s-a uitat pe geam. Dincolo de faptul că pe masa din 
bucătărie părea să se găsească un bilet scris de mână, nu a avut 
nimic altceva să-i raporteze. 

Chiar înainte de miezul nopţii, Martin Haugen s-a urcat în 
mașină și a plecat spre casă. La ora 8:47, în data de 11 octombrie, 
a sunat la poliţie și a sesizat dispariția soţiei sale. 

La drept vorbind, nici acum nu știau mai multe decât atunci. 
Știau multe despre ce nu se întâmplase, despre ce nu făcuse 


Katharina și despre unde nu mersese, dar nu aflaseră de ce, cum 
sau unde dispăruse. 


La ora 11:45, Wisting ieși din birou. Se urcă în mașină și merse 
spre strada Kleiverveien. Ploaia aproape că se oprise și cerul se 
însenina. 

Cu trecerea anilor, relația dintre el și Martin Haugen se 
schimbase. La început, legătura dintre ei fusese de ordin 
profesional, după care devenise tot mai informală. Acum puteau 
să glumească și să râdă împreună și să vorbească și despre alte 
lucruri decât despre dispariție. In urmă cu câţiva ani, Martin 
Haugen împrumutase un excavator și-l ajutase să scape de niște 
rădăcini de copac din grădină. In fiecare toamnă, Wisting 
cumpăra de la el câțiva saci de lemn de foc, iar înainte de 
Crăciun el îi aducea, adesea, câte un brad din pădurea din spatele 
casei. Fuseseră împreună la cabană și la partide de pescuit, iar 
Martin Haugen fusese la înmormântarea lui Ingrid. Dar nu era o 
prietenie adevărată. Nici nu putea fi. Căile lor se intersectaseră în 
circumstanțe tragice și încă exista ceva acolo care îl făcea pe 
Wisting să păstreze distanța. Aveau aceeași vârstă și i se 
întâmplase să se gândească la faptul că, într-un context diferit, 
Martin Haugen ar fi putut deveni unul dintre puţinii, dar bunii 
săi prieteni. 

La doi ani de la moartea lui Ingrid, Wisting începuse o nouă 
relație. Aceasta se încheiase, deja, dar cât timp durase fusese 
înflăcărată și reală, iar el și-ar fi dorit să continue. Martin Haugen 
nu mai intrase însă în nicio altă relație. Pe de altă parte, el mai 
fusese căsătorit înainte. O căsătorie de scurtă durată, cu o femeie 
cu opt ani mai mare decât el. Unul dintre dosarele din caz purta 
numele ei: Inger Lise Ness. În săptămânile ulterioare dispariţiei, 
dosarul prinsese să se îngroașe, dar nici acesta nu le oferise vreun 
răspuns. 

Ștergătoarele alunecau scârțâind pe parbriz. Wisting le opri. Pe 
măsură ce se apropia de Kleiver, clădirile de pe marginea șoselei 


deveneau tot mai răzlețe. Drumul se îngusta și era tot mai 
degradat. Trecu pe lângă o pepinieră și o mică fermă. Pe partea 
stângă se afla vechiul service auto. Unele dintre mașinile 
accidentate din curtea atelierului fuseseră acolo și cu un an în 
urmă. Încetini în timp ce se apropia de intersecția în care se aflau 
cutiile poștale. De la ultima lui vizită, pe marginea drumului 
fusese montat un indicator: Accesul interzis, cu excepția riveranilor. 
Wisting îl depăși și se uită în oglinda retrovizoare la casa roșie de 
pe cealaltă parte a drumului. Steinar Vassvik locuia vizavi de 
drumul de ieșire. Îi rosti numele cu voce tare: 

— Steinar Vassvik. 

Acesta fusese cel mai potrivit candidat pentru rolul de suspect. 
Nu exista nimic concret la baza suspiciunii, însă era cel mai 
apropiat vecin, ultima persoană care o văzuse pe Katharina și nu 
avea un alibi. In plus, mai fusese condamnat pentru violențe. 

Drumul pietruit șerpuia printre copaci. După o sută de metri, 
se ivi casa lui Martin Haugen. De când fusese aici ultima dată, 
aceasta fusese zugrăvită. Cel mai probabil, în timpul verii. În 
plus, o parte a pădurii din jurul ei fusese tăiată. Devenise mai 
luminoasă și mai aerisită. 

Apa de ploaie formase o baltă în curte. Wisting parcă în așa fel 
încât să nu pășească în ea. 

Pisica se ridică de pe covorașul de la intrare, se întinse 
arcuindu-și spinarea și veni spre el. 

De obicei nu era nevoie să sune la ușă. Martin Haugen venea 
adeseori la fereastră când auzea o mașină în curte. Wisting se uită 
la casă și lăsă pisica să i se frece de picioare în timp ce aşteptă ca 
Martin să apară la ușă. 

Nu se întâmplă asta. 

Wisting urcă mica scară și sună. Pisica îl urmă. Auzi sunetul 
soneriei în interiorul casei, însă nimic altceva. 

Prin spațiul îngust dintre ușă și toc putea să vadă că aceasta era 
încuiată. Mai sună o dată și se aplecă să mângâie pisica. Avea 
blana udă. 

Wisting se întoarse cu spatele la ușă. Mașina lui Haugen nu era 
în curte. Nu conta. Obișnuia să-și lase mașina în garajul care 


fusese construit ca parte a casei. Ușa era încuiată și nu existau 
ferestre prin care să poți vedea înăuntru. n 

Se duse la fereastra bucătăriei și se ridică pe vârfuri. Inăuntru 
totul era ordonat, cu excepția unui carnețel și a unui pix lăsate pe 
masă. 

— Martin! strigă el, bătând în tocul ferestrei. 

Pe prima pagină a carnețelului scria ceva. Din locul în care 
stătea îi era imposibil să vadă ce anume. 

Carneţelul se afla cam în același loc în care fusese găsit mesajul 
codat în urmă cu 24 de ani. Cel mai probabil, Katharina fusese 
cea care scrisese numerele. Pe foaia de hârtie fuseseră descoperite 
amprentele ei. Se ajunsese la această concluzie după ce amprente 
identice fuseseră descoperite și în alte părți ale casei. 

Grafologii analizaseră și ei foaia de hârtie, dar nu putuseră 
afirma cu certitudine că scrisul îi aparținea Katharinei. Au fost 
adunate mostre de texte din scrisori și alte documente despre 
care știau că fuseseră scrise de Katharina. Numerele de pe foaia de 
hârtie erau puţin mai ascuţite decât cele de pe mostrele de 
referință. Concluzia a fost că nu putea fi exclusă ipoteza că ea ar 
fi scris biletul, dar nici nu s-a putut confirma acest aspect. 

Analizele chimice au demonstrat că pasta din pixul de pe masa 
din bucătărie conținea aceleași ingrediente ca și cea de pe hârtie. 
Pixul avea logoul Administraţiei Norvegiene a Drumurilor 
Publice și probabil Katharina îl adusese de la serviciu. Fusese 
produs în Germania, într-o întreprindere care livra anual 19 
milioane de pixuri. Teoretic, era posibil să fi fost folosit un alt 
pix, nu neapărat cel care se afla pe masă. 

__ Undeva în pădurea din spatele lui ţipă o coțofană singuratică. 
În rest, era o liniște deplină. 

Ocoli casa, traversă iarba umedă a gazonului și urcă pe veranda 
din spate. Pisica îl urmă. Mobilierul de grădină era încă afară. 
Frunzele uscate erau strânse în grămezi umede. O sapă cu pământ 
pe ea era sprijinită de perete. Lângă ea se afla o pereche de cizme 
de cauciuc cu bulgări de lut întărit pe ele. 

Wisting se apropie de fereastră și privi înăuntru. Living era așa 
cum și-o amintea. Mobilată simplu, dar adecvat. Mobilierul era în 


mare parte neschimbat de pe vremea în care Katharina locuise 
aici. Mobilă din lemn de pin și câteva tablouri în ulei atârnate de 
pereți. Canapeaua din piele închisă la culoare era nouă. Pe masa 
din fața ei se afla un kit de modelism pe jumătate asamblat. Părea 
că urma să devină un camion. Era hobbyul lui Martin. Pe 
rafturile bibliotecii, care înainte fuseseră ticsite cu cărțile 
Katharinei, acum se aflau câteva machete terminate. 

Pisica mieună și zgârie ușa verandei. Chiar în faţa lui, în 
interior, văzu covorașul pe care aceasta obișnuia să stea. 

Trebuie să fie bătrână, de-acum, se gândi Wisting. Martin 
Haugen îi povestise cum ieșise din pădure într-o seară de vară și 
venise pe verandă, unde stătea el. Era slabă și avea blana jigărită. 
li oferise farfuria cu resturile de la cină și de atunci a rămas la el. 
Asta se întâmpla cu cinci sau șase ani în urmă, iar pe atunci era 
deja o pisică adultă. 

Wisting se întoarse în direcția pădurii. Era mai deasă acum 
decât în urmă cu 24 de ani. Abia mai distingea iazul printre 
ramurile pinilor. 

De două ori cercetaseră pădurea căutând-o pe Katharina. Mai 
întâi cu câinii, apoi cu voluntari mergând în linie, la o distanță 
de doar o lungime de braţ între ei. Au cercetat inclusiv în jurul 
iazului, ba chiar au adus și scafandrii care să o caute în lac. Nu 
fusese de găsit nici acolo. 

Încă un țipăt rupse tăcerea. Trebuia să fie aceeași pasăre pe care 
o auzise și mai înainte. Iși luă zborul dintr-unul dintre copacii 
aflați în apropiere, plană în aer și bătu din aripi țipând. 

Wisting își ridică gulerul și se îndreptă spre mașină. Era puțin 
surprins că Martin Haugen nu era acasă. Nu stabiliseră nimic, dar 
se așteptase ca el să fie acolo, la fel ca anul trecut și ca în toți 
ceilalți ani. 

Inainte să urce în mașină, se mai uită o dată la casă. Poate că 
Martin Haugen ieșise doar să ia o prăjitură sau pentru vreo altă 
treabă, dar Wisting se îndoia. Ceva în legătură cu pisica nu se 
potrivea. Acum se culcase din nou pe covorașul din fața ușii de la 
intrare, dar avea blana leoarcă, de parcă ar fi stat toată noaptea 
afară, în ploaie. 


Mașina se zgâlțâi peste gropile din drumul cu pietriș. Opri în 
dreptul șirului de cutii poștale, cobori din mașină și se îndreptă 
spre cea pe care era trecut numele lui Martin Haugen. In dosarul 
de caz se găsea o fotografie a acesteia, în care se vedeau ziarele 
din 10 și 11 octombrie, precum și factura de electricitate. Ziarul 
din data de 9 octombrie fusese fotografiat pe comoda aflată pe 
holul de la etaj. 

La un moment dat, Martin Haugen trebuie să fi schimbat 
eticheta de pe cutia poștală. Acum, pe ea era menționat doar 
numele lui. Ridică clapeta și aruncă o privire înăuntru. Era goală. 
Dar asta nu însemna neapărat ceva. Martin Hauger nu mai avea 
abonament la niciun ziar. Oricum, probabil că era prea devreme 
pentru ca poștașul să fi trecut pe aici, iar casa era atât de izolată, 
încât puţini dintre distribuitorii de pliante publicitare se oboseau 
să facă acest drum. 

Un bărbat însoţit de un câine ieși din pădure pe o potecă aflată 
ceva mai departe pe drum. Individul îl strigă și îi puse lesa. 

Wisting urcă în mașină și se uită cu coada ochiului la 
indicatorul rutier. De el atârna un lanţ care putea fi întins peste 
drum, blocându-l fizic. Poate că Martin era deranjat de 
excursioniștii care căutau un loc în care să-și lase mașina și astfel 
ajungeau în curtea lui. Indicatorul fusese probabil adus de la 
locul de muncă. După dispariția Katharinei, Martin se angajase la 
departamentul de operaţiuni și întreținere al Administraţiei 
Drumurilor Publice Norvegiene. Era un job care suferise 
modificări de-a lungul anilor. La început, se ocupa de curățarea 
vegetației de pe marginea drumurilor, de deszăpezire și de 
îndepărtarea animalelor moarte de pe șosele. Treptat, sarcinile 
practice fuseseră externalizate către diverși subcontractori, iar 
rolul lui Martin Haugen dobândise un caracter mai general, dar 


avusese mereu posibilitatea să-și facă propriul program. Obișnuia 
să își ia liber pe 10 octombrie, dar poate că anul acesta nu reușise. 

Avea numărul lui salvat în telefon. Wisting se gândi să-l sune 
sau să-i trimită un mesaj, dar se lăsă păgubaș. Ar fi putut părea 
intruziv. Hotărî că mai bine revenea la sfârșitul programului. 

Pe vremea dispariției Katharinei, telefoanele mobile nu erau 
obiecte de uz general. Era perioada dinainte de apariţia 
internetului și a reţelelor de socializare. Nu existau nici date 
digitale, pe atunci, care să indice unde se afla sau ce se 
întâmplase cu ea. 

În timp ce porni motorul, aruncă o privire spre casa de peste 
drum și i se păru că îl zărește la fereastră pe Steinar Vassvik. 
Fusese dificil să obțină de la el o explicaţie. Era genul de persoană 
care nu-i lăsa pe ceilalți să se apropie, prefera să răspundă 
monosilabic la întrebări și nu iniția niciodată un nou subiect de 
conversație. Când Wisting îi vorbea, își întorcea privirea în 
direcția opusă. Răspunsurile lui erau mereu evazive și după 
fiecare conversație Wisting rămânea cu impresia că omitea să-i 
spună ceva, că îi ascundea ceva. 

Steinar Vassvik confirmase declarația lui Haugen, susținând că 
fusese sunat în după-amiaza zilei de 10 octombrie și rugat să 
meargă să o caute pe Katharina. Iar el procedase întocmai. Când 
fusese apelat din nou, jumătate de oră mai târziu, îi spusese lui 
Haugen că ea nu era acasă, dar părea să-i fi lăsat un mesaj pe 
masa din bucătărie. Mesajul era ceea ce mai târziu primise 
numele de codul Katharina. 

În loc să-l sune pe Martin Haugen, Wisting o sună pe Line. 

Fa îi răspunse cu o voce plată. 

— Cum se simte Amalie? se interesă el. 

— Este puțin agitată astăzi, plânge mult. 

— S-a îmbolnăvit? 

— Nu, nu cred. Trebuie doar să o supraveghez. 
— Ai reușit să scoţi petele albastre? 

— Nu pe toate. 

Wisting își drese vocea ca să acopere tăcerea care se instalase. 
— Ai nevoie de ceva? Vrei să iau ceva de la magazin? 


— Nu, ne descurcăm noi. 

Wisting îi făcu loc pe drumul îngust unui camion care venea 
din față. Își ceru scuze din nou și înainte să închidă îi spuse că 
regretă cele întâmplate. 

La ora 13:05 era deja la secția de poliție. Pe hol se întâlni cu 
Nils Hammer. Când Wisting lipsea, Nils era la conducere. 

— Am stabilit o întâlnire la care trebuie să mergem mâine, îi 
spuse el. 
— Ce fel de întâlnire? 
— Cu cineva de la Kripos, preciză Hammer. 
Wisting se încruntă. 
— Cine? 
— Nu-l cunosc, admise Hammer. Îl cheamă Adrian Stiller. 

Wisting clătină din cap. Nici lui nu-i spunea nimic acest nume. 
— Ce voia? 

— E ceva legat de un caz mai vechi. Zice că vrea să intre în 
arhiva noastră să facă niște verificări. O să ne explice el când va 
veni. Am stabilit întâlnirea pentru ora 9:00. 

Wisting repetă numele în gând, intră în birou și-și notă ședința 
în agendă. Se întâmpla destul de des ca Kripos — Serviciul 
Naţional de Cercetări Penale sau Økokrim — Serviciul de 
Investigare a  Infracțiunilor Economice și de Mediu să 
investigheze cazuri în care martorii sau alte indicii îi conduceau 
dincolo de granițele districtelor polițienești de apartenenţă. 

Neliniștea îl cuprinse iar. Se ridică, se duse în sala de ședințe 
unde era cafetiera și își umplu o ceașcă. Avea un gust rău pe 
stomacul gol, dar o luă în birou, o lăsă pe masă și o împinse ușor 
într-o parte, după care căută telefonul și îl sună pe Martin 
Haugen. Era mai ușor să îl sune de la birou decât stând în fața 
casei sale, se gândi el în timp ce suna. Acum putea să-l întrebe 
pur și simplu dacă voia să îl viziteze. După ce sună de zece ori, se 
activă mesageria vocală. Inchise fără să lase vreun mesaj. 

Scoase documentele studiului de impact referitor la noua 
reformă a poliției. Mai puţine districte de poliție, dar mai mari, ar 
trebui să asigure o capacitate și o competenţă sporite pentru 
îndeplinirea principalelor sarcini și cu o eficiență mai mare la 


nivelul întregii țări. Pentru Wisting, asta însemna că districtul în 
care lucra avea să fuzioneze cu Telemark, din vest, și Buskerud, 
situat în nord. Își dădea seama de avantajele evidente ale unei 
singure unități mari de investigație, dar simțea că îi lipsea voința 
să se schimbe. Mai avea doar câţiva ani până la pensionare și 
prefera să își petreacă timpul rezolvând cazuri, în loc să se 
adapteze la un viitor din care nu avea să facă parte. 

Încercă să descompună planurile și viziunile la nivel practic și 
să prezinte o imagine a modului în care avea să fie afectată 
activitatea lor zilnică de toate aceste schimbări. Din când în 
când, era întrerupt de telefoane. Erau întrebări și solicitări cu 
privire la activitățile curente la care putea fie să răspundă, fie să 
asigure transferul lor către persoanele potrivite. Departamentul 
pe care îl coordona era suficient de mare încât să nu piardă 
imaginea de ansamblu. 

Chiar înainte de ora patru și jumătate începu din nou să plouă. 
O ploaie torențială care izbea cu putere asfaltul. Mai rămase încă 
o jumătate de oră, după care stinse computerul și ieși din birou. 

Pe drumul de întoarcere spre Kleiver, fu nevoit să rămână în 
spatele autobuzului școlii. Era singura formă de transport în 
comun din zonă. Existau două curse dimineața și două după- 
amiază și oprea la locuințele copiilor sau unde aștepta cineva pe 
marginea drumului și făcea semn că dorea să urce. În data de 10 
octombrie, în urmă cu 24 de ani, pe tură fusese același șofer și 
dimineața și după-amiaza. Și fusese absolut sigur că printre 
pasageri nu se aflase și Katharina Haugen. 

Autobuzul din faţa lui se apropie de marginea drumului și opri. 
Șoseaua era prea îngustă ca să îl depășească. Rămase pe loc și 
aşteptă până când acesta scoase un nor de fum negru pet teava de 
eșapament și se puse în mișcare. Înainte să apuce să demareze, 
doi băieți cu ghiozdanele în spate traversară drumul prin fața 
mașinii lui. 

Katharina Haugen conducea un Golf argintiu și o Kawasaki 
Z650. Prefera să folosească motocicleta, dar în ziua dispariției atât 
mașina, cât și motocicleta se aflau parcate în garaj. Pe măsură ce 


operațiunea de căutare se extindea pe o rază din ce în ce mai 
mare în jurul casei, devenea tot mai clar că o răpise cineva. 

Încetini și viră spre casa lui Martin Haugen. Ploaia săpase 
șanțuri adânci în pietriș. Mașina urcă anevoie pe terenul 
accidentat, apoi viră pe aleea din fața casei. 

Parcă mașina în același loc ca și dimineață. Când cobori, pisica 
veni în fugă spre el. Era puțin mai răvășită decât în urmă cu 
câteva ore. Wisting o urmă până sub micul pervaz de deasupra 
ușii, unde se putea adăposti de ploaie. Sună la ușă, deși nu se 
aștepta ca Martin Haugen să îi deschidă. Nu era acasă. 

Își scoase telefonul și îl sună din nou. Și de data asta intră 
mesageria vocală. 

Pisica se frecă de picioarele lui. Wisting rămase nemișcat și 
simți cum neliniștea începea să i se cuibărească în stomac. Era 
antrenat să presupună că se întâmplase ce era mai rău, dar, cu 
toate acestea, încercă să găsească explicații rezonabile pentru 
absența de acasă a lui Martin Haugen. O ședință la serviciu, ore 
suplimentare, o altă întâlnire programată. Din câte știa Wisting, 
ar fi putut să aibă o relaţie cu o altă femeie și să meargă la ea 
după serviciu. 

leși din nou în ploaie și ocoli casa. Dinspre pădure, adierea 
vântului aducea un iz dulce de pământ umed. In locul în care se 
termina peluza și începea sălbăticia, se afla o potecă ce intra în 
pădure. Fusese mereu acolo. De-a lungul acelei poteci o căutaseră 
pe Katharina. Cu trecerea timpului o năpădise iarba. Acum, părea 
să fi fost curățată. 

Pisica rămase nemișcată, cu ochii ațintiți spre luminișul din 
pădure, în timp ce Wisting se adăposti sub acoperișul verandei. 
Aruncă o privire înăuntru, dar nu era nicio schimbare față de 
acum câteva ore. 

Pe când se pregătea să coboare, observă ceva în spatele unei 
draperii. Era o cameră video compactă. Un model simplu, 
wireless, care costa doar câteva sute de coroane. Obiectivul era 
îndreptat spre grădina din spatele casei. Dacă urmărea cineva 
imaginile captate de camera video în acest moment, fața lui i-ar 
acoperi tot ecranul. 


Când făcu un pas îndărăt, se lovi de masa din grădină. Poliţiștii 
constatau frecvent că rapoartele despre spargeri sau vandalism 
erau însoţite de imagini video de la locul faptei. Micile camere de 
luat vederi erau de bună calitate, iar tehnologia făcuse posibil să 
urmărești imaginile pe internet de oriunde din lume. În urmă cu 
24 de ani, când dispăruse Katharina, adunaseră casete video din 
benzinării sau din alte locuri care aveau sisteme de supraveghere. 
Înregistrările erau pixelate, iar persoanele erau dificil de 
recunoscut. Casetele se aflau și acum la dosar, dar nu știa dacă 
mai aveau echipamentul necesar să le vizioneze. 

Se duse la următoarea fereastră. O încăpere care fusese mobilată 
drept cameră de oaspeţi, dar care fusese destinată să devină 
camera copilului, Wisting era sigur de asta. Acum, acolo erau 
depozitate cutii de carton. Câteva scaune erau așezate pe masă cu 
picioarele în sus, iar pe ghidonul unei biciclete de sport zăcea un 
morman de haine. Pe un birou zări un computer cu monitor, 
mouse wireless și o tastatură. Pe câteva rafturi prinse de perete 
erau așezate mai multe machete de mașini. 

Camera alăturată era dormitorul. Pe patul mare se găsea o 
singură pătură. Fusese dată la o parte, iar perna era răvășită. 
Dincolo de faptul că în cameră dormea o singură persoană, nu 
mai erau alte lucruri de remarcat. 

Își continuă drumul în jurul casei și observă încă o cameră de 
supraveghere: la fereastra băii, amplasată mai sus pe perete și 
cameră orientată spre spaţiul din fața intrării. 

Ploaia se înteți. I se păru că în depărtare se auzeau tunete și 
încercă să își amintească dacă urmărise vreo prognoză meteo. 
Pisica fugi din nou pe scări. Wisting se îndreptă spre șopronul 
aflat de cealaltă parte a curţii. Era mai curând o magazie de 
unelte, cu spațiu pentru freza de zăpadă, mașina de tuns iarba și 
câteva braţe de lemne de foc. _ 

De pe acoperișul de tablă se scurgea apa de ploaie. Încercă ușa, 
însă era încuiată. Aruncă o privire pe fereastra din laterală și zări 
un topor așezat pe un butuc, dar nu reuși să distingă nimic în 
colțurile întunecate. 


Când urcă în mașină și porni motorul, parbrizul se aburi. Dădu 
drumul la căldură și viră pe drum. De cealaltă parte a intersecţiei, 
ușa garajului era deschisă. Steinar Vassvik stătea lângă o 
motocicletă mare, ţinând în mână o şurubelniţă și se uită în 
direcția lui. 

Wisting traversă drumul, coborî din mașină și lăsă motorul 
pornit. Se grăbi să intre în garaj ca să se adăpostească de ploaie. 

Steinar Vassvik îl salută cu o înclinare a capului. O lampă de 
lucru puternică, agățată de tavan, îi lumina trăsăturile aspre ale 
chipului. Cândva, după ce Wisting îl vizitase ultima oară, se 
alesese cu o tăietură sub ochiul stâng, care se transformase într-o 
cicatrice roșie. 

— Am fost până la Martin Haugen, îi explică Wisting. Nu este 
acasă. 

Steinar Vassvik lăsă șurubelnița jos și luă o cârpă de pe tejghea. 

— L-ai zărit cumva? se interesă Wisting. 
Vassvik făcu semn că nu și își frecă mâinile cu cârpa. Wisting 
aruncă o privire în spatele lui, spre indicatorul cu accesul interzis. 
— Ai mai văzut pe altcineva pe acolo? 
— Rareori este cineva acolo, îi răspunse Vassvik. 
— Când l-ai văzut ultima dată pe Martin Haugen? 
Steinar Vassvik ridică din umeri. 
— De obicei pleacă dimineața, la 7:30. 
— Așa a făcut și azi? 
— N-am observat. 
— De regulă, când ajunge acasă? 

Steinar Vassvik se uită la ceas. Wisting făcu la fel. Era 16:30. 
— Înainte de ora 16:00, răspunse Vassvik. 

Wisting încuviință. 

— OK, spuse el întorcându-se la mașină. Multumesc. 
Steinar Vassvik făcu câțiva pași în urma lui. 

— S-a întâmplat ceva? 
Wisting clătină din cap. 

— Doar am presupus că azi va fi acasă. 
Steinar Vassvik încuviință. 

— Înţeleg. Poate că este la cabană. 


— Poate. 

Mai rămase puţin, ca să vadă dacă Steinar Vassvik avea de gând 
să-i mai spună ceva, după care îi mulțumi din nou și se urcă 
grăbit în mașină. 


Wisting nu sună la soneria lui Line, ci intră direct și bătu ușor 
la ușa dintre verandă și hol. Line își iți capul din bucătărie, 
făcându-i semn să intre. 

— Ești ud leoarcă. 

Wisting își dădu haina jos și o așeză pe speteaza unui scaun din 

bucătărie. 
— Plouă. Ce face Amalie? 
— Bine. Doarme. 
Line se ridică și se duse la aragaz. 
— Vrei puțină supă? Supă de conopidă. 
— Da, te rog. 

Line potrivi temperatura plitei electrice. 
— Este semipreparată. 

Wisting se așeză și făcu semn cu capul spre laptopul de pe 
masă. 

— Cu ce te mai ocupi? 
— Cu chestiile obișnuite. Familia. 

Scoase o franzelă, tăie două felii și le unse cu un strat gros de 
unt. 

— Poţi să verifici ceva pentru mine? 
— Ce anume? 
— Dacă Martin Haugen este pe Facebook. 
Line se așeză iar la masă. 
— N-ai trecut pe la el? 
— Nu era acasă, îi explică Wisting. Poate spune ceva acolo 
despre faptul că ar fi plecat din oraș sau ceva de genul ăsta. 

Line își plimbă degetele peste tastatură. 

— Nu pare să aibă cont de Facebook, comentă ea. Nu poți să-l 
suni? 
— Am încercat. 


Oala de pe plită începu să scoată aburi. Line se ridică și o trase 

deoparte. 

— Ce vrei să spui? A dispărut? 

— Pur și simplu nu e acasă, zâmbi Wisting. 

— Nu poți să-i urmărești telefonul sau așa ceva? 

— Nu este atât de simplu, spuse Wisting. Este o chestiune 
formală. Mai întâi ar trebui ca un membru al familiei să-i anunţe 
dispariția. 

— Ai vorbit cu cineva din familia lui? 

Wisting luă prima lingură de supă și clătină din cap. 

— Mama lui a murit în urmă cu câțiva ani. Are o mătușă și niște 
unchi în Porsgrunn, dar nu cred că ține legătura cu ei. 

— Atunci la serviciu? 

— Voi lua legătura cu ei mâine, dacă nu se întoarce până atunci. 

Mai rămase o vreme după ce termină de mâncat supa, dar plecă 
acasă înainte să se trezească Amalie. Îl întâmpină casa pustie. Se 
întrebă cât ar dura până să declanșeze cineva o investigație 
oficială în caz că el ar dispărea. Line era cea mai apropiată 
persoană, dar era obișnuită ca el să fie plecat zile în șir, în interes 
de serviciu. lar el nu avea obiceiul să spună mereu unde se duce 
și când urmează să se întoarcă. Însă colegii de la muncă s-ar alerta 
dacă n-ar ajunge la birou dis-de-dimineață, cu excepția cazurilor 
în care își lua o zi de concediu de boală. 

In living rămase privind cutia de carton cu documentele 
cazului. Cercetările fuseseră coordonate de Elling Kverne. Era cu 
15 ani mai în vârstă decât Wisting și fusese un detectiv 
experimentat. Acum se retrăsese din activitate, dar Wisting se 
mai întâlnea uneori cu el. De fiecare dată când pomenea despre 
cazul Katharina, spunea că fusese cel mai mare mister din cariera 
lui de poliţist. 

Una dintre dificultăți o constituise începerea cu întârziere a 
investigației. Katharina dispăruse probabil cu o zi înainte ca 
Martin Haugen să fi anunţat poliția. Apoi s-a mai scurs un timp 
până au reușit să organizeze activitățile și să transforme 
operațiunea de căutare într-un posibil caz de omucidere. În 
primele 24 de ore de la comiterea unei crime existau cele mai 


mari șanse de a se stabili direcția corectă a anchetei. După aceea, 
detaliile pe care și le aminteau martorii sau pe care le puteau 
relata se estompau. Amănuntele trebuiau adunate la cald. Acum, 
nu avea la dispoziție decât dosare cu informaţii vechi de 24 de 
ani. 

Luă dosarul pe care scria Steinar Vassvik și se așeză. La două zile 
de la dispariția Katharinei, Steinar Vassvik fusese condamnat la 
trei ani de închisoare pentru violențe. Într-o sâmbătă noapte 
avusese o altercaţie în oraș în care îl lovise pe un alt bărbat. Era la 
a patra condamnare, dar de această dată situația era mai gravă. 
Tipul pe care îl bătuse stătuse în comă timp de trei săptămâni, 
având probleme de vedere și dureri de cap puternice. 

Wisting vorbise cu Vassvik în timp ce se afla în închisoare. 
Frunzări vechiul protocol de interogatoriu. Întrebările vizaseră 
trei obiective. Primul, să verifice afirmațiile lui Martin Haugen cu 
privire la convorbirile telefonice. Al doilea se referea la relaţiile 
lui Vassvik cu Katharina și dacă se văzuse cu ea în ultimele zile. 
Al treilea era să stabilească mișcările lui Vassvik în perioada în 
care dispăruse Katharina Haugen. 

Steinar Vassvik descrisese relația lui cu Katharina drept una 
normală, ca între vecini. Se salutau și schimbau câteva vorbe 
când se întâlneau. Vorbea mai des cu Katharina decât cu Martin, 
dar asta pentru că el locuia departe, pe șantier. În plus, el și 
Katharina aveau o pasiune comună, motocicletele. Probabil că 
despre asta vorbeau. 

Ultima dată o văzuse pe Katharina duminică, 8 octombrie. 
Trecuse pe la el să îi aducă niște cărți. Era pentru prima dată când 
intra în casa lui. Întâlnirea o stabiliseră cu o zi înainte. Katharina 
fusese plecată cu motocicleta și se oprise la Steinar Vassvik la 
întoarcerea acasă. Fusese ultima călătorie înainte de a-și depozita 
motocicleta pe timpul iernii și vorbiseră despre ce era important 
să facă. El era de părere că trebuia să-i curețe carburatorul și se 
oferise să o ajute, dar și să-i ungă lanţul și pinioanele. 

Mai târziu în acea zi, după ce Katharina și-a spălat motocicleta, 
a trecut pe la el. În discuţia care a urmat, Steinar Vassvik i-a spus 
că urma să meargă la închisoare. Nu era vreun secret. Katharina 


știa că mai fusese și înainte la pușcărie și că primise o nouă 
condamnare, așa că devenise un subiect firesc de discuție. Steinar 
Vassvik își vânduse mașina și urma să își pună motocicleta la 
păstrare pentru trei ani. Așa se ajunsese la înțelegerea privind 
cărțile. Katharina se gândise că i-ar fi prins bine să aibă ceva de 
citit cât timp era la închisoare. A doua zi, când venise să ia 
motocicleta, îi adusese și o sacoșă cu cărți. Steinar Vassvik alesese 
cinci dintre ele. 

Wisting puse dosarul deoparte și luă fotografiile casei. Pe masa 
din sufrageria Katharinei Haugen se aflau cărțile pe care, 
probabil, le respinsese Steinar. Mengele Zoo, Alchimistul, Negri albi. 

Era ușor să te gândești la ipoteza că în spatele dispariţiei 
Katharinei se afla Steinar Vassvik. Acesta dezvoltase o relație 
cordială cu soția vecinului. Aveau interese comune, iar ea era 
veselă și binevoitoare. li acorda atenție și era grijulie. Steinar 
Vassvik nu prea avea experiență cu femeile. Locuise împreună cu 
mama sa până după 30 de ani. Apoi, mama lui moștenise de la 
sora ei casa de pe strada Kleiver, iar el o preluase și se mutase 
acolo cam în aceeași perioadă în care Martin și Katharina Haugen 
cumpăraseră casa lor. Nu avusese niciodată o parteneră. Cele 
câteva cunoștințe de sex feminin pe care și le făcuse fuseseră 
toate rodul unor întâlniri întâmplătoare în pub. Nu era greu de 
imaginat că ar fi putut interpreta greșit semnalele transmise de 
Katharina Haugen. În plus, era cunoscut pentru temperamentul 
care îi adusese deja patru condamnări. Ceva ar fi putut să meargă 
foarte rău în timpul întâlnirii cu Katharina. 

Pe durata investigaţiilor din zilele a treia, a patra și a cincea, 
majoritatea discuțiilor se concentraseră asupra lui Steinar Vassvik. 
Căutaseră ceva concret pe care să își bazeze suspiciunile, cum ar fi 
erori și contradicții în declaraţiile lui sau informații pe care nu le 
divulgase. Problema era că el era foarte tăcut, iar puținele lucruri 
pe care le declarase erau verificabile. Cu toate acestea, 
descoperiseră o discrepanţă în declarația sa. În cadrul operațiunii 
de căutare din prima zi, un agent de la Departamentul de Ordine 
Publică mersese din ușă în ușă prin așezarea dispersată, întrebând 
dacă o văzuse cineva pe Katharina. Atunci, Steinar Vassvik 


spusese că duminică, la ora 16:00, ea îi adusese niște cărți. Când 
Wisting l-a interogat în închisoare, cinci zile mai târziu, a 
declarat că era pe la ora 19:00. Era o diferență de trei ore. 
Diferența dintre lumina zilei și întuneric. Dacă Steinar Vassvik n- 
ar fi fost deja în pușcărie, ar fi luat în considerare să îl acuze de 
mărturie mincinoasă, pentru a pune presiune pe el. Asta le-ar fi 
oferit un motiv formal pentru a-i percheziționa casa și a căuta 
urme ale Katharinei. 

Din fericire, au avut oricum parte de această oportunitate. Un 
banal test de urină pe care Steinar Vassvik îl făcuse atunci când s- 
a prezentat pentru pronunțarea sentinţei a dat un rezultat pozitiv 
la THC (letrahidrocanabinol). Fumase marijuana în zilele 
precedente, ceea ce le-a oferit polițiștilor oportunități creative. A 
fost deschis un dosar penal, care le-a permis să îi percheziționeze 
în mod oficial locuința în căutare de droguri. Au găsit 11 
amprente de-ale Katharinei. Două pe speteaza unui scaun din 
bucătărie, trei pe o comodă de pe hol și două pe partea interioară 
a ușii de la intrare. In plus, au mai descoperit patru amprente în 
garaj, dintre care două pe motocicleta lui Steinar Vassvik. Fusese 
acolo, așa cum precizase chiar Steinar Vassvik, dar nu exista 
nimic care să sugereze că locuința lui ar fi fost scena vreunei 
crime. 

Wisting continuă să frunzărească dosarul. Steinar Vassvik nu 
avea alibi pentru o mare parte a zilei în care dispăruse Katharina 
Haugen. Lucrase ca șofer pe unul dintre camioanele municipale 
de colectare a gunoiului, dar fusese nevoit să renunţe la locul de 
muncă din cauza îndelungatei pedepse cu închisoarea. Își 
petrecuse săptămâna dinaintea celei în care urma să se prezinte 
pentru a-și executa sentința făcând câteva lucruri practice. Marţi, 
10 octombrie, vizitase mai multe magazine de îmbrăcăminte din 
centrul comercial Nordbeyen pentru a-și cumpăra haine. Centrul 
era nou-nouț și era prevăzut cu sistem de supraveghere video. 
Acesta a înregistrat intrarea lui Steiner Vassvik la ora 14:25, după 
care i-a urmărit plimbarea prin magazin până a părăsit centrul 
comercial, la ora 15:53. 


Fotografiile din dosar erau alb-negru. Steinar Vassvik purta 
blugi, un pulover gros și bocanci grei. Își aruncase toate hainele 
împreună cu aproape întreaga sa garderobă, explicase el, fără a 
preciza vreun alt motiv în afară de acela că erau vechi și uzate. 
Majoritatea membrilor echipei de investigaţie au fost de acord că 
era un aspect straniu, dar nu le oferea nicio dovadă pentru 
acțiuni concrete. 

Wisting continuă să parcurgă paginile și să citească declarațiile 
colegilor de muncă ai lui Steinar Vassvik și ale prietenilor săi din 
comunitatea motocicliștilor, dar nu se putea concentra. In cele 
din urmă puse dosarul deoparte și formă numărul lui Martin 
Haugen. De această dată intră direct mesageria vocală, fără să mai 
sune. Rămase așa o vreme, cufundat în gânduri. Anxietatea pe 
care o simțea începu se intensifice. Ceva plutea în aer încă de la 
prima vizită pe care i-o făcuse astăzi lui Martin Haugen. Un 
sentiment apăsător pe care nu îl putea exprima în cuvinte. 


Nu prea știa ce să facă, dar simțea că trebuia să acționeze. Se 
ridică brusc de pe scaun, ieși pe hol, își luă geaca și se urcă în 
mașină. Drumul până la secția de poliție îi lua mai puţin timp 
seara. Traficul era mai lejer și nu mai ploua. Din parcarea aflată în 
curtea din spate, observă că în biroul Christinei Thiis lumina era 
aprinsă. În rest, etajul doi era complet întunecat. Doamna 
procuror fie uitase să stingă becurile, fie lucra până târziu. Trase 
ușa după el și urcă pe scări până la serviciul de investigaţii 
criminale. 

Christine Thiis tocmai se pregătea să iasă din încăperea 
xeroxului cu un teanc de documente. 

— Bună! S-a întâmplat ceva? 

Wisting făcu semn că nu. 
— Vreau doar să verific ceva. 

Fra prematur deocamdată să aducă vorba despre Martin 
Haugen. 

— Am cafea în birou, îi spuse Christine Thiis și o luă înainte. 

Wisting se închise în biroul lui și se conectă la rețea. Ca de 
obicei, dura destul de mult până pornea calculatorul și se gândi 
să onoreze invitația la cafea a Christinei Thiis, dar până la urmă 
rămase locului, încercând să-și adune gândurile. Ce credea, de 
fapt? Că Martin Haugen dispăruse la fel ca soția sa în urmă cu 24 
de ani? Inainte să tragă o concluzie pentru sine sau să le prezinte 
această ipoteză celorlalți, trebuia să verifice toate posibilitățile. 

Calculatorul era pregătit. Se logă la Serviciul de informații. 
Sistemul era conceput în așa fel încât să comunice cu toate 
registrele și bazele de date de care dispunea poliția. În felul ăsta, 
era suficientă o singură căutare pentru a vedea dacă Martin 
Haugen apărea menţionat pe undeva. 

Introduse data de naștere și codul numeric personal și obținu 
un număr limitat de rezultate. Cel mai recent era din urmă cu 


doi ani și se referea la o amendă pentru viteză. Într-un fel, sperase 
să găsească o menţiune de la o altă secție de poliţie cu privire la 
un accident sau la o eventuală spitalizare. Asta ar fi explicat totul. 

Încercă apoi o căutare doar după nume. Persoanele nu erau 
întotdeauna introduse în sistem cu toate datele personale. 
Căutarea generă un număr mare de rezultate, însă majoritatea 
păreau să se refere la incidente în care poliția îl contactase pe 
angajatul Martin Haugen din cadrul Departamentului de 
Operaţiuni și Întreţinere al Administraţiei Drumurilor. Era vorba 
despre bucăți de asfalt desprinse, copaci doborâţi de vânt și 
animale ucise. Ultimul raport era din urmă cu trei săptămâni și 
consemna o alunecare de teren și bolovani pe autostrada 
națională 40. 

Poate că de asta nu era acasă, se gândi Wisting. Precipitaţiile 
din ultima săptămână provocaseră avarii pe mai multe drumuri. 
Poate că pur și simplu avea mult de lucru. 

La centrul pentru controlul traficului era cineva în 
permanență. Ridică receptorul și formă un număr direct, rezervat 
poliției și altor autorități publice. 

Răspunse o femeie. 

Wisting se prezentă. 

— Încerc să îl găsesc pe Martin Haugen, explică el și auzi imediat 
zgomotul unei tastaturi. 
— Pot încerca să vă fac legătura cu telefonul lui mobil, se oferi 
femeia. 
— Am numărul lui de mobil, dar nu răspunde, preciză Wisting. 
Aveţi vreo informație în legătură cu locul în care ar putea fi? 
— Nu. Despre ce este vorba? 
— Aveam doar câteva întrebări despre un caz mai vechi. 
— Atunci presupun că poate aștepta până mâine, nu? 
Wisting o auzi. 
— Aveţi numărul cuiva din același departament? 

Tastatura prinse viață din nou. Wisting își notă două nume și 
două numere de telefon. 

— Vă pot face legătura, se oferi femeia. 


— Da, mulțumesc. În cazul ăsta cred că voi încerca la Henry 
Dalberg. 

Urmă o tăcere lungă, încât Wisting se gândi că intervenise o 
problemă, până auzi că sună din nou. Henry Dalberg răspunse 
aproape imediat. Avea o voce aspră și vorbea norvegiana nordică. 
Wisting se prezentă și îl întrebă pe Dalberg dacă lucra împreună 
cu Martin Haugen. Bărbatul de la celălalt capăt al firului 
confirmă. 

— S-a întâmplat ceva? se interesă el. 
— Nu reușesc să dau de el. Aţi vorbit astăzi cu el? 
— E bolnav. 

Wisting bătea ritmic cu pixul în agenda din fața lui. Așadar, 

poate că totuși era internat în spital. 

— E ceva grav? 

— Nu cred. Mi-a trimis un mesaj ieri dimineaţă în care spunea 
că n-o să vină la serviciu. 

— Ce a scris mai exact? 

— Că nu se simțea în formă și că va lipsi câteva zile. Mă aştept 
să-l revăd abia luni. 

Wisting nu mai spuse nimic. 

— S-a întâmplat ceva? întrebă din nou Henry Dalberg. 
— Pur și simplu nu reușesc să dau de el. 

li mulțumi pentru informaţii și închise telefonul. Sună apoi la 
spital, cu speranța că nu va da peste cineva care va dori să 
păstreze confidențialitatea. Femeia care-i răspunse avea exact 
aceeași voce și același ton precum cea cu care vorbise la centrul 
pentru controlul traficului. Se prezentă și preciză că viza 
cercetările dintr-un dosar penal. 

— Martin Haugen este cumva internat la dumneavoastră? 
întrebă el, precizând codul numeric personal. 

Și de această dată auzi în telefon sunetul produs de tastatură. 

— Nu, i se răspunse scurt. 
— Sunteţi sigură? 
— A venit la urgente? 
— Nu știu. 
Se auzi din nou tastatura, dar primi același răspuns. 


— Vă mai pot ajuta cu ceva? îl întrebă femeia. 

Wisting îi spuse că nu, încheie convorbirea și își notă ora. Mai 
devreme sau mai târziu s-ar putea să fie nevoit să facă un raport 
cu privire la cercetările întreprinse. 

Christine Thiis se ivi în dreptul ușii. Adusese o ceașcă de cafea 
și i-o așeză pe birou. 

— Hammer spunea ceva despre un cod. Că ai avea nevoie de o 
mână de ajutor ca să-l descifrezi. 

Wisting trase ceașca spre el și o fixă cu privirea. Christine Thiis 
lucra la secția de poliţie de trei ani și jumătate. Probabil că nu 
îndeajuns de mult încât să fi auzit de cazul Katharina. 

— Ce ţi-a spus? o întrebă Wisting. 

— Nu prea multe. L-am întrebat unde ai fost mai devreme și mi- 
a spus că te ocupi de un caz mai vechi și că există un cod pe care 
nu ai reușit să-l rezolvi. Mi-a spus să te întreb direct pe tine 
despre ce este vorba. 

Wisting duse ceașca la gură. 

— Este un vechi caz de dispariție, spuse el. S-a întâmplat cu 
mulți ani în urmă. Katharina Haugen. 

Intinse mâna și deschise unul dintre sertare. 

— Pe masa din bucătărie a fost găsit un bilet. S-ar putea să nu 
însemne nimic, dar trebuie să fi fost unul dintre ultimele lucruri 
pe care le-a făcut înainte să dispară, explică el și îi arătă o copie. 

Christine Thiis luă copia și o analiză. 

— Par a fi niște calcule contabile. Cu coloane pentru credite și 
debite. 

Wisting încuviință. Se gândise și el la asta. 

Procuroarea rosti cu voce tare câteva cifre. 

— 362, 334... CFB, CCD. 

Wisting zâmbi, înțelegând ce făcea. Înlocuia numerele cu 
literele alfabetului. 

— Nu are niciun sens, spuse ea oftând după ce studie hârtia un 
timp. 

— Cred că are sens pentru cine l-a scris. 

— Vorbești de parcă n-ai fi sigur că a fost scris de Katharina 
Haugen. 


— Pe foaia de hârtie erau amprentele ei, dar și altele, 

neidentificate. 

— Experții grafologi ce-au spus? 

— N-au putut să tragă o concluzie în privința numerelor. 
Christine Thiis se ridică și se uită la foaia de hârtie. 

— Este un cod simplu, spuse ea gânditoare. 

Wisting luă o gură de cafea. 

— A circulat prin sistemul Interpol și nimeni n-a reușit să-l 
descifreze, sublinie el. 

— Prin simplu vreau să spun că nu are multe caractere. Sunt 12 
numere, iar multe dintre ele se repetă. Dacă fiecare număr are o 
semnificație, nu poate fi un mesaj lung. 

Wisting zâmbi. li trecuseră și lui prin minte ideile pe care i le 
împărtășea Christine Thiis. 

— M-am gândit că poate este un fel de hartă. 
— ...Şi crucea marchează un loc? îi termină Christine Thiis ideea. 
Un mormânt? 

Wisting ridică din umeri cu o expresie plină de îndoială, ca și 
cum ar fi vrut să-i dea de înţeles că era o interpretare la fel de 
bună ca oricare alta. 

— Crezi că zace acolo? continuă Christine Thiis, arătând crucea 
cu degetul. 

— Asta ar însemna că și-a desenat propriul mormânt. 

— Dacă s-a sinucis? E și asta o posibilitate? 

Wisting încuviință. 

— Ai încercat să compari numerele cu referințe pe hartă sau cu 
coordonate ori ceva de genul ăsta? 
— Au fost verificate de câțiva geografi. 

Christine Thiis întoarse hârtia și o analiză din mai multe 

unghiuri, după care i-o dădu înapoi. 

— Ce crezi că s-a întâmplat cu ea? 

— Cred că a ucis-o cineva și i-a ascuns cadavrul. 

— Soţul ei? Ă 

— Are un alibi, se afla în Trøndelag. In plus, nu avea niciun 
motiv. 

Christine Thiis se așeză pe fotoliul pentru oaspeți. 


— Ai și alți suspecți? 

Wisting îi spuse despre Steinar Vassvik, din casa vecină. 

— l-am dedicat mult timp și fostei soții a lui Martin Haugen. 

— A mai fost căsătorit? 

— Inger Lisa Ness, preciză Wisting. Căsnicia nu a durat mult. Ea 
era cu opt ani mai mare decât el și avea o personalitate foarte 
specială. Putea să pară înțelegătoare și bine intenționată, dar 
dincolo de aceste aparențe era manipulatoare și răzbunătoare. El 
a cunoscut-o pe Katharina pe când era căsătorit cu prima nevastă. 

— Ce anume te-a făcut să o suspectezi? 

— A renunţat greu la el și s-a purtat de parcă ar fi fost 
proprietatea ei, ceea ce a afectat-o pe Katharina. 

— În ce sens? 

— A căutat-o, i-a strigat că e o târfă și o vrăjitoare, i-a zgâriat 
mașina, a comandat lucruri prin poștă pe numele ei, a spionat-o, 
a sunat la orice oră din zi și din noapte și a furat corespondența 
din cutia lor poștală. 

— Cunosc genul, încuviință Christine Thiis și aruncă o privire 
spre hol și către biroul ei pe care se îngrămădeau teancuri de 
dosare. 

— Părea complet iraţională, iar uneori se pare că a fost foarte 
insistentă, continuă Wisting. După care s-a calmat, iar în ultimele 
șase luni înainte să dispară Katharina a fost liniște totală. 

— Aţi interogat-o? 

— Niciodată suficient de bine și pe deasupra era greu să o 
încolțești cu întrebări. După dispariția  Katharinei părea 
înțelegătoare și dornică să ajute, dar dincolo de fațada 
prietenoasă își vedea în continuare de-ale ei. 

— La ce te referi? 

— La două luni după dispariție, Martin Haugen a început să 
primească reviste porno în cutia poștală. Cineva făcuse 
abonamente la diverse reviste în numele lui. El o suspecta pe 
Inger Lise. Am adus-o la interogatoriu și i-am percheziționat casa. 
Acolo am găsit câteva lucruri de-ale Katharinei. 

Christine Thiis ridică din sprâncene. 


— Le ținea într-un sertar separat. Facturi care fuseseră furate din 
cutia poștală, mementouri și notificări de colectare a creanţelor, 
dar și alte lucruri. Lenjerie intimă, un colier, un cercel, o carte, un 
parfum și un ursuleț de pluș pe care scria „Te iubesc“. Martin 
Haugen i-l cumpărase Katharinei. De obicei, acesta stătea pe 
canapeaua din living. 

— Dar..., începu Christine Thiis, însă nu reuși să formuleze 
întrebarea. 

— Totul s-a întâmplat înainte să dispară Katharina, explică 
Wisting. Martin Haugen și-a amintit că de sărbătoarea miezului 
verii Katharina se plânsese că nu își găsea o carte pe care o citea. 
Crezuse că o lăsase pe noptieră, dar cartea dispăruse de acolo. Mai 
târziu, în aceeași vară, fusese supărată din cauză că își pierduse un 
colier și un cercel. Toate au fost găsite acasă la Inger Lise. 

— Le-a intrat în casă? 

— Da, și a recunoscut. Dar asta se întâmplase cu câteva luni 
înainte să dispară Katharina. Ușa de la verandă fusese lăsată 
descuiată. Așa că se strecurase înăuntru și, din impuls, luase 
diverse obiecte care îi aparțineau Katharinei. 

— Ai verificat dacă pe hârtia pe care este scris codul apar 
amprentele ei? 

Wisting încuviință. 

— Înăuntru nu am găsit amprentele ei. Deși a negat, probabil că 
a purtat mănuși și a intrat de mai multe ori în casă. 

— Are un alibi? 

— Cel puțin pentru cea mai mare parte a zilei. Lucra la o 
grădiniță. În data de 10 octombrie, a fost la serviciu de la ora 7:00 
până la 15:30. În plus, câțiva vecini au confirmat că au văzut-o, 
dar nu știm cu exactitate când a dispărut Katharina. 

În biroul Christinei Thiis sună telefonul. Ea î își ceru scuze și se 
duse să răspundă. 

Wisting se întoarse spre ecranul calculatorului și se deconectă. 
Înainte de a se ridica, se uită la agenda de pe birou. Pentru a doua 
zi, la ora 9:00, avea notată întrevederea cu Adrian Stiller, Kripos. 
Dacă până atunci nu reușea să ia legătura cu Martin Haugen, 
trebuia să demareze în mod oficial investigațiile. 


Voia să mai facă o ultimă încercare și intră cu mașina pe strada 
îngustă spre Kleiver. Începuse să bată vântul. Frunzele moarte 
erau purtate printre stropii de ploaie și se lipeau de parbriz, 
înainte de a fi luate din nou de vânt. 

Roţile trepidară și zdrăngăniră pe drumul de pietriș când viră 
de pe șosea spre casa lui Martin Haugen. În beznă, totul arăta 
diferit. Copacii din jur păreau mai înalți și mai puternici. Casa, 
mai pustie și mai neospitalieră decât la lumina zilei. 

Intră în curte și opri chiar în fața ușii. Farurile luminară 
bucătăria goală. 

Ploaia răpăia pe acoperișul mașinii. Wisting rămase la volan și 
se întrebă dacă avea sens să coboare din mașină. În caz că Martin 
Haugen era în casă, probabil că avea să vină Ja fereastră să arunce 
o privire afară. 

Dădu puţin în marșarier încercând să vadă dacă existau urme 
proaspete de roți de mașină în pietrișul din fața garajului sau 
vreun alt semn că Martin Haugen se întorsese acasă. Singurul 
lucru diferit era pisica. Dispăruse. 

Trase frâna de mână, puse schimbătorul de viteze în punctul 
mort și lăsă motorul să meargă la ralanti. În timp ce deschidea 
portiera, observă o mișcare în stânga colțului dinspre vest al 
casei. O siluetă se înălță de parcă s-ar fi ivit din pământ. Lumina 
din habitaclu rămăsese aprinsă, deranjându-i vederea, așa că nu 
era sigur ce anume văzuse. Putea să fi fost ceva purtat de vânt, 
însă avusese impresia că fusese cineva întins pe pământ și se 
ridicase, la doar 20 de metri de el. Deschise portiera și se 
îndepărtă cu pași repezi de mașină. Era ceva acolo. 

— Hei! strigă el, accelerând ritmul. 

Persoana sau orice ar fi fost chestia aia pe care o văzuse se 

strecura asemenea unei umbre printre copaci. 


Wisting îi luă urma. Alunecă pe iarba umedă, dar rămase în 
picioare. Crengile îi zgâriau fața și îl înțepau în coaste, dar le 
dădu la o parte și continuă să înainteze. După o sută de metri se 
opri și ascultă, dar nu se mai auzeau decât ploaia și vântul. Și 
propria-i respirație. 

Era inutil să continue. Se întoarse la mașină, urcă în ea și o 
mută în așa fel încât farurile să lumineze locul în care observase 
umbra acum dispărută. Apoi cobori iar din mașină și examină 
terenul. Văzu doar frunze și iarbă uscate. Era greu de spus cu 
siguranță, dar pe o mică porțiune iarba părea aplatizată. Dacă 
fusese o cutie goală de carton sau altceva luat pe sus de vânt, 
trebuie să fi ajuns departe. Dar putea să fi fost și un animal. 

Își trecu mâna prin părul ud și se duse la ușa de la intrare. Sună 
la sonerie și, fără să aștepte un răspuns, încercă clanța. Ușa era 
încuiată. Ocoli apoi casa și urcă pe verandă. Și aici ușa era 
încuiată și nu se vedea niciun semn că ar fi încercat cineva să 
intre. 

Preţ de o clipă rămase în lumina împrăștiată de becul din 
exteriorul casei și se uită spre marginea pădurii, dar nu văzu 
nimic în afară de întuneric. Înainte de a urca din nou în mașină, 
aruncă o privire spre obiectivul micii camere de supraveghere de 
dincolo de fereastră. 

Coborî zdruncinându-se pe drumul neasfaltat. În intersecţie 
viră la dreapta, ca să vadă dacă se mai afla vreo altă mașină pe 
drum. După mai puţin de un kilometru întoarse și o luă în 
direcția opusă. Cărarea din spatele casei lui Martin Haugen, cea 
care ducea în pădure, se intersecta în cele din urmă cu E18. În 
cazul în care cineva ar fi vrut să ajungă la casă neobservat ar fi 
putut să-și lase mașina acolo, însă ar fi ajuns oricum prea târziu, 
dacă ar fi mers până acolo să verifice. 

Se duse în schimb acasă, se dezbrăcă de hainele ude și își luă 
altele uscate. În partea de jos a dulapului mai erau două cutii de 
carton cu documente din cazul Katharina. Deschise una dintre 
ele și scoase dosarul în care adunaseră tot ce avea legătură cu 
soţia lui Martin Haugen. Îl luă cu el în living și răsfoi fotografiile 
ce 'surprindeau sertarul comodei din casa ei. Conţinea mai multe 


obiecte care îi aparținuseră Katharinei, inclusiv cartea care 
dispăruse de pe noptiera ei. Luna de miere, de Knut Faldbakken. 

Nu-și imagina că Inger Lise Ness încă mai pândea pe la 
colțurile casei fostului soț. Probabil că renunțase la Martin 
Haugen. În viața ei se întâmplaseră lucruri mult mai dramatice. 
Cunoscuse un alt bărbat. O relaţie care a durat doar câteva luni 
înainte ca el să o părăsească. La scurtă vreme după aceea, el a 
cunoscut o altă fată. Inger Lise Ness i-a văzut într-un club. S-a 
iscat o ceartă în urma căreia Inger Lise Ness a fost dată afară după 
ce a atacat-o fizic pe noua lui iubită. Dar lucrurile nu s-au 
terminat aici. După închiderea restaurantului, i-a urmărit pe cei 
doi până acasă. A stat afară și a privit prin fereastră cum ei au 
început să se dezbrace unul pe altul în living, înainte de a intra 
în dormitor. După care a dat foc casei. A strâns pernele de pe 
mobilierul din grădină și le-a sprijinit de zidul casei, le-a îmbibat 
cu lichidul de brichetă pe care l-a găsit lângă grătar și le-a dat foc. 
Un taximetrist a observat-o și pe ea, și incendiul și a chemat 
pompierii. Cuplul din interior a fost salvat, dar casa a fost serios 
avariată. Inger Lise Ness a fost arestată în aceeași noapte și, 
ulterior, condamnată pentru incendiere. 

Wisting își îndreptă atenţia asupra raportului experților, 
realizat în urma unei examinări psihiatrice la care fusese supusă. 
Aceștia descoperiseră trăsături de personalitate paranoide și 
psihopate, dar concluzionaseră că acționase cu discernământ. A 
fost încarcerată pentru un an și jumătate. 

Lăsă documentele deoparte, se duse în bucătărie și puse o 
capsulă de cafea în espressor. Cât timp acesta zumzăi preparând 
cafeaua, se uită pe fereastră în josul străzii, spre casa lui Line. În 
fața casei ei era o mașină. Nu fusese acolo când intrase pe aleea 
din fața locuinţei lui. Era un model mai nou. Un BMW sau poate 
un Audi, nu era ușor să deosebești mașinile moderne. In orice 
caz, era o mașină pe care nu o mai văzuse până atunci pe stradă. 
Era parcată în umbră, între conurile de lumină proiectate de două 
lămpi de iluminat stradal, așa că nu putea să vadă dacă era cineva 
în ea. Luă telefonul și o sună. 

— Cum se simte Amalie? 


— Bine. 

Wisting se îndreptă spre întrerupătorul de lângă ușa bucătăriei 
și stinse lumina. Apoi își luă ceașca de cafea și se întoarse la 
fereastră. 

În mașină nu era nimeni, acum vedea clar, dar nu se putea 
hotărî s-o întrebe pe Line dacă avea musafiri. 

— Era pixul meu. 
— Nu contează al cui pix a ronţăit. A fost un accident. 
— Îmi pare rău. 
— Știu, îl asigură Line, repetând că a fost un accident. 
Wisting sorbi din ceașcă. 
— Ai vizitatori? 
— Nu, de ce? 
— Sunt în bucătărie. Tocmai am văzut că în fața casei tale este 
parcată o mașină și mă întrebam dacă nu cumva te deranjez. 
— Mă uitam la un serial la televizor. 

O auzi ridicându-se de pe canapea. 

— Apropo, poți să ai grijă de Amalie sâmbătă pentru câteva ore? 

Wisting se simți bucuros să fie întrebat. 

— Desigur, răspunse el. Tu ce program ai? 

— Am o ședință la serviciu. 

— La Oslo? Dar ești în concediu. 

— Da, dar mi-au propus să iau parte la un proiect ca freelancer. 
— Sună interesant. Știi despre ce este vorba? 

— Despre asta urmează să discutăm. Trebuie să ajung acolo la 
ora 12:00. Este în regulă dacă vin să o aduc pe la 10:00? 

— Sigur, răspunse Wisting zâmbind. Îmbrăţișeaz-o de noapte 
bună din partea mea. 

Închise telefonul, duse ceașca de cafea la gură și rămase privind 
în direcția casei lui Line. Recunoscuse incidentul cu pixul, dar 
inventase o explicație plauzibilă pentru întrebarea despre 
musafiri. Însă ceea ce se întreba cu adevărat era dacă Line avea un 
nou iubit și dacă mașina de-afară era a lui. Genul ăsta de lucruri 
mărunte căuta atunci când citea dosarul Katharinei. Mici 
distorsionări ale adevărului care creau impresii greșite cu privire 
la ce s-a întâmplat. 


Puse deoparte ceașca de cafea pentru a se întoarce la 
documentele din living, dar chiar în acel moment observă un 
bărbat care se plimba pe stradă. Nu-și dădea seama de unde 
venea. Purta o haină neagră cu revere deschise care fluturau la 
fiecare pas. 

Mașina aruncă fulgere portocalii când îi deblocă încuietorile. 
Deschise portiera din partea șoferului cu o mișcare rapidă și urcă. 
Când porni motorul se aprinseră farurile. Ștergătoarele 
îndepărtară apa de pe parbriz, dar îi era imposibil să vadă cine se 
afla în spatele volanului. 

O zări pe Line la fereastra camerei în care dormea Amalie. Se 
uita la mașină. 

Dincolo de faptul că era o mașină străină, nu era nimic 
neobișnuit la ea. Totuși, firea lui suspicioasă îl făcu pe Wisting să 
încerce să descifreze numărul de înmatriculare, dar nu reuși să 
vadă prea bine pe întuneric, așa că mașina dispăru fără să îl poată 
nota. 


Era o dimineaţă întunecată. Wisting se aplecă în contra ploii și 
a vântului, călcă în băltoacele din fața casei și urcă în mașină. 
Merse direct la secția de poliție. Pe drum, îl sună pe Martin 
Haugen. Telefonul lui continua să fie închis. Inainte de a demara 
o anchetă oficială, avea să treacă pe la el în cursul dimineţii 
pentru a verifica proprietatea la lumina zilei. 

Când se așeză la birou, începu să se gândească la întâlnirea 
stabilită cu investigatorul de la Kripos. Poate că nu avea să dureze 
mai mult de o oră. Indiferent despre ce era vorba, intenționa să 
lase lucrurile în seama lui Hammer. 

Rapoartele din timpul nopții arătau că patrulele aflate la 
datorie nu avuseră prea multe de făcut. Ploaia domolise lucrurile. 
Avusese loc o spargere într-o clădire de birouri din Lågen, un 
accident rutier ușor, iar o barcă aflată în pericol de scufundare la 
cheiul din portul interior fusese salvată și repusă pe linia de 
plutire de echipajele de pompieri. In plus, inundaţiile 
provocaseră o alunecare de teren care blocase porțiuni ale 
autostrăzii naționale în partea de nord a orașului. Nicio problemă 
gravă de care să se ocupe serviciul de investigaţii criminale și 
niciun raport legat de dispariția lui Martin Haugen. 

Inaintea ședinței de dimineaţă, îi căută din nou numele în 
registrele poliției. Pe timpul nopții, nu se primise nicio 
informație despre el. 

La ora 8:55, Nils Hammer își strecură capul pe ușa biroului. 

— A sosit. 
Wisting își ridică privirea din documente. 
— Cine? întrebă el, deși știa la cine se referă Hammer. 
— Stiller, tipul de la Kripos. 
— Vin și eu imediat, răspunse Wisting, mutându-și din nou 
atenţia la documente. 


Era o circulară venită de la Inspectoratul General al Poliției. O 
putea citi mai târziu, dar ceva îi lăsă lui Hammer impresia că era 
îngrijorat. 

— Vine de la Grupul EU, adăugă Hammer înainte să dispară în 
direcția sălii de ședințe. 

Wisting mai citi câteva paragrafe, fără să aibă idee ce scria de 
fapt acolo. 

Grupul EU era numele departamentului nou înființat pentru 
cazurile vechi și neelucidate, în care investigațiile stagnau sau 
fuseseră închise. Așa-numitele cold cases. 

Se ridică și se duse să se alăture celorlalți. Ceștile de cafea 
fuseseră deja împărțite. Christine Thiis luase loc la capătul mesei, 
iar Nils Hammer se așezase lângă ea. Pe partea opusă stătea un 
bărbat suplu, îmbrăcat în costum și tuns scurt. Se ridică repede de 
pe scaun, când îl văzu pe Wisting. 

Wisting îi întinse mâna și îl salută. 

— Adrian Stiller, se prezentă celălalt. 

Era mai tânăr decât își imaginase Wisting. Nu avea mai mult de 
35 de ani. Asta însemna, în cel mai bun caz, 12-13 ani de 
experiență ca ofițer de poliție. Maximum zece ca investigator, 
poate nici măcar atât. Apăreau în mod constant anchetatori mai 
tineri, care aveau și alte studii în afară de Academia de Poliție. 
Notele și diplomele obținute îi calificau pentru poziţii care 
înainte necesitau experiență practică în munca de poliție spre a 
putea fi ocupate. 

Din buzunarul interior scoase o carte de vizită. Wisting o 
acceptă, se așeză lângă Hammer și rămase în așteptare, în timp 
ce-l privea pe bărbatul aflat de cealaltă parte a mesei. Era proaspăt 
bărbierit și îngrijit, amintind mai degrabă de un avocat 
corporatist sau de unul dintre tipii de la FBI din filme. 

— Vă mulțumesc că m-aţi primit atât de repede. 
— Cu ce te putem ajuta? 

Adrian Stiller avea în fața lui o mapă din piele. O deschise și 
aruncă o privire în jos, spre notițe. 

— Așadar, lucrez în cadrul Grupului UE, ne ocupăm nu doar de 
cazuri de crimă neelucidate, ci și de cazuri de persoane dispărute 


care ar putea fi omucideri. 

Wisting se aplecă puțin în față, peste masă. Adrian Stiller își 
fixă privirea asupra lui. Avea ochii de un gri-oțel, dar ușor roșii, 
ca și cum ar fi citit mult și i-ar fi suprasolicitat. j 
— Am venit aici din cauza lui Martin Haugen. Înţeleg că s-ar 
putea să fiți persoana care îl cunoaște cel mai bine? spuse Stiller. 

Ochii i se îngustară și se uită țintă la Wisting, de parcă ar fi 
încercat să descopere o reacție. 

— Intenționați să redeschideți cazul Katharina? îl întrebă Nils 
Hammer. 

Adrian Stiller clătină din cap, fără a-și lua ochii de la Wisting. 
— Lucrăm la un alt caz, răspunse el. Răpirea lui Krogh. 

Wisting își drese glasul. Nadia Krogh fusese răpită la sfârșitul 
anilor 1980 și fusese unul dintre cele mai mediatizate cazuri din 
istoria tuturor crimelor petrecute în Norvegia. 

— Care este legătura dintre cele două? întrebă el. 

— Noi indicii sugerează că Martin Haugen a fost implicat, 
răspunse Adrian Stiller. Am redeschis cazul și îl investigăm ca pe 
o crimă, el fiind principalul suspect. 


Adrian Stiller stătea nemișcat și se uita la ceilalți. El privea 
investigația ca pe un joc de strategie în care totul se baza pe 
așezarea pieselor în poziția corectă și pe folosirea cărților potrivite 
la timpul potrivit — inclusiv în cazul colegilor. Era mulțumit de 
mișcarea de deschidere. 

La Wisting observă o tresărire ușoară, dar evidentă, a feţei. 
Mâna i se întinse după ceașca de cafea. Experimentatul detectiv 
avea mâini aspre, cu degete drepte. Degetul mare și indexul de la 
cea dreaptă erau ușor colorate cu albastru. Incă mai purta 
verigheta. În timp ce se pregătea pentru întâlnire, Stiller aflase că 
soția lui Wisting murise în urmă cu șapte ani, însă verigheta îi 
săpase un șanț adânc la baza degetului și probabil că ar fi fost 
dificil de scos chiar dacă ar fi vrut să o facă. 

Wisting trase ceașca spre el și aşteptă o clipă înainte de a o 
ridica la gură, o diversiune pentru a-și ascunde surpriza față de 
ceea ce tocmai aflase. 

Procuroarea poliției nu purta verighetă. Avea în față un 
carnețel pe care nu era scris nimic. Lângă acesta se afla un pix, 
așezat pedant. Pe frunte i se ivise o cută și aruncase o privire 
îngrijorată spre Wisting, ceea ce îl făcu să creadă că între ei era 
mai mult decât o relaţie strict profesională. 

Detectivul mai tânăr, care îl întâmpinase, nu era la fel de abil 
precum ceilalți doi în a-și ascunde uimirea. Făcuse ochii mari și 
rămăsese cu gura întredeschisă, dezvelind un șir de dinți 
decoloraţi din cauza cafelei și a tutunului. 

— Cunoști trecutul lui Martin Haugen? Ştii că soţia lui a 
dispărut? 

Adrian Stiller se ridică, se duse la micul blat din capătul 
încăperii și își luă un pahar. 

— S-a întâmplat la doi ani după cazul Krogh, confirmă el, 
umplându-și paharul cu apă de la robinet. 


Wisting lăsă ceașca de cafea pe masă și se aplecă și mai mult în 
față. O șuviță de păr îi căzu pe frunte. Avea un cap mare. Stiller îi 
văzuse de mai multe ori înainte chipul în ziare și în cadrul 
conferințelor de presă televizate. Era o figură de ţinut minte. 
Aspră, cu pomeții proeminenți. Părul începuse să-i încărunțească 
și era prea lung. Dacă ar fi fost căsătorit, soţia i-ar fi spus să se 
tundă. 

— Despre ce indicii vorbim? se interesă Wisting. 

Adrian Stiller aprecie întrebarea. Era directă și la obiect. Cu 
toate acestea, evită să răspundă. Voia mai degrabă să facă 
împreună cu cei trei un rezumat al cazului. 

— Nadia Krogh era fiica multimilionarului Joachim Krogh, 
preciză el, chiar dacă realiza că toți trei știau despre cine era 
vorba. In noaptea zilei de sâmbătă, 19 septembrie 1987, a 
dispărut din Porsgrunn, după o petrecere a tinerilor. Prietenul ei a 
fost pus imediat sub acuzare. Se certaseră chiar înainte ca ea să 
plece de la petrecere și el a urmărit-o. Însă la trei zile după 
dispariția ei a fost primită o scrisoare de la răpitori. 

— Au solicitat trei milioane de coroane în schimbul ei, își aminti 
Nils Hammer. 

Adrian Stiller scoase o copie a primei scrisori trimise de 
răpitori. O împinse pe masă întrebându-se care dintre cei trei 
avea să o ia. Wisting se uită pieziș la ea și își ridică aproape 
imperceptibil sprâncenele. Un mic rid îi apăru pe frunte. 

Scrisoarea părea desprinsă dintr-un serial TV, își spusese Stiller 
când o văzuse pentru prima dată, în urmă cu trei săptămâni. 
Literele și cuvintele fuseseră decupate dintr-un ziar și lipite în așa 
fel încât să formeze propoziții. Părea copilăroasă, însă adevărul 
era că foarte multe dintre scrisorile de amenințare trimise poliției 
erau redactate în același fel. Autorii scrisorilor urmăriseră 
probabil cu toții aceleași filme sau citiseră aceleași cărți. Dar, 
indiferent cât de amatoristică părea, felul în care arăta avea ceva 
înfricoșător. 

Modalitatea de comunicare aleasă de răpitori nu fusese 
niciodată dezvăluită presei. Wisting părea surprins de formele 
ciudate și analiză scrisoarea cu uimire și curiozitate în privire. 


— Familia ei a primit-o marţi, 22 septembrie, explică Stiller. La 
trei zile după răpire. 

Hammer o luă la rândul lui. Privirea lui deveni distantă. 

— Nu a fost găsită niciodată, aminti el, trecându-și limba peste 
dinți pe sub buza superioară în timp ce analiza foaia de hârtie. 

Scrisoarea conţinea 19 cuvinte, 96 de litere. Mesajul era simplu: 
O avem pe Nadia. O puteți recupera. Preţul este trei milioane de 
coroane. Vom reveni cu mai multe instrucțiuni. Scurtul mesaj era 
semnat Panterele Cenușii. 

William Wisting o preluă când Hammer i-o întinse. 

— Ce te face să îl suspectezi pe Martin Haugen? întrebă el. 

— Scrisorile, preciză Stiller, scoțând un alt document. A mai 
existat o scrisoare, venită la două zile distanță față de prima. 
Ambele decupate din același număr al revistei VG. 

O prezentă fără să intre în detalii. Anchetatorii care se 
ocupaseră de caz stabiliseră că era vorba despre ediția din 27 
august 1987, o zi de joi. Din raport, rezulta că fusese tipărit în 
332 468 de exemplare. 

Wisting luă și a doua scrisoare, iar acum avea câte una în 
fiecare mână. 

A doua scrisoare era realizată în același fel, dar textul era mai 
scurt: Puneți banii într-o pungă neagră din plastic în spatele 
chioșcului de pe Olavsberget. De această dată, scrisoarea era 
semnată doar Cenușii. 

— Familia era dispusă să plătească. Au urmat instrucțiunile, dar 
banii nu au fost ridicați niciodată. Locul a fost supravegheat timp 
de șase zile. 

— Crezi că Martin Haugen le-a scris? îl întrebă Wisting punând 
scrisorile pe masă. Ce element ai descoperit care a rămas 
nedepistat de anchetatori la vremea respectivă? 

— Amprente, preciză Stiller. Tehnologia s-a îmbunătățit. Am 
găsit pe ele amprente care nu au putut fi descoperite cu metodele 
și echipamentele de atunci. În plus, noile programe și tehnologia 
performantă oferă noi posibilități de căutare. Amprentele sunt 
verificate încrucișat cu bazele de date, în același fel în care urmele 
biologice sunt reanalizate apelând la noile tehnologii ADN. A fost 


identificată o asemănare cu cazul Katharina și cu amprentele 
ridicate din locuința ei. O verificare manuală a arătat că acestea 
aparțineau soțului ei, Martin Haugen. 

În sală se făcu liniște. Stiller aproape că putea simți autoritatea 
pe care o emana detectivul mai în vârstă. Îi făcea pe ceilalţi doi să 
tacă, pentru a nu sta în calea gândurilor lui. 

Stiller îl privea. Observă cum încuviința încet pe măsură ce se 
gândea. 

— Ai dovezi care să arate că acestea sunt reale? întrebă Wisting. 
Că au fost scrise de persoana sau persoanele care chiar au răpit-o 
pe Nadia? 

Stiller încuviință, dar îi permise lui Wisting să termine ce avea 
de spus. 

— O răpire ce are ca scop obținerea unei răscumpărări este foarte 
atent planificată. Aceste scrisori par neglijente. De regulă, apar în 
mai puțin de 24 de ore de la răpire. Tind să conțină un 
avertisment împotriva implicării poliției, o amenințare cu privire 
la ce se va întâmpla dacă nu se dă curs solicitării și sunt mai 
specifice în legătură cu predarea banilor. În plus, se pare că au 
renunțat pur și simplu la plan și nu au mai făcut nimic altceva, 
în afară de a se descotorosi de Nadia. 

Wisting puse scrisorile jos și continuă: 

— Scrisorile au apărut după ce a fost arestat iubitul Nadiei. Ele 
stârnesc suficiente îndoieli cu privire la cele întâmplate pentru a 
pune sub semnul întrebării suspiciunile față de el. Aș crede că a 
fost vorba despre o diversiune. Că scrisorile au fost scrise de 
cineva care a dorit să îl ajute pe iubitul ei. 

Stiller scoase încă un document pe care îl lăsă cu fața în jos. 

— Așa au crezut și anchetatorii din Telemark după prima 
scrisoare, însă a doua avea atașată asta. 

Întoarse foaia de hârtie și o împinse ușor pe masă, dar ceilalți 
tot se văzură nevoiţi să se aplece pentru a putea vedea mai bine. 

Era copia unei mici fotografii de pașaport. Stiller văzuse 
originalul. Se afla printre materialele de urmărire penală din 
biroul său din Brynsalleen. Era veche și uzată, crestată pe margini 
și zgâriată. În fotografie apăreau doi copii. 


— Nadia și frățiorul ei. O ținea în portofel. Dacă scrisorile au fost 
trimise de cineva care dorea să îl ajute pe iubitul ei, trebuie să fi 
fost un complice sau cineva implicat în alt fel în răpire. 

Wisting se lăsă pe spetează. Fălcile i se mișcau de parcă mesteca 
ceva. Stiller presupuse că încerca să găsească explicaţii alternative 
pentru fotografie. 

— Dar plicurile? Ele au dezvăluit ceva? întrebă Wisting. 

Stiller scoase alte două copii din dosar. 

— Au fost expediate destul de ingenios, spuse el, prezentându-le 
fotografii realizate în timpul expertizei criminalistice. 

Ambele plicuri albe aveau lipite pe ele un fel de etichete cu 
adresa. 

— Este adresa sediului companiei lui Krogh. Expeditorii le-au 
decupat din cartea de telefoane, preciză Stiller. 

ÎI privi pe Wisting ţinând fotografia unuia dintre plicuri în 
lumină și analizând-o cu atenție. 

— După cum vezi, ambele plicuri poartă ștampila oficiului poștal 
local, așa cum se proceda pe atunci. Anchetatorii s-au deplasat 
prin regiune și au verificat cabinele telefonice. La Vallermyrene 
au găsit o carte de telefon din care fusese ruptă pagina cu litera K. 
A doua nu a fost găsită. 

— Amprente? întrebă Hammer. 

— Multe, atât în cartea de telefon, cât și în cabina telefonică, dar 
și pe plic. Trei dintre amprente aparțin unor infractori mărunți ce 
își făceau veacul prin zonă. Au fost eliminați de pe lista 
suspecților. O amprentă de pe plic aparține unuia dintre angajaţii 
companiei care se ocupa de corespondenţă. 

— Unde anume a fost găsită amprenta lui Martin Haugen pe 
scrisoare? întrebă Wisting, ridicând din nou una dintre scrisori. 
Pe hârtie sau pe tăieturile din ziar? 

Stiller zâmbi. Aprecia abilitatea detectivului mai în vârstă de a 
identifica rapid cele mai importante detalii. 

— Pe tăieturi, în trei locuri din prima scrisoare. Cea de a doua nu 
are nicio amprentă. 

Scoase o altă copie a aceleiași scrisori, cu pete violet lăsate de 
procesul chimic la care fusese supusă. Trei locuri, în care se 


descoperiseră amprente parțiale, erau marcate cu creionul. 
Deasupra ultimelor trei litere din cuvântul Nadia. La finalul 
cuvântului milioane și deasupra ultimelor litere ale cuvântului 
pantere din semnătură. 

— Atunci, asta înseamnă că a citit ziarul, nu neapărat că a 
realizat scrisoarea, nu? concluzionă Hammer. 

Stiller încuviință. 

— Dacă am fi avut o legătură directă între el și scrisori, l-am fi 
arestat. Am ales o abordare mai precaută. 

Își îndreptă ochii spre Wisting și încercă să-și mai îndulcească 
privirea. Se știa, chiar și în afara secției de poliție, că de-a lungul 
timpului între Wisting și bărbatul care își pierduse în mod 
misterios soția în urmă cu 24 de ani se legase o amiciție. Relația 
lor apropiată îl nedumerea. Wisting lucra de peste 30 de ani în 
poliție. Ar fi trebuit să înveţe să recunoască diversele tipuri de 
oameni. Dacă nu-și dăduse seama că în prietenia sa cu Martin 
Haugen trăia într-o minciună, atunci era îngrijorător. In mod 
normal ar fi spus-o cu voce tare, dar s-a abținut. Nu ar fi fost 
înțelept, la începutul unei colaborări care ar fi putut deveni una 
de lungă durată. Dacă voia să-l convingă pe Wisting să facă ceea 
ce își dorea el, atunci era cazul să-și pună frâu la gură. 

— Avem nevoie de ajutorul tău. Eşti deja foarte apropiat de el. 

Wisting își împreună mâinile și le puse pe masă, în faţa sa. În 
atitudinea lui nu se vedea nicio urmă de reticență, doar un acord 
profesional subliniat printr-o scurtă înclinare a capului. 

— Ar fi o singură problemă. Martin Haugen a dispărut. 

Adrian Stiller se văzu nevoit să recunoască faptul că nu era 
pregătit pentru așa ceva. Își imaginase diverse scenarii despre 
informarea polițiștilor locali cu privire la acest caz, dar nu și pe 
acesta. Rămase nemișcat și urmări cum ceilalți doi de la masă se 
întoarseră mirați spre Wisting, lăsându-i pe ei să-l întrebe ce voia 
să spună. 

Detectivul senior se uită scurt la calendarul de pe perete. 

— Katharina Haugen a dispărut pe 10 octombrie, acum 24 de 
ani, preciză el. De atunci, l-am vizitat în fiecare an cu această 
ocazie. Cred că aprecia acest lucru. Mă aștepta întotdeauna cu 
cafea și prăjituri. leri nu a fost acasă. 

— Poate că a uitat, sugeră Stiller. 

— Nu a fost nici la serviciu, continuă Wisting. Am încercat să îl 
sun, dar nu răspunde și acum se pare că telefonul i s-a descărcat. 
leri am trecut pe la el de mai multe ori și am încercat să-l sun și 
azi dimineaţă. A dispărut. 

— Ai verificat registrele? îl întrebă Hammer. 

Wisting încuviință. 

— Nu e menţionat nimic în ele. Și nici nu este internat în vreun 
spital. 

Christine Thiis se întoarse spre Stiller: 

— E posibil să fi aflat de amprente și că a fost redeschis cazul? De 
asta să fi fugit? 

Stiller clătină din cap. 

— Chestiunea este cunoscută doar în cadrul grupului EU, 
răspunse el și își îndreptă atenţia spre Wisting. Dispariţia lui a 
fost raportată oficial? 

— Nu are rude apropiate. 

Stiller apăsă de două ori pe arcul pixului. Se gândi imediat că 
dispariția aducea cu sine complicaţii, dar ajunse la concluzia că 
oferea și o serie de oportunități. Faptul că Martin Haugen 


dispăruse le dădea ocazia să-i percheziționeze în mod legal 
locuința. Oficial, ar căuta ceva care să le sugereze unde plecase, 
însă puteau căuta și dovezi că se aflase în spatele răpirii Nadiei 
Krogh, fără a fi nevoiţi să-i atribuie în mod formal calitatea de 
suspect. Se îndoia că aveau să mai găsească ceva după atâţia ani, 
dar merita efortul. 
— Ar trebui să demarezi o anchetă oficială, spuse el, adresându- 
se procuroarei, care trebuia să ia decizia oficială. 

Ea încuviință. 
— Cazul Krogh va trebui să aștepte până când aflăm unde este și 
de ce a dispărut, spuse ea. 

Wisting își închise agenda, pregătindu-se să părăsească ședința. 
— Deschid un dosar pe numele lui, spuse el adresându-i-se lui 
Hammer. Poţi să-i localizezi telefonul? 
— Desigur, răspunse el, notând numărul dat de Wisting. 
— Christine te poate ajuta cu un birou liber, continuă Wisting 
adresându-i-se lui Stiller. Mă aștept să rămâi câteva zile. 
— Cine merge la locuinţa lui? întrebă Stiller. 

William Wisting îi aruncă o privire pătrunzătoare. 
— Contez pe tine să ni te alături. Plecăm într-un sfert de oră. 

Se scurseră 25 de minute până să urce Wisting în mașină. După 
înregistrarea oficială a dispariției lui Martin Haugen, făcuse o 
căutare rapidă a lui Adrian Stiller. Voia să știe cine era acest 
investigator de la Kripos și cu ce se ocupase înainte. Exista ceva 
discordant în atitudinea lui. Părea preocupat să fie corect, iar asta 
îl făcea să acționeze oarecum rigid, dar în același timp era plăcut 
și binevoitor. Impresia generală pe care i-o lăsa era că omitea să 
spună ceva. 

Bazele de date nu-i oferiră prea multe detalii. Adrian Stiller 
avea 36 de ani, se născuse în Oppegård și acum locuia pe strada 
Seilduksgata din cartierul Griinerlokka, Oslo. Nu era căsătorit și 
nu avea nicio parteneră înregistrată oficial. Istoricul domiciliilor 
arăta că locuise timp de mai mulți ani în Africa de Sud, începând 
din perioada de mijloc a adolescenței și până când a revenit 
acasă, după împlinirea vârstei de 20 de ani. Poate că acolo 
dobândise nuanţa aurie a pielii. 

Intranetul returnase rezultatele obișnuite. Numele lui se găsea 
pe listele participanților la diverse cursuri de formare continuă. 
Părea că se specializase în tehnici de interogare și gestionare a 
anchetelor. Cel mai recent rezultat era cel referitor la crearea 
grupului EU. Wisting îi cunoștea pe câțiva dintre ceilalți membri 
ai grupului și i se păru puțin ciudat că aceștia aleseseră să 
încredinţeze cazul unui anchetator nou și complet necunoscut. 

Adrian Stiller își lăsă scaunul pe spate, înainte de a-și fixa 
centura de siguranță. 

— Stă la cinci minute de centrul orașului, preciză Wisting, ieșind 
cu mașina din curtea interioară a secției de poliție. 

Stiller încuviință, de parcă ar fi știut deja. De fapt, probabil că 
știa. Poate că se documentase în privința lui Martin Haugen 
înainte de a veni în oraș. Poate că și trecuse cu mașina pe strada 


Kleiverveien. Wisting așa ar fi procedat dacă fi trebuit să se 
familiarizeze cu un suspect. 

— Ai fost acolo? îl întrebă el. Ai trecut cu mașina să arunci o 
privire? 

— Am studiat harta, răspunse Stiller. 

Wisting îi aruncă o privire. Nu asta întrebase. 

Trase mașina mai spre marginea drumului ca să permită unei 
dubiţe să treacă și nu insistă asupra subiectului. 

— Ai reușit să găsești un birou liber? 

Adrian Stiller încuviință. 

— M-am gândit să studiez după-amiază documentele din cazul 
Katharina. Se pare că sunt ceva probleme, pentru că doamna de 
la birou nu le-a găsit în arhiva locală. Știi unde sunt depozitate? 

Era rândul lui Wisting să evite răspunsurile directe. 

— Sunt trei cutii de carton, răspunse el fără să dea alte detalii. 
Mă voi asigura că le primești. 

Semaforul de pe strada Stavernsveien se făcu roșu chiar în fața 
lor. Wisting opri. Ștergătoarele îndepărtau ploaia de pe parbriz. În 
fața lor, un grup de copii de grădiniță, încălțaţi cu cizme de 
cauciuc și veste galbene reflectorizante, traversară strada pe 
trecerea de pietoni. 

— Dar despre fata Krogh ce poți să-mi spui? Ai o copie a 
dosarului ca să-l pot studia? 

— Este digitalizat, îl poți parcurge pe computer. Mă voi asigura 
că primești acces. 

Se aprinse lumina verde a semaforului și Wisting demară. 
Merseră în tăcere până când ieșiră din oraș. 

Adrian Stiller se îndreptă pe scaunul pasagerului. 

Cum este? 

— Martin Haugen? 
— Da. 
Wisting se gândi puţin. 
— E liniștit. 
— Apele liniștite sunt adânci. 
— Poate că rezervat este mai potrivit. Reținut. Pare să fie încă 
afectat de cele întâmplate. In același timp, e binevoitor, continuă 


Wisting. 
— Rezervat și binevoitor? 

Wisting încuviință. 

— Este cea mai bună descriere pe care o pot face. 
— Te-ai gândit vreodată ce înseamnă asta? 

Wisting se gândise mult la ambiguitatea pe care o observase în 
timpul întâlnirilor avute cu Martin Haugen, dar îl lăsă pe Adrian 
Stiller să tragă o concluzie. 

— Ascunde ceva. Ceva ce încearcă să ţină ascuns, fiind amabil și 
binevoitor. 

— Este o persoană complexă, comentă Wisting, fără să aprobe 
sau să dezaprobe. 

Un jet de apă de la o mașină care venea din sens opus le 
împroșcă parbrizul. In același timp, îi sună și telefonul. Wisting 
încetini până când își recăpătă vizibilitatea și răspunse. Era Nils 
Hammer. Vocea lui umplu interiorul mașinii. 

— Unde ești? îl întrebă el. 

— Aproape că am ajuns, răspunse Wisting și viră pe drumul 
pietruit ce urca spre casa lui Martin Haugen. 

— l-am localizat telefonul, explică Hammer. Se pare că e la el 
acasă, pe Kleiverveien. 

Wisting se gândi. Încercase să-l sune pe Martin Haugen de mai 
multe ori. 

— Când a fost activ ultima dată? 

— Este activ acum. Mai durează să obțin istoricul traficului de 
date din ultimele zile, dar compania de telefonie l-a localizat în 
timp real. Este la el acasă sau în apropierea ei. 

— Vrei să spui că este în uz? 

— Nu neapărat în uz, dar este conectat la rețeaua de 
telecomunicații. 

Mașina tresăltă pe drumul pietruit. Ploaia îndepărtase orice 
urme lăsate de alte automobile. 

— Bine, îi mulțumi Wisting și închise telefonul. 

Intrară în curtea părăsită. Wisting mai rămase o vreme în 
mașină înainte de a opri motorul. Casa părea la fel de pustie ca în 
ziua precedentă. Sau se schimbase ceva? Din locul în care se afla, 


becul ventilatorului de deasupra aragazului părea aprins. Nu era 
sigur, dar nu credea că fusese aprins cu o seară înainte. Deschise 
portiera și coborî. Adrian Stiller făcu același lucru. Nu mai ploua, 
dar nici nu părea că avea să se însenineze prea curând. 

— Așa arăta locul ăsta și în urmă cu 24 de ani? întrebă el 
sprijinit de portiera pasagerului. 

— Mai mult sau mai puţin. g 

Făcu apoi câțiva pași spre garaj. In pietrișul din fața ușii păreau 
să se zărească urme proaspete de roți. 

Chiar atunci ușa de la intrare se deschise și Martin Haugen se 
ivi în capul scărilor. Pisica i se strecură printre picioare. 

— Salut, spuse el, uitându-se când la Wisting, când la Adrian 
Stiller. 

Wisting îl salută printr-un semn al capului. 

— Eram prin zonă, îi explică Wisting. Voiam să văd dacă ești 
acasă. 

— Am fost plecat câteva zile la cabană, îi răspunse Martin 
Haugen. Am încercat să repar acoperișul. Curgea apa prin el. 

— Te-am sunat ieri, continuă Wisting. 

Pisica se frecă de picioarele lui. 

Amândoi știau că era vorba de ziua în care dispăruse Katharina, 
dar niciunul nu spuse nimic. 

— Am văzut. Vreţi să intrați? 

Wisting refuză. 

— Eram doar în trecere, răspunse el, îndreptându-se spre mașină. 
Pot să revin după-amiază, dacă este în regulă. 
— Bine, răspunse Martin Haugen. Nu plec nicăieri. 

Adrian Stiller trânti portiera în urma lui. Wisting făcu un gest 
cu mâna în semn de la revedere și urcă la volan. Martin Haugen 
rămase o clipă în cadrul ușii, după care intră și lăsă pisica afară, 
în ploaie. 

Când intră pe drumul asfaltat, ușa garajului de vizavi se 
deschise. 

— Steinar Vassvik. O să dai peste numele lui când vei citi 
materialul de urmărire penală. La vremea respectivă locuia tot 
aici, spuse el și îl salută printr-un gest pe bărbatul care stătea 
acolo cu o cârpă mânjită de ulei în mână. 

— Are alibi? 

Wisting clătină din cap. 

— Problema e că nu știm exact când a dispărut Katharina, dar 
conform cronologiei stabilite de noi, Vassvik a fost ultima 
persoană care a văzut-o în viață. Două zile mai târziu, s-a 
prezentat pentru a ispăși o condamnare primită pentru loviri și 
alte violențe. A făcut trei ani de pușcărie. 

Adrian Stiller scoase un pachet de bomboane mentolate 
Fisherman's Friend, rupse un colț și-și răsturnă una în palmă, 
după care o azvârli în gură. 

— Povestește-mi despre cabană, spuse el, punând pachetul 
înapoi în buzunar. 

Wisting înțelese unde voia să ajungă. 

— Cabana lui Haugen? 

Stiller încuviință. 

— Este în Bamble, la hotarul cu Skien, la distanță de o oră de 
mers cu mașina de-aici. Este o casă veche, parţial izolată în 
pădure. Nu are apă și nici electricitate. A fost a bunicului său, 
care a renovat-o cândva prin anii 1950, îi explică Wisting. 

— Aţi căutat-o pe Katharina și acolo, nu? 

— Da, dar nu exista niciun motiv să credem că era acolo. Nu-i 
plăcea locul acela și, în plus, atât mașina, cât și motocicleta ei 
erau acasă. Ca să ajungi la cabană, trebuie să mergi cu mașina 
câțiva kilometri pe un drum forestier închis cu bariere. Apoi, 


trebuie să mergi pe jos 15 minute până la clădire. Cheile de la 
cabană și de la barieră se aflau într-un sertar din casă. 

— Dar ai fost acolo? 

— La momentul respectiv nu, dar apoi am mers de câteva ori cu 
Martin Haugen pentru niște partide de pescuit. 

Se auzi un scrâșnet când Adrian Stiller mestecă bomboana. 

Wisting încuviință meditativ. 

— Ar fi un loc bun pentru a ține captiv pe cineva. 

Ideea că Martin Haugen se afla în spatele răpirii fiicei lui Krogh 
părea încă improbabilă, dar, dacă așa au stat lucrurile, cabana din 
Langen ar fi fost un loc ideal pentru a o ţine sechestrată. Se afla la 
ceva mai mult de o jumătate de oră de locul în care Nadia Krogh 
fusese văzută pentru ultima dată, departe de ochii lumii. 

— Ai vreo ipoteză în legătură cu ce s-a întâmplat cu Nadia? De 
ce au păstrat răpitorii tăcerea? 

— Ceva nu a mers conform planului, răspunse Stiller. Poate că a 
încercat să evadeze și a fost ucisă în acel context. Poate că 
răpitorii și-au pierdut curajul când a fost vorba să facă schimbul 
și au abandonat-o undeva până când a murit de foame. 

— Ca în cazul lui Charles Lindbergh, comentă Wisting. 

Răpirea lui Lindbergh fusese unul dintre cele mai analizate 
cazuri din istorie. În anul 1932, copilul în vârstă de doi ani fusese 
răpit din dormitorul lui, aflat la al doilea etaj al casei familiei. 
Răpitorul lăsase o scrisoare în care cerea 50 000 de dolari. Banii 
au fost plătiți, însă asta nu a dus la clarificarea situației. Două 
luni mai târziu, copilul a fost găsit mort. Raportul de autopsie a 
arătat că murise din cauza unor răni suferite în timpul unei 
căderi și că răpitorul îl scăpase, probabil, din vârful scării pe care 
o folosise pentru a-l răpi. 

Siller se îndreptă în scaun. 

— Orice s-ar fi întâmplat, vrem să afli. 

Wisting ocoli un bărbat care își plimba câinele prin ploaie. 

— Ce vrei să spui? 

— Tu ești cel care îl cunoaște cel mai bine, răspunse Stiller. Vrem 
să încerci să te apropii și mai mult de el. Să te simtă ca pe un 


membru al familiei și să ajungi să aibă încredere în tine ca în el 
însuși. 

Wisting îl privi, dar nu spuse nimic. lată ce ţinuse Stiller sub 
tăcere în timpul ședinței. Fără să-l consulte, Stiller și ceilalți 
polițiști de la Kripos elaboraseră un plan de anchetă în care el 
juca un rol vital. 

— Avem o bună experiență din alte cazuri, continuă Stiller. 
Infiltrarea, combinată cu supravegherea, interceptarea 
comunicațiilor și investigația tradițională, este eficientă. 

— Știe că sunt polițist, nu este același lucru cu a trimite un agent 
sub acoperire, comentă Wisting. 

— Dar nici prin cap nu-i trece că știi despre cazul Nadiei Krogh, 
iar asta îți oferă un avantaj. Poți să spui lucrurile potrivite la 
timpul potrivit. Să-i plantezi niște gânduri în minte. Să-i apeși 
butoanele potrivite. Este ceva la care oricum te pricepi foarte 
bine. Să-i faci pe oameni să se destăinuie, sublinie Stiller, 
zâmbind pentru prima dată. 

Wisting clătină ușor din cap. Îi fusese atribuit un rol pe care nu 
voia să-l joace. Intr-o sală de interogatoriu situația era diferită. 
Acolo lucrurile se desfășurau cu cărțile pe masă, dar ceea ce-i 
propunea Adrian Stiller era un fel de operațiune sub acoperire 
care presupunea să inducă în eroare și să înșele încrederea unei 
persoane pe care o cunoștea bine. N 
— A fost deja stabilit cu șeful tău, continuă Stiller. Iți sugerez să 
începi chiar din această seară, când vei trece pe la el. 

Wisting opri în fața intrării principale a secției de poliție. 

— Ai propriul card de acces? 

Stiller încuviinţă și își lovi ușor buzunarul de la piept. Wisting 
îi făcu semn cu capul spre ușile glisante. A 
— Mai am de rezolvat câteva lucruri înainte de a intra. li poți 
informa pe ceilalți că Martin Haugen nu mai este considerat 
dispărut. 

Adrian Stiller ezită înainte de a deschide portiera mașinii. 

— Ce părere ai? 
— Vom discuta despre asta când mă întorc. 


Stiller încuviință și ieși în ploaie. Wisting se îndepărtă de 
trotuar și acceleră. 

Adrian Stiller rămase nemișcat în ploaie, urmărind mașina cu 
privirea. Apoi scoase pachetul de Fisherman's Friend și scutură 
din el o bomboană, înainte de a se adăposti sub acoperișul în 
consolă din fața ușilor secției de poliție și a-și extrage telefonul 
din buzunar. 

Leif Malm era liderul nou formatului Grup EU. Avea numărul 
lui salvat pentru apelare rapidă. Răspunse după un singur apel. 

— Ce faci? se interesă Leif Malm. 

— Am cam început cu stângul, răspunse Stiller, explicând că 
Martin Haugen a apărut după ce dispăruse pentru o scurtă 
perioadă. 

— Wisting a acceptat? 

Adrian Stiller mestecă și înghiți dropsul. 

— Nu știu încă. Probabil că nu îi place că am stabilit planul fără 
să îl consultăm în prealabil. 
— Este un tip rezonabil, înțelege, spuse Leif Malm. 

Ușile de acces în sediul poliției glisară în faţa lui Adrian Stiller. 
Intră în clădire, îl salută printr-un semn al capului pe agentul 
aflat în spatele peretelui de sticlă al dispeceratului și validă cardul 
de acces. 

— În plus, este prea implicat. Nu poate refuza. Va prefera să intre 
în joc decât să fie lăsat pe dinafară, continuă Malm. 

Stiller se uită în jur pentru a se asigura că este singur. 
— Care este situația cu interceptarea comunicațiilor? întrebă el 
urcând pe scări. 
— Ne-a fost aprobată pentru două săptămâni. Intră în vigoare 
azi după-amiază, începând cu ora 15:00. 

Stiller deschise următoarea ușă folosindu-și cardul de acces. 
— Bine. O să te sun după-amiază, spuse el. 

Cei doi încheiară convorbirea. Stiller își puse telefonul înapoi 
în buzunar și rămase un timp adâncit în gânduri. Pentru ca 


interceptarea să dea rezultat, era necesar ca Martin Haugen să nu 
fi fost implicat de unul singur în răpire și să se simtă presat să ia 
legătura cu complicele sau complicii, în momentul în care 
Wisting apăsa butoanele potrivite. Supraveghere completă a 
comunicațiilor însemna că aveau să dețină controlul nu doar 
asupra persoanelor cu care acesta intra în contact și a ceea ce 
vorbea la telefon, ci și asupra e-mailului și a altor tipuri de 
comunicaţii electronice. In plus, telefonul lui Martin Haugen 
avea să funcționeze ca un dispozitiv de urmărire, astfel încât ei să 
știe în orice moment unde se afla. Cel puţin cât era pornit. 

Nils Hammer se îndreptă spre el cu o cană uriașă de cafea într-o 
mână și un teanc de documente în cealaltă. 

— V-aţi întors deja? întrebă el. 

— Până la urmă, Martin Haugen nu dispăruse. Fusese doar plecat 
la cabană, îi explică Stiller. 

Polițistul corpolent zâmbi. 

— Și acum ce urmează? 

— Aș dori să adun anchetatorii care pot fi desemnaţi pentru 
acest caz și să avem o nouă întâlnire în această după-amiază. 

Nils Hammer încuviință. 

— Deocamdată, suntem doar eu și Wisting. 

Doi oameni nu erau de ajuns, se gândi Stiller. Dar trebuia să se 
mulțumească cu atât până reușeau să mai obțină ceva. Din partea 
Grupului EU era doar el și nu putea să aibă mai multe pretenții 
într-un caz care, strict vorbind, nu era în jurisdicția 
inspectoratului de poliţie. 

— Până atunci, aș dori să studiez cazul Katharina. Au fost găsite 
documentele? 

Hammer sorbi din cană înainte de a răspunde. 

— Întreab-o pe Bjørg Karin dacă le-a găsit, îi sugeră el, arătând 
spre serviciul de investigații criminale cu mâna în care ținea cana 
de cafea. 

— Dacă nu le găsește, înseamnă că nu sunt în arhivă. 

Stiller se îndreptă spre încăperea de formă triunghiulară. Se 
prezentase deja femeii vesele de la cel mai apropiat birou înainte 
de ședința avută mai devreme. 


— Hammer mi-a spus să vorbesc cu tine. Caut dosarul cazului 
Katharina. 

Bjørg Karin clătină din cap și îi zâmbi cu blândețe. 

— Am fost jos azi-dimineață. Nu este un caz care să încapă într-o 
cutie de arhivă standard. Probabil că este laolaltă cu alte dosare 
care sunt scoase periodic din arhivă. Îl voi ruga pe Wisting să îl 
caute, îi explică ea. 

Stiller nu aprecie răspunsul, dar îi întoarse zâmbetul. 

— Este destul de urgent, spuse el înainte de a porni spre biroul 
care îi fusese repartizat. 

Era un birou obișnuit, cu un aer funcționăresc, pereți gri 
deschis și o masă de lucru dreptunghiulară, pe al cărei blat dintr- 
un furnir deschis la culoare era așezat un monitor. 

Incăperea nu era prea aerisită. Se duse la fereastră să o 
deschidă. Draperiile erau gri, cu un model nedefinit. Erau trase 
deoparte și lăsau să se vadă zidul cenușiu al unei case de peste 
stradă. 

Deschise fereastra și privi în jur. Pe un panou de plută aflat 
deasupra mesei, un detectiv care folosise biroul înaintea lui lăsase 
câteva piuneze roșii, verzi și albastre. Pe perete se aflau un 
calendar de anul trecut și un poster care îndemna oamenii să 
spună NU drogurilor. 

Scaunul nu avea rezemători pentru brațe, iar tapițeria albastră 
era uzată în dreptul șezutului. Când se așeză, scaunul scoase un 
scârțâit. 

Computerul era chiar mai lent decât cele cu care lucrase până 
atunci. Trecu o mulțime de vreme până să i se ceară să introducă 
numele de utilizator și parola și părea că avea să dureze și mai 
mult până să intre în sistem. 

Totul mergea mai încet decât planificase și anticipase. lar asta îl 
enerva. Se uită la ceas. Era 13:42. Socotise că până la ora asta avea 
să fie la curent cu toate elementele esențiale ale cazului Katharina 
și pregătit să îi informeze pe polițiștii locali despre planul său de 
investigație. 

Redeschiderea răpirii Krogh era primul caz care îi fusese 
încredințat de Grupul EU. Era important să acționeze corect. Era 


important să reușească. Nu vedea o legătură clară între cele două 
cazuri vechi, cu excepția faptului că ambele implicau dispariția 
unor femei. Modurile în care se produseseră acestea erau prea 
diferite pentru a putea indica un tipar sau o conexiune. După 
cum se prezentau lucrurile, Martin Haugen era singurul numitor 
comun. Era destul de interesant, dar, strict vorbind, asta doar 
complica lucrurile. Totuși, era mulțumit. Însemna că dosarul 
Katharina putea fi rezolvat în cel mai scurt timp. 

William Wisting parcă mașina cu spatele pe alee, cât mai 
aproape posibil de ușa din față. Apoi descuie, intră în casă și 
merse în living. Pantofii lui lăsau urme ude. 

Cutia de carton care conținea dosarele cazului Katharina era 
încă deschisă. Strânse dosarele care zăceau afară și le puse înapoi. 
Unele dintre foi încă zăceau împrăștiate. Un raport de care era 
prinsă cu o agrafă o fotografie alunecă pe jos. Le ridică și rămase 
cu amândouă în mână. 

Fotografia surprindea cele trei bilețele lipite pe oglinda de 
deasupra comodei din holul locuinței Katharinei Haugen. Blițul 
aparatului foto se reflecta în oglindă, dar se putea distinge silueta 
criminalistului care o făcuse. 

Raportul conţinea răspunsuri cu privire la ce se ascundea în 
spatele adnotărilor. Biletul pe care erau trecute o zi și o oră se 
referea la o programare la coafor stabilită cu două săptămâni 
înainte de dispariția Katharinei. Era o programare pentru tuns și 
vopsit. Cu toate acestea, coafeza declarase că programarea fusese 
anulată câteva zile mai târziu. Numele și numărul de telefon 
aparțineau unuia dintre membrii corului. Suma de 125 de 
coroane norvegiene era destinată fondului comun pentru 
cumpărarea unui cadou cu ocazia zilei de naștere a dirijorului, 
care împlinea 50 de ani. AML era cea care strângea banii. Anne 
Marie Larsen. 

Asta făcuse poliția în zilele și săptămânile de după dispariție. 
Genul acesta de detalii fuseseră verificate în amănunt, nu 
degeaba scriseseră ziarele că nu au lăsat nicio piatră neîntoarsă. 
Au fost puse cap la cap mici fragmente din viața Katharinei 
Haugen. lar odată cu fiecare răspuns obținut apăreau noi 
întrebări. De ce planificase Katharina să se tundă și să își 
vopsească părul și de ce anulase programarea? 


Wisting puse fotografia și raportul înapoi în dosar și cără cutia 
până la mașină. Apoi urcă în dormitor și le luă pe celelalte două, 
care se aflau încă în dulap. Erau mari și grele, așa că se văzu 
nevoit să facă două drumuri. 

Când închise portbagajul, o văzu pe Line stând lângă mașină. 
Purta o pelerină de ploaie și cizme de cauciuc, iar gluga era trasă 
pe cap. 

— Faci curățenie? îl întrebă ea, îndreptând copertina de ploaie a 
căruciorului. 
— Cred că era și timpul, zâmbi Wisting. 
— M-am gândit că poate ești acasă și pregătești aluatul, comentă 

Line. 

Wisting nu înțelegea la ce se referea. 

— Aluatul pentru pizza, repetă ea. Diseară vine Thomas. 
— Ah, da, nu, îl voi face mai târziu, spuse el fără să admită că 

uitase și de Thomas, și de pizza. Are nevoie doar de o oră ca să 
crească, adăugă el, strecurându-se pe sub acoperișul de deasupra 
ușii de la intrare. Mergeţi departe? 

Făcu semn cu capul spre cărucior. Apa de ploaie se scurgea 
peste el. 

— Am făcut un drum lung, acum mergem acasă. 
— Atunci ne vedem diseară, spuse Wisting îndreptându-se spre 
portiera mașinii. Seara de pizza. 

Porni motorul, dar apoi cobori geamul portierei din dreapta și 
se aplecă înspre el. 

— Mă întrebam ceva: ai acces la vechile numere ale revistei VG? 

Line încuviinţă și își îndreptă gluga pelerinei de ploaie. 

— De ce? 

Wisting ezită să răspundă. Voia să se uite la numărul de ziar 
din care se presupunea că decupase Martin Haugen literele și 
cuvintele, dar nu voia să-i spună despre scrisoarea de 
răscumpărare și de cazul de răpire Krogh. 

— Voiam doar să mă uit la un număr mai vechi, spuse el făcând 

un semn aproape imperceptibil cu capul spre cutiile din 
portbagaj în care se aflau dosarele cazului Katharina, dând de 
înțeles că era în legătură cu acesta. 


— Poţi să îl cauţi singur, spuse Line. Totul e online. Este un 
serviciu contra cost, dar îţi pot trimite un link cu un nume de 
utilizator și o parolă. 

— Ar fi minunat, îi mulțumi el. 

Ridică geamul portierei, dar așteptă până când Line ieși cu 
căruciorul din curte pentru a pune mașina în mișcare. Avea în 
dulap un pachet de făină, era sigur de asta, și poate câteva plicuri 
de drojdie uscată, dar probabil că erau expirate. Oricum, trebuia 
să cumpere cașcaval și ce mai avea nevoie pentru topping. 

Wisting lăsă mașina la spălătoria din garajul secției de poliție, 
luă un cărucior pentru cutiile de carton și le duse sus, la arhivă. 

Bjørg Karin îl privi de la biroul ei. 

— Cazul Katharina, preciză el punând cutiile pe podea. Cineva 
de la Kripos se va interesa de ele. 

— A fost deja aici, comentă Bjørg Karin. 

— Se va întoarce, o asigură Wisting, împingând căruciorul gol pe 
coridorul din fața biroului său pentru a-l duce înapoi când avea 
să plece. 

Pe ecranul calculatorului, un mesaj îl informa că primise acces 
la versiunea electronică a dosarului Krogh. Unitatea lucra din 
greu în timp ce încărca toate documentele scanate. Proveneau 
dintr-o vreme când toate rapoartele poliției erau dactilografiate. 
Insă ceea ce îl interesa era unul dintre documentele recente, care 
stabilea că amprentele lui Martin Haugen aveau legătură cu cazul. 

Sortă documentele în ordine cronologică, cele mai noi apărând 
în partea de sus a ecranului. Printre ultimele înregistrate era o 
cerere adresată Tribunalului districtual pentru aprobarea unui 
ordin de monitorizare a comunicațiilor. Deschise documentul și 
văzu că fusese aprobat. 

Puțin mai jos în listă se găsea raportul întocmit de Kripos în 
legătură cu amprentele. Avea patru pagini, inclusiv fotocopiile 
celor două scrisori trimise de răpitori. Raportul menționa în 
preambul că scrisoarea originală din 1989 fusese curățată cu 
pensula magnetică. Wisting își aminti cum învățase el însuși să 
folosească pulberea magnetică pentru amprente pe când urma 
cursurile Academiei de Poliție și cum o folosise mai târziu la 
câteva scene ale crimei. Continua să fie una dintre cele mai 
utilizate metode pentru depistarea amprentelor. Totuși, raportul 
explica cum prin anii 1990 începuse să fie folosită ninhidrina 
pentru vizualizarea amprentelor pe hârtie și pe alte materiale 


poroase. Wisting știa că substanța chimică reacționa cu 
aminoacizii din transpirație formând un pigment violet. La 
reexaminarea scrisorilor fusese folosită noua metodă. Aceasta a 
dus la descoperirea a trei amprente pe prima scrisoare. 
Fotocopiile atașate erau identice cu cele prezentate mai devreme 
de Adrian Stiller. Wisting citi din nou prima scrisoare. O avem pe 
Nadia. O puteţi recupera. Preţul este trei milioane de coroane. Vor 
urma alte instrucțiuni. Cele trei locuri în care fuseseră găsite 
amprentele lui Martin Haugen erau marcate cu creionul. 
Descoperirea era incontestabilă. 

Telefonul mobil îl anunţă că primise un mesaj text. Îl verifică și 
văzu că era de la Line. Îi trimise un nume de utilizator și O parolă 
pentru arhiva VG. În timp ce lăsă telefonul din mână, primi un 
e-mail cu aceleași date. Dădu click pe linkul din e-mail și se 
conectă direct la arhiva publicației. 

Încercă o căutare după numele Nadia Krogh. Pagina se umplu 
de o serie de minipictograme ale paginilor în care apărea numele 
ei. În total, VG publicase 89 de articole despre ea. Numele era 
atât de deosebit, încât presupuse că toate aveau legătură cu cazul 
de răpire. Frau copii relativ de slabă calitate ale unor pagini de 
ziar în alb-negru. Fotografiile nu aveau contrast și erau neclare, 
dar textul permitea căutarea anumitor termeni. Majoritatea 
subiectelor datau din toamna în care Nadia Krogh dispăruse, dar 
erau și rezultate mai recente, din articole despre misterul crimei 
încă nerezolvate. Sau apărea drept caz de referință în contextul 
altor răpiri. 

Încercă o căutare similară și pentru Katharina Haugen. În 
arhiva ziarului din capitală erau patru articole. De bună seamă, 
cazul Krogh fusese mai interesant pentru media decât cel al 
Katharinei Haugen. Un caz în care existau și scrisori de 
răscumpărare prezenta un oarecare rafinament față de o 
presupusă sinucidere. 

Reveni la raportul privind amprentele. Anchetatorii 
identificaseră cu certitudine din care număr al VG proveneau 
cuvintele decupate și cunoșteau cu siguranță ce tiraj avusese în 
acea zi, precum și chioșcurile de ziare în care se vânduse. Probabil 


că se consemna într-unul dintre rapoarte, dar Wisting dori să 
încerce altceva. Observase că prima scrisoare fusese semnată 
Panterele Cenușii, în timp ce pe a doua scria pur și simplu Cenușii. 
Cele două cuvinte din Panterele Cenușii erau scrise cu caractere 
îngroșate și fuseseră decupate ca un întreg. În ziar, cuvintele erau 
scrise de asemenea unul după altul, pe când Cenușii era format 
din două cuvinte decupate individual. 

Se întoarse la arhiva VG și tastă Panterele Cenușii între 
ghilimele. Arhiva returnă trei rezultate. Panterele Cenușii era o 
organizație politică ce avea ca obiectiv obținerea de drepturi mai 
bune pentru muncitorii pensionați. Două dintre rezultate erau 
din decembrie 1987, la trei luni după răpirea Nadiei Krogh, în 
timp ce al treilea era de joi, 27 august 1987, cu trei săptămâni 
înainte. 

Wisting dădu click pe articol și găsi din nou Panterele Cenușii 
în introducere, sub fotografia unui bărbat despre care se spunea 
că era un general în vârstă. 

Plasă pagina de ziar pe o jumătate de ecran și scrisoarea de la 
răpitori pe cealaltă. Urmări paginile în paralel și găsi alte trei 
cuvinte care fuseseră, probabil, decupate din același articol. Preţ, 
milioane și coroane. Amprentele fuseseră găsite pe cuvintele 
pantere şi milioane, precum și pe ultimele trei litere ale numelui 
Nadia. 

Numele era compus din două decupaje — Na și dia. Wisting 
făcu o căutare după dia în ediția pe care o avea în față. Apărură 
mai multe rezultate pentru cuvântul media și unul pentru dializă. 
Reveni la prima pagină a ziarului. Printre altele, era vorba de un 
jaf armat comis în Bodø și de un temerar care fusese primul care 
a sărit cu parașuta de pe stânca Preikestolen. Editorialul de pe a 
doua pagină dezbătea campania electorală pentru alegerea 
consiliului local și a celui districtual, care tocmai începeau. 

Cândva, în urmă cu 26 de ani, Martin Haugen răsfoise aceeași 
ediție a ziarului. Nu exista niciun dubiu în această privință. Se 
ridică de la birou și se duse la Bjørg Karin, la arhivă. Una dintre 
cutiile care conţineau dosarele cazului Katharina fusese luată. 


Wisting deschise alta și scoase un dosar intitulat Situație 
financiară. 

Veniturile personale ale Katharinei și ale lui Martin Haugen 
fuseseră verificate cu atenție în contextul dispariției, în principal 
pentru a vedea dacă femeia pusese bani deoparte pentru a începe 
o viață nouă altundeva, dar verificările nu duseseră la niciun 
rezultat. Privind însă din perspectiva cazului Krogh, existau 
circumstanțe care îi ofereau lui Martin Haugen o motivaţie de 
ordin financiar pentru a încerca o extorcare. Cu câțiva ani înainte 
de dispariția Katharinei, cei doi avuseseră probleme cu plata 
dobânzilor și a ratelor la creditul ipotecar. Lucrurile nu au devenit 
mai ușoare nici după dispariția ei, când Martin Haugen a rămas 
singur cu toate cheltuielile, dar o scădere a ratei dobânzii pe piață 
i-a permis să își păstreze casa. 

Nils Hammer își strecură capul pe ușă, când Wisting tocmai se 
așeză din nou la biroul său. 

— Stiller vrea o întâlnire cu noi, acum, la ora 15:00. 

Wisting se uită la ceas. Nu mai era decât un sfert de oră până 
atunci. 

— Să fie la 15:30, spuse Wisting, deschizând dosarul. 

Primul document de sus era legat de plata unei polițe de 
asigurare emise pe numele Katharinei Haugen. 

— Cred că trebuie să ne întâlnim la ora 15:00. Vin inspectorul- 
șef și colega lui din Telemark, la fel și șeful Parchetului. 

__Wisting ridică privirea și rămase uitându-se la Hammer. 
Ințelegea ce făcea Stiller. Prezența inspectorului-șef și a prim- 
procurorului avea menirea să îl forțeze pe Wisting să accepte 
strategia pusă la cale de Grupul EU. 

— În regulă, spuse el, îndreptându-și din nou atenţia asupra 
documentelor din dosar. 

Plata asigurării fusese făcută abia după patru ani de la dispariția 
Katharinei. Făcea parte dintr-un acord colectiv încheiat la nivelul 
Administraţiei Suedeze a Drumurilor, despre care Martin Haugen 
nu avusese cunoștință. Wisting îl ajutase să primească banii. Era 
vorba de aproximativ 100 000 de coroane norvegiene. Banii au 
fost transferați numai după ce Tribunalul districtual a pronunțat 


o hotărâre prezumtivă conform căreia Katharina Haugen trebuia 
considerată moartă. 

Continuă să răsfoiască înapoi, până găsi documentele pe care 
le căuta. Era vorba de copia unei scrisori de la banca Sparebanken 
cu privire la un împrumut nerambursat și o notificare privind 
executarea silită a casei. Au ajuns la un acord, astfel că nu s-a mai 
întâmplat nimic, dar scrisoarea era datată 14 septembrie, cu cinci 
zile înainte ca Nadia Krogh să fie răpită. 

Aproape fără să își dea seama, Wisting schițase o cronologie a 
evenimentelor pe o coală de hârtie, cu data răpirii, scrisoarea 
băncii și cele două scrisori de răscumpărare. Ceea ce nu se prea 
potrivea era faptul că ziarul apăruse pe 27 august, cu mai mult de 
trei săptămâni înainte de răpire. Ziarele erau produse perisabile, 
nu erau ceva ce păstrai săptămâni la rând. Nu își amintea să fi 
văzut teancuri de ziare în vizitele sale la Martin Haugen. lar pe 
atunci deșeurile nu erau sortate. Ziarele erau arse în cuptor sau 
aruncate laolaltă cu alte gunoaie. 

Între momentul în care Martin Haugen răsfoise ziarul și cel în 
care sosise prima scrisoare la locuința Nadiei Krogh se scurseseră 
26 de zile. Puteau exista multe explicații cu privire la motivul 
pentru care fusese folosit tocmai acel ziar. Făptașii ar fi putut, de 
exemplu, să-l ia din vreun coș de gunoi. 

Continuă să răsfoiască paginile ziarului pe ecran, căutând 
explicaţii plauzibile. Era posibil ca Martin Haugen să fi citit ziarul 
la serviciu. Când fusese răpită Nadia, lucra pe un șantier de 
construcții de la periferia orașului Porsgrunn. Acolo o cunoscuse 
pe Katharina, dar Porsgrunn era și orașul natal al Nadiei Krogh. 

Ajunsese la secțiunea de sport și la un articol despre Grete 
Waitz care se accidentase și nu putuse să alerge la maratonul din 
cadrul Campionatului Mondial de la Roma, dar a trebuit să dea 
paginile înapoi. Ceva îi atrăsese atenţia. 

Citi titlul articolului peste care trecuse, studie fotografia și-i citi 
legenda de două ori. Avu senzația că privea o lumină orbitoare. 
Informaţia se ivise parcă de nicăieri, dar îi oferi ceea ce avea 
nevoie. Certitudinea că Martin Haugen era implicat în răpirea 
Nadiei Krogh. 


16 


Adrian Stiller se uită la secundarul ceasului de pe peretele sălii 
de ședințe. Trecuseră 43 de secunde peste ora 15. Prim-procurorul 
și cei doi inspectori-șefi de poliție erau prezenți. La fel și 
Christine Thiis și Nils Hammer. Doar William Wisting se lăsa 
așteptat. Era însă prea devreme ca să încerce să interpreteze acest 
lucru. Putea însemna că se opunea planului pe care îl stabilise el 
pentru caz și voia să sublinieze acest lucru, dar putea să existe și o 
explicație mai banală. 

Șeful poliției locale o servi cu cafea pe colega sa din Telemark. 
Amândoi erau îmbrăcaţi în uniformă cu sacou. Ivan Sundt ocupa 
această funcție doar de câţiva ani. Șeful inspectoratului de poliție 
din Telemark avea o experiență mai îndelungată. Numele ei era 
Agnes Kiil și fusese de curând pomenită în presă în legătură cu 
un important caz de trafic de droguri. Era și ea prezentă deoarece 
cazul Krogh intra, de fapt, în jurisdicția inspectoratului de poliție 
din Telemark. Acest fapt îi conferea o responsabilitate oficială. 
Ivan Sundt deținea cea mai înaltă autoritate în districtul de 
poliție în care urma să aibă loc ancheta. Amândoi își depuseseră 
candidatura pentru funcția de inspector-șef al noului district ce 
urma să fie creat în urma fuziunii. O descoperire în cazul Krogh 
putea să le ofere amândurora un avantaj în carieră. Probabil că 
aveau să-și dea toată silința să găsească o soluție, ba chiar să își 
aroge și meritele. 

Wisting intră în sala de ședințe cu două minute întârziere față 
de ora stabilită. Inchise ușa în urma lui și îi salută pe inspectorii- 
șefi și pe prim-procuror. 

— Scuze de întârziere, spuse el punând pe masă un teanc de 
documente, după care se așeză. 

Stiller luă cuvântul înainte să apuce altcineva să o facă. Era 
oaspete la secția de poliție, dar aceasta era ședința lui. Cazul lui. 


— Vă mulțumesc pentru prezență. Unii dintre voi ați fost 
anunțați mai din scurt decât alții, dar mă bucur că vă aflați aici. 

Își drese glasul și aranjă niște documente. 
— După cum știți, a fost redeschis cazul Krogh. Pe baza noilor 
probe criminalistice, Martin Haugen a fost declarat suspect. Până 
la o eventuală inculpare și arestare, vom folosi o metodă de 
investigație oarecum neconvenţională. 

Făcu o pauză pentru a le permite celorlalți să intervină. 
Inspectorul-șef din Telemark profită de ocazie: 
— Personal, sunt foarte bucuroasă de această evoluție. Un caz de 
dispariție nerezolvat precum acesta reprezintă o mare povară 
pentru familie și pentru mediul social local. Astfel de incidente 
generează nesiguranță și dau naștere la speculații, subminând 
încrederea în poliție. 

Inspectorul-șef local se arătă de acord și i se adresă lui Wisting: 
— Pe mai departe, vom acorda prioritate cercetărilor în acest caz. 

Adrian Stiller prezentă pe scurt noul raport privind amprentele 
identificate. 
— Totuși, cazul nu se poate baza doar pe probele criminalistice. 
Va trebui să provocăm apariția unor noi indicii și probe 
circumstanțiale. 
— Cum? îl întrebă Ivan Sundt. 

Stiller evită să îl privească pe Wisting. 
— În principal, printr-o măsură de tip infiltrare. Mulţi știu că 
există deja o legătură strânsă între Martin Haugen și William 
Wisting. Intenționăm să ne folosim de asta, răspunse el. 
— In ce fel? se interesă Sundt. 
— Haugen a păstrat mult timp secretul. Vom încerca să îl facem 
să se confeseze. Este o chestiune despre care va trebui să 
discutăm, spuse el privindu-l pe Wisting în ochi. 

Era imposibil să deslușească ceva din expresia lui. 
— Aţi întocmit un plan detaliat în acest sens? continuă șeful 
inspectoratului de poliție local. 

Stiller încuviinţă și o făcu cu mare grijă, pentru a da impresia 
că planul era mai bine pus la punct decât în realitate. 


— Săptămâna viitoare se va da publicității informaţia că Grupul 
EU a redeschis cazul Krogh. Vom prezenta scrisorile de 
răscumpărare și ne așteptăm la un real interes din partea presei. 
Acest element va reprezenta pârghia noastră în acest caz. Ne vom 
asigura ca Wisting să fie împreună cu Haugen la momentul 
emiterii comunicatului de presă, așa că vom afla reacţiile lui 
imediate și vom avea grijă să îl împingem în direcţia dorită de 
noi. 

Prim-procurorul își îndreptă spatele. 

— Eşti pregătit pentru asta, William? 

Răspunsul veni mai repede și mai clar decât se aștepta Stiller. 

— Da. 

— Nu ai îngrijorări de natură personală, etică? 

Experimentatul anchetator clătină din cap. Stiller era pe 
punctul de a continua ședința, dar fu întrerupt. 

— Am depășit de mult limitele etice, continuă Wisting. 

In sală se lăsă tăcerea. 

— Când am reluat contactul cu Martin Haugen, după închiderea 
anchetei în cazul Katharina, am făcut-o din cauză că nu l-am 
crezut. Am rămas cu sentimentul clar că ascunde ceva. Credeam, 
și încă mai cred, că știe ce s-a întâmplat cu Katharina și de-a 
lungul timpului am inițiat conversații în încercarea de a scoate 
adevărul de la el. 

Liniștea nu fu întreruptă de nimeni din sală. 

— Ce te-a făcut să crezi asta? îl întrebă după un timp Christine 
Thiis. 

Wisting se gândi puțin. Cazul Katharina semăna cu o piesă 
muzicală în care cineva cânta fals, dar îi era greu să le explice 
celorlalți ce anume nu îi sunase cum trebuie. 

— Este o chestiune de nuanţe. De micile detalii din explicaţiile 
lui care uneori se schimbă în timpul discuţiilor. Spuneţi-i intuiție 
sau instinct, dar mereu am simţit că ceva nu e în regulă și aș vrea 
să încerc să aflu despre ce anume e vorba. 

Nils Hammer se întoarse către colegul său. Era un tip care nu s- 
ar fi descurcat în jurul unei mese de poker. 

— Deci ai legat cu el o falsă prietenie? În baza intuiţiei? 


— A evoluat în direcția asta, încuviință Wisting. 

— A venit la înmormântarea soţiei tale, nu? îi aminti Hammer. 
— A venit multă lume atunci, comentă Wisting. 

— Ce ai obținut din asta? se interesă Christine Thiis. 

— Nimic, cu excepţia faptului că am ajuns să fiu mai convins de 
suspiciunile mele, răspunse Wisting. 

— Perfect, interveni inspectorul-șef din Telemark. Când începeți 
această operațiune? 

— Am primit deja aprobarea pentru supravegherea tehnică a 
comunicațiilor, preciză Stiller. Wisting va trece după-amiază pe la 
Haugen și vom începe de acolo. 

Ședința continuă cu clarificarea câtorva formalități, după care 
prim-procurorul și cei doi inspectori-șefi se retraseră. 

Adrian Stiller se uită la Wisting. 

— Mulţumesc, nu am fi putut face asta fără cooperarea ta. 

Wisting încuviință. 

— Dimineaţă nu păreai foarte convins. Ce te-a determinat să te 
implici? 

— VG, răspunse Wisting. 

— VG? repetă mirat Stiller. 

Wisting răsfoi teancul de hârtii pe care îl avea în față. Stiller 
recunoscu prima pagină a ediției VG din care fuseseră decupate 
cuvintele și literele care apăreau în scrisorile răpitorilor. 

— Martin Haugen nu citește ziarele, îl cunosc. Nu are 
abonament la ziarul local și nu l-am văzut niciodată cu vreun 
tabloid, spuse William Wisting, împingând foile printate către el. 

— Păi..., spuse Stiller luând prima foaie. 

Wisting îi făcu semn cu capul spre teancul de hârtii. 

— Pagina 17, spuse el. 

Stiller întoarse paginile. Titlul articolului suna așa: O acoperire 
mai bună. Fra vorba despre un nou tip de asfalt ce urma să fie 
turnat pe noua autostradă E18, din regiunea Telemark. Asfaltul 
urma să producă o cantitate mai mică de praf care să fie purtat de 
vânt și mai puțin zgomot. 

— Numărul doi, din partea stângă, preciză Wisting. 


Stiller se uită la fotografia a cinci drumari aliniați în fața unui 
compresor, dar abia când citi numele din legendă realiză la ce se 
uita de fapt. 

— Martin Haugen! exclamă el. 

Nils Hammer și Christine Thiis se ridicară și ocoliră masa ca să 
vadă și ei. 

— Mi s-a părut straniu că scrisoarea de răscumpărare a fost scrisă 

cu cuvinte dintr-un ziar vechi de aproape patru săptămâni, mai 
ales că Martin Haugen nu cumpără și nici nu citește ziare 
niciodată, dar este clar că l-a cumpărat pe cel din ziua în care i-a 
apărut fotografia. Și este de înţeles că nu s-a descotorosit imediat 
de el, ci l-a păstrat. 

Stiller se așeză din nou pe scaun. Nu prea înțelegea cum de 
trecuseră cu vederea peste legătura dintre Martin Haugen și ziar, 
dar în momentul identificării ziarului, nu existau suspiciuni în 
privinţa lui. Era doar un nume oarecare pe pagina 17. Acum, avea 
să fie în centrul atenției. 

William Wisting se ridică: 

— Haideţi să începem. Mă duc să-i fac o vizită lui Martin 
Haugen. 

Wisting uitase că își lăsase mașina la spălătoria de la subsolul 
secției de poliție. Coborî mai întâi în curtea interioară a secției, 
după care intră în garaj și ieși din nou cu mașina în ploaie, 
îndreptându-se spre Kleiverveien. 

Întâlnise mulţi mincinoși și prefăcuţi în decursul carierei sale. 
Oameni care nu spuneau adevărul, ci mai degrabă îi serveau 
poveștile care le conveneau. Pe unii dintre ei i-a crezut, pe alții i-a 
citit, iar pe mulți i-a ignorat deliberat. 

Datorită îndelungatei sale experiențe îi venea foarte ușor să 
recunoască o minciună. Când ieșea din sala de interogatoriu și 
credea că intervievatul mințea, se baza adesea pe intuiţia sau 
presentimentele sale. Wisting ajunsese la concluzia că, de fapt, 
totul se rezuma la observarea micilor anomalii ale reacţiilor 
emoționale. În cazul lui Martin Haugen, de exemplu, zâmbetul 
putea să apară cu o secundă sau două prea târziu, ca și cum ar fi 
trebuit să se gândească să facă acest gest în mod conștient și voit. 
În plus, dura prea mult, iar buzele îi erau prea strânse. Oamenii 
care spuneau adevărul aveau un comportament sincronizat în 
ansamblul lui. Poziţia corpului, expresia feței și vocea erau în 
acord unele cu altele și adaptate la subiectul discuţiei. În cazul lui 
Martin Haugen, uneori observa o oarecare contradicție între ceea 
ce spunea și felul în care o spunea. Și apoi, desigur, mai era și tot 
ce nu spunea, ceea ce contribuia la formarea impresiei că era un 
mincinos. La un seminar la care participase Wisting privind 
tehnicile de interogatoriu, o doamnă care luase cuvântul spusese 
că mincinoșii au tendința de a evita cuvinte precum „dar“, „sau“, 
„CU excepția“ și „în timp ce“, din cauză că au dificultăți cu 
procesele complexe de gândire. În afară de asta, preferă să 
comunice folosind mai puţine pronume personale. Într-o 
încercare inconștientă de a se distanța de minciuni, evită cuvinte 


ca: „eu“, „pe mine“ și al „meu“. Toate acestea erau valabile în 
cazul lui Martin Haugen. 

Viră pe drumul pietruit plin de hârtoape și parcă mașina în 
curte. Pe coșul casei ieșea un fum gros care, împiedicat de 
umezeală și ploaie să se înalțe, plutea ca o ceață spre marginea 
pădurii. 

Wisting nu se grăbi să coboare și să meargă spre casă. Martin 
Haugen deschise ușa înainte ca el să sune la sonerie. Pisica neagră 
stătea între picioarele lui. 

— Ce mai vreme, comentă el, făcându-i semn să intre. 

Wisting își agăță haina în cuier și îl urmă în bucătărie. Martin 
tocmai își lua cina. Pe farfurie mai rămăseseră un cartof și o 
bucată de carne. Martin strânse farfuria și puse pe masă un 
termos cu cafea. 

— Îmi pare rău că n-am fost ieri acasă. Anii au trecut ca vântul și 
zilele parcă nu se mai deosebesc, spuse el aducând două cești. 

Wisting se așeză la fereastră și se gândi cum, cu un an înainte, 
uitase de ziua de naștere a mamei lui. Obișnuia ca în acea zi să 
meargă împreună cu tatăl său la mormântul ei, și totuși a uitat. 
Era ușor să uiţi, doar că în spatele dispariției lui Martin Haugen se 
ascundea altceva. 

Wisting nu-și lăsă gândurile să-i transpară pe chip. 

— Ţi-a afectat drumul, spuse el privind afară. Ploaia, adăugă, ca 
să explice la ce se referea. 

Martin Haugen încuviință. 

— M-am tot gândit să torn asfalt, spuse el, scoțând din dulap o 
ruladă cumpărată de la magazin. 
— Da, ești în domeniu, comentă Wisting zâmbind. 

Se gândi să-l întrebe despre diferite tipuri de asfalt, ca să 
conducă discuţia spre articolul apărut în ziarul din anul 1987, dar 
nu avea niciun rost. 

— Am văzut că ţi-ai montat propriul indicator, preciză el în 
schimb. 

— Indicator? întrebă Martin deschizând ambalajul prăjiturii. 

— Cel cu accesul interzis, explică Wisting făcând semn cu capul 
în direcția drumului principal. 


Martin se duse din nou la dulapul din bucătărie și veni cu două 
farfurii. 

— L-am primit de la serviciu. Beneficii colaterale, spuse el 
zâmbind. 

— Ai avut probleme cu oameni și mașini străine? 

Martin Haugen clătină din cap. 

— Nu au fost cine știe ce probleme. Au fost câteva mașini străine 
care au urcat până aici și au întors. Lituanieni sau așa ceva, 
răspunse el, tăind prăjitura. 

Wisting se gândi la micile camere de supraveghere puse la 
ferestre și se întrebă dacă era cazul să le aducă în discuție. Dacă 
Martin Haugen urmărise înregistrările, atunci știa oricum că 
Wisting le descoperise. 

Martin i-o luă înainte. 

— Am instalat camere. 

— Am observat, răspunse de îndată Wisting. Am dat ocol casei 
ieri, căutându-te. 

Se folosi de subiect pentru a-i aminti de Katharina. 

— Ai mai văzut-o pe Inger Lise? îl întrebă el, gândindu-se la 
fosta lui soție, care intrase în casă și furase lucrurile Katharinei. 

Martin Haugen turnă cafea în cești. 

— Nu, nu mai țin legătura cu ea. Apropo, am văzut-o astă-vară 
în portul interior. Era împreună cu un bărbat. 

Wisting abandonă subiectul. 

— Cum a fost la cabană? întrebă el în schimb. 

Martin Haugen păru să nu înțeleagă întrebarea și se servi cu 
prăjitură. 

— Ai spus că trecea apa prin acoperiș, adăugă Wisting. 

— Da, însă nu era atât de rău pe cât mă așteptam, dar am vrut să 
merg până acolo să arunc o privire, zise Martin, luându-și 
suficient timp pentru a mesteca. 

— Te întorci acolo? se interesă Wisting. 

— Va trebui, probabil, confirmă celălalt. 

— Pot să te însoțesc, îi sugeră Wisting. Putem pune și niște plase, 
ca data trecută. 


Martin Haugen mușcă din nou din prăjitură. Un weekend 
petrecut la cabana din Bamble i-ar apropia și i-ar da lui Wisting 
posibilitatea să întărească relația dintre ei. 

— Mi-ar prinde bine câteva zile departe de toate acum, la 
serviciu am parte numai de stres, continuă Wisting înainte ca 
Martin Haugen să aibă șansa să îi refuze propunerea. 

Martin Haugen încuviință continuând să mestece. Wisting își 

puse și el o felie de prăjitură pe farfurie. 
— Ai vreun plan pentru weekendul ăsta? 

Se auzi sunând un telefon. Martin se ridică, se îndreptă spre 
blatul de lucru, unde se afla telefonul lui, și citi mesajul. Apoi își 
puse telefonul în buzunar, fără să răspundă. 

— Deci, weekendul ăsta? repetă Wisting în timp ce Martin se 
așeza. 

Martin Haugen se gândea în mod evident la altceva. 

— Excursia la cabană, adăugă Wisting drept explicaţie. 
Weekendul ăsta? 
— Da, răspunse el. Hai să o facem. Să mergem să ne plimbăm. 

Wisting gustă prăjitura. Martin Haugen părea mai puţin atent 

decât în anii anteriori. 
— Nu am nimic nou, spuse Wisting brusc. 

Martin înţelese la ce se referea. În ultimul an nu apăruseră noi 
indicii cu privire la Katharina. 

— Ai verificat cazul ăla din Sørlandet? întrebă el. 

Wisting încuviință. Apăruse astă vară la știri. Un cadavru fusese 
adus de curenţi la mal pe una dintre insulițele din apropierea 
localității Portar. Era vorba de o femeie, care părea să fi stat mult 
timp în apă. 

— Am sunat acolo. Dar bănuiau deja cine era și s-a dovedit că 
aveau dreptate. O bătrână care dispăruse de Paște. 

— Cum crezi că arată? întrebă Martin mai departe. Crezi că a 
mai rămas ceva din ea? 

Wisting se gândi. În primii ani vorbiseră despre Katharina ca și 
cum ar fi putut fi încă în viață, dar, treptat, discuţiile despre ea au 
început să plece de la premisa că era moartă. 


— Totul depinde de locul în care se află. Nu cred că o vom găsi 
în mare, așa cum a fost cazul în sud. 

— Și dacă e îngropată undeva? întrebă Martin. 

Wisting lăsă prăjitura pe farfurie. Era prima dată când Martin 
Haugen se interesa de aceste aspecte. 

Își drese glasul, nu se simțea confortabil să vorbească despre 
asta. 

— Depinde de tipul de sol. Dacă a fost îngropată într-un cimitir, 
n-au mai rămas din ea decât oasele mari și dinții. Dacă zace într- 
un mediu mai etanș, cum ar fi în lut sau într-o mlaștină, probabil 
că este mai bine conservată. 

Așteptă puțin înainte să continue. 

— Dar, dacă a fost îngropată de cineva, probabil că este învelită 
în ceva. Într-o prelată sau în plastic. Astea sunt folosite de obicei. 
Atunci, este posibil să se fi păstrat și îmbrăcămintea. 

— Aţi mai găsit astfel de cadavre? 

— Mda, s-a mai întâmplat. 

Telefonul lui Martin emise o nouă notificare. Îl ignoră. 

— Incertitudinea este partea cea mai rea. Faptul că nu știu ce s-a 
întâmplat, spuse el. 

Wisting nu avea un răspuns pentru asta. Incertitudinea era o 
temă recurentă a întâlnirilor cu Martin. În cele din urmă 
începuse să sune repetitiv, așa că știa cum avea să continue 
Martin conversaţia. 

— Orice s-ar fi întâmplat, aș vrea să știu, se auzi dinspre cealaltă 
parte a mesei. Speri, multă vreme, că poliția va găsi ceva, că va 
descoperi o pistă sau o explicație pentru ceea ce s-a întâmplat. Nu 
am renunțat la asta, dar îmi dau seama că, probabil, soarta mea 
în viață e să port această povară. 

Lăsară lucrurile așa și începură să vorbească din nou despre 
vreme și despre ploaia care părea să nu se mai oprească. Martin se 
interesă de nepoata lui, iar Wisting îi povesti incidentul în care 
ea ronțăise pixul și înghițise cerneala. 

La final, Wisting se ridică și îi mulțumi pentru conversaţie. 

— Trebuie să îmi cumpăr o lansetă nouă, spuse el, pentru a-i 
reaminti lui Martin de înțelegerea cu privire la vizita la cabană. 


Martin îl conduse la ușă. 
— O să iau niște cotlete, în caz că nu trage peștele, spuse el. 
Wisting se întoarse în capul scării, îi strânse mâna lui Martin și 
se grăbi spre mașină. Prin parbrizul șiroind de apă, îl văzu pe 
Martin scoțând telefonul din buzunar înainte de a închide ușa de 
la intrare. 


18 


Wisting trecu cardul de acces și introduse codul din patru cifre 
al Camerei tehnice de Supraveghere. Nu erau multe carduri 
autorizate pentru mica încăpere de la ultimul etaj al secției de 
poliție. Controlul comunicaţiilor era una dintre metodele secrete 
de investigare ale poliției. Doar câțiva membri ai personalului 
știau ce fel de echipamente se aflau în ea și chiar mai puţini erau 
instruiți să le folosească. 

Nils Hammer și Adrian Stiller se întoarseră spre el. 

— A primit un mesaj cât am fost acolo, spuse Wisting aruncând 
o privire pe monitorul care arăta traficul telefonic în timp real. 

— De la un număr înregistrat pe numele Henry Dalberg, preciză 
Hammer, îndreptându-și privirea spre monitor. 

— Cum te simţi? Ne vedem luni? citi el. 

— Un coleg de muncă, explică Wisting. L-am sunat ieri și am 
vorbit cu el când nu reușeam să dau de Martin. A spus că 
anunţase că este bolnav. 

— Nouă ne-a spus că a fost la cabană, îi aminti Stiller. 

Wisting încuviință. Practic, era prima dată când îl prindea pe 
Martin Haugen cu o minciună clară, dar asta nu însemna 
neapărat ceva. N-ar fi fost primul care-i spunea angajatorului că e 
bolnav pentru a se putea ocupa de ceva pentru care altfel n-ar fi 
primit o zi liberă. 

— Puțin mai târziu a mai primit un mesaj, continuă Wisting. 

— De la același număr, aprobă Hammer și își puse degetul 
arătător pe monitor. Trebuia să verifici acordul revizuit cu Bryntesen 
pentru curăţarea șanţurilor. Probabil că nu i-a răspuns până ai 
plecat tu. Mă întorc luni. Ne ocupăm atunci. 

— Despre ce ați discutat? se interesă Stiller. 

— Despre vreme, răspunse Wisting, adăugând după o scurtă 
pauză: Am căzut de acord ca weekendul viitor să facem o excursie 
la cabană. 


Observă că lui Stiller îi surâdea ideea. 

— Încercăm să prezentăm cazul joi, în emisiunea S-a întâmplat în 
Norvegia! la TV2, și să reluăm subiectul în ziarele de vineri, spuse 
el. O excursie la cabană sună absolut perfect. 

Exact în momentul acela se lumină un alt monitor. 

— A intrat pe internet, explică Hammer. 

Se deschise o fereastră derulantă care arăta ce site-uri web 
accesa Martin Haugen. Un alt ecran afișă pagina respectivă. 
Prognoza meteo a Institutului de Meteorologie. 

— Este pe site-ul Yr, comentă Stiller. 

Pe monitorul pe care se derula textul, apăru un nou rând. 
Ecranul de lângă el arăta prognoza meteo pentru Malvik, în sudul 
Trøndelag. 

— Malvik? De ce verifică vremea în Malvik? Are de gând să plece 
într-o călătorie? se miră Hammer. 

— A locuit acolo, explică Wisting. În momentul dispariției 
Katharinei, lucra la construcția unui tunel și locuia într-un 
ansamblu de barăci. 

— Mai ţine legătura cu cineva de acolo? 

Wisting își mușcă buza, îngândurat. 

— Nu cred. 

— Și acolo sus plouă, spuse Hammer. 

Pe ecran apăru pagina principală a Google. 

— Nu putem vedea ce anume caută, explică Hammer, doar ce 
pagini accesează. 

Textul continuă să se deruleze în sus, în mica fereastră. Pe 
ecranul mare apăru prima pagină a ziarului Trønder-Avisa. După 
un timp, Martin Haugen dădu click pe o știre referitoare la 
prăbușirea parțială a autostrăzii E6, la sud de Stavsjafjellet. 

— A lucrat la construirea acelui drum, explică Wisting. 

Ceilalți doi încuviințară. Câteva minute niciunul dintre ei nu 
mai spuse nimic, până când imaginea de pe ecran se schimbă. 
Martin Haugen accesă site-ul ziarului Adresseavisen și citi despre 
alunecarea de teren. Calea de rulare fusese îngustată și exista o 


limită de viteză pentru traficul din zonă. Nu se știa cu exactitate 
când avea să fie reluat traficul în condiții normale. 

— Putem verifica istoricul? întrebă Wisting, chiar dacă știa că nu 
prea sunt șanse să obțină așa ceva. N-am putea să vedem pe ce 
site-uri a intrat ieri, de exemplu? 

Hammer clătină din cap. 

— Pentru asta ar trebui să intrăm în calculatorul lui. Ceea ce 
facem acum este să stăm pe margine și să adulmecăm adresele 
care sunt încărcate prin broadband. Dacă vrem să aflăm ce are pe 
computer, trebuie să îl piratăm. Nu avem echipamentul necesar 
pentru asta. 

— Bine, am intrat în acţiune. Sistemul funcționează, spuse 
Adrian Stiller luându-și sacoul de pe speteaza unui scaun. 

Făcu semn cu capul spre monitoare: 

— Nu se va întâmpla nimic interesant până când nu vom începe 
să îl presăm. Propun să lăsăm să treacă weekendul. Eu plec la 
Oslo, dar revin luni. 

Hammer aprobă și începu să se delogheze. Wisting își aminti că 
trebuia să facă pizza. Se scuză și se grăbi să iasă din încăpere 
înaintea celorlalți doi. 


1 Numele emisiunii este Åsted Norge. (N.tr.) 

Plasa cu cumpărături se rupse când Wisting o luă din mașină. 
Mare parte a conținutului căzu pe pavaj. Punga de făină se sparse 
și ploaia o transformă într-o pastă lipicioasă. 

Înjură în sinea lui și începu să adune lucrurile. Sperase să 
ajungă acasă înainte de sosirea lui Thomas, dar mașina lui era 
deja parcată pe stradă. Thomas nu mai locuia acasă de 12 ani, dar 
încă mai avea cheile în portofel, așa că probabil intrase. 

Wisting strânse lucrurile în braţe și le cără până la ușa de la 
intrare. Încercă să o deschidă cu degetele libere, dar constată că 
era încuiată. Gemu, lăsă cumpărăturile pe scări și scoase cheile. 
Înainte să intre se uită peste umăr și se gândi că Thomas trebuie 
să fi plecat să le vadă pe Line și Amalie. 

Când așeză lucrurile pe blatul de lucru din bucătărie, realiză că 
uitase să ia ceva de la magazin. Drojdie. 

Deschise dulapul și verifică plicurile pe care le avea. Mai 
rămăseseră trei. Trebui să își pună ochelarii ca să citească 
termenul de valabilitate și observă că expiraseră cu aproape patru 
luni în urmă. Nu însemna altceva decât că eficiența lor va fi 
oarecum redusă. Putea folosi două plicuri în loc de unul singur. 

Luă bolul, făcu aluatul și îl lăsă la dospit, după care începu să 
prăjească carnea tocată pentru topping. 

Între timp, sosi Thomas, împreună cu Line și Amalie. Își șterse 
mâinile de șorț și îi îmbrățișă pe toți trei. Pe când era la liceu, 
Thomas devenise prea mare pentru îmbrățișări, dar cu câțiva ani 
în urmă el fusese cel care luase inițiativa de a-l îmbrățișa pe 
Wisting și când se întâlneau îl strângea bine în braţe. S-a 
întâmplat după prima lui misiune în Afganistan. În total, fusese 
acolo de șapte ori și îndeplinise misiuni de evacuare medicală cu 
elicopterul. Asta însemna că nu participase direct la lupte, dar 
văzuse prețul războiului mai mult decât oricine altcineva. 

— Ţi-am adus un cadou, spuse Thomas aruncându-i-l. 


Era o bucată de material într-o pungă de plastic. Wisting o 
desfăcu și descoperi că era un tricou kaki al forțelor armate. În 
dreptul pieptului, pe partea stângă, era brodat Căpitan Wisting. 
Căpitan era gradul militar al lui Thomas. Era comandant de 
escadrilă, fiind responsabil, printre altele, de asigurarea 
sprijinului aerian pentru poliţie și trupele speciale ale Forțelor 
Armate Aeriene. Wisting se simți mândru de fiul lui. 

li mulțumi și ţinu tricoul în dreptul lui. I se potrivea. 

— Nu sunt prea sigur că va ieși bine, spuse el ridicând prosopul 
de pe bolul în care se dospea aluatul de pizza. 
— De ce? întrebă Line. 

Se apropie ţinând-o pe Amalie pe șold și aruncă o privire în 
bol. Aluatul se ridicase puţin, dar nu suficient. 

— Stă acolo de o oră, explică Wisting. Am folosit drojdie 
expirată. 

— Sunt sigur că va fi în regulă, spuse Thomas. Îmi place blatul 
subțire. 

Wisting ridică din umeri și împărți aluatul în două. Line o duse 
pe Amalie în living. Thomas rămase în bucătărie, în timp ce 
Wisting așeză cele două bucăți de aluat pe hârtie de copt. 

— Este bere în frigider, spuse el și începu să întindă aluatul. 

Thomas aduse câte o sticlă pentru amândoi. 

— Ai rezolvat codul? întrebă el. 
— Codul Katharina? zâmbi Wisting și clătină din cap. 

Cu câțiva ani în urmă îl lăsase pe Thomas să încerce să 
descifreze codul. Nu prea știa cum ajunseseră la asta, dar Wisting 
adusese cazul Katharina în discuție. Vorbiseră despre navigație și 
despre orientare înainte de apariţia GPS. Thomas împărtășise 
părerea lui Wisting că numerele erau punctele de referință ale 
unei hărți, dar nu era ceva ce recunoștea din cartografie sau 
navigație. 

Capul Linei se ivi în ușă. 

— Despre ce vorbiți? 
— Despre nimic care să te intereseze pe tine, glumi Wisting. 
— Cazul Katharina, interveni Thomas. 


— A dus dosarul înapoi la secție, spuse Line și dispăru din nou 
în living. 

— Poate că era și timpul, spuse Thomas. 

— Poate că da, zâmbi Wisting, întinzând sosul de carne pe 
blaturile de pizza. 

— De ce este cazul ăsta atât de important pentru tine? se 
interesă Thomas. 

Wisting simți brusc un soi de vină. Lumea era mult mai mare 
decât districtul lui de poliție. Thomas servise țara într-o parte a 
lumii care era, probabil, mai brutală și mai nemiloasă decât își 
putea imagina. 

— Crezi că greșesc fiindcă dedic atât de mult timp unui singur 
lucru, unei singure persoane? întrebă el, simțind că sunase ca și 
cum ar fi adoptat o poziţie defensivă. 

Thomas negă printr-un semn al capului. 

— Sunt doar curios cu privire la motivaţia ta. 

Wisting se întreba cum să îi explice că acest caz devenise 
pentru el un fel de virus al creierului. Că nu voia să renunțe la el. 
— Pur și simplu nu îmi place să las lucrurile neterminate, 
răspunse el, presărând brânza rasă. 

Thomas încuviință, ca și cum ar fi cunoscut sentimentul. 

Line li se alătură din nou și discuția se opri acolo. 

— Nu ai uitat că mâine trebuie să ai grijă de Amalie? îl întrebă 
ea. 
— Nu, bineînțeles. Sunt bătrân, dar nu senil. 

O jumătate de oră mai târziu, pizza sosi pe masă. Blatul era 
uscat și tare, dar nici Line, nici Thomas nu se plânseră. 
— Tu ce mai faci? se interesă Line. 

Ceea ce întreba, de fapt, era dacă fratele ei avea o iubită. Nu 
avusese niciodată o relație de lungă durată, din cauza carierei 
militare. Fusese detașat în mai multe locuri, înainte de a fi mutat 
la baza aeriană din Rygge. Rotaţia constantă a misiunilor din 
Afganistan se întinsese pe mai mult de patru ani, consumându-i 
o mare parte din perioada dintre 20 și 30 de ani. 

Thomas evită să răspundă, întrebând-o dacă intenționa să își 
găsească un soț. 


Line avusese o relație de lungă durată cu un tip de-o seamă cu 
ea, Tommy Kvanter, dar nu el era tatăl lui Amalie. Tatăl copilei 
era american și lucra pentru FBI. Fusese în Norvegia doar pentru 
câteva săptămâni și o cunoscuse pe Line pe când lucra la un caz. 

Și Line se eschivă. 

— Cât timp rămâi? îl întrebă ea. 
— Până marți, răspunse fratele ei. 

Când era acasă, obișnuia să se întâlnească cu vechi prieteni din 
timpul școlii. 

Wisting o ridică pe Amalie în poală. Stătea la masă alături de 
cei trei oameni care contau cel mai mult în viaţa lui și, cu toate 
acestea, nu se putea concentra prea bine la conversaţie și la ceea 
ce se petrecea în jurul mesei. Mintea continua să-i rătăcească. Se 
gândea la moarte. Crucea era un simbol al morții. Dacă mesajul 
de pe masa din bucătărie fusese lăsat de Katharina, acesta nu avea 
nicio noimă. Doar dacă nu cumva era vorba despre Nadia Krogh, 
iar codul indica locul în care se afla aceasta. 

La intrarea în sediul VG fusese instalat un nou sistem de acces. 
Line a trebuit să apeleze la agentul de pază pentru a trece de 
sistemele de securitate și i s-a spus să-și actualizeze cardul de 
acces. După ce trecu de bariere, se opri în spatele unui grup care 
aștepta liftul. Nu recunoștea pe nimeni. Se traseră într-o parte 
pentru a-i lăsa pe cei care coborau să iasă, după care se înghesuiră 
să intre în cabina liftului. Line avea suficient timp și așteptă 
următorul lift. Și acesta era la fel de aglomerat și se opri de două 
ori înainte să ajungă la etajul șase. 

Se gândi la momentul în care intrase pentru prima dată în 
redacția de știri. Îi transpirau mâinile și o durea capul după o 
noapte în care nu dormise mai deloc. Ceea ce i se întipărise cel 
mai bine în minte erau ceasurile de pe perete. Arătau ora din 
New York, Tokyo și alte orașe mari de pe glob. Singura ei 
experiență ca jurnalist provenea din perioada în care fusese, 
temporar, angajată la ziarul local. Se simţise ca o stagiară 
neștiutoare și crezuse că acest nou loc de muncă va fi prea greu. 
Dar simplul fapt de a pătrunde în open space-ul redacției i-a 
produs o schimbare de spirit majoră. S-a adaptat rapid la ceea ce 
așteptau ceilalți de la ea. La VG exista o cultură în care doar cei 
mai buni erau suficient de buni. Incă de la început managerii i-au 
comunicat cum trebuia să lucreze. Nu se discuta prea mult despre 
cunoștințe și experiență, ci mai degrabă despre abilități, care 
includeau mult mai mult decât cunoașterea tehnicilor de 
redactare sau crearea de titluri. Competenţele necesare 
presupuneau și altceva: atenţie la detalii, gândire strategică și 
atitudinea necesară față de ce înseamnă să faci un ziar. Nu i-a luat 
prea mult să-și găsească locul și să-și îndeplinească rolul într-o 
măsură mai mare decât se aștepta de la ea. 

Își așeză geanta mai bine pe umăr, se duse la automatul de 
cafea și căută un pahar de carton. 


Unul dintre jurnaliștii sportivi se apropie. Line nu-și amintea 
numele lui. 

— Nu mai sunt pahare? îl întrebă ea. 

Jurnalistul zâmbi. 

— Nu se mai folosesc pahare de unică folosință, spuse el arătând 
cu degetul spre sertarul de sub blat. Trebuie să împrumuți o 
ceașcă pentru oaspeți. 

— Reduceri de costuri? întrebă Line și luă o ceașcă albă din 
porțelan. 

— Considerente legate de protecția mediului, îi răspunse 
celălalt, punând un termos în aparat. 

Line așteptă să îi vină rândul și alese cafea cu lapte. Aparatul 
hurui, scoase aburi și îi umplu încet ceașca. O luă cu ea în spaţiul 
deschis în care se aflau birourile. Fiind sâmbătă, era destul de 
liniște, dar din spatele monitoarelor se iviră câteva chipuri 
cunoscute care îi urară zâmbind bun-venit. La biroul la care 
stătuse mai demult nu era nimeni acum, dar o cutie cu tutun de 
mestecat și o sticlă de Coca-Cola pe jumătate goală, așezate lângă 
un teanc de ciorne erau dovada că era folosit de cineva. 

Harald Skoglund se ridică de la biroul lui de lângă fereastră, 
veni la ea și o îmbrăţișă. Lucraseră împreună la mai multe 
articole. 

— Te-ai întors? o întrebă el. 

— Nu chiar, răspunse Line. Vor să mă ocup de un proiect-pilot, 
ca un fel de freelancer. 

Aruncă o privire spre biroul cu pereți din sticlă al șefului 
departamentului de știri. 

— Sandersen nu e aici? 

— Este într-o ședință, explică Skoglund făcând semn cu capul 
spre scările care duceau la etajul de deasupra. 

— Și Frost? 

— Și el. 

Line se întrebă dacă nu cumva greșise ora. Cu cei doi trebuia să 
se întâlnească. 

Își luă ceașca de cafea și urcă la etaj. Sălile de ședințe aveau 
pereţi de sticlă. Din capătul scărilor îi văzu pe Frosten și 


Sandersen în cea mai apropiată sală. Erau așezați la masă alături 
de un bărbat pe care Line nu îl cunoștea. Purta un costum închis 
la culoare și părea să fie avocat. 

Line își făcu de lucru cu telefonul mobil, așteptând să fie 
observată de cei aflați de cealaltă parte a peretelui transparent. 

În spatele ei, Daniel Leanger urca scările. Era unul dintre cei 
mai tineri jurnaliști din echipa de investigaţii criminalistice. 

— Bună! Și tu ești matinală? spuse el și o îmbrățișă. 

Îi observă confuzia și adăugă: 

— Se pare că vom lucra împreună. 

Line aruncă o privire spre sala de ședințe. Niciunul dintre cei 

trei nu îi văzuse încă. 

— Ştii despre ce este vorba? îl întrebă ea. 

— Lucrez la proiect de câteva săptămâni, răspunse Daniel, dar 
nu avu timp să îi dea mai multe explicaţii. 

Sandersen îi observase și ieșise în cadrul ușii. 

— Intraţi! îi invită el. 

Line zâmbi și primi alte îmbrățișări, de această dată din partea 
celor doi șefi. Apoi ocoli masa și îl salută cu un aer ușor 
întrebător pe bărbatul cu părul ondulat. 

— Adrian Stiller, Kripos, spuse el dând mâna cu ea. 

Line deveni curioasă. Întâlnise mulți polițiști, inclusiv 
anchetatori de la Kripos, dar niciodată la ziar ori la o ședință cu 
redactorii-șefi. Își mută privirea de la el spre Frosten și Sandersen, 
aflați de cealaltă parte a mesei. Era clar că avuseseră o discuție 
prealabilă. 

Line își lăsă geanta jos, puse ceașca de cafea pe masă și se așeză. 
— La drept vorbind, Stiller este motivul pentru care suntem aici 
și pentru care te-am rugat să vii. Lucrează în cadrul noii unități a 
Kripos, dedicată cazurilor neelucidate, sau Grupul EU, cum se 
numește în mod oficial. Tocmai au redeschis un caz în care vor să 
colaboreze cu noi, începu Sandersen. 

Line își scoase agenda. 

— Răpirea Krogh, spuse Frosten împingând pe suprafața mesei 
prima pagină a unui ziar mai vechi. 


Iubitul a fost eliberat, scria deasupra fotografiei unei fete de vreo 
20 de ani, cu părul tapat. Sub fotografie scria: S-a cerut o 
răscumpărare pentru Nadia. 

Adrian Stiller o măsură pe fiica lui Wisting din priviri. La 
vederea primei pagini a vechiului ziar în ochii ei mari și albaștri 
se aprinse o lumină plină de curiozitate. Părul îi era încă puțin 
umed de la ploaia de afară. Era mai lung și câteva șuvițe îi căzură 
pe față când se aplecă deasupra ziarului. Când începu să citească, 
și le dădu după ureche ca să nu îi vină în ochi. 

— Pe scurt, Kripos vrea să scriem despre caz și am vrea să o faci 
tu, spuse redactorul-șef. 

— Nu știu cazul, spuse Line. Pe atunci aveam cinci ani sau așa 
ceva. 

Stiller se aplecă peste masă și se apropie puțin mai mult de 
Line. Suficient cât să-i simtă mirosul delicat al parfumului. Un 
parfum cu aromă de flori din familia crinilor. 

— Este un bun punct de pornire. Vezi cazul cu ochi proaspeţi de 
jurnalist. 

Line își umezi buzele. 

— De ce acest caz? 
— Pentru că merită să fie rezolvat, replică Stiller. 

Pe Line nu o mulțumi răspunsul. 

— Mă interesează ce v-a determinat să-l redeschideți. Ați primit 
informații noi? 

Stiller zâmbi dezarmant. Își dădu seama că era isteață. Era 
persoana potrivită pentru această sarcină, dar nu voia să îi spună 
despre amprente. Nu încă. 

— La asta sperăm să contribuie noua serie de articole din VG. 
Din acest motiv am solicitat o colaborare. Dorim să retrezim 
interesul asupra cazului, în speranța că ne va conduce la cineva 
dispus să vorbească. 

Line aruncă o privire spre cei doi șefi ai săi. 

— Trebuie să avem ceva nou despre care să scriem. 

Cei doi confirmară. 


— Așa vom și face, preciză Sandersen. Printre altele, vom da 
publicității scrisorile de răscumpărare. 

Stiller deschise mapa din piele din faţa lui și scoase două copii. 

— Răpitorul este unul dintre cititorii noștri, continuă Sandersen. 
Decupajele au fost făcute din ziarul nostru. 

Line luă cele două scrisori. Câte una în fiecare mână. 

— Exclusivitate? 

Stiller încuviință. 

— Depindem de atenţia publicului, dar, în același timp, este 
nevoie să mergem pe o anume direcție, pentru a obține cea mai 
bună reacție posibilă. Așadar, este firesc să lansăm acest lucru 
într-un singur loc. Vei avea acces la toate documentele originale 
ale cazului. 

— La toate? 

Stiller confirmă. 

— Sunt digitalizate și permit efectuarea de căutări în text. Pentru 
noi este important ca reluarea subiectului să fie făcută cu grijă 
față de rude și alte persoane implicate. Din ceea ce îmi spun șefii 
tăi, ai empatia necesară. 

— Rudele au fost informate? îl întrebă Line. 

Adrian Stiller plusă cu încă o ofertă ispititoare. 

— Da, iar iubitul este dispus să dea un interviu. La început a fost 
suspectat pentru uciderea ei, dar a fost eliberat când au apărut 
scrisorile de răscumpărare. Nu a vorbit niciodată cu presa despre 
asta. 

— Și restul familiei? Fratele ei mai mic, de exemplu, interveni 
celălalt tânăr jurnalist. 

Stiller discutase cu ei, dar spuseseră foarte răspicat că nu doresc 
să vorbească cu presa. 

— Încă nu am clarificat lucrurile, adăugă el. 

Sanders își drese glasul. 

— Mai întâi, haideţi să lămurim câteva lucruri, spuse el 
întorcându-se spre Line. În primul rând: ești interesată de acest 
caz? 

— Da, dar cât de cuprinzător vreți să fie? 

Redactorul-șef Joachim Frost îi răspunse: 


— Ideea este să trezim interesul publicului pentru vechiul caz cu 
o serie de articole. Evident, depinde de turnura pe care o vor lua 
lucrurile, dar, în principiu, intenționăm să insistăm pe subiect 
timp de șase săptămâni, cu câte un nou articol în fiecare 
săptămână. Mai întâi o recapitulare a cazului, urmată de scrisorile 
de răscumpărare, o prezentare mai amănunțită a Nadiei Krogh, 
un interviu cu fostul ei iubit, o analiză mai atentă a anchetei 
inițiale și, la final, un punct de vedere al poliției din perspectiva 
ofițerului care a coordonat cercetările la acel moment și unul al 
lui Stiller, care se ocupă acum de caz. Cel puțin așa am schițat noi 
planul, dar, desigur, ai libertatea să procedezi și altfel. 

Atunci interveni Sandersen. 

— Daniel Leanger este aici pentru a face un podcast, dar vrem ca 
tu să fii naratorul. 

Sprâncenele lui Line se ridicară în semn de mirare și dispărură 
sub linia bretonului. 

— Un podcast? 

— Un documentar radio, preciză Frost, de parcă termenul i-ar fi 
fost străin. Am pregătit deja terenul cu agențiile de publicitate. 
Daniel, îmi poți spune cum intenționezi să procedezi? 

— Va fi o prezentare multimedia a întregului caz. Cu grafice și 
animaţie, dar podcastul va fi cel mai important aspect. Este 
conceput ca o poveste care prezintă modul în care a fost 
coroborată informaţia pentru articolul publicat în săptămâna 
respectivă. Ce investigaţii ai făcut, care este opinia ta, înregistrări 
ale unor conversații pe care le-ai avut — mai simplu spus, trebuie 
să-l porți pe ascultător pe parcursul cercetărilor efectuate și să îi 
dai impresia că este acolo, explică tânărul jurnalist. 

Sandersen interveni din nou: 

— Ce spui, te interesează? 

Line își duse pixul la gură și începu să-i muște capătul. 

— Cel mai practic ar fi să lucrezi de acasă. Nadia Krogh locuia în 
Porsgrunn, care este la aproximativ o jumătate de oră de tine, 
continuă Sandersen. 

Stiller își turnă apă dintr-o caraftă aflată în fața lui Line. Aceasta 
se întoarse spre el: 


— Aveţi un suspect? 

Stiller duse paharul la gură. Era o întrebare pe care spera să nu 
i-o pună, dar îi plăcu. Line semăna cu tatăl ei. Trecea direct la 
subiect. 

Nu se grăbi să-i răspundă. Bău apa și lăsă paharul jos. 

— Da, spuse el într-un final, văzând surprinderea de pe chipul 
redactorului-șef și al șefului departamentului de știri. Nu 
intenționez să spun mai multe acum, dar planul nostru este ca 
articolele să ajute la scoaterea lui la lumină și să ducă la o 
arestare. Va trebui să acceptați, mai întâi. Pentru asta, este 
esențial ca primul articol să fie publicat vineri. 

— Vineri? întrebă Line. Adică vinerea viitoare? Nu știu... 

Redactorul o întrerupse. Era evident că nu voia să piardă 
oportunitatea aflată în fața lui. 

— Daniel lucrează deja la subiect de două săptămâni. Va fi totul 
gata pentru tipar până vineri? 

Daniel Leanger încuviință. Ă 
— Grafica de bază și macheta sunt aproape gata. In primul rând, 
este vorba de o prezentare factuală a cazului. Am pregătit totul și 
am început să scriu un scenariu pentru podcast. 

— Așadar, răspunsul este da? 
— Da. 

Redactorul se întoarse spre Line și o întrebă: 

— Accepţi? 
— Accept, răspunse ea fără să ezite. 

Daniel Leanger transformase o mică sală de ședințe într-un 
birou care se putea încuia. Line îl însoți pentru a se familiariza cu 
subiectul. Pe perete se afla o hartă mare a unor părți din zona 
Grenland: Porsgrunn, Skien și Bamble. Mai erau și câteva 
fotografii, prinse în piuneze: imagini de presă din timpul 
operațiunii de căutare, dar și fotografii care proveneau în mod 
evident din ancheta poliției. Două portrete diferite ale Nadiei și 
câteva poze făcute la o petrecere. 

— A dispărut după o petrecere de tip „singur acasă“, îi explică 
Daniel, arătând spre fotografia unei case norvegiene standard, de 
culoare maro, cu pivniță și mansardă. S-a certat cu iubitul și a 
plecat. El s-a dus după ea, dar n-a mai văzut-o niciodată. 

Line se așeză. : 

— Nu mă simt prea confortabil cu acest aranjament. Aștia se 
folosesc de noi. Tipul de la Kripos încearcă să controleze cazul. 

— Presupun că faptul că el impune ritmul de lucru face parte din 
înțelegere, nu? 

— Mda. Insă mai este ceva. De ce nu vrea să ne spună cine e 
suspectul? zâmbi Line. 

— Dar a fost deschis în această privință. Au ei un plan al 
anchetei, dar deocamdată nu vor să ni-l divulge. Eu cred că e în 
regulă. Măcar așa cercetările noastre nu vor fi influențate de 
perspectiva lor, obiectă Daniel. 

Line îi dădu dreptate. 

— Să știi că el a cerut să fii implicată, continuă Daniel. 
— Ce vrei să spui? 
— Am înţeles că a fost un fel de condiție din partea Kripos ca tu 
să te ocupi de subiect. 
— De ce? 
Daniel Leanger ridică din umeri. 


— Poate că are o agendă secretă? Pentru că te-a văzut în 
fotografii? sugeră el rânjind. 

Line răspunse cu o grimasă. 

— Probabil că a remarcat articolele tale anterioare. Mulţi au 
făcut-o, adăugă Daniel și scoase din sertar un reportofon 
performant: 

— Va trebui să înveţi să-l folosești. Cu el vom face podcastul. 

Line îl luă și-l privi sceptică. Ei îi plăcea să scrie. Așa, avea timp 
să își formuleze ideile. Să schimbe poziția cuvintelor și să 
modifice frazele. Asta era ceva diferit, dar recent ascultase câteva 
podcasturi interesante și îi plăcuseră dialogurile și formatul. 

— Vrei să auzi muzica de intro? o întrebă Daniel. 

Fără să aștepte un răspuns, deschise laptopul și porni un fișier 
audio. 

— Trebuie să îl asculți de mai multe ori, spuse el când Line nu 
reacționă imediat. Are zvâc, nu prea mult, dar suficient cât să 
încălzească atmosfera. 

Line ascultă, studiind în același timp cu atenție și harta. 
Fotografia casei maronii în care fusese văzută pentru ultima dată 
Nadia Krogh era prinsă în centru, cu un bold. 

— Ai fost acolo? îl întrebă ea. 

— M-am gândit că am putea merge împreună la începutul 
săptămânii, răspunse Daniel, dând muzica mai încet. Ar fi bine 
să-ți iei câteva zile să te familiarizezi cu subiectul, înainte să 
trecem la treabă. 

Line se lăsă pe speteaza scaunului. Era în concediu de 
maternitate de 16 luni și îi mai rămăseseră încă opt. Era singură 
cu Amalie și alesese să se stabilească cu ea în Stavern. Voia să 
profite de concediul de maternitate ca să înceapă ceva nou, să 
câștige bani ca scriitor independent, în afara capitalei. Simțea că 
terminase cu viața de reporter de știri, dar asta era altceva. Era 
ceva ce își dorea cu adevărat să facă. 

Stiller intră în apartamentul aflat pe colț, la ultimul etaj al 
marelui bloc de apartamente de pe strada Griinerlokka. Să înceapă 
jocul! se gândi el. Apoi o spuse și cu voce tare: 

— Să înceapă jocul! 

Pașii lui pe plăcile de gresie recent montate pe hol stârniră un 
ecou în apartament. Se descălță, își aruncă haina pe cuier și își 
zâmbi în oglindă, mulțumit de el însuși. 

Anchetele erau adesea comparate cu un puzzle. Nu era genul de 
joc pe care își propusese să-l joace. După cum o spunea și 
numele, era prea plin de necunoscute. Lui îi plăceau jocurile cu 
miză mai mare. Până acum manevrase ancheta în așa fel încât 
ajunsese exact în punctul în care își dorea. 

Intră în bucătărie, luă un pahar din bufet și-l umplu cu apă 
carbogazoasă de la dozatorul din ușa frigiderului. În timp ce bea, 
își folosi telefonul pentru a da drumul la niște muzică. O muzică 
electronică blândă, care acoperea sunetul ploii de afară. 

Se întreba cum va reacționa bătrânul detectiv din Larvik când 
va afla că i-a implicat și fiica. Cu siguranţă ea avea să-i spună că 
urma să scrie despre cazul Krogh, dar era puțin probabil ca 
Wisting să-i divulge că și el era implicat în ancheta secretă. Era 
prea profesionist pentru asta. 

Muzica din boxele din tavan deveni mai întunecată și mai 
melodioasă. Îl urmă dintr-o cameră într-alta. La drept vorbind, 
apartamentul era prea mare pentru el. Era alcătuit din ceea ce 
inițial fuseseră două penthouse-uri, însă când tatăl lui cumpărase 
întreaga clădire le unise și i-l oferise ca pe un fel de apartament 
rezervat administratorului blocului. Doar că, evident, de 
administrarea imobilului se ocupau alții. 

Cele trei cutii conținând dosarul Katharina erau așezate pe 
măsuţa de cafea. Luni, trebuia să se asigure ca documentele să fie 
scanate, pentru ca întregul dosar să fie digitalizat, însă răsfoirea 


documentelor învechite îi dădea un sentiment unic. Un 
sentiment care îi plăcea. 

Se așeză, își puse picioarele pe măsuţă și întinse mâna după cel 
mai apropiat dosar. Urmele muncii lui Wisting erau vizibile. Ici- 
colo, ieșeau în evidenţă bileţele autocolante colorate, pe care erau 
notate cuvinte-cheie. Anumite cuvinte din documente erau 
subliniate, iar unele paragrafe fuseseră marcate cu o linie pe 
margine. 

Dosarul pe care îl luase era negru și conținea documente 
întocmite de poliție. Majoritatea cuprindeau informaţii despre 
cercetările derulate, care însă nu dăduseră niciun rezultat. Erau 
rapoarte de percheziție și despre căutările întreprinse, inclusiv cu 
scafandri, anchete privind transportul public și liste de pasageri 
pentru traficul internaţional. Pe unele dintre ele se găseau 
fotografii prinse cu agrafe. Asta avea să îngreuneze activitatea de 
scanare. Unul dintre rapoarte se referea la investigaţiile care 
vizaseră buchetul de trandafiri de pe comoda din hol. Fotografia 
înfățișa un buchet de flori ofilite. Tulpinile nu erau ambalate, așa 
cum se obișnuiește atunci când urmează să mai treacă o vreme 
până să fie puse în apă. În raport se preciza că erau 14 trandafiri 
din soiul Acapella. Erau importaţi din Olanda și puteau fi 
cumpăraţi de la doar șase magazine din oraș. Se vindeau în 
buchete de câte șapte fire, iar cel de pe comoda din locuința 
Katharinei era, cel mai probabil, compus din două buchete. 
Anchetatorii nu reușiseră să afle de unde fuseseră cumpăraţi și, 
prin urmare, nici cine îi cumpărase. 

Ploaia răpăia pe luminator. Stiller își lăsă capul pe spate și privi 
pe geam. Katharina primise trandafirii de la cineva sau îi 
cumpărase singură? Dacă da, îi luase pentru ea sau ca să-i ofere 
cuiva? Femeile cumpără adesea flori pentru ele, dar rareori 
trandafiri. În plus, geamantanul de pe pat nu rima cu nimic. Era 
pregătit de parcă ar fi intenționat să plece pentru mult timp. Se 
îndreptă din nou și se uită la fotografia atașată de următorul 
raport. Hainele erau împăturite cu grijă și păreau organizate 
sistematic, pentru a ocupa cât mai puţin loc. Pe un bileţel galben 
Wisting scrisese: Planificată? Stiller era de acord. Părea să-și fi 


planificat plecarea, altfel și-ar fi aruncat de-a valma hainele în 
geamantan. De asemenea, mai era ceva, un aspect straniu legat 
de conţinutul bagajului. În raport se consemna că erau zece 
perechi de ciorapi, zece chiloți, cinci sutiene, zece tricouri, cinci 
pantaloni, cinci pulovere, cinci bluze și haine de sport. Numărul 
și selecția păreau rigide și nu ofereau indicii cu privire la 
destinație. Oricum, întrebarea era de ce nu luase bagajul cu ea 
când plecase, dacă plecase de bunăvoie. Totuși, în fotografie nu se 
vedea nimic care să dea de înțeles că fusese forțată să iasă din 
casă. Nu exista niciun semn de luptă. Nu fusese răsturnată nicio 
piesă de mobilier, nu fusese niciun obiect spart, așa cum se 
întâmpla de obicei la locul unei crime în care cineva opusese 
rezistență. Covoarele nu fuseseră mișcate de la locul lor, iar 
pantofii de pe verandă erau aliniați cu grijă. 

Apoi, mai era și codul. Misteriosul bilet găsit pe masa din 
bucătărie. Exista o copie la sediul Kripos și petrecuse deja multe 
ore analizându-l. Un soi de tipar cu diverse combinaţii de 
numere și două linii întretăiate. Una dintre ele era puțin mai 
lungă decât cealaltă, așa că semănau cu o cruce. Poziţia lucrurilor 
pe foaie nu părea întâmplătoare. Intersecţia sau crucea era un 
semn. Având în vedere că Martin Haugen era implicat în vechiul 
caz de răpire, nu putea scăpa de gândul că avea legătură cu Nadia 
Krogh. 

Nici de această dată nu ajunse la o concluzie studiind codul și 
puse fotografia deoparte. Ca să aibă o privire de ansamblu a 
cazului Katharina, trebuia să lucreze sistematic. Trebuia să 
înceapă cu începutul. 

Cuptorul cu microunde emise un ţiuit puternic. Wisting își 
făcu griji ca sunetul să n-o fi trezit pe Amalie. Scoase felia de 
pizza, o duse în living și înaintă cu grijă până la canapea. Fetița 
stătea întinsă pe o parte, acoperită cu o pătură, cu suzeta în gură 
și fețișoara cufundată în pernă. 

Wisting pusese două scaune lângă canapea, cu spatele spre ea, 
ca nu cumva să cadă dacă se agita prin somn sau dacă se trezea și 
începea să se miște, dar nu părea să fie vreun pericol. Se așeză pe 
scaunul aflat de cealaltă parte a mesei și se întrebă dacă să 
deschidă televizorul, dar îi era teamă că sunetele ar putea să o 
deranjeze. Luă în schimb tableta pe care i-o dăruise Thomas de 
Crăciun. Se obișnuise să o folosească, mai ales ca să citească 
știrile. 

Accesă arhiva ziarului VG și căută numele Nadiei Krogh. Prima 
mențiune era doar o notă în care se preciza că fusese demarată o 
operațiune de căutare. În ziua următoare, chipul ei se afla pe 
prima pagină. Căutările nu avuseseră succes, așa că fusese 
declanșată o anchetă, plecând de la premisa că avusese loc o 
infracțiune penală. Conform articolului, se părea că poliția nu 
avea date suplimentare. Responsabilul de caz dăduse o declaraţie. 
Era un bărbat pe care Wisting nu-l cunoștea. Gaute Fallet. 
Solicitau informaţii din partea eventualilor martori aflați într-o 
zonă rezidențială din Stridsklev, unde fusese văzută ultima dată 
Nadia Krogh. Se presupunea că intenționase să meargă la casa 
părinţilor ei din Heistad și poliția era interesată în primul rând de 
orice detaliu pe care l-ar fi putut observa cineva pe respectiva 
porțiune de drum. 

Urma știrea că iubitul ei fusese pus sub acuzare și arestat 
preventiv. El negase că s-ar fi dus după Nadia când aceasta 
părăsise petrecerea după o ceartă, în timp ce mai mulți dintre 
participanți declaraseră că a plecat după ea și nu s-a mai întors. 


La audiere, el recunoscuse că se dusese după ea, în încercarea de a 
o ajunge din urmă și a discuta, dar că nu o văzuse. Nadia 
dispăruse, cu toate că avusese doar un minut avans. 

Își ridică privirea din tabletă și se uită la nepoţica lui. Dormea 
profund în continuare. Wisting se întoarse la tabletă. După ce 
răpitorii trimiseseră o scrisoare de răscumpărare, mai multe ediții 
ale ziarului avuseseră știrea pe prima pagină. Presa aflase despre 
scrisori numai după ce răscumpărarea nu fusese ridicată. Și, dacă 
nu s-ar fi întâmplat ca scrisorile să ducă la eliberarea iubitului ei, 
probabil că relația dintre ei nu ar fi devenit de notorietate. 

În zilele care au urmat, în presă au apărut diverse povești, dar 
nimic cu adevărat nou. După care s-a lăsat liniștea. Răpirea Krogh 
a dispărut de la știri, însă trei ani mai târziu a fost publicat un 
interviu cu mama Nadiei. Aceasta vorbea despre incertitudinea în 
care trăia și despre faptul că Nadia era tot timpul în gândurile 
sale. Intreaga ei viață se oprise în loc, până și durerea ei trebuia să 
aștepte până când avea să primească niște răspunsuri. 

Wisting și-ar fi dorit să citească și Thomas articolul, pentru a 
putea înţelege ce anume îl împiedica să renunțe la cazurile 
individuale. Mama Nadiei Korgh nu suporta nici măcar să se uite 
la fotografiile fiicei sale. Durerea era copleșitoare. 

Martin Haugen spusese și el că simţea același lucru. Ascunsese 
fotografiile cu Katharina. Existau mai multe explicații posibile, 
cum ar fi durerea, dar la fel de bine putea să însemne și un 
sentiment de vinovăție. Că nu voia să-i simtă ochii ațintiți asupra 
sa. 

Continuă să citească. Hannah Krogh încercase să-și descrie 
pierderea, dar revenise la incertitudine. Speri multă vreme că 
poliția va găsi ceva, că va descoperi o pistă, declarase ea atunci. Ca 
să putem primi o explicaţie pentru ceea ce s-a întâmplat. Nu am 
renunțat la asta, dar îmi dau seama că, probabil, soarta mea este să 
port povara incertitudinii. 

Wisting citi încă o dată pasajul, în vreme ce — încet, încet — 
un sentiment neplăcut începu să pună stăpânire pe el. Martin 
Haugen îi vorbise despre aceeași povară cu doar o zi mai 
devreme. Era posibil să fi simţit același lucru ca mama Nadiei, 


însă nu doar ideea principală semăna cu spusele acesteia. 
Aproape întreaga afirmaţie era identică. Wisting nu își luase 
notițe și nici nu înregistrase, dar Martin repetase același lucru de 
atâtea ori încât recunoștea pasajul referitor la speranța că poliția 
avea să afle ceva și să descopere o pistă. 

Gândul care îl lovi imediat a fost că Martin Haugen trebuie să fi 
citit interviul și, după dispariția Katharinei, a început să imite 
reacția lui Hannah Krogh. Simţi că i se face rău. Pulsul îi crescu 
alarmant și simți cum un fior rece îi străbate spinarea până la 
rădăcina părului, dar nu avu timp să înţeleagă totul. Amalie 
începu să se foiască pe canapea și în scurt timp se porni să 
scâncească. 

Wisting o luă în braţe, îi dădu o zornăitoare și o lăsă se joace cu 
ea la el în poală, în timp ce el continuă să citească despre 
disperarea lui Hannah Krogh. Dacă Nadia ar fi fost pe un vapor care 
s-ar fi scufundat și nu ar mai fi fost găsită niciodată, atunci aș fi avut 
o oarecare certitudine, declarase ea. Și Martin Haugen vorbise 
despre certitudine. Era un fel de plagiat. Un plagiat al 
sentimentelor. 

Cineva sună la ușă. Amalie se opri în mijlocul unei mișcări pe 
care o făcea cu zornăitoarea și rămase nemișcată, ascultând. 

— Bună! strigă Line, intrând în casă. 
— Aici suntem, răspunse Wisting. 

Apoi lăsă tableta din mână și își așeză nepoţica pe podea. Nu 
era prea sigură pe piciorușe și el o ținu de mânuțe până când 
apăru mama ei să o prindă de cealaltă parte a încăperii. 

Line își luă fiica în brațe, făcând-o să zâmbească și să râdă. 

— A mers totul bine? 

— Abia s-a trezit, răspunse Wisting, făcând semn cu capul spre 
pătuțul improvizat la capătul canapelei. 

— Thomas unde este? 

— A ieșit la o cafea. Trebuia să se întâlnească cu Jonny și Rolf. 

Ca și cum ar fi fost un memento, se ridică și își duse ceașca 
goală în bucătărie. 

— Tu ce ai făcut? o întrebă el. 
— Bine, răspunse Line. 


Apoi, se duse după el la bucătărie. 
— Vor să scriu despre un vechi caz de răpire, neelucidat. 
Wisting se întoarse spre ea. 
— Ce caz? 
— Răpirea Krogh, din Porsgrunn, din anul 1987, preciză Line. Îl 
știi? 

Wisting se întoarse spre aparatul de cafea și își așeză ceașca 
pentru a o umple. 

— Îmi amintesc, dar de ce să scrii acum despre el? o întrebă el, 
stând în continuare cu spatele. 

— Va fi redeschis. Voi scrie o serie de editoriale care vor merge în 
paralel cu ancheta. 

Wisting își făcu de lucru cu cafetiera. O presimțire neplăcută își 
făcea cuib în inima lui. 

— De unde ai aflat că urmează să fie redeschis cazul? o întrebă el 
peste umăr. 
— Este o colaborare cu Kripos, la inițiativa lor. 

Line se așezase la masa din bucătărie și începuse să-și îmbrace 
fiica. 

— Cunoști un detectiv de la Kripos pe nume Adrian Stiller? A 
fost la ședință. 

Simţi că se înroșește de furie și rămase întors cu spatele. 

— Il cunosc, confirmă el, schimbând subiectul discuţiei. Ai 
acceptat? 

— Nu puteam să refuz. Este exact ce îmi place să fac. Vom realiza 
și un podcast. 

Wisting rămase concentrat asupra ceștii de cafea. Era nervos, 
dar încercă să se calmeze. Într-adevăr, Adrian Stiller îi anunţase că 
lucrau la difuzarea în media a cazului de răpire Krogh, dar nimic 
despre asta. Trebuie să fi știut cine era Line, dar poate că nu se 
gândise că editorii aveau să o aleagă tocmai pe ea să se ocupe de 
subiect. 

— Și în familia noastră sunt niște Stiller, crezi că suntem rude? 
continuă Line. 

Neavând încredere nici în vocea, nici în expresia sa, Wisting 
sorbi lung din ceașcă. 


— N-am auzit să avem astfel de nume în familie, sunt din partea 

mamei? spuse el după ce înghiți. 
Line îi puse o căciuliță pe cap fetiţei. 

— Nu-mi amintesc. Poate că se pot uita și peste cazul Katharina? 
Gândurile lui Wisting rătăceau și nu fusese atent. 

— Cine? întrebă el. 

— Grupul pentru cazurile neelucidate, preciză Line ridicându-se 
în picioare. Poate că pot verifica și cazul Katharina, după ce 
termină cu acesta. 

— Poate, încuviință Wisting. 

Era pe cale să mai spună ceva, dar se abținu și o conduse la ușă. 


25 


Luni dimineața, când se trezi, Wisting găsi un mesaj pe telefon. 
Era de la Adrian Stiller. I-l trimisese la ora 02:23, când Wisting 
dormea profund. Nu spunea altceva decât că urma să-și înceapă 
ziua la sediul Kripos și avea să ajungă în Larvik la prânz. Lui 
Wisting îi convenea. Chestorul principal de poliție dăduse 
instrucțiuni ca ancheta împotriva lui Martin Haugen să fie 
prioritară, însă el mai avea și un departament de condus. Nils 
Hammer acționa în calitate de secund, dar pe viitor urma să aibă 
mai mult decât suficient de lucru în centrul de supraveghere 
tehnică. 

Când plecă de acasă nu mai ploua, dar asfaltul nu avusese timp 
să se usuce, iar norii întunecați prevesteau mai multă ploaie. 

In weekend fusese liniște, așa că finaliză sarcinile de rutină 
până la ora 10:00. Își petrecu următoarea oră lucrând la studiul 
de impact al noului inspectorat de poliție extins. Consideră că 
argumentele pe care le prezentase erau evidente. Departamentele 
mai mari ar oferi o expertiză mai specializată și oportunități mai 
bune pentru schimbul de experiență și cunoștințe. La început, 
însă, se opusese schimbării. li plăceau unitățile mici și 
cunoștințele locale care veneau la pachet, dar, în același timp, era 
conștient că o unitate comună de investigații ar face poliția mai 
eficientă și ar fi o resursă care ar putea gestiona cazurile cu 
adevărat grave. 

Adrian Stiller sosi puţin după ora 11:00. Wisting nu știa de cât 
timp stătea în ușă când, în sfârșit, îl observă. 

— Ai citit înregistrările? îl întrebă el făcând semn cu privirea 
spre centrul de supraveghere tehnică aflat într-o încăpere 
deasupra lor. 

— Te-am așteptat. 

— Bine. Acum sunt aici. Mergem chiar acum? 


— Așteaptă un minut. Mai întâi trebuie să vorbim despre 
altceva. Ia loc. 

Adrian Stiller se apropie de fotoliul pentru oaspeţi. 

— Închide ușa, spuse Wisting. 

Stiller se întoarse și închise ușa, după care se așeză. 

— E vorba despre fiica ta? întrebă el deodată. 

Wisting fu surprins că Stiller adusese din proprie inițiativă 
subiectul în discuţie. 

— Am auzit că v-aţi întâlnit sâmbătă. 

Stiller încuviință, dar rămase în alertă. 

— I-ai spus de legătura cu cazul Katharina? 

— Bineînţeles că nu, răspunse Wisting. 

— Informaţia privind amprentele de pe scrisori este secretă, 
continuă Stiller ca și când Wisting nu și-ar fi dat seama. In afară 
de asta, VG primește acces la întregul material de urmărire din 
cazul Krogh. Intenționează să facă un fel de foileton. 

— Am înţeles. 

— Grozavă fată, apropo. Mă bucur că VG a ales-o să se ocupe de 
subiect. Am mai citit articole scrise de ea. Este pricepută. 

— Nu crezi că pot apărea probleme? La un moment dat, va 
deveni conștientă de suspiciunea cu privire la Martin Haugen. 

— Avem acordul prim-procurorului. Din punctul lui de vedere 
nu există nicio problemă. Va fi o problemă pentru tine? 

Wisting se gândi la asta. 

— Va trebui să o mint. Să-mi filtrez răspunsurile când pune 
întrebări. Mai devreme sau mai târziu va înțelege că am 
investigat încă de la început cazul despre care scrie, fără să-i 
spun. 

— Şi asta reprezintă o problemă pentru tine? Line este o 
profesionistă, va înţelege, sublinie Stiller. 

Wisting știa că are dreptate. Fl și Line mai avuseseră conflicte 
similare și ieșiseră cu bine din ele. 

— Primul articol va fi publicat vineri. Atunci vei fi împreună cu 
Haugen în mașină, în drum spre cabană. Asigură-te că opriți la o 
benzinărie și cumpără un VG, ca să ai despre ce să vorbești în 
timpul călătoriei. 


După care zâmbi, evident mulțumit de aranjament. Apoi se 
ridică. 

— Mergem să verificăm ce s-a întâmplat peste weekend? 

Wisting încuviință și se ridică de la birou. Îl luară cu ei pe 
Hammer și se încuiară în încăperea centrului de supraveghere 
tehnică. 

— Vom începe cu telefonul, spuse Nils Hammer. Pare să aibă 
ceva trafic. 

Pe ecran apăru un desfășurător scurt. Numerele de telefon erau 
ordonate în funcție de dată și oră și împărțite în apeluri efectuate 
și primite. Sistemul efectuase o căutare automată în agenda 
telefonică, astfel că interlocutorii fuseseră identificați. 

Vineri seara, Martin sunase la Pizzabaker. După o oră primise 
un apel de la un post telefonic aparținând unui call center. 
Conversaţia durase doar câteva secunde. Sâmbătă dimineața, 
Martin sunase la un număr de telefon înregistrat pe numele Even 
Vomma, din Kilebygda. 

— Pornește înregistrarea, spuse Wisting. 

Hammer apăsă câteva taste și în boxe începu să se audă un 
zgomot de fundal. Auziră sunetul de apel și vocea unui bărbat, 
vorbind într-un dialect larg răspândit: 

— Da, Even sunt. 

Martin Haugen se prezentă. 

— Am o cabană în Eikedokkheia, lângă Langen. 

— Știu cine ești, confirmă celălalt. 

— M-am gândit să merg acolo weekendul următor. 

Pauză. 

— Nu am mai fost acolo de ceva timp, cum este drumul? continuă 
Martin. 

— Ei bine, n-am mai mers de când cu ploaia, dar am scos niște lemne 
pe partea cu Gisholt, luna trecută. Nu au fost probleme atunci și nu ar 
trebui să fie nici acum. Drumul acela este solid. 

— Bine. Pentru barieră este aceeași cheie? 

— Lacătul a fost spart acum vreo doi ani, sau să fie trei? Cineva l-a 
făcut bucățele. Probabil braconierii sau așa ceva. Dar ţi-am trimis 
atunci noua cheie, nu? 


— Da, da, voiam doar să verific să nu se fi întâmplat din nou același 
lucru. 

— Din câte știu eu, nu. Dar dacă este așa, atunci e deschis și nu va fi 
nicio problemă. 

— Bine. Peștele cum merge? 

— Ca de obicei. 

Cei doi au mai schimbat câteva cuvinte de politețe, după care 
au pus capăt convorbirii. 

— Minciuni, eram cu tine în mașină când ţi-a spus că a fost la 
cabană să repare acoperișul. Dacă nu mai are și alte cabane, te-a 
minţit, spuse Adrian Stiller cu fermitate, întorcându-și privirea 
spre Wisting. 

— O are doar pe aceea, spuse Wisting. 

— Atunci de ce a mințit? 

Hammer se întoarse spre ei: 

— Îmi vine greu să cred că are legătură cu răpirea Krogh sau cu 
cazul Katharina. Nu știe că au fost reîncepute cercetările. 

— Dar pune la cale ceva despre care nu vrea să vorbească. Ceva 
ce ascunde sub o minciună, spuse Wisting. 

Hammer își îndreptă din nou atenția asupra monitoarelor. 

Mai erau doar două apeluri. Următorul era un apel primit de la 
Kirsten Solum din Porsgrunn. Discuţia începea cu Martin Haugen 
răspunzând și prezentându-se. 

— Bună, Martin, sunt mătușa Kirsten. Ce mai faci? spuse vocea de 
la celălalt capăt al firului. 
— Bine. 

Mai discutară una alta, după care Kirsten Solum îi spuse de ce 
sunase: 

— În curând este ziua unchiului Reidar, va împlini 75 de ani. Vrem 
să organizăm petrecerea aici, acasă. 
— Weekendul ăsta? întrebă Martin. 

Judecând după intonaţia vocii părea să fie interesat. 

— Nu ăsta. Sâmbătă, pe 26. La ora 17:00, preciză mătușa Kirsten. 

Imediat, Martin Haugen nu mai păru la fel de interesat. 

— Ar fi frumos dacă ai putea veni, continuă mătușa. 


Discuţia se termină cu Martin mulțumindu-i pentru invitație și 
promițându-i că va veni. : 

Ultimul apel fusese către un bărbat din Sandefjord. Il auziră pe 
Martin Haugen prezentându-se. 

— Sun în legătură cu kiturile de modelism postate pe Finn, spuse el. 

— Da, răspunse celălalt. 

— Le-ai vândut? 

— Am primit câteva telefoane, dar încă sunt aici. 

Conversația se termină cu înțelegerea că Martin Haugen avea 
să cumpere kiturile pentru un Scania T142 cu opt roți și pentru 
un cap-tractor Peterbilt 359 Conventional. Putea să le ridice în 
acea după-masă. 

— Mereu a fost pasionat de asta? De machete? întrebă Stiller. 

— Are o colecție impresionantă. Cred că a început să facă 
machete pe vremuri, când locuia în ansamblurile de barăci, ca să 
își ocupe timpul, răspunse Wisting. 

Stiller ridică din umeri fără să comenteze. 

— Verifică-i activitatea pe internet, ceru el. 

Hammer activă un alt sistem. Arăta că Martin Haugen vizitase 
diverse ziare online, dar și că petrecuse ore întregi pe site-ul 
Finn.no. Pe lângă diferitele modele de kituri de machete, se mai 
uitase la mașini și motociclete. 

— II interesează drumul acela din Trøndelag, comentă Hammer, 
aducând în prim-plan captura de ecran a unui website vizitat de 
Martin Haugen. 

În ziarul Adresseavisen apăruse un nou articol despre drumul 
care se prăbușise, de data asta un interviu cu un oarecare 
administrator de drum. 

Stiller descoperi altceva, mai jos în lista de accesări. Adresa site- 
ului dezvăluia despre ce era vorba: 
http://forskning.no/kroppen/hva-gjor-doden-med-kroppen. 
Hammer deschise pagina. Era un articol de popularizare a științei 
despre ce se întâmpla după moarte, de la primele ore de lividitate 
și rigor mortis, până la putrefacție și descompunere. Stiller înjură 
cu voce tare, în timp ce-și încleșta și-și desfăcea pumnii. 

Asta a fost revelator, comentă el, înjurând din nou. 


Wisting era obișnuit să analizeze un caz din mai multe 
perspective. 

— Nu înseamnă neapărat ceva, spuse el. 

— Nu înseamnă ceva? izbucni Stiller. Tipul s-a interesat de 
descompunerea cadavrelor! Arătă spre istoricul accesărilor. Era 
evident că erau mai multe articole despre același subiect. 

— Vineri, când am trecut pe la el, m-a întrebat același lucru. Se 
întreba dacă mai era posibil să o găsim pe Katharina și dacă mai 
rămăsese ceva din ea după atâția ani, preciză Wisting. 

— Evident că se întreabă. A îngropat-o și acum se întreabă dacă 
ar trebui să se mai teamă, în caz că va apărea, spuse Stiller. 

— Uiţi că are un alibi, interveni Hammer. 

— Nu și dacă-i vorba despre Nadia Krogh, obiectă Stiller, 
uitându-se la Wisting. In ce moment al discuţiei a adus vorba 
despre asta? 

Wisting încercă să își amintească. 

— Se întreba dacă am verificat cadavrul unei femei găsit în 
Sørlandet, la mal. Asta l-a făcut să se întrebe cum ar arăta 
Katharina acum, dacă ar fi găsită. 

— Bine, spuse Stiller făcând un gest aproape disprețuitor cu 
mâna. Dar a fost înainte sau după ce a acceptat excursia la 
cabană? 

— După, răspunse Wisting, dându-și seama unde bătea Stiller. 
Crezi că Nadia Krogh este îngropată acolo jos, la cabană? 

— În mintea noastră se desfășoară o serie nesfârșită de reacții în 
lanț. Un gând îi urmează altuia. Și este evident că lui Martin 
Haugen nu-i surâde ideea ca tu să mergi la cabana lui și să te 
apuci să sapi după râme. 

— În orice caz, ar trebui să îi punem un GPS pentru a-i urmări 
mișcările, în plus față de telefon. Dacă se întreabă ce a mai rămas 
din ea, există o singură cale să afle, și anume să o dezgroape, 
spuse Hammer. 

O mașină opri pe stradă. Un mic Audi negru. Daniel Leanger 
era aplecat deasupra volanului și se uita prin parbriz. Line îi făcu 
semn cu mâna de la fereastra bucătăriei, confirmându-i că 
ajunsese unde trebuia și că era pregătită. 

— Tocmai a adormit, îi spuse Line lui Thomas, arătându-i 
borcănelul cu mâncare pentru bebeluși. 

Thomas era cel care trebuia să aibă grijă de Amalie. 

Line sperase să o lase în grija lui Sofie. Era casnică și fiica ei era 
doar cu câteva luni mai mare decât Amalie, însă avea o întâlnire 
în Oslo, unde avocatul încă încerca să medieze între ea și fostul ei 
soț. 

— Cât timp doarme de obicei? se interesă Thomas. 
— Până când se trezește, o oră, o oră și jumătate, zâmbi Line. 

Thomas nu avea experiență cu copiii, dar cu o zi înainte 
exersase atât schimbarea scutecelor, cât și hrănitul. Putea să 
piloteze un elicopter, așa că, mai mult ca sigur putea să aibă grijă 
și de nepoata lui pentru câteva ore. 

— Sună-mă dacă ai nevoie de ceva, spuse Line și dispăru pe ușă. 
— Te-ai documentat? o întrebă Daniel în timp ce ea se așeza pe 
scaunul pasagerului. 

— Da, și sunt câteva aspecte în privința cărora am întrebări, 
inclusiv în legătură cu femeia la care mergem acum, cea care a 
organizat petrecerea... 

Daniel o întrerupse. 

— Așteaptă, vom continua după ce pornim aparatul, spuse el 
făcând semn spre echipamentul pentru înregistrarea podcastului. 
— Nu tot ceea ce gândesc este potrivit pentru difuzare, îl avertiză 
Line. 

— Vom edita materialul, desigur, spuse Daniel intrând pe strada 
principală. Vreau doar să fie cât mai autentic cu putință. 


În loc să discute despre detaliile cazului și ce credeau despre el, 
vorbiră despre împărțirea episoadelor și ce ar trebui inclus în 
diferitele articole. 

Aveau stabilite trei interviuri. Primul era cu Liv Hovet, colega 
de clasă a Nadiei Krogh și cea care organizase petrecerea pentru 
tineri de la care dispăruse tânăra. Apoi trebuiau să vorbească cu 
șeful Crucii Roșii, care participase la căutări. A treia programare 
era Kittil Nystrand, unul dintre polițiștii sub acoperire care 
supravegheaseră locul în care fuseseră lăsați banii pentru 
răscumpărare. 

— Polițistul nu poate să se întâlnească astăzi cu noi, spuse 
Daniel. Va trebui să vorbești cu el mai târziu în cursul 
săptămânii, dar, în schimb, am făcut o înțelegere cu Panterele 
Cenușii. 

— Panterele Cenușii? repetă Line, gândindu-se la semnătura de 
pe scrisoarea de răscumpărare. 

— Generalul bătrân, preciză Daniel. Vidar Arntzen. Acum 
locuiește în Skien. Vom face doar un mic ocol. 

Line își amintea de el din documentele din dosar. Nu fusese 
făcut public faptul că scrisorile de la răpitori fuseseră semnate 
Panterele Cenușii și Cenușii. Poliţia urmase indiciul și îl interogase 
pe liderul asociației de pensionari, singurul fir de aţă de care se 
puteau prinde. 

— M-am gândit ca acesta să fie titlul celui de-al doilea episod, în 
care dezvăluim conținutul scrisorilor trimise de răpitori, continuă 
Daniel. Panterele Cenușii. 

Line acceptă. Era o idee bună. Nu ca o introducere în cazul 
propriu-zis, dar ca o curiozitate și o ilustrare a complexităţii 
cercetărilor efectuate de poliţie. 

— Câţi ani are în prezent, dacă încă de pe atunci era bătrân? 
întrebă ea. 

— Are 93, dar își amintește totul. A fost singura dată în toată 
viața lui când s-a trezit cu poliţia la ușă, după cum s-a exprimat. 

— Trebuie să scriem ceva și despre modalitatea în care au fost 
trimise scrisorile. Că răpitorii au decupat adresa lui Krogh din 
cartea de telefoane. 


— Am încercat să dau de secretara care a deschis scrisoarea, dar a 
murit. lar cabina telefonică a dispărut. 

— Poate reușim să-i găsim pe cei ale căror amprente au fost 
găsite în cabina telefonică? sugeră Line. Au fost trei persoane. 
Numele lor apar în rapoartele poliției. 

— Bună idee, încuviință Daniel. 

— Asta, dacă vor să iasă în față. Fiindcă există un motiv pentru 
care aveau amprentele în baza de date a poliţiei, comentă Line. 
— Dacă nu, putem încerca să-l găsim pe poștaș, sugeră Daniel. 
Avem și numele lui. Poliția l-a amprentat ca să-i elimine 
amprentele de pe plic. 

Urmă apoi ultimele instrucțiuni date de GPS și viră spre o zonă 
rezidenţială tipică anilor '70, cu grădini spațioase și case 
individuale foarte asemănătoare ca aspect și stil, dar care, de 
atunci, fuseseră extinse cu diverse dependințe. 

Opri în dreptul unor tomberoane de pe marginea drumului și 
lăsă motorul pornit. 

— Acolo, spuse el arătând spre o casă aproape ascunsă în spatele 
unui gard înalt de tuia, la 30 de metri în faţa lor. 

— Am ajuns devreme, spuse Line uitându-se la ceas. 

— Încă nu suntem gata. 

Daniel luă echipamentul de înregistrare și îi dădu microfonul 
lui Line. 

— Trebuie să spui unde suntem și ce avem de gând să facem. 

Line se gândise la modul în care avea să procedeze și știa în 
mare ce avea să spună. Scoase carnețelul din poșetă și îl puse în 
poală, alături de printuri de pe unele documente întocmite de 
poliție. 

— Hai să facem o probă de sunet, spuse Daniel, rugând-o să 
numere până la cinci. 

Echipamentul funcționa, așa că îi spuse lui Line să înceapă. 

— Ne aflăm pe strada Glimmerveien din cartierul Stridsklev, în 
Porsgrunn, spuse ea și își imagină cum ar fi să asculte transmisia. 
Suntem Daniel Leanger și Line Wisting, realizatorii acestui 
podcast și ne aflăm în acest loc pentru că aici a fost văzută ultima 
dată Nadia Krogh. 


Făcu o scurtă pauză. 

— Suntem în mașină, iar în casa aflată la 30 de metri în fața 
noastră locuiește Liv Hovet. Tot aici locuia și în urmă cu 26 de 
ani. Pe atunci, era cea mai mică din casă. Acum, i-a rămas ei și 
locuiește aici împreună cu soțul și copiii ei. În ziua de vineri, 18 
septembrie 1987, era singură acasă și și-a invitat prietenii la o 
petrecere. Printre ei se afla și cea mai bună prietenă a ei, Nadia 
Krogh. Am venit să auzim de la ea ce s-a întâmplat cu adevărat în 
aceea noapte. 

Line lăsă microfonul jos. 

— Perfect, comentă Daniel. Trebuie să le spui ascultătorilor și 
cum arată zona. Este destul de important, fiindcă e cel mai 
apropiat lucru pe care îl avem de o scenă a crimei. 

Line încuviinţă și ridică microfonul. 

— Casa se află chiar la marginea unei zone rezidențiale, aproape 
de liziera pădurii, spuse ea. Acum copacii sunt golași și putem 
zări albastrul fiordului Geiranger, care se află la mai puţin de un 
kilometru sub noi. Nadia a plecat de la petrecere în jurul orei 
00:30 noaptea. A spus că se duce acasă. Cel mai firesc este să o fi 
luat în direcția noastră, înspre locul în care ne aflăm acum. Așa ar 
fi ajuns în cele din urmă la strada principală, de unde ar fi putut 
ori să meargă cinci kilometri pe jos până acasă, la Heistad, ori să 
aștepte un autobuz, ori să încerce să facă autostopul. Dar încotro 
s-a dus, nu știe nimeni. Asta vom încerca să aflăm. 

Daniel Leanger dădu din cap mulțumit și se apropie cu mașina 
de casă. 

— Lasă reportofonul să meargă, spuse el. 

Peste gardul viu și deasupra străzii se întindeau ramurile unui 
impozant pom fructifer. Două păsări care se hrăneau dintr-o 
minge de seu aflată într-o plasă își luară zborul și se făcură 
nevăzute în momentul în care portierele mașinii se trântiră. 

Line auzea șuieratul slab al traficului de pe E18, care trecea 
undeva prin spatele pădurii. Se gândi că era ceva ce ar fi trebuit să 
comenteze pe înregistrare, ca o descriere a împrejurimilor, dar 
până la urmă a decis să nu o facă. 


Daniel sună la ușă. El era cel care stabilise interviul. Line ținea 
discret microfonul în mâna dreaptă, așa încât sunetul 
clopoțelului și primele cuvinte se înregistrară. 

Liv Hovet era palidă, subțire și înaltă, cu păr negru, tuns scurt. 
Se pregătise pentru întâlnire, așezase o masă în living. Așa cum 
era de așteptat, la vederea echipamentului de înregistrat se arătă 
sceptică, chiar dacă Daniel o prevenise la telefon. 

— Vom folosi pasaje scurte, explică el. Va fi foarte asemănător 
unui interviu scris în care evidențiem doar anumite porțiuni din 
cele spuse. 

li prinse un microfon pe piept și o rugă să facă o probă de 
sunet. 

Apoi o lăsă pe Line să poarte dialogul. 

— Cine a fost Nadia Krogh? începu ea. 

Vechea prietenă își dădu puţin ochii peste cap, ca și cum nu ar 
fi știut de unde să înceapă. 

— Nadia a fost Nadia. Era mereu veselă și curioasă, și nu tocmai 
modestă. Vorbea mult și de obicei spunea exact ce gândea și tot 
ce voia să spună. Dacă vedea pe cineva purtând un pulovăr urât 
nu se sfia să-i spună ce părere are, fără ocolișuri. Era destul de 
sinceră în legătură cu orice. 

Line o aproba, fiindcă nu voia să o întrerupă comentând sau 
punând întrebări. 

— Și era isteață, continuă Liv Hovet. Se descurca bine la școală. 
Nadia spunea că vrea să studieze dreptul afacerilor ca să lucreze la 
firma tatălui ei. 

Descrierea se potrivea cu ceea ce citise Line în documentele 
poliției. Acolo, Liv Hovet mai declarase că Nadia era răsfăţată, 
cochetă, geloasă și temperamentală, dar acestea erau trăsături 
negative, așa că înțelegea de ce nu voia să le enumere în interviu. 
In schimb, lui Line i s-a permis să le includă într-o prezentare 
generală a personalității Nadiei. 

— Și era frumoasă, conchise fosta ei colegă de clasă. Dar știi asta. 
Ai văzut fotografiile. 

Line confirmă. 

— Poţi să îmi povestești despre noaptea în care a dispărut? 


Femeia din fața ei își frecă palmele de braţele fotoliului. 
— Părinții mei au plecat la cabană. Mi-au dat voie să invit câteva 
persoane aici, vreo 10-12, dar au venit mai multe, peste 20. 

Fuseseră 33 de persoane. Line știa din materialul de urmărire 
penală. Poliția îi audiase pe toți. 
— Majoritatea erau colegi de clasă, dar au fost și câțiva băieți 
puţin mai mari decât noi. Printre alții, Robert. 

Robert, adică Robert Gran, iubitul Nadiei. Era cu un an mai 
mare decât ea și avea mașină și permis de conducere. 
— Nu s-a întâmplat nimic deosebit. Am povestit, am dansat și 
am băut, ca la orice altă petrecere, dar între Nadia și Robert s-a 
iscat o mică dramă, continuă Liv Hovet. 
— Ce s-a întâmplat? 

Liv Hovet ridică discret din umeri. 
— Nadia a venit la mine. Aproape că plângea și nu prea am 
înțeles despre ce vorbea. Era beată și totul era încețoșat și fără 
noimă, dar era ceva în legătură cu Robert și Eva. Ei doi formaseră 
un cuplu înainte, în timpul liceului, și în seara aceea fuseseră 
împreună în baie. 

Își întoarse privirea și se uită spre hol, în direcția toaletei. 
— Nu s-a petrecut nimic acolo, cel puţin asta au spus ei după 
aceea. Oricum, Nadia a fugit. Nu știu nimic altceva. Venise multă 
lume, muzica era dată tare și totul a fost puțin confuz. Probabil 
că ar fi trebuit să încerc s-o conving să rămână sau să merg după 
ea, dar cineva spărsese un tablou. Cred că Olav. S-a lovit de el și 
acesta a căzut de pe perete. Geamul și rama se spărseseră și eram 
foarte îngrijorată din cauza asta. 

În timp ce vorbea, Liv Hovet își luă mâinile de pe braţele 
fotoliului și le așeză protectiv în faţa ei, în poală. 
— Chiar nu știu nimic altceva. A doua zi, a sunat mama Nadiei 
și a întrebat de ea, apoi, mai târziu, s-au petrecut multe lucruri. 
Cu poliţia și toate celelalte, încheie ea. 
— Ai mai vorbit după aceea cu Robert? o întrebă Line. 

Liv Hovet clătină din cap. 
— Am vorbit cu el când a plecat Nadia, i-am spus că ar trebui să 
meargă după ea, dar apoi n-am mai discutat. Abia dacă l-am mai 


zărit de-atunci și, sincer, nici nu știu dacă l-aș mai recunoaște, în 
caz că l-aș vedea. 

— Dar în acea noapte s-a dus după ea? 

— Nu l-am văzut să fi mers. Sau cel puțin nu imediat, dar ceilalți 
l-au văzut plecând, explică Liv Hovet. 

Line mai puse câteva întrebări pentru a surprinde atmosfera și 
creionă imaginea unei petreceri între tineri pe care mulți aveau să 
o recunoască. 

— Ce crezi că s-a întâmplat cu Nadia? dori ea să afle. 

— La început am crezut că a avut un accident. Că a mers prin 
pădure și și-a rupt piciorul sau ceva de genul ăsta, dar nu au găsit- 
o. Apoi m-am gândit că a făcut autostopul sau a plecat pe jos spre 
casă și cineva a oprit și a întrebat-o dacă nu vrea să o ducă cu 
mașina, răspunse Liv. 

Rămase tăcută o vreme, gândindu-se la ce spusese. 

— Cel puţin nu am crezut niciodată prima ipoteză a poliției, că 
Robert s-a dus după ea și a ucis-o. După asta, au apărut scrisorile. 
Însemna că cineva o urmărea, că a așteptat-o aici, gata să o 
răpească. 

Line nu intervenit imediat, lăsând cuvintele să-și facă efectul. 

— Ai vreo fotografie în care apari împreună cu Nadia? O 
fotografie cu clasa, de exemplu? o întrebă ea după un timp. 

O lăsară să poarte microfonul, în timp ce o urmară într-o 
cameră de oaspeți. Liv Hovet îngenunche în fața unui dulap și 
scoase un album. 

— Aici este, spuse ea după ce îl răsfoi puţin. 

Era o fotografie cu absolvenții clasei. Liv Hovet arătă spre o fată 
de pe al doilea rând. Fotografia fusese făcută cu mai mult de doi 
ani înainte ca Nadia să dispară, dar era ușor de recunoscut. 

— O putem împrumuta? întrebă Line. 

Liv Hovet încuviință și scoase fotografia din album. 

— Ar trebui să mai fie câteva aici. Este una în care sunt ea și 
Robert, spuse ea întorcând paginile. 

Pot să-ți fac o fotografie? o întrebă Line în timp ce ea căuta. 

Liv Hovet își ridică privirea. 

— Mie? 


= Da, acum, în timp ce răsfoiești albumul. 

Își scosese deja aparatul foto din poșetă, iar Liv Hovet nu se 
împotrivi. 

În final, primiră cinci fotografii diferite ale Nadiei Krogh. Într- 
una dintre ele era împreună cu iubitul ei. Părea că râdeau 
amândoi de ceva. Nadia cu gura până la urechi și bărbia scoasă 
ușor în față. Poate că era ceva în legătură cu lumina, însă ochii 
lui Robert păreau și mai întunecaţi, aproape sumbri, în ciuda 
zâmbetului afișat. 


— Mâncăm ceva înainte să ne întâlnim cu tipul de la Crucea 
Roșie? întrebă Daniel în timp ce urcau în mașină. 

Lui Line i se făcuse foame și acceptă propunerea. Merseră cu 
mașina în Posgrunn și găsiră un restaurant pe strada Storgata. 
Line își comandă o salată de pește și fructe de mare, în timp ce 
Daniel își luă un burger. 

— Trebuie să edităm partea în care vorbește despre faptul că Eva 
a fost cu Robert în baie, spuse Daniel. Am vorbit cu ea și nu vrea 
să ia parte la asta și nici să îi fie menționat numele. 

— Dar trebuie să o introducem într-un fel sau altul, se gândi 
Line. Pot să citez din declarația pe care a dat-o poliţiei și să îi 
schimb numele. Ea spune că nu s-a întâmplat nimic în baie. Că 
doar au vorbit. 

— Robert Gran spune același lucru, sublinie Daniel. 

Mâncarea ajunse în fața lor, pe masă. 

— Poate că ar trebui să mai găsim pe cineva care să vorbească, 
sugeră Line și începu să mănânce. Cineva care nu apare în 
ancheta poliției, dar care poate spune ceva general despre felul în 
care a reacționat comunitatea locală. 

Daniel încuviință. 

— Un preot sau primarul ori așa ceva, propuse el, mestecând. 
Sau poate găsim pe cineva care era politician local pe-atunci, dar 
care acum are notorietate națională. Asta ar fi grozav! Sau o altă 
celebritate. Tipul cu hotelul, de exemplu. Petter Stordalen. E de 
prin locurile astea și probabil că își amintește cazul. 


— Nu cred că ar trebui să implicăm vreo celebritate, comentă 
Line. Mă gândeam mai curând la un ziarist local care a scris 
despre caz. 

Analizară diferite posibilități și perspective și căzură de acord că 
era important ca în primul articol să facă o trecere în revistă 
cronologică a faptelor, mai degrabă ridicând semne de întrebare, 
decât oferind răspunsuri. 

Unul dintre cei care puteau ajuta la conturarea unei imagini a 
ceea ce se întâmplase după dispariția Nadiei era Realf Tveten, de 
la Crucea Roșie. li întâmpină la sediul asociației cu jurnalul 
operațiunii de căutare din anul 1987, pe care reușise să-l găsească. 
Alături de acesta se aflau mai multe hărți, pe care apăreau zonele 
marcate pe măsură ce fuseseră verificate. 

— Îi cunoșteam bine pe părinţii ei. Joachim și Margareta Krogh. 
Evident, toată lumea știa cine era Joachim, dar eu îl știam din 
școală. Un tip grozav. Cu picioarele pe pământ. Nu avea niciun 
aer de superioritate, chiar dacă familia lui era înstărită. 

— Când ai aflat că Nadia a dispărut? îl întrebă Line pentru a 
readuce conversaţia la ceea ce o interesa. 

— Poliţia a sunat sâmbătă, la ora 14:00, răspunse Realf Tveten. 
Până atunci o căutaseră deja cu ajutorul câinilor polițiști, dar 
doreau o căutare mai sistematică. Am activat planul de alertă 
pentru a aduce echipele. O jumătate de oră mai târziu, stabilisem 
un centru de comandă. 

Consultă registrul înainte să continue. 

— Ne-am coordonat eforturile cu efectivele poliției și ne-am 
concentrat asupra cartierului. Am căutat prin grădinile 
oamenilor, pe sub tufele de coacăze, în locurile de joacă, în barăci 
și garaje. Se mai întâmplase și înainte ca persoane bete să se 
adăpostească prin astfel de locuri. Nu era frig sau vreme urâtă, 
dar Nadia băuse și exista posibilitatea să i se fi făcut rău. Ar fi 
putut să se întindă pe undeva, să vomite și să se înece cu propria- 
i vomă. Era o posibilitate. 

Line aruncă o privire spre echipamentul de înregistrare pe care 
îl ținea Daniel și observă că ledurile se mișcau în ritmul vocii lui 


Realf Tveten. Avea o voce profundă, vibrantă, pe care îți făcea 
plăcere să o asculți. 

— Imediat ce am organizat mai multe echipe, am extins căutarea 
și în pădurea din spatele casei. 

Scoase o hartă și le-o arătă. 

— Acolo era un teren accidentat, stâncos și abrupt. Ar fi putut să 
cadă, să se lovească și să-și piardă cunoștința. 

Line luă aparatul foto și imortaliză masa din fața lor. Va avea 
impact, cu hărțile și zonele așa marcate. 
Realf Tveten luă un sul și mai voluminos de hărți. 

— Petrecerea a avut loc aici, explică el, arătând locul cu degetul, 
dar familia Krogh locuiește aici. Era rezonabil să presupunem că 
intenționa să meargă acasă. De fapt, există trei trasee principale. 
Putea să coboare până la vechea E18 și să o urmeze până acasă, la 
Heistad. Așa, ar fi avut și opțiunea de a lua un autobuz. Sau ar fi 
putut să meargă pe noua E18, care era în construcție, dar care era 
pustie și întunecată. Probabil că cea mai scurtă cale ar fi fost prin 
zonele rezidenţiale, de unde ar fi ieșit pe Lundedal, dar asta 
însemna ca ar fi trebuit să meargă și pe drumuri forestiere. 

Cele trei rute erau marcate cu linii roșii pe hartă. 

— Am întreprins căutări de-a lungul tuturor celor trei rute. Ne- 
am gândit că ar fi putut fi lovită și să zacă în vreun șanț, dar nici 
această pistă nu a dus nicăieri. Și nu au fost descoperite nici urme 
că ar fi avut loc un astfel de accident. 

Daniel Leanger interveni. 

— Și unde crezi că s-a dus? 

Realf Tveten se lăsă pe spetează. 

— Am participat la o mulțime de misiuni de salvare. Pe munte, 
în pădure, pe mare și în zone urbane. Majoritatea celor căutați 
sunt găsiți. De regulă, nu mai sunt în viață, dar sunt găsiți — 
indiferent dacă au fost victimele unui accident, ori dacă s-au 
sinucis sau au fost uciși, sunt găsiți. Dacă nu-i găsim noi, dă peste 
ei un vânător sau un drumeț. Așa că eu am crezut mereu că a 
luat-o cineva într-o mașină și a plecat cu ea. 

— Răpitorii, interveni Line. 


— Întrebarea este ce s-a întâmplat după aceea, încuviință Realf 
Tveten. Ce s-a întâmplat cu Nadia și de ce nu au încasat 
niciodată răscumpărarea? 

Interviul cu reprezentantul Crucii Roșii durase mai mult decât 
preconizase Line. De îndată ce urcară în mașină, îl sună pe 
Thomas și îl întrebă cum se descurca. 

— Totul este în ordine, o asigură Thomas. O învăţ să folosească 
Ipadul. 

— Ipad? 

— l-am luat niște aplicații, explică Thomas. O ţin în poală, iar ea 
apasă pe ecran și râde. Este foarte curioasă și înțelege. Este 
educativ. 

Line nu o lăsase pe Amalie să se joace cu Ipadul și abia recent îi 
permisese să se uite pentru prima dată la televizor. Era de părere 
că ecranul le oferă copiilor stimuli artificiali și le distrage atenţia, 
pentru a le da părinţilor un răgaz. 

— A mâncat? întrebă ea. 

— A mâncat și i-am schimbat scutecul, așa că totul este în 
ordine, o asigură fratele ei înainte ca Amalie să înceapă să 
vocifereze și să ceară atenție. 

Line își luă rămas-bun de la amândoi și le spuse că va ajunge 
acasă în vreo două ore. 

Daniel introduse în GPS adresa lui Vidar Arntzen. 

— Pantera cenușie, spuse el, urmând instrucțiunile de pe ecran. 
— Locuiește singur? 

— Intr-o comunitate. 

— Într-o comunitate? repetă Line uimită. 

— O comunitate rezidențială pentru persoane vârstnice este 
probabil descrierea potrivită. E ceva înființat de el pe când era 
general. El împreună cu un grup de colegi s-au asociat și au 
construit o reședință pentru seniori. 

Line studie documentaţia poliției. Vidar Arntzen tocmai ieșise 
la pensie după o îndelungată activitate ca arhitect, când, într-o 
zi, doi polițiști în civil i-au bătut la ușă și l-au întrebat dacă era 
implicat în răpirea unei fete de 17 ani. Își notă rezumatul și se 
gândi că putea să-l citească mai târziu. Ar fi fost o bună 


introducere a interviului cu bătrânul domn. Trecură pe lângă un 
indicator spre casa în care copilărise Henrik Ibsen, după care 
ieșiră de pe strada principală și ajunseră în fața unei clădiri mari 
din lemn, amplasată idilic pe malul unui râu. Frunzele umede și 
moarte ale unui arbore impunător acopereau cea mai mare parte 
a curții. 

Când cobori din mașină, Line călcă într-o băltoacă. Sări repede 
într-o parte, dar simți cum apa îi pătrunde în pantofi. 

— Pe atunci, Vidar Arntzen locuia în Oslo. Asta este cu siguranță 
o veche fermă a familiei, preciză Daniel. 

Pătrunseră într-un hol nesupravegheat, asemănător unei 
recepții, unde găsiră un panou cu sonerii. Probabil că Vidar 
Arntzen îi văzuse că vin, pentru că își făcu apariția imediat ce 
sunară. Era înalt și slab, cu o barbă stufoasă. Sub braț ducea un 
mic dosar cu documente. Nu părea să fie nimic în neregulă cu 
auzul sau cu mintea lui. Le făcu un mic tur și le prezentă 
serviciile pe care le ofereau. 

— Totul este ultimul răcnet. Aici le oferim o stare de bine și de 
sănătate adulților sănătoși care nu vor să locuiască în case 
individuale, cu grădini mari. Ar trebui să scrieți despre asta în 
ziar. Politicienii ar trebui să ia în considerare faptul că, din punct 
de vedere statistic, traiul în comun ajută persoanele în vârstă să 
rămână independente și active mai mult timp decât dacă ar locui 
singure. 

Apoi generalul îi conduse într-o încăpere care era folosită în 
comun și acolo se așezară la capătul unei mese lungi. 

— A apărut ceva nou în legătură cu fata? întrebă el în timp ce 
Daniel îi prindea microfonul. 

— Nu, dar poliția vrea să redeschidă cazul. Poate că acum își vor 
da seama de ceva ce le-a scăpat atunci. 

— După atâţia ani... oricum, probabil că nici pe atunci nu aveau 
prea multe piste, din moment ce au venit la mine, bombăni 
bătrânul. 

— De ce a venit poliția la dumneavoastră? îl întrebă Line, după 
ce Daniel îi făcu semn că se auzea bine. 


— Nu știu cât de mult pot să vă spun, răspunse Arntzen. 
Politistii mi-au pus în vedere că ceea ce am discutat constituia o 
parte secretă a anchetei și mi s-a ordonat să păstrez 
confidenţialitatea. 

— A trecut mult de atunci, îi reaminti Line. Am primit o copie a 
întregului dosar, așa că, într-un fel, ei înșiși au anulat obligația de 
confidenţialitate. 

— Așadar, știți despre Panterele Cenușii? 

Line încuviință. 

— De aceea am venit. 

— Ei bine, în acea perioadă tocmai ne adunasem mai mulți 
pensionari și înființasem o asociație pentru persoanele în vârstă, 
cu scopul de a îmbunătăți drepturile pensionarilor. Denumirea 
noastră era Asociația Seniorilor, dar ni se spunea Panterele 
Cenușii, așa cum s-au semnat cei care au răpit-o pe Nadia Krogh. 

— Poliţia ce a dorit? 

— Au venit la mine pentru că se scrisese despre noi în ziar, dar 
„Panterele Cenușii“ este un fel de expresie folosită pentru 
persoanele în vârstă care sunt încă în formă și active. Nu aveam 
nicio legătură cu cazul și poliția și-a dat seama de asta. 

Line se uită la Daniel. Era o poveste scurtă și nu știa dacă putea 
fi folosită. In plus, era cam lipsită de conținut. 

— Ne puteți spune ce s-a petrecut când au venit? îl întrebă ea 
încercând o altă abordare. 

— Asta a fost tot ce s-a întâmplat, răspunse bătrânul ridicând 
din umeri. Erau doi polițiști. Au venit și m-au întrebat dacă eu 
sunt Vidar Arntzen și s-au legitimat. Citisem în ziar despre Nadia 
Krogh. Cred că toată lumea citise, dar nu înțelegeam ce voiau de 
la mine. A fost un șoc, aș putea spune. 

— De ce era secret ce ați discutat? 

— Din cauza Panterelor Cenușii, explică Arntzen. Nu voiau ca 
presa sau alții să afle că în spatele acestei acțiuni se aflau niște 
bătrâni pensionari. 

Lui Line îi luă o vreme să-i înțeleagă raționamentul. Ea însăși 
crezuse că era un pseudonim ales la întâmplare, decupat din 
articolul referitor la Asociaţia Seniorilor, dar își dădu seama că 


Vidar Arntzen probabil nu știa cum arăta scrisoarea și că, prin 
urmare, acordase o importanță mai mare semnăturii decât ea și o 
interpretase diferit. 

— V-au arătat scrisoarea trimisă de răpitori? îl întrebă ea. 

Vidar Arntzen clătină din cap. 

— Nici măcar nu mi-au spus ce scria în ea, în afară de faptul că 
era semnată Panterele Cenușii. 

— Aș vrea să v-o arăt, îi spuse Line și își scoase laptopul pe care 
avea salvate toate documentele cazului. 

Bătrânul se aplecă curios deasupra mesei. Line avu nevoie de 
ceva vreme până să se conecteze. Era un raport al poliției în care 
se spunea că răpitorii folosiseră ediția de joi, din data de 27 
august 1987 a ziarului VG, care avusese un tiraj de 332 468 de 
exemplare și care fusese distribuit către 13 298 puncte de 
vânzare. Erau informații amuzante, pe care intenționa să le 
folosească. Semnătura Panterele Cenușii fusese decupată dintr-un 
articol de la pagina 11. Line găsi fișierul, deschise prima scrisoare 
și întoarse ecranul spre bărbatul aflat de cealaltă parte a mesei. El 
căută o pereche de ochelari și cât timp citi își mișcă buzele. 

— Au decupat Panterele Cenușii din interviul cu dumneavoastră 
publicat de ziar, îi explică Line. 

Vidar Arntzen dădu gânditor din cap. 

— De aceea erau așa de interesați de ziar, spuse el, dându-și 
ochelarii jos. 

— Ce ziar? 

— Păstrasem ziarul, îi explică Arntzen. Când m-a vizitat poliţia, 
îl aveam în fața mea. Era deschis la pagina cu interviul. I-l 
arătasem lui Aspaker de la Consiliul local, care trecuse pe la mine 
cu o zi înainte. 

Line închise laptopul. 

— Dar apoi au văzut că ziarul meu era intact, continuă Vidar 
Arntzen. Trebuie să mai fi fost cineva care păstrase același număr. 

Line se gândi la ceea ce spusese el. Era un aspect la care nu se 
gândise și despre care nu se specifica nici în materialul de 
urmărire penală. Familia Nadiei primise scrisoarea pe data de 22 


septembrie, în timp ce ziarul folosit era din 27 august. Cineva îl 
păstrase. 

Daniel luă inițiativa încheierii interviului. Opri echipamentul 
de înregistrare și încercă să îi explice bătrânului unde putea să 
asculte programul, dar își dădu seama că nu avea să o facă. 

Line îi mulțumi pentru interviu și îi spuse că acesta urma să fie 
și publicat. N 

Afară încă ploua. In plus, începuse să bată vântul. 

Probabil că vântul își schimbase direcția. Ploaia era aruncată 
oblic în fereastra biroului și sunetul ei răsuna în încăpere. Un 
zumzet monoton. 

Wisting era aplecat peste birou. Scosese o hartă pe care era 
schițată cabana lui Martin Haugen și încerca să potrivească 
numerele codului cu diverse puncte din teren. Reușise să găsească 
o corespondență între două numere și două vârfuri montane, dar 
nu avea niciun sens. Nu acolo se găsea soluția. 

Adrian Stiller intră în încăpere. 

— Mâine va veni un tehnician să-i fixeze un transmițător pe 
mașină, spuse el, referindu-se la Martin Haugen. E mai stabil și 
mai precis decât urmărirea telefonului. De îndată ce va fi la locul 
lui și știm locul în care se află, intrăm în casă și o 
percheziționăm. 

— O percheziție secretă, comentă Wisting. 

— Ascunde ceva și vreau să ajung la el înainte ca tu să începi să 
pui presiune pe el, explică Stiller, așezându-se. Dacă începe să 
suspecteze că suntem pe urmele lui, poate să distrugă probele. Și 
nu vreau să se ajungă la asta. 

— Crezi că are acasă ceva care să-l incrimineze? 

— Vreau să intru în calculatorul lui și să văd ce are acolo. 

— Va fi dificil. Are camere de supraveghere. 

Stiller ridică din sprâncene și Wisting îi povesti despre cele 
două camere. 

— Asta face lucrurile și mai interesante. Are și sistem de alarmă? 
— Alarme nu. 
— Bine, dar camerele sugerează că ascunde niște secrete acolo. 

Wisting se gândise la același lucru, dar nu spuse nimic. Martin 
Haugen simţea că trebuia să se protejeze de ceva. De altceva decât 
muncitorii lituanieni. Stiller se ridică brusc și se duse la fereastră. 


— Eu locuiesc acolo, spuse el după un timp și arătă cu degetul 
spre noul hotel de pe strada Sanden. Farris Bad. 

Apoi schimbă subiectul. 
— Ai mai ținut legătura cu familia Katharinei? întrebă el stând 
cu spatele la Wisting. 
— Din Austria? 
— Da. 
— Am vorbit cu sora ei la câțiva ani după ce a dispărut. Era în 
legătură cu declararea morții Katharinei pe cale judecătorească. 

Stiller se întoarse. 
— Seamănă una cu alta? 
— Am văzut doar fotografii cu ea, preciză Wisting. Au taţi 
diferiți, dar seamănă. De ce? 
— Am angajat o firmă din Londra să creeze o imagine a Nadiei 
cu trăsăturile pe care le-ar avea astăzi, explică Stiller. Ştii tu, pe 
baza datelor biometrice faciale și alte chestii. 

Wisting încuviință. Cunoștea tehnologia, dar nu avusese 
nevoie de ea. 
— Intenționăm să o folosim joi, în cadrul emisiunii S-a întâmplat 
în Norvegia, continuă Stiller. Dar nu sunt sigur că așa ar arăta. 
Indiferent ce program de calculator ar folosi, la urma urmei, nu 
obținem decât niște presupuneri. Cu Katharina ar fi fost mai 
simplu. In cazul ei am fi avut ceva mai concret pe care să ne 
bazăm. 
— I-ai văzut portretul? îl întrebă Wisting. 
— O să-l primesc mâine. 

Wisting se lăsă pe spetează. 
— Asta înseamnă că tu crezi că Nadia ar putea să mai trăiască? 
— Nu, veni răspunsul sec. Este doar ceva de prezentat la 
televizor, pentru a atrage atenţia. VG primește scrisorile de 
răscumpărare. TV2 primește un chip. 

Se îndreptă spre ușă. 
— Cu Katharina, situația este diferită. Ea pare foarte pricepută. A 
rupt relațiile cu familia și în trecut și a plecat într-o altă țară, 
pentru a începe o nouă viață. Este posibil să o fi făcut din nou, 


dar într-o manieră mai inteligentă și cu mai multă inventivitate 
decât prima dată. 

Line se bucura de ultimele ore ale zilei, după ce Amalie se 
cufundase într-un somn profund. De obicei și le petrecea citind 
sau lucrând la cercetările legate de familia sa, însă acum stătea pe 
canapea cu laptopul în poală și scria. Din când în când se oprea și 
asculta sunetele venite din camera copilului, dar tot ce auzea era 
ploaia constantă. 

În text, alterna între conținutul documentelor de urmărire 
penală, relatări din ziare despre cazul din 1987 și propriile notițe 
luate în timpul interviurilor pe care le realizase împreună cu 
Daniel. El îi trimisese fișierele audio, dar se afla la Oslo, unde 
edita conținutul pentru primul podcast. 

Incepuse bine. Primul articol avea ca scop prezentarea faptelor 
pe scurt și concis, dar într-o manieră captivantă, care să-l facă pe 
cititor să urmărească subiectul și în următoarele săptămâni. Ceea 
ce îi lipsea era o privire de ansamblu asupra cazului. Ajunsese la 
un acord cu un jurnalist de la Porsgrunns Dagblad care se 
ocupase de întregul caz și care încă mai lucra la ziar. Provocarea 
era ca el să reușească să termine de scris înainte ca ea să trimită 
editorialul la tipar. Asta nu prea o ajuta. Un ziar local ca 
Porsgrunn Dagblad nu era un competitor real și nu aveau acces la 
același material documentar ca ea. 

Reciti ce scrisese, cu toate că deocamdată nu erau decât niște 
fragmente disparate care trebuiau legate între ele. Puțin 
dezamăgită, așeză laptopul pe masă și se ridică. Adevărul era că 
nu exista nicio provocare jurnalistică în proiectul pe care îl 
acceptase. Era interesant și palpitant, dar în mare parte era vorba 
de sortarea faptelor și prezentarea lor în diferite moduri, în porții 
adecvate. La cum stăteau lucrurile, ea nu era decât o unealtă a 
poliției. Toate informaţiile fuseseră strânse în prealabil. Dacă voia 
să prezinte interes pentru cititori și pentru ascultătorii 
podcastului, trebuia să mai scoată și altceva din ele. Ceva care să 


genereze elan și implicare. Trebuia să încerce să găsească ceva ce 
poliției îi scăpase sau care fusese interpretat greșit. O pistă pe care 
să o poată urmări. Din experienţă, știa că, adesea, după 
publicarea unor articole, se ivea câte ceva. Sigur existau cititori 
care preferau să vorbească cu jurnaliștii în locul polițiștilor despre 
lucrurile pe care le cunoșteau. Insă Line ardea de nerăbdare și nu- 
și mai găsea liniștea. 

Wisting încălzi ultima bucată de pizza în cuptorul cu 
microunde. Rămăsese în frigider de vineri seara, dar arăta foarte 
bine. 

— Vrei pizza? îi strigă lui Thomas, care era în living. 
— Am mâncat la Line, răspunse el și intră în bucătărie. 

Wisting scoase pizza și se așeză. Thomas luă loc în fața lui. 
— De ce faci asta? 

Wisting își înfipse furculița în felia de pizza. Se înmuiase în 
cuptorul cu microunde și era prea fierbinte ca să o țină în mână. 
— Ce anume? se interesă el, tăind o bucată. 

— De ce lucrezi la astfel de cazuri? Cele mai grave cazuri. Crime 
și toate celelalte. 

Wisting se gândi în timp ce mesteca. Din când în când, i se mai 
punea această întrebare. Oamenii se întrebau dacă stătea treaz 
noaptea din cauza muncii. Desigur, se întâmpla să nu poată 
dormi din cauză că un caz îi zăbovea în minte, dar motivul era 
unul profesional. Revedea în minte detaliile, căutând ceva ce 
trecuse cu vederea. 

— Îmi face plăcere. Îmi place să cred că ajut la asigurarea 
justiției. Îmi place să cred că atunci când un om ucide, ar trebui 
să fie conștient că va veni cineva după el și îl va trage la 
răspundere. Dacă nimeni nu ar face această meserie, am avea o 
societate în care s-ar aplica legea celui mai puternic. 

Thomas ascultă fără să îl întrerupă. 

— În plus, cred că este incitant. Aș putea spune că am devenit 
polițist pentru că am dorit să fac lumea un loc mai bun, să fac o 
schimbare, dar în cele din urmă este vorba de fascinația pentru 
infracțiunile grave. 

— Nu este puțin cam... — Thomas căută cuvântul potrivit —, 
insensibil, într-un fel? 


— Aș fi putut fi poliţist la rutieră. Dar asta este ceea ce mi-am 
dorit. Am vrut să încerc să înțeleg ceea ce pare de neînțeles. Cum 
poate o ființă umană să ia viața alteia. E la fel ca în cazul unui 
preot care lucrează în spital, printre muribunzi. Ar putea oficia 
nunți și botezuri, în loc de asta. Sau al medicilor care aleg să 
lucreze într-o secție cu copii bolnavi de cancer. Sunt sigur că e și 
dureros, și dificil, dar poate că tocmai în asta găsesc rostul muncii 
lor. 

— Am cunoscut o fată acum câteva luni, spuse Thomas. 
Începuse să devină o relaţie serioasă. 

Wisting începu să mănânce din nou. Thomas nu le spusese 
despre o nouă iubită, dar simţea că urmează un dar. 

— La început nu a înţeles ce presupunea munca mea. Când și-a 
dat seama, nu a înțeles cum de puteam să fac o astfel de meserie. 
În ochii ei, eram un războinic. Unul care lua vieți. Am încercat 
să-i explic ce mă motiva, dar nu am reușit. 

Wisting nu știa ce să spună. 

— Am încercat să îi spun că era vorba despre a face lumea mai 
sigură, continuă Thomas. Dar în mare măsură este așa cum spui 
tu. Îmi face plăcere munca mea, atât activitățile de zi cu zi, cât și 
ideea de a contribui la ceva mai mare. Nu mă pot imagina făcând 
altceva, zburând pe avioane de linie, de exemplu. 

— Poate că așa suntem noi construiți, sugeră Wisting. Cred că și 
sora ta simte același lucru. 

Thomas se ridică. 

— Pleci mâine? întrebă Wisting. 

— Nu, răspunse Thomas. Cred că Line are ceva important de 
făcut. Voi rămâne toată săptămâna să am grijă de Amalie. 

Hotelul era construit parțial deasupra plajei și a mării. Stiller 
primise o cameră cu vedere la mare. leși pe balcon și rămase 
acolo mirosind algele și marea sărată. În partea interioară a 
portului, un bărbat ieșise la plimbare cu un câine mare și negru. 
Îi zări în lumina unui felinar. Marea izbea cu valuri albe, reci și 
înspumate digul pe care stăteau, trimițând din când în când o 
perdea de stropi fini peste ei. 

Rămase pe balcon până când bărbatul și câinele se făcură 
nevăzuțţi, dincolo de cercul galben de lumină proiectat de felinar. 

Își adusese în balcon un bax de șase beri, din care mai 
rămăseseră trei. Temperatura aerului le menținea destul de reci. 
Mai luă o cutie din bax și se duse în cameră. Spera să-l ajute să 
adoarmă. Avea probleme cu somnul, mai ales în hoteluri. 

Noul chip al Nadiei Krogh umplu ecranul. Primise portretul 
fantomă cu puţin timp înainte de ora nouă. E drept, în Londra 
era abia ora opt, dar asta însemna, probabil, că își sacrificase 
cineva din timpul lui ca să obțină cel mai bun rezultat posibil. 

Deschise cutia de bere și se așeză. Pentru Stiller nu conta cum 
arăta. Orice tocilar în materie de calculatoare probabil că putea să 
creeze o animaţie utilizabilă în dormitorul lui pentru un preț 
mult mai mic. 

Turnă conținutul cutiei într-un pahar și își ridică din nou 
privirea la ecran. Se prea poate să fi arătat așa dacă ar fi fost în 
viață acum, se gândi el și luă o gură zdravănă de bere. Dar el nu 
credea că făcând imaginea publică aveau să obțină ceva. Schița 
era doar o recuzită ușor de utilizat pentru a face cazul să 
avanseze. 

Își îndreptă privirea spre oglinda de perete aflată deasupra 
biroului. Începuseră să-i apară cearcăne, iar pe albul ochilor putea 
vedea câteva vinișoare roșii. 


Prima dată când a avut probleme cu somnul a fost în perioada 
în care a locuit cu părinții săi, în Africa de Sud. Cauza nu a fost 
greu de depistat. Era vorba despre Julia Ann. Însă chiar dacă 
putea să facă legătura cu ceea ce se întâmplase acolo, asta nu 
făcea lucrurile mai ușor de rezolvat. 

La început, i se întâmpla să stea întins în pat, zvârcolindu-se o 
oră sau două după ce se culca, dar treptat situația s-a agravat. 
încercase diverse medicamente. Acestea îi oferiseră câteva ore de 
somn, dar nu-l ajutaseră să se trezească odihnit. Apoi, după o 
jumătate de an, lucrurile s-au atenuat și a reușit să doarmă din 
nou normal. De atunci, insomnia a pus stăpânire pe el la 
intervale regulate. Acum, trecuse mai bine de o jumătate de an de 
când nu mai dormise o noapte întreagă. 

Închise imaginea cu Nadia Krogh și i-o trimise producătorului 
cu care avusese o discuție pentru pregătirea programului de joi. 
Apoi își concentră atenţia asupra lui Martin Haugen. Nu prea 
putea să își formeze o părere despre el. În vechiul material de 
urmărire penală nu era nimic care să-i spună ce fel de persoană 
era cu adevărat. Părea să fie un personaj mai degrabă anonim. 
Locuia singur și nu avea o viaţă socială activă. Cercul social părea 
să se rezume la colegii de serviciu și la câțiva membri de familie, 
vârstnici. Supravegherea comunicaţiilor ar putea ajuta, în cele 
din urmă, la conturarea unei imagini mai clare despre cine era, la 
fel ca și percheziționarea locuinței. Dar, deocamdată, era ca și 
cum ar fi existat ceva în viața lui care îl trăgea înapoi și îl 
împiedica să-și trăiască viața pe deplin. 

Adrian Stiller sorbi din nou din pahar. Cunoștea genul ăsta de 
oameni. Oameni cu secrete mai întunecate decât cele mai adânci 
abisuri. Acestea erau secretele pe care îi plăcea să le dezgroape. 

— Noutăţi? întrebă Wisting, închizând ușa centrului de 
supraveghere tehnică. 

— Porno, răspunse Hammer făcând semn cu capul spre unul 
dintre monitoare. 

— Se pare că are abonament la ceva. L-a accesat ieri noapte. Nu 
putem vedea o imagine în oglindă a paginilor care se află dincolo 
de paywall, dar pagina de logare vorbește de la sine. 

— Extreme XXX, citi Wisting. 

Paginile păreau să conțină teme precum constrângerea, 
sadismul și masochismul. 

— Nu știu cum să interpretez asta, comentă Hammer. 

— Te pune pe gânduri, spuse Adrian Stiller, frecându-se la ochi. 

Părea obosit și dezorientat. 

— Apeluri telefonice? 

— Niciunul. 

— Dar e-mailuri? 

— Doar mesaje spam. 

— Altceva? 

— Este posibil să plănuiască o vacanţă. S-a uitat destul de mult la 
destinații exotice scumpe, dar nu a rezervat nimic. 

Stiller se uită la ceas. 

— Am doi tehnicieni pe drum. Vor opri în parcarea din Tønsberg 
și vor fixa un emițător pe mașina lui. După asta, îi vom vedea 
deplasările pe monitor. 

— Nu este riscant? În plină zi, într-o parcare deschisă din fața 
locului său de muncă? 

— O să vadă ei cum procedează în funcție de cum e parcată 
mașina, dar aceasta este cea mai bună opțiune. Acasă își ține 
mașina în garaj. În plus, durează doar o clipă. Pentru un trecător 
nu este ușor să observe sau să înțeleagă ce se petrece. 

Wisting îi dădu dreptate. 


— Și când va avea loc acțiunea? se interesă el. 

— Am obținut un ordin judecătoresc pentru o percheziţie 

secretă. Tehnicienii criminaliștii vor veni cu echipamentul 

necesar pentru a citi hard-diskul computerului lui Haugen. 

— Cum intrăm? 

— Avem experiență. Nu va fi o problemă. 

— Să sperăm că nu, spuse Wisting și se întoarse în biroul lui. 
Perchezițiile secrete nu erau ceva obișnuit. De regulă, îi 

prezentau persoanei în atenție un document care consemna că 

un judecător le acordase permisiunea, după care percheziția era 

efectuată în prezența suspectului. Sau era realizată după ce acesta 

era dus în arest. Doar în două rânduri mai participase Wisting la 

o percheziție secretă. 


La ora 12:07 minute, capul lui Adrian Stiller se iți la ușa 
biroului lui Wisting. 

— Suntem gata. Acționăm acum. 

Mesajul veni pe nepusă masă, dar Wisting se ridică și îl urmă 
pe Adrian Stiller în garajul poliției. Acolo se afla o dubă murdară, 
cu număr de înmatriculare lituanian. Pe laterală era prins un 
panou magnetic pe care erau desenate un ciocan și un fierăstrău. 

— Creativ, comentă Wisting. 

Presupuse că bărbatul aflat la volan era unul dintre tehnicieni 
și îl salută cu un semn din cap. Nils Hammer era deja așezat în 
partea din spate a mașinii. Wisting urcă și îl salută și pe cel de-al 
doilea agent special al departamentului tehnic din cadrul Kripos. 
Adrian Stiller urcă după el și închise portiera glisantă, după care 
mașina părăsi garajul. 

— Totul a mers bine? întrebă Wisting gândindu-se la dispozitivul 
de localizare ce fusese prins pe mașina lui Martin Haugen. 

— Fără probleme, răspunse tehnicianul, ridicând o tabletă pe 
care se vedea imaginea unei hărți. 

In centrul ei se vedea un punct roșu la marginea unei zone 
deschise, despre care Wisting înțelese că era parcarea. 

— O voi instala în camera centrului de supraveghere tehnică, 
după ce terminăm, ca să îl puteți urmări, preciză tehnicianul. 


Geamurile din spate ale mașinii erau pline de funingine, ceea 
ce făcea ca norii cenușii să pară mai întunecați și mai 
amenințători. 

Toţi cei din interiorul mașinii săltară pe scaune când șoferul 
băgă mașina într-o viteză mai mică și începu să urce spre Kleiver. 

Adrian Stiller vorbea la telefon. Schimbă câteva cuvinte 
monosilabice, după care închise și își ridică brațul stâng în 
dreptul feţei. 

— Avem cale liberă, spuse el într-un microfon minuscul de la 
încheietură, apoi explică: Am oprit curentul electric, să scoatem 
camerele de supraveghere din funcțiune. 

Bărbatul de la volan arătă spre casca aproape invizibilă pe care 
o purta în ureche și-i făcu semn cu degetul mare ridicat prin 
geamul care despărțea habitaclul de zona de marfă. 

Roţile alunecară pe pietriș în timp ce urcau spre casă, iar 
pietricelele prinseră să zornăie în aripile interioare ale roților. 
Mașina derapă și Wisting își puse o mână pe plafon ca să își 
păstreze echilibrul. 

Șoferul viră în curtea largă și parcă mașina cu partea laterală 
spre casă. Wisting se mișcă pentru a se uita afară. Fără 
electricitate, casa lui Martin Haugen părea și mai părăsită decât 
atunci când trecuse pe-acolo cu o săptămână înainte. Rămaseră 
pe scaune, așteptând ca șoferul să coboare și să se îndrepte spre 
casă. Acesta sună la ușă și făcu un pas în spate. 

— Do you need repair?2 spuse Stiller într-o engleză stricată, 
imitând felul în care s-ar fi adresat șoferul dacă, în ciuda 
așteptărilor, ar fi fost cineva acasă. 

În casă nu se văzu nicio mișcare. Şoferul se duse la ușă și scoase 
din buzunarul hainei ceva ce semăna cu un pahar. 

Îl puse peste yală și în mai puţin de un minut ușa era deschisă. 
— Se vede vreo mișcare la mașină? întrebă Wisting uitându-se la 
tehnician. 

Acesta verifică tableta. 

Încă stă pe loc. 


Adrian Stiller deschise portiera glisantă și le împărți mănuși și 
protecţii de cauciuc pentru pantofi. Tehnicianul care forțase ușa 
verifică prin casă, în timp ce restul așteptară pe hol. 

— E sigur, spuse el ca o confirmare finală că nu era nimeni acasă. 

Wisting îi lăsă pe ceilalți să i-o ia înainte. Podeaua din hol 
scârțâia sub pașii lui. 

— Două calculatoare, spuse bărbatul care verificase locuința. O 
unitate cu monitor în camera de oaspeţi și un laptop în living. 

Arătă spre cel din urmă, care era lăsat pe. măsuța de cafea din 
fața televizorului. Celălalt tehnician se așeză și deschise servieta. 
Își scoase propriul laptop, un hard extern, un acumulator și 
cablurile corespunzătoare. 

— Va dura mult? întrebă Wisting. 

— Depinde, i se răspunse. Mai întâi trebuie să ne conectăm, apoi 
depinde de câte date are stocate. Ar putea dura cel puțin o oră. 

— O oră, repetă Wisting uitându-se pe fereastră. 

Nu mai ploua, doar apa continua să picure de pe frunzele 
copacilor. 

Un colț al livingului era organizat ca birou. Pe masă se găseau 
câteva facturi și teancuri de alte hârtii, iar pe un raft se aflau mai 
multe bibliorafturi, etichetate pe ani. Adrian Stiller începu să se 
uite prin ele, în timp ce Hammer dispăru în dormitor. 

Wisting se duse în bucătărie. Pe peretele de lângă fereastră se 
găsea un dulap cu sertare. Se afla în spatele scaunului pe care 
obișnuia să stea Martin Haugen și la care putea ajunge rotindu-se. 
Pe dulap se aflau un radio, niște oferte speciale de la diverse 
lanţuri de magazine și câteva numere din revista Vi Menn. În 
primul sertar de sus, Wisting știa că Martin obișnuia să își țină 
portofelul ș și cheile. Îl deschise și aruncă o privire. Într-o parte, se 
găseau un telefon mobil vechi și un cablu de încărcare, câteva 
pixuri, un mic capsator, un tub de lipici, o foarfecă și un carnețel 
fără nimic scris în el. 

— Avem ceva aici, strigă Nils Hammer dintr-un alt colț al casei. 

Wisting se îndreptă spre living. Hammer ieși din dormitor și 
ridică un ziar vechi. Wisting recunoscu numărul respectiv. Era 


interviul luat de VG mamei Nadiei Krogh, în care aceasta își 
descria durerea și vorbea despre pierderea fiicei sale. 
— Nu este ceva deosebit? întrebă Hammer. 
Stiller încuviință. 
— Fotografiază-l și documentează-l, ordonă el. 
— Fra pe fundul unui sertar al comodei, explică Hammer. 
— Pune-l înapoi în același loc. 

Hammer încuviință și se retrase. Wisting reveni la dulapul cu 
sertare din bucătărie. În cel de-al doilea sertar era un teanc de 
scrisori. Wisting le scoase. Sub ele găsi un pașaport. Lăsă teancul 
de scrisori pe masa din bucătărie și luă pașaportul. Îi aparținea lui 
Martin Haugen și fusese emis în data de 10 octombrie. Asta se 
întâmpla cu doar cinci zile în urmă și coincidea cu aniversarea 
dispariției Katharinei. Cererile pentru emiterea pașapoartelor erau 
procesate rapid. Concret, asta însemna că el depusese cererea la 
începutul săptămânii precedente și probabil că primise 
pașaportul cu o zi în urmă sau chiar înaintea weekendului, poate 
vineri, când Wisting trecuse pe la el după-amiaza. Atunci nu-i 
spusese nimic despre vreun plan de călătorie. 

Wisting puse pașaportul înapoi în partea din spate a sertarului 
și răsfoi teancul de scrisori. Erau de la taxe și impozite, de la firma 
de asigurări și de la bancă. Le verifică sistematic pentru a nu le 
schimba ordinea. La baza teancului se afla un plic alb, fără 
numele și adresa destinatarului. Wisting lăsă deoparte celelalte 
scrisori, deschise plicul fără adresant și scoase foia de hârtie din 
interior. Încă dinainte de a o extrage complet, simți cum îl 
inundă un val de adrenalină. Conţinutul, însă, îl lăsă fără suflare. 
Se simți ca și cum cineva îl lovise în plex și îl cuprinse amețeala. 
— Stiller, spuse el înghițind în sec, fără să reușească să strige 
suficient de tare. 

Făcu un pas în lateral, apucă spătarul scaunului și strigă din 
nou. 

— Stiller! 

Adrian Stiller intră în bucătărie. Wisting îi întinse foia de 
hârtie. Pe aceasta era scris un singur cuvânt. 

Stiu. 


Fiecare literă a scurtului mesaj fusese decupată dintr-un ziar și 
lipită exact la fel ca în scrisoarea trimisă de persoana care o răpise 
pe Nadia Krogh. Modul în care fusese realizată era o aluzie 
inconfundabilă la cea din urmă. Cineva știa despre Martin 
Haugen și Nadia Krogh. 

— Era în sertar, preciză Wisting, făcând semn cu capul spre 
dulap. 

Stiller ceru să vadă plicul. 

— Anonim, comentă Wisting. 

Stiller îl ridică în dreptul ferestrei, la lumina zilei. 

— Are un mic orificiu în el, comentă el. 

Wisting se uită la foaia de hârtie din mâna lui. Avea și ea un 
orificiu cât un vârf de ac. Amândoi traseră aceeași concluzie. 
Plicul anonim fusese prins pe ușă. 

— Nu pare să fie prea vechi, spuse Stiller. 

— Este greu de spus, se gândi Wisting, dar îi dădu dreptate. 
Poate că are legătură cu camerele de supraveghere. Probabil că le- 
a instalat ulterior. 

Hammer intră și el în încăpere. Înjură tare la vederea scrisorii. 

Wisting încercă să își adune gândurile. Era evident că 
expeditorul voia ca Martin Haugen să afle că exista cineva care 
știa ce făcuse. 

— Asta confirmă lucrurile, spuse Stiller, privindu-l pe Wisting în 
ochi. Nu crezi că ţi-ar fi spus despre scrisoare dacă era nevinovat? 
Dacă n-ar fi înțeles despre ce era vorba? 

Wisting încuviință. 

— Avem o dilemă, spuse Hammer. 

— La ce te referi? 

— Este clar că expeditorul știe ce a făcut Martin Haugen, începu 
el să explice. Poate că pe scrisoare sunt amprente sau probe 
biologice care să ne permită să-l identificăm, dar ca să aflăm 
trebuie să o luăm cu noi. lar în cazul ăsta, Haugen își va da seama 
că a fost cineva în casă. 

Wisting îl rugă pe Hammer să ţină scrisoarea în timp ce 
deschidea o pungă pentru probe scoasă din buzunar. 


— O vom lua cu noi, spuse el hotărât. Pun pariu că nu o va 
căuta o vreme, iar dacă o va face, nu ne rămâne decât să sperăm 
că va crede că a rătăcit-o. Cel mai rău lucru care se poate 
întâmpla este că va apărea o stare de incertitudine. 

Scoase o altă pungă de probe pentru plic. 

— Situaţia asta dă naștere la niște întrebări. Scrisorile trimise de 
răpitori nu au fost făcute publice. Aspectul lor a fost cunoscut 
numai și numai de către polițiști și răpitori, dar expeditorul cu 
siguranţă îl știe, spuse Hammer. i 

— Şi familia Nadiei știe, le reaminti Stiller. In cei peste 20 de ani 
scurși, poate că au vorbit despre asta, iar săptămâna trecută le-au 
primit și cei de la VG. 

— Dar niciunul dintre ei nu știe că Haugen a devenit suspect 
datorită noii verificări a amprentelor, obiectă Hammer. 

Adrian Stiller ridică din umeri. 

— Poate că ne grăbim cu concluziile. Poate că scrisoarea se referă 
la ceva complet diferit. Poate că expeditorul știe altceva. Sau 
poate că o fi făcut-o chiar Haugen, care pune la cale un nou plan. 

Wisting nu credea niciuna dintre ipoteze. 

— Am văzut un bărbat aici, săptămâna trecută, spuse el. Am 
ajuns noaptea târziu, în ziua dispariției Katharinei. A încercat să 
se ascundă, dar a dispărut în pădure când și-a dat seama că l-am 
văzut. 

— Ai observat vreun plic prins pe ușă? 

Wisting clătină din cap cu îndoială, după care se duse pe holul 
principal, deschise ușa de la intrare și se postă în fața ei. În 
mijlocul ramei ferestruicii remarcă o gaură mică lăsată de o 
piuneză sau de altceva folosit pentru prinderea scrisorii pe ușă. 

— Joi nu era aici, spuse el. 

— Bine, replică Stiller luând cele două pungi de probe. Le voi 
cere băieților să le ducă la laborator, să vedem dacă obținem ceva 
din ele. 

Wisting se întoarse în bucătărie, puse restul scrisorilor la locul 
lor și deschise al doilea sertar. Conţinea reviste și săptămânale, 
precum și un teanc de felicitări de Crăciun. Wisting le răsfoi. Erau 
de la mătușa și unchii săi din Porsgrunn. În fiecare an spuneau 


același lucru, un text scurt prin care îi urau un Crăciun și un An 
Nou fericit. Printre ele se găseau și câteva plicuri cu urări trimise 
de aceeași membri ai familiei cu ocazia aniversării lui. 
Reprezentau o mărturie tăcută despre cât de restrâns era cercul 
social al lui Martin Haugen. 

Cu cât avansa în teancul pe care îl luase, cu atât hârtiile 
deveneau mai rigide și mai îngălbenite. Aproape de sfârșitul 
teancului se afla un plic cu o formă diferită de celelalte, aproape 
pătrat. Scoase felicitarea și rămase în mână cu o fotografie în care 
apăreau Line și Thomas. Era un bilet de mulțumire pentru banii 
pe care îi primiseră în dar cu ocazia primei lor împărtășanii. Data 
de acum 15 ani, dar fusese lăsată într-un teanc care creștea câte 
puţin cu fiecare an care trecea. 

Brusc, se simți ca un intrus care cotrobăia prin sertarele din 
bucătăria altcuiva. Cu ocazia confirmării, Line și Thomas 
primiseră cadouri de la familie și prieteni. Lui Martin Haugen i se 
oferise un loc în acel cerc. 

Puse la loc teancul cu felicitări și închise sertarul. 

In următoarea jumătate de oră, Wisting verifică toate celelalte 
sertare și dulapuri. Examină cu minuțiozitate conținutul unui 
borcan albastru de pe pervazul ferestrei și pe cel al unui bol aflat 
pe frigider. Tehnicianul din living terminase cu laptopul și se 
dusese în camera de oaspeţi, ca să copieze conținutul unității de- 
acolo. 

Pe bufetul aflat deasupra blatului de lucru se găseau șase căni 
mari de porțelan, inscripționate cu îndemnuri simple. Wisting se 
ridică pe vârfuri și luă una pe care scria Cel mai bun moment este 
acum. Amintește-ţi să te bucuri de cafea. Odată cu cana, luă și 
stratul de praf unsuros care se strânsese și care acum căzu în 
chiuvetă. Il adună, ca să nu lase urme, și sfârși prin a-l dosi în 
buzunarul de la spate. 

Cana conținea o mână de monede străine. O puse la loc și avu 
mai multă grijă când o luă pe cea de-a doua. Viața este lungă. 
Fericirea stă în cafea. Pe fundul cănii se afla o cheie. Wisting o 
prinse cu două degete și simţi că i se lipește de mănușile de unică 
folosință. Cheia părea să stea acolo ceva vreme, fiind acoperită de 


grăsimea de la prăjeli care se ridicase din tigăi. Nu avea niciun 
marcaj, dar judecând după formă și mărime putea fi de la o ușă 
sau de la un lacăt mare. O puse înapoi și verifică următoarea 
cană. Era goală. La fel și următoarele trei. 

— Avem mișcare! se strigă din camera de oaspeţi. 

Anchetatorii se strânseră în jurul bărbatului care ţinea tableta. 
Wisting observă cum punctul roșu se mișca spre sud, pe E18. 

— A apărut cu întârziere, explică bărbatul cu echipamentul 
tehnic. S-a pus în mișcare în urmă cu 17 minute. 

Wisting se uită la ceas. Martin Haugen mai avea două ore din 
programul de lucru, dar punctul roșu de pe ecran se îndrepta spre 
ei. 

— Va ajunge aici în mai puțin de zece minute, calculă Hammer. 

Monitorul laptopului tehnicianului arăta că încă se mai 
transferau date din calculatorul lui Martin Haugen. 

— Cât mai durează? întrebă Stiller. 

— Am nevoie de cele zece minute, răspunse tehnicianul. 

— Bine. Datele de localizare sunt sigure? Suntem sută la sută în 
timp real? întrebă Stiller. 

Tehnicianul îi confirmă. 

— Atunci te oprești când mașina iese de pe E18. Se întoarse spre 

Wisting și Hammer. Noi, ceilalți, ne asigurăm că totul se găsește 
în același loc în care era atunci când am venit și că nu am lăsat 
nimic în urmă: mănuși, pungi sau alte obiecte. După care ne 
retragem în mașină. 

Wisting se duse în bucătărie și aruncă o privire în jur. Totul 
părea neatins. Apoi se îndreptă spre furgonetă și urcă împreună 
cu Hammer. Stiller stătea în pragul ușii. Wisting se uită la ceas. 
Trecuseră patru minute. Se scurse și următorul minut, apoi încă 
unul. După șapte minute, șoferul se ivi în cadrul ușii. Traversă 
curtea, urcă și porni motorul, înainte de a se întoarce să închidă 
ușa. Apoi apăru și bărbatul cu servieta și echipamentul 
computerizat. 

O umbră întunecată alunecă de-a lungul peretelui casei. 

— Katta! gemu Wisting. 


Pisica se furișă în sus pe scări și se strecură înăuntru chiar în 
momentul în care ușa era pe cale să se închidă. 

Wisting sări din mașină și alergă spre casă. 

Pisica lăsase urme de lăbuțe ude, la fel ca și tehnicianul care 
alergase după ea. Wisting îi urmă până în living. 

— Pis, pis, pis, o chemă el, fără să se uite la pisică. 

Se aplecă, se uită sub masă și zări o pereche de ochi în spatele 
canapelei. In timp ce el se apropie, aceasta țâșni de sub canapea 
și dispăru în bucătărie. 

Wisting și tehnicianul o urmăriră. Pisica făcu o tură printre 
picioarele scaunelor, după care se cățără în mijlocul mesei. 

Wisting încercă să o facă să vină la el, dar nu părea interesată. 
Tehnicianul înaintă încetișor spre ea, dar nu se lăsă prinsă și se 
repezi din nou în living. 

Același lucru se repetă încă o dată înainte ca Wisting să se 
năpustească asupra ei. Pisica i se zvârcolea în mâini în vreme ce o 
scotea afară. Tehnicianul îngenunche și șterse urmele de apă de 
pe podeaua holului cu mâneca hainei. Apoi închise ușa și își 
folosi din nou dispozitivul pentru a încuia yala. Wisting dădu 
drumul pisicii și sări în spatele furgonetei. Ușa glisantă se închise 
cu o bufnitură. Șoferul se repezi la volan și puse mașina în 
mișcare. 

— Poziția? întrebă Adrian. 
— Este tot pe E18, răspunse bărbatul responsabil de dispozitivul 
de localizare. Încă nu a ieșit de pe ea. 
— Așadar nu vine acasă? 
Tehnicianul clătină din cap. 
— Se îndreaptă spre Telemark. 

Mașina săltă când intră pe șoseaua principală. Wisting aruncă o 
privire spre casa lui Steinar Vassvik, fără să-l zărească pe vecin. 
— Am luat tot ce ne trebuia? întrebă Adrian Stiller. 

Tehnicianul IT confirmă. 

— Două hard-diskuri. Voi face copii în această după-amiază ca să 
le verificați. 

Wisting ceru să vadă tableta pe care apărea localizarea mașinii 
lui Martin Haugen. Tehnicianul i-o înmână. Punctul roșu trecuse 


hotarul dintre Vestfold și Telemark. 


2 Aveţi nevoie de reparații? (N.tr.) 

Line aruncă o privire spre vitezometru. Când cădea pe gânduri, 
ca acum, avea tendinţa să încetinească. Acul arăta puţin peste 90. 
O camionetă masivă intrase în depășire și ajunsese în dreptul ei. 
Acceleră și o depăși chiar în momentul în care mări și ea viteza. 

Stabilise două interviuri. Unul era cu Gier Inge Hansen de la 
Porsgrunns Dagblat. Celălalt era cu polițistul Kittil Nystrand, care 
intra pe tură la ora patru. 

O depăși încă o mașină, deși mergea cu viteza legală maximă. 
Menţinu viteza constantă până ieși de pe E18 spre Porsgrunn. 
Sediul ziarului se afla pe strada Jernbanegata și reuși să ajungă 
fără să folosească GPS-ul. Era o clădire de un gri-mohorât, peste 
drum de gară. Niciunul dintre locurile de parcare pentru 
vizitatori nu era liber, însă Line găsi unul disponibil pe cea mai 
apropiată stradă paralelă, unde putea staționa gratuit timp de 
două ore. Ajunsese cu aproape o jumătate de oră mai devreme și 
își scoase reportofonul pentru a înregistra o introducere. 

— Ne îndreptăm spre redacția ziarului Porsgrunn Dagbladet sau 
PD, cum i se spune aici, începu ea, gândindu-se că era corect să 
folosească cuvântul noi, chiar dacă Daniel nu era prezent. 

Astăzi, erau doar ea și ascultătorii, deci tot noi. 

— PD este un mic ziar local din Porsgrunn și Bamble. Apare 
timp de cinci zile pe săptămână și are un tiraj de 3 000 de 
exemplare. Geir Inge Hansen a lucrat aici ca jurnalist mai mult 
de 40 de ani și a scris despre orice și oricine. Unul dintre 
subiectele despre care a scris cel mai mult este Nadia Krogh. 

Opri înregistrarea și puse reportofonul înapoi în geantă. Era 
bucuroasă că îl găsise pe Geir Inge Hansen. La telefon păruse 
interesat și implicat. Ultimul articol despre Nadia Krogh apăruse 
în urmă cu un an, când se împliniseră 25 de ani de la dispariție. 
Hansen părea mulțumit că ziarul local realizase o nouă trecere în 
revistă a subiectului și era interesat să afle de ce dorea VG să 


aducă acum cazul în prim-plan. Ea se abținuse să îi spună că 
fusese inițiată o nouă anchetă. Această știre trebuia să apară în 
numărul de vineri. În schimb, îi povesti ceva, la modul general, 
despre aventura podcastului. 

Mai erau 20 de minute până la ora stabilită pentru interviu. Își 
omori timpul recitind declaraţiile date poliției de iubitul Nadiei, 
Robert Gran. Adrian Stiller îi aranjase o întâlnire cu el sâmbătă și 
era nerăbdătoare să audă ce avea de zis. La poliție dăduse trei 
declaraţii diferite cu privire la ceea ce se întâmplase în noaptea 
dispariției Nadiei, așa că nu era greu de înţeles de ce suspiciunile 
căzuseră asupra lui. Trebuia să-l provoace cu întrebări dificile, dar 
și esențiale. Când nu mai rămăseseră decât cinci minute până la 
ora 14:00, cobori din mașină și se îndreptă spre redacția ziarului. 
La intrare aștepta un bărbat cu o ceașcă de cafea într-o mână și o 
țigară în cealaltă. Line văzuse fotografii cu Geir Inge Hansen și îl 
recunoscu. Bărbatul aflat în fața ușii probabil că făcuse, la rândul 
lui, aceleași verificări. Îi zâmbi și trase un ultim fum, înainte de a 
stinge tigara în scrumieră. 

Line porni din nou reportofonul și se apropie de el. Mâna ei 
părea mică într-a lui. 

— Bine ai venit pe la noi, spuse veteranul jurnalist. Urmează-mă. 

Urcară împreună până la etajul al doilea. Intrară într-o 
chicinetă, unde Geir Inge Hansen umplu o ceașcă de cafea. Line 
ceru un pahar cu apă și îl urmă într-un birou înghesuit, cu un aer 
îmbâăcsit. 

Line se așeză pe fotoliul pentru oaspeţi, în timp ce Geir Inge 
Hansen eliberă biroul dintre ei. 

— Deci, răpirea Krogh, spuse el, ca și cum ar fi stabilit subiectul 
discuţiei. Sunt ziarist de 42 de ani, dar nu am mai fost niciodată 
intervievat. 

Line îi zâmbi. Jurnaliștii care intervievau alți jurnaliști aduceau, 
de obicei, foarte puţine informații noi despre un subiect. 

— Îți amintești când ai auzit pentru prima dată despre caz? îl 
întrebă ea. 

Geir Inge Hansen încuviință. 


— Pe atunci nu era vorba despre un caz de răpire, ci de 
dispariție, de genul celor care sunt destul de multe: un adolescent 
care nu s-a întors acasă după o petrecere a tinerilor. Când a 
început operațiunea de căutare, a devenit o chestiune de interes 
și pentru noi. Oamenii devin curioși când văd poliția, Crucea 
Roșie și voluntarii. 

Aruncă o privire spre reportofon, de parcă acesta l-ar fi 
împiedicat să-și exprime unele gânduri, apoi continuă: 
— Cu toate acestea, poliția a început devreme. Poate din cauză 
că persoana care i-a alertat a fost Joachim Krogh, dar probabil și 
pentru că a devenit clar încă de la bun început că nu-și petrecuse 
noaptea nici cu iubitul, nici cu prietena ei. Dimpotrivă, plecase 
de la petrecere devreme. Sigur i se întâmplase ceva. 

Jurnalistul făcu din nou o pauză. 
— Punerea sub acuzare a iubitului ei a reprezentat o evoluţie 
dramatică. Mai întâi pentru că minţise în timpul audierii, apoi 
pentru crimă. Cu siguranță nu mai fusesem implicat în așa ceva 
înainte. [Imi amintesc întâlnirea de la închisoare. Nu mai 
văzusem niciodată atâția jurnaliști strânși în același loc. Robert 
Gran a fost adus și nu părea să fie impresionat de tot ceea ce se 
petrecea în jurul lui. Părea foarte rece. Cinic. Privea fix în față, cu 
ochii lui întunecați. 

Sună un telefon mobil. Geri Inge Hansen îl scoase din buzunar, 
se uită la ecran și îl opri, apoi continuă: 
— După aceea, lucrurile au luat o cu totul altă turnură. La 
aproape două săptămâni de la dispariţie, poliția a organizat o 
conferință de presă. Mă gândeam că asta însemna una din două: 
fie mărturisise iubitul, fie descoperiseră cadavrul. Sau ambele. Dar 
nu a fost așa. Inspectorul-șef a început prin a spune că în ultima 
săptămână existase un dialog cu persoane care susțineau că o 
răpiseră pe Nadia Krogh și care ceruseră o răscumpărare în 
schimbul ei. Nimeni nu se așteptase la așa ceva. Cei din încăpere 
au rămas fără cuvinte, ca după o explozie. Ţăcănitul blitzurilor a 
răsunat în toată sala. 

Jurnalistul aflat de cealaltă parte a biroului își duse ceașca de 
cafea la gură și sorbi din ea. 


— Restul poveștii îl știi. Iubitul ei a fost eliberat. Nadia nu a fost 
găsită niciodată, spuse el. 

Line dorea ca discuția să se concentreze pe ceea ce voia să 
scoată în evidenţă. 

— Ce au crezut oamenii despre ce se întâmplase? 

— Nu cred că oamenii știau ce să creadă, răspunse Geir Inge 
Hansen. La început, s-a stârnit teama, dispăruse o copilă. Apoi 
arestarea a adus un fel de ușurare, dar și o stare de șoc. Când s-a 
aflat despre răpire, cred că oamenii au fost confuzi. Joachim 
Krogh, tatăl Nadiei, era un tip controversat. Încă este. Mulţi au 
crezut că dispariția ar fi putut avea legătură cu el. Se afla în toiul 
unei restructurări și tocmai închisese fabrica de cherestea când s-a 
întâmplat totul. Au fost unii care au crezut că răpirea era 
răzbunarea vreunui angajat. Aproape o sută de oameni 
rămăseseră pe drumuri, oameni care lucraseră acolo toată viața, 
unii timp de mai multe generaţii. Dar, dacă așa au stat lucrurile, 
în situația asta au avut efect de bumerang. Răpirea a trezit 
simpatie în rândul oamenilor și nimeni nu se mai aștepta ca el să 
răspundă pentru închiderea fabricii în timp ce era copleșit de 
situaţia cu fiica lui. Dimpotrivă, politicienii și sindicaliștii s-au 
străduit să nu iasă în evidență. Au existat și persoane care au 
susținut că Joachim Krogh chiar a profitat financiar de pe urma 
situației și că banii ceruţi în schimbul Nadiei erau mărunțiș în 
comparație cu câștigurile lui din perioada în care nimeni nu s-a 
simțit în stare să protesteze sau să se opună unui tată îndurerat. 

Geir Inge Hansen continuă să relateze modul în care urmărise 
el evenimentele. Fusese de față când echipa de scafandri cercetase 
Eidangerfjord și atunci când se săpase prin pădure în căutare de 
cadavre, când clarvăzătorii credeau că știu unde era Nadia și unii 
erau convinși că o văzuseră în viață în alt oraș sau în altă țară. 
Misterul nu făcuse decât să ia amploare. 

Line obținuse afirmaţii pe care le putea folosi, dar și idei cu 
privire la alte persoane care ar fi putut contribui la podcast. Se 
asigură că discuţia se înregistrase și opri reportofonul. Geir Inge 
Hansen se ridică să o conducă la ieșire. 

— Eu tot cred că a fost iubitul ei, spuse el. 


— De ce? 

— Numește-o intuiție, răspunse Geir Inge Hansen. Este ceva în 
legătură cu tipul acela. Ceva în neregulă. 

— Cum rămâne cu scrisorile de răscumpărare? Au fost trimise 
când el era în arest. 

— Oricine putea trimite acele scrisori. 

— Nu chiar oricine, obiectă Line. Nu Robert Gran. 

— Dar cineva care ar fi dorit să-l ajute ar fi putut s-o facă fără 
probleme, insistă ziaristul local. De îndată ce Robert Gran a fost 
eliberat, răpitorii n-au mai dat niciun semn. 

— Există o fotografie atașată la caz, continuă Line să obiecteze. 
O fotografie cu Nadia și frățiorul ei, pe care o avea în portofel la 
momentul dispariţiei. 

Geir Inge Hansen ridică discret din umeri și zâmbi. 

— Presupun că ai dreptate. Nu oricine putea să trimită acele 
scrisori. Trebuie să fi existat un complice. Cineva care știa ce se 
întâmplase cu Nadia și unde era. 

Line regretă că oprise reportofonul, dar probabil că acesta 
fusese și motivul pentru care Geir Inge Hansen îndrăznise să își 
împărtășească gândurile personale. El își scoase o nouă țigară, o 
puse în colțul gurii și o urmă la parter. 

— În cazul ăsta, cine l-ar fi putut ajuta? întrebă Line când ieșiră 
din clădire. 

— Nu știu, recunoscu Geir Inge Hansen și își aprinse ţigara. Ceea 
ce știu este că Robert locuiește împreună cu mama lui. 

Ultimele lui cuvinte i se întipăriră în minte și nu reușea să 
scape de ele în timp ce se îndrepta spre mașină. Acum avea o 
nouă perspectivă înaintea întâlnirii cu iubitul Nadiei. 

Ideea o părăsi brusc când ajunse la mașină. Un bilet galben pus 
pe parbriz o făcu să înjure. Incă o amendă pentru parcare. 

Se uită în jur să vadă dacă inspectorul de parcare mai era prin 
preajmă, dar nu văzu pe nimeni. Își verifică ceasul și tichetul de 
parcare. Nu lipsise mai mult de două ore, doar că uitase să pună 
la socoteală și jumătatea de oră petrecută în mașină, în care se 
pregătise. 


Era a doua amendă de parcare într-o săptămână. Se prăbuși în 
spatele volanului și aruncă notificarea galbenă pe bancheta din 
dreapta. Supărată, exasperată și frustrată. Porni motorul, apăsă 
prea tare pedala de accelerație, încât roțile scârțâiră pe asfalt când 
demară din spațiul marcat. 

Intenționase să se oprească la o cafenea, să mănânce o salată și 
să bea o cafea cât timp pregătea interviul cu polițistul, dar acum 
nu-și mai putea permite. Merse în schimb la un magazin de unde 
cumpără o sticlă de apă și un pachet de biscuiţi, pe care îi mâncă 
în mașină. 

In drum spre locul unde stabilise să se vadă cu Kittil Nystrand, 
îl sună pe Thomas. Erau bine amândoi. După Anul Nou, urma să 
obțină un loc la creșă pentru Amalie, dar până atunci era complet 
dependentă de cineva care să aibă grijă de ea cât timp era la 
muncă. 

Ajunse devreme. Kittil Nystrand mergea la serviciu la ora 16:00 
și acceptase să se întâlnească cu ea la 17:30. Fusese senin toată 
ziua, dar acum începuse să plouă din nou. 

Line porni echipamentul de înregistrare în timp ce motorul 
mergea în ralanti și ștergătoarele îndepărtau apa de pe parbriz. 

— Mă aflu la Olavsberget Camping din Porsgrunn, spuse ea. 
Suntem în afara sezonului. Campingul este închis, se vede doar 
un strop de lumină în clădirea sanitară și în cupola de deasupra 
chioșcului galben aflat în piața din fața intrării principale. În 
urmă cu 26 de ani, într-un sac de gunoi, lăsat în spatele 
chioșcului, se găseau trei milioane de coroane. Vom afla mai 
multe despre asta când ne vom întâlni cu inspectorul de poliție 
Kittil Nystrand. 

Mașina de poliție apăru exact în timp ce spunea asta, cu 
aproape zece minute înaintea orei stabilite. Opri lângă ea și 
cobori geamul lateral. 

— Cu tine trebuie să stau de vorbă? întrebă bărbatul aflat la 
volan. 

Vocea aspră se potrivea cu înfățișarea sa. Rigid, cu părul tuns 
scurt, pomeți proeminenți și o bărbie puternică. 

— Vii la mine în mașină? o întrebă el. 


Line îi mulțumi, își luă reportofonul cu ea și urcă în mașina de 
poliție. Il prevenise că avea să înregistreze discuţia și că anumite 
fragmente ar putea fi utilizate în podcast. 

— Am înțeles că ați petrecut ore bune aici. Așa este? făcu Line 
introducerea. 

Polițistul încuviință. 

— Lucram la departamentul de narcotice pe atunci. Eram un 
grup separat care se ocupa de supraveghere. Într-o după-amiază 
am fost chemați de șeful departamentului. Era într-o zi de joi. 
Am fost informaţi succint despre caz. Nadia Krogh fusese răpită, 
iar familia primise o cerere de răscumpărare. Plata urma să se facă 
aici, într-un sac de gunoi negru, care urma să fie plasat în spatele 
chioșcului. Ni s-a ordonat să plecăm și să fim pe poziții înainte ca 
Joachim Krogh să sosească cu banii. 

— Care era planul, de fapt? 

— Joachim Krogh voia să plătească pentru a-și recupera fata. 
Sarcina noastră era să urmărim banii. Nu trebuia să intervenim în 
niciun fel, doar să supraveghem. Exista riscul ca un trecător 
curios să se apropie și să înceapă să scotocească în sac. 

Prin stația radio se auzi un apel. Kittil Nystrand îi reduse 
volumul. 

— Cei care lucrau aici nu au știut nimic, continuă el. 
Proprietarului i s-a spus că făceam cercetări în legătură cu un caz 
de trafic de stupefiante. Pe atunci, E18 trecea pe aici. Era mult 
trafic, mulți oameni se perindau pe aici. Planul era să-i lăsăm să 
ia banii și apoi să-i urmărim. De îndată ce ne-am instalat, am 
primit întăriri din Oslo. In total, eram trei echipe de 
supraveghere. Două care se aflau pe teren în ture de 12 ore și una 
care se odihnea; 18 bărbaţi în mașini și pe motociclete. In plus, 
aveam un avion gata de decolare pe pista din Geiteryggen. Eu 
eram într-o dubă cu însemnele unui instalator, cam pe unde ne 
aflăm acum. 

— Și ce s-a întâmplat? se interesă Line. 

— Nimic, oftă polițistul. Problema a fost că în scrisoare nu era 
precizată ora. Se spunea doar unde să fie lăsaţi banii. Nu au fost 
ridicați, iar răpitorii n-au mai transmis niciun mesaj. După ce a 


trecut weekendul, am redus numărul echipajelor, iar spre finalul 
săptămânii întreaga operațiune a fost anulată. Am luat banii și 
ne-am întors la bază. 

Pe strada principală trecu un camion. Line așteptă până ce 
zgomotul se estompă. 
— Ai mai fost implicat în așa ceva înainte sau după aceea? 
— Nu. 
— Te-ai întrebat vreodată ce s-a petrecut, de fapt? 
— De multe ori, răspunse polițistul. Dar nimeni nu poate spune 
ce s-a întâmplat de fapt. 

Imaginea cu localizarea exactă apăru pe unul dintre 
monitoarele din încăperea centrului de supraveghere tehnică. 
Punctul roșu care indica mașina lui Martin Haugen stătea pe loc 
chiar la periferia orașului Porsgrunn, la doar câteva sute de metri 
după ce ieșise de pe E18. 

Hammer înlocui imaginea hărții cu una aeriană. Mașina era 
parcată într-o zonă industrială. Cel mai izbitor aspect al imaginii 
era marea carieră de nisip. Vegetația începuse deja să acopere 
locurile din care se făcuse extracția, dar, văzută de sus, încă arăta 
ca o rană în peisaj. 

— A parcat în fața unei clădiri comerciale, spuse Hammer, 
căutând adresa. Depozitul de materiale de construcție Montér. 
Ce-o fi căutând acolo? 

— Nadia Krogh a dispărut la doar câțiva kilometri de-acolo, 
spuse Stiller, arătând spre captura de ecran. Au căutat-o inclusiv 
în cariera de nisip. 

— A folosit telefonul? întrebă Wisting. 

— Nu, dar triangulația arată că telefonul este în același loc cu 
mașina, preciză Hammer. El este cel care conduce. 

— Ar fi trebuit să îl urmărim, spuse Stiller. Atunci am fi aflat ce 
pune la cale. 

— Poate cumpără o lopată? sugeră Hammer. 

Chiar atunci, punctul roșu începu să se miște. Cei trei bărbați 
rămaseră tăcuți privind cum mașina continua să se îndrepta spre 
Porsgrunn. Traversă centrul orașului și trecu podul spre suburbia 
Vestsiden. De acolo se îndreptă spre vest, pe drumul regional. 

— Se duce la cabană, spuse Wisting. 

Hammer se întoarse cu scaunul spre el. 

— Nu vi se pare suspect? Nu a mai fost acolo de mult timp și 
acum, dintr-odată, își dă seama că trebuie să plece mai devreme 
de la muncă ca să meargă la cabană. 


Wisting nu răspunse și se așeză pe un scaun liber. 

Punctul roșu traversă Kilebygda și după zece minute ieși de pe 
strada principală și se opri. 

— Stă la barieră, comentă Wisting. 

Hammer mări fotografia aeriană și au putut vedea un drum 
îngust șerpuind prin pădure. Punctul roșu se mișca mai încet și 
după alte zece minute se opri. 

— Acolo este cabana, explică Wisting, arătând o clădire aflată 
lângă un lac lunguieț. Nu este cale de acces până la capăt. Pe 
ultima porțiune de drum trebuie să meargă pe jos. 

— Ai coordonatele? întrebă Stiller. 

Hammer plasă cursorul mouse-ului în centrul imaginii și 
obținu latitudinea și longitudinea. 

— Voi solicita un elicopter, spuse Stiller, apelând un număr 
salvat pe telefonul mobil. 

Wisting îl auzi prezentându-se. 

— Monitorizăm electronic un suspect în legătură cu un caz de 
crimă. Este posibil să ne acordaţi sprijin pentru un survol ca să 
putem vedea ce face suspectul? 

Părea să fi primit un răspuns pozitiv. Stiller transmise 
coordonatele și promise să facă o cerere scrisă pentru sprijin. 

— Puteţi face fotografii? întrebă el, notându-și ceva înainte să 
termine convorbirea. 

— Se pot ocupa? întrebă Hammer. 

— Erau pe cale să termine o misiune în Agder. Acum 
realimentează la Kjevik, după care se vor ocupa de asta pe drumul 
de întoarcere spre bază. Ajung în zonă peste un sfert de oră. 

— Și vom avea imagini live? 

Stiller rupse o foaie din agendă și i-o înmână lui Hammer. 

— Dacă te conectezi aici, spuse el. 

Hammer deschise o nouă fereastră pe monitorul pe care puteau 
urmări în timp real imagini din elicopter. Avea să mai dureze 
până vor putea să vadă ceva, dar Wisting nu se putea hotărî să 
părăsească încăperea. Toţi trei stăteau cu ochii pironiți pe ecranul 
gol. 


— Cred că le-a răpit pe amândouă, spuse Hammer, scoțând din 
buzunarul pantalonilor o cutie cu tutun de mestecat. Pe Nadia și 
pe Katharina. Două cazuri de dispariție cu un numitor comun: 
Martin Haugen. 

Și Wisting se gândise la același lucru, dar nu ajunsese la aceeași 
concluzie. Se putea demonstra că Martin Haugen era în cealaltă 
parte a țării, la o distanţă de opt ore, când dispăruse Katharina. 

Cei trei rămaseră așezați, schimbând gânduri și idei, dar teoriile 
despre o legătură între cazuri erau fanteziste, iar motivele 
inventate. Apoi ecranul se trezi la viață, arătând imagini video 
din elicopter. 

După câteva bruiaje, se uitau în jos, la pădure. Ploaia făcea ca 
imaginea să fie plumburie, iar detaliile de la sol nu puteau fi 
descifrate cu ușurință. 

Telefonul lui Stiller sună. Erau cei din elicopter. Stiller comută 
sunetul pe difuzor. 

— Vom ajunge deasupra țintei în circa două minute, preciză 
pilotul în zumzetul constant al zgomotului de fond din carlingă. 
Ne apropiem dinspre sud-sud-est. Zburăm la o înălțime de 600 de 
metri, vom coborî până la 500, dar nu mai jos, ca să nu fim 
identificați. Presupun că nu vreţi să fim observați, nu? 

— Clar nu, confirmă Stiller. Puteţi surprinde imaginile mai de 
aproape cu camera? 

— Vom fixa camera pe țintă când va intra în raza vizuală, 
explică pilotul. Apoi ne vom apropia. 

Pentru o clipă, linia telefonică se întrerupse din cauza 
zgomotului de fond, apoi pilotul se auzi din nou. 

— 60 de secunde, raportă el. 

Imaginea transmisă de cameră se roti pe verticală și se îndreptă 
oblic în fața elicopterului. 

— 40 de secunde. 

În partea dreaptă a imaginii apăru un corp lung de apă. Un 
obiectiv se îndreptă spre continent. 

— Aveţi imagini? se interesă pilotul. 

Stiller confirmă. 


Într-un luminiș al pădurii, apăru o clădire. Camera se fixă pe ea 
și o aduseră în prim-plan. Ploaia făcea ca împrejurimile să arate 
cenușii și estompate. 

— Se pare că este activitate pe acoperiș, raportă pilotul. 
— Iată-l! exclamă Hammer, punând degetul arătător pe ecran. 

Imaginea se apropie și mai mult. Văzură o scară rezemată de 
peretele casei și o persoană cățărată pe acoperiș. Aceasta se opri 
din ce făcea, își duse o mână la frunte și se uită la elicopter. 

Apoi imaginea se micșoră și, în cele din urmă, bărbatul și 
cabana dispărură printre trunchiurile de pin. 

— Vreți să mai survolăm o dată? întrebă pilotul. 

Wisting clătină din cap. Stiller le mulțumi pentru ajutor și 
încheie convorbirea. 

Hammer derulă imaginile înregistrate și blocă imaginea 
bărbatului urcat pe acoperișul cabanei. 

— Nu a fost prea palpitant, comentă el. 
— Depinde din ce perspectivă privești, afirmă Stiller. 

Wisting încuviință. 

— A susținut că a reparat acoperișul săptămâna trecută. Știm că 
nu este adevărat, spuse el arătând cu degetul spre imaginea din 
prim-plan. Ceea ce face acolo este o încercare de a-și ascunde 
minciuna. Se asigură că nu o să-l prind când o să merg cu el la 
cabană în weekend. 

Line își organizase un birou separat la subsol, dar nu îl folosise 
niciodată. Prefera să se așeze pe canapea cu laptopul în poală și 
notițele împrăștiate pe podea și pe masă. In plus, stând pe 
canapea nu mai trebuia să folosească stația de monitorizare ca să 
o audă pe Amalie când se trezește. Thomas stătea pe scaun și se 
uita la un documentar TV. Nu o deranja nici pe ea, nici pe Amalie 
care dormea cu ușa deschisă. 

Lucrul la podcast și articol decursese mai ușor și mai rapid 
decât își imaginase. A doua zi urma să plece la Oslo pentru un 
interviu cu Adrian Stiller la sediul Kripos, după care avea să 
meargă la redacție pentru a prezenta ceea ce avea până acum. 
Apoi îi mai rămânea o zi să finalizeze. 

Avea în față documentaţia despre iubitul Nadiei, Robert Gran. 
Adrian Stiller îi trimisese un e-mail cu datele de contact și 
materiale despre trecutul lui, probabil mai multe decât i-ar fi 
trimis poliţia în condiții obișnuite, dar în felul ăsta câștigase timp 
și, în plus, le putea considera ca fiind informații verificate. 

După cum îi spusese Geir Inge Hansen, Robert Gran locuia 
împreună cu mama lui. Adresa era pe strada Slottsbrugata, la o 
aruncătură de băț de centrul orașului Porsgrunn. Nu locuise 
mereu acolo. Avea doi copii, cu două femei diferite cu care 
conviețuise, ale căror nume, date de naștere și adrese erau 
consemnate. Din cea mai recentă schimbare de adresă reieșea că 
ultima relație se încheiase în urmă cu trei ani, după care se 
mutase la mama sa. 

Părinții lui se despărţiseră la câţiva ani după răpirea Nadiei 
Krogh. Tatăl se recăsătorise. Primise numele și adresa lui. Mama 
lui rămăsese singură. 

Robert Gran era cu un an mai mare decât Nadia. Cei doi 
formaseră un cuplu când ea a începuse liceul, iar el era în anul 
doi. În prezent, avea 44 de ani și lucra în departamentul de 


logistică al unei companii de materiale de construcții. Îi fuseseră 
puse la dispoziţie și datele privind veniturile pe care le realiza. 

Poliția îl audiase pentru prima dată în cursul zilei de sâmbătă, 
la ora 13:45, la aproximativ 14 ore după ce Nadia plecase de la 
petrecere. Afirmase că se îmbătase și că nu-și amintea prea bine 
ce se întâmplase. Nadia se înfuriase din cauză că el vorbise cu o 
altă fată și, la un moment dat, și-a dat seama că ea plecase. Chiar 
înainte de ora 20:00 a fost interogat din nou și confruntat cu 
faptul că ceilalți îl văzuseră stând pe hol și certându-se cu Nadia, 
care îi întorsese spatele, își luase geaca din cuier și plecase. După 
doar câteva minute, mai multe persoane îl văzuseră plecând după 
ea. El a negat că ar fi urmărit-o, dând vina pe faptul că era prea 
beat ca să-și mai amintească ceva. Cu toate acestea, alți 
participanți la petrecere erau de părere că nu prea băuse. Spre 
finalul audierii, calitatea lui a fost schimbată. Din martor, a fost 
pus sub acuzare pentru mărturie mincinoasă și reținut. Luni 
dimineața, a fost dus la înfățișare cu propunerea de arestare 
preventivă. El și-a schimbat declarația în sensul că plecase după 
Nadia pentru a vorbi cu ea, dar nu o mai găsise. In loc să revină 
la petrecere, s-a dus acasă. 

Thomas se ridică de pe scaunul de lângă ea și se duse în 
bucătărie cu un pahar gol. 

— Vrei ceva? o întrebă el. 

Fa clătină din cap. 

Adrian Stiller atașase la e-mail o fotografie recentă. Pe ea scria 
„a nu se publica“ și probabil fusese adăugată la dosar doar ca să o 
ajute pe Line să-l recunoască pe Robert Gran când avea să se 
întâlnească cu el. Era un bărbat chipeș, deși în imagine părea 
închis în sine și serios. Dar exista ceva în ochii lui. Erau 
întunecați și dădeau impresia că ascunde ceva. 

La început, crezuse că fotografia fusese luată din registrul de 
pașapoarte, dar nu avea aceleași dimensiuni, și și-a dat seama că 
cel mai probabil fusese luată din evidențele poliției, dar fusese 
decupată în așa fel încât numărul din partea de jos să nu fie 
inclus. 

Stiller deschise ușa de la balconul camerei sale de hotel și lăsă 
aerul proaspăt să pătrundă înăuntru. Hard-diskul extern conectat 
la laptop făcuse ca aerul din încăpere să devină încărcat și greu de 
respirat. Rămase în cadrul ușii. Aerul tare de mare îi învălui fața 
ca o peliculă sărată. 

Hard-diskul conţinea două foldere, copiile fișierelor din 
calculatoarele lui Martin Haugen. Laptopul din living fusese 
folosit cel mai mult, dar nu conținea niciun fișier personal. 
Desktopul era de departe cel mai interesant. La el erau conectate 
cele două camere de supraveghere. Softul fusese instalat cu o 
săptămână în urmă, luni, și era setat să înceapă să înregistreze 
când detecta mișcare. 

Uneori, înregistrările fuseseră declanșate de pisică, dar după ce 
le ordonase, scurtele secvențe arătau momentele în care Martin 
Haugen sosea și pleca. In ziua de joi era o înregistrare cu William 
Wisting. Trecuse pe-acolo de trei ori și fusese surprins atât în fața, 
cât și în spatele casei. Următoarea secvenţă îl înfățișa pe Martin 
Haugen sosind acasă. Ceasul din colțul din dreapta sus indica ora 
03:27, în noaptea de vineri. Apoi din nou Wisting, care venise în 
vizită vineri dimineața. 

Se întoarse la birou, dar lăsă ușa deschisă. Punctul roșu al 
dispozitivului de localizare aflat pe mașina lui Haugen se mișca 
din nou. Stătuse la cabană până se lăsase întunericul, după care 
punctul-indicator începuse să se deplaseze încet de-a lungul 
drumului forestier înapoi spre Larvik. În ultima jumătate de oră 
staționase în Vallermyrene, la periferia orașului Porsgrunn. Harta 
arăta un restaurant, așa că acum Martin Haugen, probabil sătul, 
se îndrepta spre casă. 

Camerele de supraveghere îi ajutaseră să stabilească o 
cronologie simplă. Martin Haugen plecase de acasă miercuri, la 
ora 11:23, și revenise vineri noaptea, după o zi și 16 ore. Înainte 


de plecare depusese o cerere pentru un pașaport nou și-și 
cumpărase sistemul de supraveghere. Concluzia era simplă: toate 
acțiunile lui fuseseră declanșate de scrisoarea anonimă. Știu. Era 
clar că îl speriase. Lui Stiller îi făcea plăcere acest gând. Oamenii 
speriați făceau lucruri iraționale. 

Se frecă la ochi și realiză cât era de obosit. Noaptea trecută 
dormise trei ore și se îndoia că aveau să fie mai multe în noaptea 
ce urma, chiar dacă își simțea pleoapele grele. Trecuse mult timp 
de când descoperise că a fi obosit nu era același lucru cu a fi 
somnoros. 

Rămase așezat și urmări pe tabletă punctul roșu care se mișca. 
După aproximativ 20 de minute, se opri acasă, pe Kleiver. Stiller 
luă telefonul mobil și-i trimise un mesaj lui Wisting în care îl 
informa că Martin Haugen sosise acasă. 

Telefonul mobil bipăi. Wisting îl ridică și văzu un mesaj de la 
Adrian Stiller, de data asta ceva mai lung. Verificase în treacăt 
datele copiate din calculatoarele lui Martin. Cele mai interesante 
erau camerele de supraveghere, care dovedeau că Martin fusese 
plecat de acasă timp de o zi și 16 ore. 

Wisting răspunse cu un scurt OK. Apoi se ridică de pe scaunul 
din living și se duse în bucătărie. Nu avea stare și începu să facă 
ordine pe blat, unde Thomas lăsase pâinea din care tăiase și 
cuțitul. 

Martin Haugen plecase de acasă din motive pe care nu voise să 
le împărtășească nimănui. Minţise cu privire la cauza absenței 
atât în fața colegilor, cât și în faţa lui. 

Supravegherea tehnică le asigura permanent controlul deplin al 
locului în care se afla, dar nu le putea spune unde fusese 
săptămâna trecută. Totuși, exista o cale să afle. 

Scoase telefonul din buzunar și îi scrise un mesaj lui Stiller. 
Datele de trafic de săptămâna trecută. Stiller avea să înțeleagă 
mesajul criptic. Istoricul datelor de trafic de pe telefonul mobil al 
lui Martin le-ar putea spune cu cine luase legătura și unde fusese 
timp o zi și jumătate când lipsise de la lucru. 

Primi un răspuns rapid. Recepționat. 

Cu siguranță că acel unic cuvânt îl determinase să se comporte 
așa: Știu. Mesajul anonim era un simplu colaj de litere, la fel ca în 
cazul Krogh, însă forma lui trebuie să-l fi răscolit profund pe 
Martin. 

Dar cine și ce știa? 

Wisting se întoarse în living. Luase acasă dosarul pe care scria 
Inger Lise Ness. Ea era, probabil, cea care îl cunoștea cel mai bine 
pe Martin Haugen. Locuiseră împreună mai mulți ani înainte ca 
Martin să o întâlnească pe Katharina. Insă tot ceea ce declarase 
poliției fusese privit prin prisma stării ei psihice. 


Faptul că îi furase corespondența condusese la cele mai multe 
probleme. Acest lucru i-a împiedicat pe Katharina și Martin să-și 
plătească facturile și a dus la cereri de recuperare a datoriilor și la 
somații de plată. Wisting luă documentul în care erau specificate 
obiectele Katharinei descoperite în comoda din casa lui Inger Lise 
Ness. Wisting făcuse un semn pe marginea unei facturi de la 
firma de asigurări. Aceasta era datată 21 septembrie 1987 și cădea 
într-o luni, a doua zi după dispariția Nadiei. Ceea ce însemna că 
Inger Lise Ness trebuie să fi spart cutia poștală a lui Martin 
Haugen în timp ce răpitorii o ţineau pe Nadia captivă. 

În timpul interogatoriului, ea recunoscuse hărţuirea și se 
conturase o imagine în care faptele sale păreau să fi fost motivate 
de ură și frustrare față de Martin Haugen. Nu știți cum e el în 
realitate. Nu știți ce a făcut. Nu știți voi despre el ce știu eu. La acel 
moment, declaraţiile fuseseră interpretate drept o încercare de 
autojustificare și de pasare a vinovăției. Acum, avea un motiv 
întemeiat să se întrebe dacă nu cumva știa cu adevărat ceva. 

Departamentul pentru cazurile vechi și nesoluționate se afla la 
etajul șase al sediului Kripos, situat la periferia estică a orașului 
Oslo. Adrian Stiller nu-și amenajase încă biroul. Nu avea nimic 
acolo, în afară de niște rafturi pe care se aflau câteva dosare, un 
birou, un calculator și un scaun. 

Nu petrecuse prea mult timp pe scaun. Activitatea lui în cadrul 
Grupului EU se desfășura în principal în districtele de poliție în 
care se aflau dosarele cazurilor neelucidate. Dacă nu ar fi avut 
stabilit interviul cu Line Wisting, nu s-ar fi aflat nici astăzi aici. 
Desigur, ar fi fost mult mai comod pentru amândoi să se fi 
întâlnit în Larvik, dar era mai bine ca ea să nu știe că el e în oraș. 

Cu cinci minute înainte de ora 12:00, îl sunară de la recepție ca 
să-l anunţe despre sosirea lui Line. Cobori să o întâmpine. Line 
avea o geantă pe umăr și un reportofon în mână. Își dădu seama 
că acesta era pornit, dar se prefăcu că nu-l observă când o salută 
și îi ură bun-venit. Line ridică reportofonul, astfel încât să se 
poată auzi sunetul cardului de acces trecut prin cititor și codul 
introdus. Când ușa se închise în urma lor, îl puse pe pauză. 

— Ce mai faci? o întrebă Stiller în timp ce așteptau liftul. 

— Bine, îl asigură Line. Majoritatea lucrurilor sunt rezolvate. Am 
nevoie doar de câteva cuvinte din partea ta despre motivul 
pentru care ați redeschis cazul Krogh. 

Ușile liftului se deschiseră și intrară; stătea atât de aproape de 
ea, încât îi simți parfumul discret, ușor dulceag, care îl duse fără 
să vrea cu gândul la vară. 

În drum spre birou, luă din chicinetă o carafă cu apă și două 
pahare. li oferi cafea, dar ea refuză. Se așezară. 

Line părea să fie eficientă. Carneţelul ei se găsea deja pe masă și 
reportofonul fu pus din nou în funcțiune, înainte ca el să aibă 
timp să toarne apă în pahare. 


— De ce ați ales să redeschideţi ancheta în cazul Krogh? întrebă 
ea. 

Stiller se aștepta la această întrebare, dar nu putea să-i spună 
adevăratul motiv: acela că descoperiseră amprentele lui Martin 
Haugen pe scrisoarea de la răpitori. Era o informaţie pe care urma 
să o dezvăluie ulterior. 

— Răpirea Nadiei Krogh este specială. Este un caz fără precedent 
în istoria infracțiunilor din Norvegia. A devenit un punct 
nevralgic pentru poliție, rude și întreaga comunitate locală. 

O grămadă de baliverne. Un răspuns cât se poate de 
politicianist. Cuvinte de genul celor pe care șefii inspectoratelor 
de poliție le mai rostiseră și în trecut, iar Line Wisting era în mod 
clar nemulțumită. 

— Ce anume îl face special? 

— Cazurile de răpire de acest fel sunt speciale. Rare. Trebuie să 
mergem în alte țări și pe alte continente pentru a găsi ceva 
similar. 

— Oare acesta să fie motivul pentru care nu a putut fi 
soluționat? Lipsa de expertiză? 

Stiller trebuia să fie atent. Indiferent de părerea pe care o avea 
despre modul în care se acționase, șeful Kripos fusese ferm când 
le atrăsese atenția că echipa EU nu trebuie să-și critice niciodată 
colegii pentru eforturile depuse în vechile cazuri. 

— Cazul Krogh a fost, la momentul respectiv, prioritatea zero. 
De el s-au ocupat cei mai experimentați polițiști. Dificultatea 
constă în elementul comun cazurilor de dispariție. Nu există un 
loc al crimei. 

Discuţia continuă. Îi explică cum era alcătuit și organizat 
Grupul EU, precum și faptul că poliția își îmbunătăţise constant 
instrumentele de lucru pentru a rezolva cazurile dificile. 

— Dar, deși probele criminalistice și ADN-ul sunt importante, 
rezolvarea cazurilor se datorează informaţiilor noi primite de la 
cineva care știe sau își amintește ceva. Trebuie ca persoanele 
potrivite să înceapă să vorbească. 

Părea o remarcă adecvată pentru a încheia conversaţia. Era 
mulțumit de el însuși și făcu semn cu capul spre reportofon, în 


semn că dorea ca ea să îl oprească. 

— Ştiţi cine este această persoană? îl întrebă ea, cu reportofonul 
funcționând în continuare. El nu-i răspunse. Line lăsă tăcerea să 
vorbească timp de câteva secunde, pentru efect, înainte de a opri 
echipamentul de înregistrare și de a-l pune în geantă, ca și cum 
ar fi subliniat că răspunsul lui, dacă avea să sosească, va fi 
neînregistrat, la propriu. 

— Trebuie să aveţi ceva în plus, continuă ea când el tot nu 
răspunse. Să așteptați ca persoana potrivită să înceapă să 
vorbească sună a strategie de investigaţie slabă. 

— Ar putea fi vorba mai degrabă de a face persoana potrivită să 
înceapă să vorbească, o corectă el, zâmbind. 

— Aveţi de gând să-l audiaţi din nou pe Robert Gran? Iubitul ei? 

— Am făcut deja asta. 

— Am o întâlnire stabilită cu el sâmbătă. 

— Eu am stabilit-o, îi reaminti Stiller. 

— Ştiu. Ceea ce mă întreb este dacă nu cumva mai există și 
altceva în legătură cu el, despre care ar trebui să știu. 

— Cum ar fi? 

— De exemplu, are cazier? 

Siller încuviință. 

— Ce a făcut? 

— Lucruri necurate. 

N-ar fi vrut să o spună, dar se văzu nevoit să o informeze. 

— A fost condamnat pentru violență. 

— Impotriva cui? 

— Împotriva partenerei lui de viață. Ea deţine un ordin de 
restricție activ împotriva lui. 

O urmări cu atenţie pe ziarista care analiza noile informații ca 
și cum încerca să-și reordoneze întrebările care-i veneau în minte 
și să hotărască pe care s-o pună mai întâi. 

— Asta nu pune lucrurile într-o cu totul altă lumină? Vreau să 
spun violențele față de parteneră. Ceea ce a făcut îl transformă 
într-un fel de candidat model. 

Line subliniase niște fapte evidente, dar nu acesta era 
obiectivul principal asupra căruia trebuia să se concentreze. 


Ancheta urma o altă direcţie. 
— E cazul să-ți amintești că te mişti în ape tulburi, spuse el. 
Vinovatul se află afară, în libertate. Trebuie să fii conștientă că 
sarcina pe care ţi-ai asumat-o te poate aduce într-o zi față în față 
cu el. Voi înțelege dacă vrei să renunti la interviu. 

Line Wisting clătină din cap. 
— Nu asta vreau. Vreau să aflu cât mai multe detalii posibil. 

Își împinse scaunul înapoi și se ridică, dar rămase pe loc. 
— Pe el îl suspectaţi? El este cel vizat neoficial în cadrul 
anchetei? 

Stiller ezită să răspundă negativ suficient de mult timp pentru 
ca ea să nu fie sigură dacă el spunea adevărul. 
— Suntem pe cale să descoperim ceva, spuse el după o scurtă 
pauză. Dacă avem noroc, s-ar putea să-ți pot dezvălui ceva 
săptămâna viitoare, pentru următorul articol. Dar acum este prea 
devreme. 

După ce primi promisiunea unei dezvăluiri viitoare, ea păru să 
accepte situația actuală. 

De la fereastra biroului, Wisting vedea casa lui Inger Lise Ness. 
Fra un apartament dintr-o clădire în care locuiau patru familii, 
situată pe Kirkestredet, chiar lângă calea ferată. În linie dreaptă 
nu erau mai mult de 600 de metri până acolo. 

Avea nevoie de un pretext pentru a vorbi cu ea. O scrisoare 
anonimă era stilul ei, dar, dacă într-adevăr știa ceva, probabil că 
avea alte planuri decât să discute cu poliția despre asta. Trebuia să 
găsească o cale de a o aborda. După care, avea nevoie de un 
pretext. Și îl găsise. 

Potrivit  cazierului, fusese condamnată recent pentru 
înșelăciune. După o lungă perioadă în care nu lucrase, se 
angajase la un magazin, dar declarase mai puţine ore lucrate în 
registrul de asigurare NAV decât ar fi trebuit. Timp de un an și 
jumătate primise cu aproape 100 000 de coroane mai mult decât 
suma cuvenită ca indemnizație de șomaj. Fusese condamnată la 
90 de zile de închisoare. Acum aștepta să fie chemată să-și 
execute pedeapsa. 

Ridică receptorul, sună la Serviciul Probaţiune și ceru cu un 
responsabil de caz pe care îl cunoștea deja. 

— Am nevoie de o favoare, spuse el. 

— Ce anume? 

— Este vorba de o condamnată pe nume Inger Lise Ness. Am 
nevoie să avanseze pe lista celor care așteaptă să-și execute 
pedeapsa. 

— Cred că putem aranja asta. 

Se făcu liniște cât timp celălalt căută în sistemul computerizat. 
— Peste trei săptămâni se eliberează un loc la Sandefjord. Este 
suficient de rapid? 

— E bine, important e să-mi dați mie citația, astfel încât să pot 
să i-o predau personal, răspunse Wisting. 
— De obicei o trimitem prin poștă, obiectă celălalt. 


— Trimite-mi-o și i-o voi înmâna personal, să mă asigur că se va 
înfățișa la data stabilită. 

Inger Lise Ness nu avea să reacționeze la sosirea unui polițist în 
civil și la primirea citației pe această cale. 

— Pentru mine nu e nicio problemă. Va avea atașată și o 
broșură. Dacă o trimit azi, mâine ajunge la tine, răspunse 
responsabilul de caz. 

Wisting îi mulțumi și îi dictă adresa. 

Sistemul de securitate îi permise accesul. Se aprinse becul verde 
și Sistemele electronice se activară cu un clic, iar ea intră în 
clădire. 

Răpirea Krogh era genul de subiect care nu trebuia discutat 
nicăieri altundeva decât în ședințe editoriale ținute în spatele 
ușilor închise. Un proiect de care puteau să afle doar câțiva 
angajați ai ziarului până să ajungă la tipar. Dar era și genul de caz 
care făcea să circule zvonuri. Părea că toată lumea știa despre el și 
dorea să afle mai multe. 

Line răspunse cu politețe și fermitate la întrebările adresate și 
se grăbi să ajungă în biroul în care se găsea Daniel. Știa că el lucra 
de mai multă vreme decât ea la proiect, dar o impresionă cât de 
repede se așezaseră piesele la locul lor. Aproape tot materialul era 
pregătit pentru tipar. Mai rămăsese ceva de lucru la primul articol 
și la editarea podcastului. Planul era ca vineri dimineața să fie 
publicat în ziar și pe site-ul VG+, iar apoi, pe parcursul zilei, să fie 
lansate online câteva istorisiri suplimentare. Podcastul avea să fie 
disponibil începând cu ora două. Mai erau 48 de ore. După aceea, 
începeau să lucreze pentru runda următoare. 

Toate materialele despre răpirea Krogh urmau să fie strânse pe 
un website separat. Avea o interfață captivantă, cu un colaj de 
documente vechi, fotografii și decupaje din ziare. 

Line răsfoi câteva dintre documentele întocmite de poliție pe 
care le printaseră. 

— Nu prea cred în povestea răpirii, spuse ea. 

— Ce te face să te îndoiești? 

— In primul rând, răpitorii au renunțat pur și simplu. Au trimis 
două scrisori în care au precizat unde să fie lăsați banii, dar nu au 
făcut niciodată vreo încercare de a-i ridica. 

— Poate că s-au speriat? 

— Poate, dar cererea lor de răscumpărare nu mi s-a părut reală. 


— De ce nu? 

— Am analizat alte câteva cazuri clasice de răpire, majoritatea 
din America, fiul lui Frank Sinatra, Charles Lindbergh Jr., dar și 
din Franța și Germania. Elementul comun este acela că scrisorile 
trimise de răpitori conțin instrucțiuni detaliate și un avertisment 
să nu contacteze poliția. Cei care au răpit-o pe Nadia au folosit o 
singură propoziție. Pune banii într-o pungă neagră din plastic în 
spatele chioșcului din Olavsberget. 

— Au atașat și o fotografie, îi reaminti Daniel. 

Line avea o copie în fața ei. Era o fotografie cu Nadia și 
frățiorul ei, făcută într-o cabină foto. Stăteau cu capetele 
apropiate, pentru a încăpea în cadru. Situaţia îi făcuse să râdă. 
Fotografia fusese în portofelul pe care îl ținea mereu în poșetă. 

— Nu dovedește mai nimic, se gândi Line. 

— Și totuși, a fost suficient pentru ca poliţia să îl elibereze pe 
iubitul ei. 

— Poate că scrisorile au fost o diversiune, tocmai pentru ca el să 
fie eliberat. 

Daniel ridică mâna ca s-o atenționeze. 

— Ţine minte asta! Scrisorile sunt pentru episodul următor. 
Acum trebuie să mergem în studio să punem laolaltă ceea ce 
avem. 

Se duseră împreună în studio. Daniel se așeză la panoul de 
control, Line în fața microfonului și își întinse foile scenariului 
pe masă: 

— Nu sunt sigură cum ar trebui să vorbesc despre noaptea în 
care a dispărut. 

Daniel își ridică privirea. 

— La ce te referi? 
— Ar trebui să spun „noaptea în care a dispărut“, „noaptea în 
care a fost răpită“, „când a fost luată“ sau „când a dispărut“? 

Daniel se gândi puţin. 

„Noaptea în care a dispărut“ — oricum, acoperă toate 
posibilitățile și pare cea mai naturală pentru tine. 

Să vorbească la microfon pentru niște ascultători necunoscuți 
era mai ușor decât își imaginase. Avea un scenariu cu o 


dramaturgie și o prezentare metodică a cazului, dar tot vorbea 
liber și simțea că vocea îi era relaxată și dezinvoltă. 

Cât a povestit, nu și-a putut lua gândul de la Nadia și frățiorul 
ei. 

Își ridică privirea de pe scenariu și și-o aţinti asupra 
microfonului din fața ei. 
— În acest podcast o întrebare va fi foarte importantă, se auzi 
spunând. Încă nu am adresat-o nimănui dintre cei cu care am 
stat de vorbă, pentru că nu am crezut că este importantă. Poliția 
a pus această întrebare, inclusiv lui Liv Hovet, care a fost una 
dintre ultimele persoane care au văzut-o pe Nadia în data de 18 
septembrie 1987. Întrebarea este: ținea ceva în mână? Când a 
plecat, avea ceva la ea? Sau, mai precis: când a plecat în grabă de 
la petrecerea de pe Glimmerveien și-a luat poșeta? Probabil că 
anchetatorii au pus-o pentru că este o chestiune de rutină, un 
punct pe care trebuiau să-l bifeze, tot așa cum cei de la petrecere 
au fost întrebaţi cu ce fusese Nadia îmbrăcată în noaptea 
dispariției. La întrebarea privind poșeta au primit răspunsuri 
diferite. Veţi afla de ce este importantă această întrebare în 
episodul următor al Misterului Nadiei Krogh. După care veţi afla ce 
le-au scris răpitorii părinților ei și ce au inclus în scrisoare. 


40 


Line se prăbuși pe canapea. Era frântă. Fusese o zi lungă și era 
bucuroasă să îl aibă pe Thomas alături. Când ajunsese acasă, el o 
culcase deja pe Amalie și îi pregătise și ei ceva de mâncare. 
Sendviș de pui cu șuncă și brânză brie. 

— Ştii că suntem înrudiți cu bucătarul acela de la televizor? îl 
întrebă ea, tăind o bucată. 

— Cine, Jamie Oliver? zâmbi Thomas și luă telecomanda. 

— Nu, e norvegian. Hellstrøm. 

Thomas nu părea prea entuziasmat de această informaţie. 

— Nu înrudiți direct. Dar una dintre surorile stră-străbunicii 
noastre a fost căsătorită cu fratele stră-străbunicului lui. 

Thomas părea să se gândească cum îi făcea asta rude, dar la 
final ridică din umeri, după care se concentră asupra 
televizorului. 

Line mâncă jumătate de sendviș. Înveli restul în folie de 
bucătărie și îl puse în frigider. Pe ușa frigiderului era o fâșie cu 
fotografii făcute la o cabină foto. Trei versiuni ale lui Thomas și 
Amalie. În prima, ea zâmbea fericită și se uita aproape direct în 
obiectivul aparatului, dar în ultima deja nu mai avea răbdare. 

— V-aţi făcut fotografii? strigă ea spre living. 
— Da, răspunse Thomas bucuros. Pe cele mai bune le-am oprit 
pentru mine. 

Line deschise ușa frigiderului și puse farfuria înăuntru. 

— Unde ai găsit un astfel de aparat? întrebă ea. 
— La mall, răspunse Thomas. Nu era un aparat automat, ci un 
tren de jucărie care făcea fotografii în timp ce îl conduceam. 

Line se așeză din nou pe canapea. 

— Mulţumesc că ești atât de drăguţ cu ea. 

Thomas făcu semn din cap și își făcu iar de lucru cu programul 

TV. Semăna cu tatăl lor, nu se pricepea prea bine să accepte laude. 


Line luă laptopul să facă unele modificări la articol. Erau 
chestiuni minore, indicate de editor. Puteau fi rezolvate rapid. 
Dar în loc să deschidă documentul, deschise programul de 
genealogie și căută numele Stiller. 

Găsi trei persoane numite Stiller în familia ei. Era o legătură 
care provenea de la un stră-stră-stră-străbunic. Sora lui fusese 
căsătorită cu un anume Anders Stiller din Mysen, în 1862. Au 
avut doi fii. Ole și Lars. Potrivit altei surse, informaţia provenea 
dintr-un registru bisericesc digitalizat. 

Hotări că era un aspect pe care trebuia să-l verifice când va avea 
timp 
— Asta nu este cazul la care lucrezi? o întrebă Thomas, ce stătea 
așezat pe fotoliu. 

Line se uită la ecran. Observă că era menționat numele Nadiei 
Krogh și îi era prezentat portretul. 

— Ce-a fost asta? întrebă ea, deși înțelesese ce însemna. 
— Un promo pentru emisiunea S-a întâmplat în Norvegia de 
mâine. Vor dezbate cazul Krogh, explică Thomas. 

Line se îndreptă pe canapea și puse laptopul pe masă, în faţa ei. 
— Nu pot face asta! protestă ea. 

Thomas o privi nedumerit. Line luă telefonul și îl apelă pe 
Frosten. 

El răspunse ca întotdeauna, scurt și pe un ton neprietenos. 

— Nu ar fi trebuit să avem exclusivitate pentru cazul Krogh? îl 
întrebă ea. 

— Ba da. 

— TV2 îi face promo acum. Îl vor prezenta în emisiunea S-a 
întâmplat în Norvegia de mâine seară. 

La celălalt capăt, redactorul înjură. 

— Adrian Stiller joacă la două capete. Nu așa ne-am înţeles, 
spuse el, înjurând din nou. 
— Care a fost înțelegerea? 

După o scurtă pauză, Frosten înjură iar. 

— Urma să primim scrisorile de răscumpărare. Exclusivitate la 
publicare, dar nu avem un acord de exclusivitate asupra cazului 
în sine. Am presupus că vom fi primii cu privire la tot. 


Îi venise rândul lui Line să blesteme. 
— Ce vom face? Ar trebui să accelerăm lucrurile? Să ieșim cu 
articolul mâine? Pot să-l termin într-o oră. 
— Nu, răspunse Frosten prompt. Mâine avem alt subiect. Facem 
așa cum am stabilit, dar o să dăm o știre despre redeschiderea 
cazului Krogh și despre faptul că vineri vom difuza un podcast cu 
materiale în exclusivitate. Ne vom folosi de teaserul TV2 în 
interesul nostru. Poţi să îmi pregătești ceva într-un sfert de oră? 
— Absolut. Vorbești tu cu el? 
— Cu cine? 
— Cu Stiller, ca să nu ne mai trezim cu vreo surpriză. Sau vrei să 
o fac eu? 
— Vorbesc eu. Voi doi ar trebui să fiți prieteni. 

Incheiară convorbirea. Amalie începuse să scâncească în 
camera ei. Thomas se ridică. 
— Mă ocup eu de ea, spuse el. 

Line îi mulțumi și deschise laptopul. 

Adrian Stiller îi adunase pe ofițerii de poliție locală într-una 
dintre sălile de ședințe mai mici. William Wisting, Nils Hammer 
și Christine Thiis. Ușa era închisă, iar lumina roșie de afară era 
aprinsă. Hammer era lângă fereastră și trase jaluzelele. 

— Cum se anunţă vremea pentru mâine? întrebă el. 

Wisting se așeză. 

— De ce? Probabil că va continua să plouă, răspunse el. 

— Tu ești cel care va merge mâine într-o excursie la cabană, 
comentă Hammer. 

— Va fi frumos, preciză Christine Thiis. Ușor înnorat și vreme 
frumoasă tot weekendul. Pe alocuri, va ieși soarele. 

Adrian Stiller se așeză în capul mesei și îi așteptă și pe ceilalți să 
își găsească un loc. 

Ultimul care se așeză fu Hammer, după care Stiller anunţă: 

— Astăzi este ziua în care începem. TV2 va prezenta cazul Krogh 
ca subiect principal în cadrul emisiunii S-a întâmplat în Norvegia 
din această seară. Transmisiunea va fi în direct. Eu voi fi prezent 
în studio. 

Se întoarse către William Wisting. 

— Poţi să fii acasă la Haugen atunci? Aș vrea să știu care este 
prima lui reacţie. 

— Ar putea să pară puțin nefiresc și să trezească suspiciuni. 

Stiller trasă cronologia evenimentelor. 

— Am întocmit un plan pentru asta: la 20:15, îi trimiți un sms 
în care îi spui că stai peste program și te întrebi dacă, în drum 
spre casă, ai putea să treci pe la el să stabiliți detaliile pentru 
excursia la cabană. La urma urmei, trebuie să vă împărțiți 
cumpărăturile și să vă puneţi de acord asupra chestiunilor de 
natură practică. 

Wisting încuviință. 


— Transmisia începe la ora 21:40. Trebuie să ajungi la Martin 
Haugen cu câteva minute mai înainte. 

— Și dacă nu se uită la televizor? interveni Hammer. 

Stiller nu terminase și continuă fără să răspundă. 

— Subiectul despre Nadia Krogh va fi difuzat după 16 minute de 
emisie, la ora 21:56. În acel moment, Hammer îti trimite un 
mesaj și te roagă să te uiţi la TV2. 

Se aplecă, scoase un telefon mobil din geantă și îl împinse pe 
suprafața mesei. 

— Folosește acest telefon, îi spuse lui Hammer, după care își fixă 
privirea asupra lui Wisting. Pe telefonul tău trebuie să salvezi 
numărul ca fiind al lui Line, pentru a lăsa impresia că fiica ta te 
roagă să te uiţi. Ar trebui să fie suficient pentru a-l determina să 
pornească televizorul pe postul care ne interesează. 

Îi aruncă o privire lui Hammer înainte de a-și îndrepta din nou 
atenția către Wisting. 

— Spune-i lui Martin Haugen că fiica ta lucrează la un articol 
despre cazul Krogh pentru VG. Și că îți aduci aminte de caz, după 
care întreabă-l dacă și-l amintește și el. 

Observă că Wisting nu se simțea confortabil cu acest plan. 
Luase un pix în mână și își împinsese aproape imperceptibil 
scaunul în spate, ca și cum s-ar fi distanțat de plan. 

— Vei fi echipat cu un microfon ascuns, continuă Stiller. Este un 
dispozitiv minuscul, pe care îl vei purta cu tine tot weekendul. Se 
activează vocal și are o capacitate de stocare de 48 de ore. Bateria 
are o durată de viață de două ori mai mare, așa că, odată montat, 
nu trebuie să te mai gândești la el. 

Wisting începu să își facă de lucru cu pixul, în mod evident 
iritat. 

— Mâine vom pune și mai multă presiune. Când vorbiți în 
această seară, este important să cădeți de acord să folosiți mașina 
ta. Vom monta un dispozitiv de localizare și microfoane pe ea, 
astfel încât să avem acces direct la ce se vorbește. Pe drum, 
trebuie să oprești la o benzinărie și să cumperi un număr al 
ziarului VG. La jumătatea distanţei spre cabană, „Line“ îţi trimite 
prin sms un link către podcast, ca să-l poți asculta în mașină. 


Durează 34 de minute, așa că nu îl veţi putea asculta în întregime 
până ajungeţi acolo. După vreo două ore, „Line“ îți mai trimite 
un sms și te întreabă ce crezi despre el. Asta îţi oferă un pretext ca 
să îl asculți până la capăt și să-i ceri părerea lui Haugen. 

Nils Hammer fu cel care rupse tăcerea. 

— Și asta îl va face să mărturisească? întrebă el sceptic. 

— Asta va face ca răpirea Nadiei Krogh să devină subiect de 
conversație, îi răspunse Stiller. Jumătate dintr-o anchetă 
înseamnă psihologie. Uneori nu avem nevoie de dovezi, trebuie 
doar să-l facem pe suspect să se încurce într-o plasă din care să nu 
mai poată ieși. 

Wisting rămase tăcut. Stiller împărți copii ale planului. 

— Sunt o mulțime de detalii aici, comentă Wisting. O mulțime 
de lucruri care ar putea să meargă prost. 

— O să vezi că n-o să fie așa, îi spuse Stiller. În primă instanță, 
nu trebuie decât să-i punem mintea în mișcare, făcându-l mai 
vulnerabil și mai nesigur, astfel încât lucrurile să devină 
chinuitoare pentru el. lar când va veni momentul, carapacea în 
care s-a închis să fie mai ușor de străpuns. Trebuie să-și dea seama 
că a purta un secret mare și întunecat este cu mult mai rău decât 
a suporta consecințele faptelor sale, dacă mărturisește. 

Monitoarele din centrul de supraveghere tehnică indicau o 
activitate anormal de intensă. Cât timp se aflaseră în ședință, 
fuseseră înregistrate șapte apeluri către șapte numere de telefon 
diferite. Hammer își trase scaunul lângă birou și porni prima 
înregistrare. Era un bărbat care locuia în Sandefjord. Martin 
Haugen se prezentă. 

— Sun în legătură cu pistolul cu aer comprimat pe care îl aveţi 
pe Finn, începu el. 

Wisting aruncă o privire spre monitorul care indica traficul de 
date. 

— Este încă la serviciu. Probabil că a folosit un computer de 
acolo, comentă Stiller. 

Discuţia înregistrată se termină cu înțelegerea ca Martin 
Haugen să meargă la domiciliul vânzătorului între 16:00 și 18:00, 
pentru a verifica pistolul cu aer comprimat. 

— Ce are de gând să facă cu un pistol cu aer comprimat? întrebă 
Stiller. 

Hammer accesă pagina finn.no și încercă să caute numărul de 
telefon apelat de Martin Haugen. Nu găsi nimic. Nici numele 
vânzătorului nu era de găsit. În schimb, intră pe filtrele de unde 
putea selecta zona și căută pistoale cu aer comprimat din 
Sandefjord. Obţinu patru rezultate. Accesă fiecare anunț în parte 
și găsi numele vânzătorului în cel de-al treilea anunț. In 
fotografie, părea o armă reală. În textul anunţului se spunea că 
era o copie a unui SIG elvețian și că funcționa cu cartușe cu CO,, 
de 12 grame. 

Wisting căzu pe gânduri; niciunul dintre cei trei din încăpere 
nu spuse nimic. Hammer porni următoarea înregistrare. Era un 
apel similar. Martin Haugen stabilise o întâlnire pentru a verifica 
un alt pistol. Ascultară alte patru înregistrări. Toate aveau ca 
subiect achiziționarea unui pistol cu aer comprimat. 


— Este speriat. Nu are permis de portarmă pentru a-și putea 
cumpăra un pistol adevărat și nu știe unde să meargă să-și facă 
rost de unul ilegal. A ales următoarea cea mai bună soluție. Ceva 
cu care să poată ameninţa și intimida, comentă Hammer. 

Pe unul dintre monitoare, punctul roșu care indica mașina lui 
începu să se miște brusc pe hartă. 

— A plecat cu mașina, remarcă Hammer. 

Toţi trei urmăriră punctul indicator intrând pe drumul 

județean și îndreptându-se spre Tønsberg. 

— Nu se duce acasă, preciză Wisting. 

— Presupun că merge să-și cumpere un pistol cu aer comprimat, 
spuse Stiller. 

Hammer porni încă o înregistrare. Și acolo era vorba tot de un 
pistol cu aer comprimat. La fel și în ultima convorbire. Martin 
Haugen stabilise câte o întâlnire cu fiecare dintre vânzători între 
ora 16:00 și 18:00, cu excepția unuia, care nu era acasă până a 
doua zi. 

Punctul roșu se opri. Hammer verifică adresa. Nu le spunea 
altceva decât că era în centrul orașului. 

— Niciunul dintre dealerii de arme nu locuiește acolo, spuse el, 
verificându-și însemnările. 

Wisting se uită la ceasul de la încheietură. 

— Și este și prea devreme, adăugă el. 

Urmăriră punctul roșu mai bine de zece minute, timp în care 
nu se petrecu nimic. In șirul de dulapuri din spatele 
monitoarelor, aparatele electronice zumzăiau și huruiau. Aerul 
din mica încăpere începea devină încins și apăsător. 

— Ar fi trebuit să-l supraveghem, oftă Stiller. 

Și lui Wisting îi scăpă un oftat pe când se îndrepta spre ușă. 
— Anunțaţi-mă dacă se întâmplă ceva interesant, îi rugă el. 

Se duse în birou și o vreme rămase în picioare, lovind ritmic cu 
degetele în speteaza scaunului. Își dădu seama că începuse să 
aștepte cu nerăbdare plecarea la cabană. 

Era ora 18:30 și afară încă ploua. Wisting profitase de orele 
libere ca să termine de scris raportul despre impactul iminentei 
reorganizări și mâncă ce mai găsi prin frigiderele de la cantină. 
Raportul nu era pe atât de amănunțit și cuprinzător pe cât își 
imaginase. 

Adrian Stiller trecu să-l vadă. Își schimbase cămașa și sacoul și 
își pusese o cravată. Ochii îi erau în continuare roșii, dar 
entuziasmul făcea ca pe faţă să nu i se citească nici oboseală, nici 
epuizare. 

— Pornesc spre TV2. 

Wisting încuviință. 
— Succes! 

EI îi mulțumi înclinând din cap. 

— Așa vei fi îmbrăcat diseară? îl întrebă el, făcând semn către 
cămașa lui Wisting. 
— La ce te referi? 

Stiller nu-i răspunse, ci doar se apropie de birou și lăsă o cutie 

mică de carton. 

— Ai mai purtat microfon? întrebă el. 

— S-a întâmplat cu atât de mult timp în urmă, încât era vorba 
de un reportofon care abia dacă-mi încăpea în buzunarul interior. 
— Ăsta este cel mai recent model, îi explică Stiller, deschizând 
cutia. 

În ea se aflau trei obiecte. Un mic tub de lipici, o bandă velcro 
și un mic cip de culoare neagră care, realiză Wisting, era chiar 
dispozitivul de înregistrare. 

— Nu trebuie decât să îţi aduci aminte să îl pornești, spuse el, 
arătându-i cum se pornește și se oprește aparatul de înregistrat, 
prin glisarea unui mic întrerupător. Chiar dacă este mic și 
inofensiv, este important să-l atașezi undeva unde nu se vede, 
continuă Stiller. 


Luând o foarfecă din suportul de pixuri de pe birou, tăie o 
bucată de velcro și-l rugă pe Wisting să se ridice. 

— Adeziv pentru materiale textile, spuse el luând tubul din 
cutie. Puse câteva picături pe dosul benzii velcro. Nu te mișca, îl 
instrui el, apăsând ferm banda velcro în interiorul buzunarului 
de la cămașa lui Wisting. 

— Velcro? întrebă el sceptic. 

— Îl folosesc cei de la NASA, îl asigură Stiller. Apasă! 

Wisting își duse mâna la piept și presă cu putere mica fâșie. 

— Martin Haugen a fost la bancă, îi spuse Stiller în timp ce 
așteptau ca adezivul pentru textile să se lipească. În urmă cu 
patru ore a fost la sediul DNB din centrul orașului Tønsberg și a 
retras o sumă mare de bani. 

Wisting se gândi la punctul roșu pe care îl urmăriseră cu patru 
ore înainte. 

— Am inițiat supravegherea tranzacţiilor lui financiare. Voi fi 
notificat în cazul în care vor exista operațiuni anormale în contul 
său, continuă Stiller. 

— Cât a retras? se interesă Wisting. 

— Exact 25 000, maximul pe care îl poate obține fără să facă o 
cerere prealabilă, spuse Stiller, făcându-i semn lui Wisting să își ia 
mâna de pe buzunar. 

— A menţionat motivul la extragere? 

Stiller scoase dispozitivul de înregistrare din cutie. Partea din 
spate era acoperită cu o fâșie pufoasă care se lipea de velcro. 

— Când e vorba despre sume mari e obligatoriu, spuse el 
aruncându-i lui Wisting dispozitivul. A declarat că e vorba de 
posibila achiziționare a unei mașini. 

Wisting își lipi dispozitivul de înregistrare pe partea interioară 

a buzunarului de la cămașă. 

— Trebuie să-ți alegi hainele pe care le vei lua la cabană, astfel 
încât să poți purta în permanență microfonul, spuse Stiller. 

— Nu va fi mult zgomot de fond din cauza frecării hainelor? 

— Minim. Și, oricum, putem să-l filtrăm ulterior. 

Apăru și Nils Hammer. Intră și trase ușa după el. 


— ÎL vezi? îl întrebă Stiller, făcând semn cu privirea către 
Wisting. 

— Ce? întrebă Hammer. 

— Microfonul. 

Hammer se uită cu atenţie, apoi făcu semn că nu. Wisting 
scoase dispozitivul de înregistrare din buzunarul cămășii și i-l 
arătă. 

— Fără fire, fără leduri, explică Stiller. 

Hammer luă mica piesă între degete și o studie puțin, după 
care i-o returnă. 

— Martin Haugen și-a cumpărat un pistol cu aer comprimat 
marca Walter CP88, spuse el și descrise cum urmărise deplasările 
țintei la cele cinci adrese. Ultimele două întâlniri au fost anulate 
prin mesaje sms. Era evident că găsise ceea ce căuta. 

— Cât l-a costat? întrebă Wisting. 

— Dacă a plătit prețul afișat, 1 700. 

Îi dădu lui Wisting anunţul printat. Pistolul era într-o cutie de 
plastic albastră. Semăna cu o armă adevărată. Nimeni, dacă s-ar fi 
aflat în cătarea acelei arme, nu și-ar fi putut da seama că nu era 
reală. Încărcătorul avea opt focuri. Se vindea î împreună cu 500 de 
bile de oţel. Era destul de dureros dacă te atingea vreuna dintre 
ele, dar în scop de autoapărare era mai potrivit pentru a 
amenința, decât pentru a răni. 

— Eu mă duc la emisiune, repetă Adrian Stiller, îndreptându-se 
spre ușă. Cazul Krogh va fi difuzat în prima jumătate a acesteia. 
Voi pleca în timpul pauzei publicitare și sper să ajung înapoi 
înainte de miezul nopţii. Ne putem întâlni aici pentru o 
evaluare? 

Wisting era pe punctul de a sugera să se limiteze la a-și 
transmite prin telefon ceea ce mai apărea și să aștepte cu 
evaluarea până a doua zi, dar până la urmă renunță. În schimb, 
făcu un semn afirmativ din cap către Stiller. 

Era ora 20:10 când Wisting se încuie în centrul de 
supraveghere tehnică. Nils Hammer stătea pe scaun și citea o 
revistă. Nu existau noutăți pe niciunul dintre ecrane. 

— Este acasă? întrebă Wisting. 

— Cel puţin mașina este acolo. 

— Altă mișcare? 

— Acum o oră a intrat pe internet. S-a uitat la diverse ziare 
online. 

Wisting își scoase telefonul și începu să scrie un mesaj: Azi 
lucrez peste program. E în regulă dacă trec pe la tine pe la 21:30? 

— Vom respecta programul lui Stiller, spuse el și se așeză 
așteptând să se facă ora 20:15. 

Hammer aruncă o privire spre buzunarul în care se afla 
reportofonul, pentru a-l avertiza să nu spună ceva nepotrivit 
despre Stiller. 

După trei minute, apăsă trimite. Imediat, mesajul primit apăru 
pe monitorul principal din fața lor, indicând ora, celula din a 
cărei zonă de acoperire fusese trimis și alte date tehnice pe care 
Wisting nu știa cum să le interpreteze. 

Se scurse o jumătate de minut, apoi textul fu urmat de 
răspunsul lui Martin Haugen. 

E în regulă. 

Concomitent, se auzi notificarea sonoră pentru mesaje a 
telefonului lui Wisting. 

— Primul pas a fost făcut, zâmbi Hammer. 

La 21:38, Wisting viră spre drumul denivelat ce ducea la casa 
lui Martin Haugen. Lumina farurilor alunecă pe pereții casei. 
Chipul lui Martin Haugen apăru la fereastra bucătăriei, ca și cum 
ar fi stat acolo așteptându-l. 

Wisting se uită în jos la dispozitivul aflat în buzunarul de la 
piept, după care cobori din mașină și se îndreptă spre ușa de la 


intrare. Auzi yala răsucindu-se și apoi ușa deschizându-se. 
— Intră! îl invită Martin. 

Pisica stătea între picioarele lui și trăgea cu ochiul afară. 
— Mă gândeam să vorbim puțin despre ce o să facem mâine, 
spuse Wisting închizând ușa după ce intră. 

Il urmă până în bucătărie. Sunetul televizorului din living se 
auzea până la ei. Părea să fie un post străin. 
— La ce oră pornim? întrebă Wisting. Ar fi bine să ajungem 
acolo înainte de lăsarea întunericului. 
— Atunci trebuie să plecăm pe la 16:00, spuse Martin și scoase 
două cești din dulap. Cred că pe drum ar trebui să ne oprim să 
cumpărăm câte ceva. 
— La 16:00 este perfect pentru mine, spuse Wisting. Pot să plec 
puţin mai devreme de la serviciu. 

Martin așeză ceștile pe masă. 
— Și eu, spuse el, turnând cafea din cafetieră. 
— M-am gândit că am putea merge cu mașina mea, continuă 
Wisting. Așa nu va trebuie să punem bagajele în spatele 
camionetei. 

Martin clătină din cap și puse cana înapoi în filtru. 
— Va trebui să luăm camioneta mea, spuse el. După ploaie, 
drumul este aproape impracticabil. Mașina ta nu are garda 
suficient de înaltă. 

Wisting nu avea cum să-l contrazică. 


* 


Amalie stătea întinsă pe spate, dormea profund. Avea buzele 
un pic uscate și le ținea ușor depărtate. Respira regulat și liniștit. 
Line putea să stea oricât așa, doar ca să o privească. Acum închise 
ușa cu grijă și se întoarse în fața televizorului din living. 

— Dă-l puțin mai tare, îl rugă pe Thomas când începu emisiunea 
S-a întâmplat în Norvegia. 

Prezentatorul le ură bun-venit invitaţilor. Ea îl cunoștea. Era un 
jurnalist de investigaţii talentat, cu multe relații, surse de 
încredere și o bună înțelegere a cazurilor la care lucra. Enumeră 


subiectele serii. Aveau să arunce o privire mai atentă asupra unui 
nou drog sintetic mortal, asupra unei serii de jafuri comise în 
restaurante fast-food, asupra violării brutale a domiciliului unei 
femei în vârstă și asupra unui grup de hoți specializați în 
spargerile date în magazinele cu produse electrice și electronice. 

— De asemenea, vom analiza mai îndeaproape unul dintre cele 
mai mediatizate cazuri de răpire din istoria infracțiunilor comise 
în Norvegia, continuă el. În 1987, Nadia Krogh, în vârstă de 17 
ani, a fost răpită de persoane necunoscute, care au solicitat o 
răscumpărare de trei milioane de coroane. Banii au fost depuși în 
locul indicat, dar nu au fost ridicați niciodată și nimeni nu a mai 
văzut-o de atunci pe Nadia. Acum, noi investigații și metode 
moderne ar putea oferi răspunsuri. 

Line se lăsă pe spetează. Era o introducere dramatică potrivită, 
dar mai degrabă superficială. 

— Ca de obicei, alături de mine în studio se află grupul nostru 
de experți, continuă amfitrionul, prezentându-i pe cei doi domni 
și o doamnă aflați în jurul mesei. Line mai urmărise de câteva ori 
emisiunea și le cunoștea istoricul. Un anchetator retras din 
activitate, un fost procuror al poliției și un avocat al apărării. 

Prezentatorul respectă formatul standard al emisiunii. 

— Mai întâi, vom vedea cum s-au derulat cazurile de săptămâna 
trecută, spuse el, îndreptându-și atenția spre un polițist în 
uniformă, responsabil de ponturile primite. 

Line se ridică și se duse în bucătărie ca să-și ia ceva de băut. 


* 


Wisting își setase pe telefon alerta pentru mesaje la maximum. 
Sorbi câte puțin din ceașca de cafea, ca să n-o golească înainte de 
mesajul de la Hammer. 

— Am verificat prognoza, spuse el, mai mult ca să întrețină 
discuția. Sunt sigur că vremea se va mai îmbunătăți. 
— Ar fi și timpul, spuse Martin. Acum este destul de mohorâtă. 

Pisica stătea așezată lângă picioarele lui. Wisting se pregătea să 
spună ceva despre faptul că vremea de-acum era grozavă pentru 


ciupercile din pădure, dar telefonul îi vibră în buzunar și emise 
un sunet de notificare. 

El îl deschise și îl ținu puțin ridicat ca să citească. 

— Hm, spuse el afișând o expresie îngrijorată, pentru a-l face pe 
Martin Haugen să întrebe despre ce era vorba. 

În loc de asta, Martin se întoarse politicos cu spatele, după care 
se ridică și aduse cafetiera. 

— E de la Line, explică Wisting în timp ce el îi turna cafea. Uită- 
te la TV2, îmi scrie. 

Aruncă o privire spre living, încercând să-l facă pe Martin 
Haugen să înțeleagă că și-ar dori să dea curs îndemnului fiicei 
sale. Fără să spună nimic, Martin Haugen lăsă jos vasul de cafea și 
porni spre living. Wisting îl urmă. Martin luă telecomanda și 
mută pe canalul respectiv. 


* 


Lui Stiller i se repartizase un loc în studioul de televiziune. O 
mică bucată de bandă adezivă lipită pe podea marca locul în care 
trebuia să își țină piciorul drept. 

A fost difuzat un program preînregistrat despre Nadia Krogh. O 
hartă le arăta telespectatorilor spațiul geografic în care se 
petrecuseră faptele. O succesiune cronologică a fost derulată 
înapoi, până în luna septembrie a anului 1987. Fotografii vechi și 
articole de presă au alunecat pe ecran, în timp ce un reporter 
prezenta faptele asociate. 

Producătorul de platou numără secundele rămase până la 
sfârșitul materialului înregistrat și-i dădu cuvântul 
prezentatorului cu un gest al mâinii. Acesta privi direct în camera 
de luat vederi și începu să vorbească. 

— Alături de noi în studio se află astăzi inspectorul principal de 
poliție Adrian Stiller, de la noua secție de cazuri vechi neelucidate 
din cadrul Kripos. 

Se întoarse către Stiller. 

— Prin urmare, domnule Stiller, de ce a fost redeschisă ancheta 
în acest caz de răpire? 


Stiller îi susținu privirea. 

— Pentru că este un caz ce poate fi rezolvat. Soluția se află, 
probabil, în materialul de anchetă disponibil, răspunse el, 
concentrându-se să păstreze un ton egal. 

Făcu o pauză și aruncă o scurtă privire către așa-zisul grup de 
experți, lăsând incertitudinea să crească atât în rândul lor, cât și 
în cel al telespectatorilor. Avea dovezi care să-i susțină afirmația. 
Amprentele lui Martin Haugen fuseseră acolo tot timpul, iar când 
acea parte a cazului avea să fie dezvăluită săptămâna viitoare, 
experții aveau să îi dea dreptate. 

— Cum abordați astfel de documente? continuă prezentatorul. 

— Atât tehnic, cât și tactic, explică Stiller. Tot materialul de 
urmărire penală este re-examinat, folosind tehnologii și metode 
moderne. 

— Cum ar fi probele ADN? îl întrerupse prezentatorul. 

— Printre altele, confirmă Stiller. Este vorba despre efectuarea de 
noi analize apelând la tehnologiile prezentului. 

Producătorul de platou ridică un deget pentru a indica timpul 
rămas. 

— Ce ne puteți spune despre tactica criminalistică? 

— Am digitalizat toate documentele din dosarul original, preciză 
Stiller. Acum alegem diverse părți ale evenimentelor și le punem 
cap la cap cu ajutorul unui soft modern, astfel încât obținem o 
nouă imagine asupra a ceea ce s-ar fi putut întâmpla. 

— Până acum ați reușit să aflați ceva? 

Era o întrebare care depășea cadrul prestabilit. Prezentatorul 
improviza. Stiller păru să nu observe. 

— Activitatea este abia la început, răspunse el. 

Prezentatorul verifică notițele pe care le ținea în mână. 

— Aveţi informații noi? continuă prezentatorul, revenind la 
seria de întrebări prestabilite. 

— De aceea ne aflăm aici. Aducerea la lumină a unor cazuri 
vechi scoate întotdeauna ceva la suprafață. Avem convingerea că 
cineva știe ceva. 

Ar fi vrut să privească direct în camera de luat vederi pentru a-i 
adresa ultima parte a mesajului direct lui Martin Haugen, care, 


spera el, urmărea emisiunea împreună cu Wisting, dar se 
mulțumi să repete ultimele trei cuvinte: 

— Cineva știe ceva. Poate că în urmă cu 26 de ani i-a fost greu să 
ia poziție, dar poate că acum situația s-a schimbat. Trecerea 
timpului a ușurat, eventual, lucrurile. 

— In ce sens? 

— Poate că există persoane care pe atunci au ales să nu spună 
nimic pentru că se găseau într-o situație de dependenţă, care i-a 
determinat să aleagă să păstreze tăcerea, dar care în prezent se 
află într-o situaţie diferită. 

— Așadar, în acest caz e posibil ca trecerea timpului să nu 
constituie un dezavantaj? întrebă prezentatorul. 

— Nu neapărat. Acest lucru este valabil și pentru activitatea de 
investigație tactică. Timpul ajută. Deoarece, chiar dacă la acel 
moment cazul a fost analizat pe larg și în mod profesionist, acum 
vom avea posibilitatea să privim probele cu alți ochi și să punem 
întrebări diferite. 

Prezentatorul puse unul dintre cartonașele cu întrebări în 
spatele celorlalte și își schimbă poziția picioarelor, semnalând că 
urma să schimbe subiectul. 

— Vedeţi vreo posibilitate ca Nadia Krogh să fie încă în viață? 
întrebă el. 

— Abordăm pe larg acest aspect, confirmă Stiller. Tocmai de 
aceea am apelat la ajutorul experților pentru a crea un portret al 
Nadiei Krogh, așa cum ar putea arăta astăzi. 


* 


Wisting stătea în picioare în living, în fața televizorului, puțin 

în spate și în lateral față de Martin Haugen, care privea în tăcere 
ecranul. 
— Line scrie un articol despre acest caz, îi explică el, bând din 
ceașca de cafea pe care o luase cu el. Lucrează de mult timp la el. 
li vor dedica o serie întreagă de articole. Primul va fi publicat 
mâine. Probabil că nu e deloc fericită că TV2 i-a luat-o înainte. 


Martin întinse o mână și se prinse de speteaza celui mai 
apropiat scaun, de parcă ar fi avut nevoie să se sprijine de ceva. 
— Vor face și un podcast, adăugă Wisting. 

Nu mai spuseră nimic și urmăriră emisiunea. 

— Îţi amintești când s-a întâmplat? îl întrebă Wisting după un 
timp. 

— Da, parcă îmi amintesc ceva, răspunse Martin întorcându-se 
spre el. Ai fost implicat în caz? 

Wisting negă. Pe ecran, Adrian continua să vorbească. 

Martin se făcuse palid. Wisting încercă să-i descifreze limbajul 
corporal. Continua să se țină cu mâna de speteaza scaunului, iar 
colțul gurii îi tresărea ușor, dar era dificil să tragă o concluzie. 

— Nu prea îmi plac astfel de emisiuni, spuse Wisting, și-l văzu 
pe Martin încuviințând. 

Nu era adevărat. Nu urmărise emisiunea prea des, dar îi plăcea. 
Le oferea telespectatorilor o perspectivă asupra modului în care 
lucrează poliția și contribuise la rezolvarea unor infracțiuni, dar 
voia să arate că era de partea lui Martin Haugen. Era un aspect 
important în anticiparea weekendului pe care aveau să îl petreacă 
împreună. 

— E cinică și speculativă, adăugă el, luând încă o gură de cafea. 

Martin Haugen dădu drumul scaunului și își încrucișă brațele 
în față. Începu să respire mai greu. 

— E doar divertisment. Și nu cred că astfel de lucruri ar trebui 
transformate în divertisment, continuă Wisting. 

Martin Haugen se întoarse spre el. Lui Wisting i se păru că vede 
ceva în privirea lui. Ceva care îl sfâșia. Apoi dispăru. 

— Să vin deci mâine să te iau pe la 16:00? întrebă el. 


* 


Line stătea aplecată în față pe fotoliul din fața televizorului și 
era atentă la fiecare cuvânt pe care îl rostea Adrian Stiller. Era 
puternic machiat și semnele de oboseală de pe fața lui 
dispăruseră. Până acum nu se spusese nimic care să nu fi fost 
inclus în articolul ei. Dimpotrivă. Conţinutul emisiunii TV2 


fusese superficial și simplist. Cititorii publicației VG aveau să 
primească mult mai mult. 

— Vedeţi vreo posibilitate ca Nadia Krogh să fie încă în viață? 
întrebă el. 

Stiller încuviință, ca și când era o întrebare convenită în 
prealabil. 

— Abordăm pe larg acest aspect, confirmă Stiller. Tocmai de 
aceea am apelat la ajutorul experților pentru a crea un portret al 
Nadiei Krogh, așa cum ar putea arăta astăzi. 

Line deschise gura dorind să protesteze. Adrian Stiller nu îi 
spusese nimic despre asta. Moderatorul se întoarse înspre cameră. 
— Şi acum vom prezenta, pentru prima dată, portretul-robot 
comandat de poliție al felului în care ar putea arăta astăzi Nadia 
Krogh, spuse el înainte ca un desen în creion să umple întreg 
ecranul. 

Line își prinse capul în mâini și gemu. Concomitent, ecranul se 
împărți în două. Jumătatea din stânga înfățișa chipul tineresc al 
Nadiei Krogh, iar cea din dreapta, portretul imaginar din prezent. 
— Spuneţi-ne cum de v-aţi gândit să faceți această schiță, îl rugă 
moderatorul. 

Adrian Stiller începu să explice, dar Line nu-l mai asculta. În 
orele rămase până la publicarea articolului ei, imaginile de atunci 
și de-acum ale Nadiei aveau să fie preluate de cele mai 
importante ziare online. Articolul ei urma să fie complet diluat. 


* 


Martin Haugen se întoarse în bucătărie. Televizorul era încă 
pornit. Experții își dădeau cu părerea în legătură cu vechiul caz 
de răpire. 

— Sau ar trebui să încercăm să plecăm puțin mai devreme? 
întrebă Martin, aparent complet netulburat de emisiune. 
— La 16 e perfect, spuse Wisting și îl urmă, ieșind din living. 

Telefonul lui începu să sune. Il luă și văzu pe display numele 
Line. Trebuia să fie ceva important, nu era planificat ca Hammer 
să îl sune, se gândi el. 


Rămase în cadrul ușii, destul de departe de Martin, astfel încât 
acesta să nu audă vocea răgușită a lui Nils Hammer. 
Când răspunse, auzi cu surprindere vocea lui Line. 

— Eşti acasă? întrebă ea. 

— Mă îndrept spre casă, răspunse el, apropriindu-se de blatul de 
lucru din bucătărie și lăsând jos ceașca de cafea. Am trecut puțin 
pe la Martin Haugen. De ce? 

— Mă întrebam dacă te-ai uitat la televizor, la emisiunea privind 
cazul Krogh. 

— Am văzut-o aici, confirmă Wisting. i-a încurcat puțin 
planurile cu articolul de ziar? 

— Mi-am închipuit că aveam să fim singurii care vom vorbi 
despre cazul Krogh, răspunse Line. Am fi avut mai mulți cititori și 
ascultători. Chestia asta a cam răsuflat balonul, aș spune. 

— Nu crezi că ar putea avea efectul contrar? Că va exista un 
interes crescut, iar cititorii vor dori să afle mai mult? 

— Poate, spuse Line. Mă gândeam doar că tipul ăsta Stiller de la 
Kripos a procedat mișelește. Știa de la bun început de asta, dar nu 
ne-a spus nimic. In schimb, ne-a făcut să credem că vom avea 
exclusivitate. Parcă ar avea un soi de plan pentru asta. 

— Cei de la redacție ce au spus? se interesă Wisting, evitând să 
comenteze. 

— Am încercat să îl sun pe Frosten, dar nu dau de el. Voi mai 
încerca. Treci pe la mine când te întorci? 

— Pot face asta, promise Wisting. 

Martin Haugen se așezase din nou. 

— Era Line, explică Wisting, punând telefonul înapoi în 
buzunar. 

— Mi-am dat seama, zâmbi Martin. 

Wisting rămase în picioare. 

— Fra destul de supărată, îi explică el. Asta-i problema cu 
jurnaliștii. Vor să fie primii. Acum a fost învinsă pe ultima sută 
de metri. 

— Altfel, ea ce mai face? se interesă Martin. 

— Destul de bine, răspunse Wisting. Acum lucrează ca 
freelancer. Este un domeniu dur și din ce în ce mai prost plătit. 


— N-am mai văzut-o de mult, comentă Martin. 

Wisting își aruncă privirea către sertarul în care știa că se afla 
felicitarea de mulțumire de la confirmarea ei. Se gândi să-i 
sugereze lui Martin Haugen să-l însoțească pentru a o cunoaște pe 
Amalie, dar nu se putu hotărî să o spună. 

— Thomas a fost acasă o săptămână, îi spuse în schimb. A stat 
cu Amalie cât Line a lucrat la articol. 

Se îndreptă spre ușă. Martin se ridică din nou ca să îl conducă. 

— Salută-i din partea mea, spuse el. 
— Așa voi face, îl asigură Wisting, dar știa că nu avea să o facă. 

Martin rămase în cadrul ușii în timp ce Wisting traversă curtea 
spre mașină. 

— Atunci ne vedem mâine la ora 16:00, strigă în urma lui. 

Felinarul din dreptul casei lui Line era stins. Ar trebui să 
anunțe mâine municipalitatea. Parcă lângă gard, își scoase 
dispozitivul de înregistrare din buzunarul de la piept, îl opri și îl 
puse în compartimentul din mijloc de la bord. Apoi cobori și se 
duse la ușă. Nu era încuiată. O deschise fără să sune la sonerie. 
Thomas încă era acolo. Pantofii lui se aflau pe podea. Se descălță 
și el și bătu încet în tocul ușii, înainte de a intra. 

Thomas stătea cu telecomanda în mână. Line ținea laptopul în 
poală. Își ridică privirea și îi făcu semn să intre. 

— Ai reușit să vorbești cu cineva? întrebă Wisting. 
— Da, răspunse Line. Nu este o criză. 
Thomas își dădu ochii peste cap. 
— Aici, în oraș, a fost un pic de criză, comentă el. 
— Nu-mi place să fiu luată de fraieră, spuse Line. Putea să joace 
cu cărțile pe masă. 
— În poliție nu se joacă cu cărțile pe masă, comentă Wisting 
așezându-se. Cred că asta e valabil și pentru jurnaliști. 
— E posibil să fim înrudiți cu el, interveni Thomas. Line a găsit 
un stră-stră-străbunic din Mysen numit Stiller. 
— Dacă mai are și alte trucuri în mânecă, o să ripostez, spuse 
Line. 
— Cum? 
— Pot să scriu că au un suspect. 
Wisting privi spre ecranul televizorului. 
— Chiar au unul? întrebă Thomas îndreptându-se de spate. 
— A spus asta la prima noastră întâlnire și a confirmat când l-am 
intervievat, explică Line. 
— Cine? se interesă Thomas. 
— Evident că nu mi-a spus, dar vom fi primii care vom afla. 

Pe ecran, doi medici discutau despre o afecțiune rară. Wisting 

se prefăcu că urmărește emisiunea. 


Thomas își îndreptă atenţia spre el: 
— Tu crezi că au un suspect sau a spus-o doar așa, într-o doară? 
Wisting se ridică. Nu voia să rămână ca să mușamalizeze o 
situație creată de Adrian Stiller. 
— Dacă așa susține, probabil că au, răspunse el îndreptându-se 
spre ușă. Dar nu cred că ar trebui să scrii asta. 
— Plecați amândoi? întrebă Line. 
Și Thomas se ridicase. 
— O să plec și eu acum, spuse el. 
— Eu nu mă duc acasă, preciză Wisting. Trebuie să mă întorc la 
serviciu. 
— S-a întâmplat ceva? îl întrebă Line curioasă. 
El o privi, căutând un răspuns potrivit. 
— Vei fi prima care va afla, zâmbi el. 


Nils Hammer se afla la intrarea personalului din curtea din 
spate a secției de poliție și se pregătea să intre când Wisting 
parcă. Așteptă la ușă și îl lăsă pe Wisting să o ia înainte. 

— Ce părere ai despre Stiller? îl întrebă el. 

— Pare hotărât. E genul care vrea să avanseze în carieră. 

— Am vorbit recent cu un coleg care a lucrat cu el în UP în urmă 
cu câţiva ani, spuse Hammer. Mi-a spus cam același lucru. 
Orientat spre obiective și rezultate, dar metodele lui pot fi puţin 
cam neortodoxe. 

Se opriră să aștepte liftul. 

— În ce sens? întrebă Wisting. 

Hammer așteptă până când ușile liftului se închiseră în urma 
lor. 

— Conduceau o mașină video de poliție nemarcată pe E18 și 
măsurau viteza medie de deplasare. Intr-o zi, a pus semnul de 
începător în partea din spate a mașinii lor, ca să nu trezească 
suspiciuni. Știi cum accelerează toți când trec pe lângă o mașină 
de începător. 

— Neortodox și creativ, comentă Wisting. 

— Şi cu încălcarea regulilor, adăugă Hammer. Au mai fost și alte 
episoade, în care îi depășea pe alți participanți la trafic și îi invita 


să se întreacă. A aplicat pentru un alt departament înainte de a 
deveni o problemă internă. 

Ușile liftului se  deschiseră. Holul departamentului de 
investigații criminale era în beznă. Un dreptunghi luminos se 
proiecta din biroul folosit de Stiller. Când auzi pași pe hol, scoase 
capul pe ușă. Cravata dispăruse. 

— Aţi urmărit emisiunea? întrebă el. 

— Totul a mers conform planului, confirmă Wisting. 

— Cum a reacționat Haugen? se arătă curios Stiller. 

— Destul de dificil de interpretat, dar părea să nu se simtă 
confortabil. 

— În ce sens? 

— Aproape că a paralizat. A stat nemișcat și a privit, după care s- 
a scuturat și și-a revenit. 

— Nu pare să fi fost deosebit de dificil de interpretat. Mergem în 
camera de supraveghere? 

Wisting încuviință. 

— Dar nici nu înseamnă neapărat ceva. Privind dintr-o 
perspectivă obiectivă, ar putea să fie doar o reacție naturală. E 
posibil ca subiectul să-i fi reamintit de momentul în care a 
dispărut Katharina. 

Stiller scoase o pungă de dropsuri Fisherman's. 

— Ai înregistrarea? Nici măcar tu nu crezi asta, zâmbi el și-i 
întinse punga lui Wisting. 

Wisting luă un drops, pescui micul dispozitiv din buzunarul 
cămășii și i-l dădu lui Stiller. 

Stiller îi oferi punga și lui Hammer. Acesta refuză și își scoase 
cutia cu tutun de mestecat. 

— Ai primit vreun pont? întrebă el. 

— Multe, răspunse Stiller. Prezentarea unei asemenea schițe la o 
oră de maximă audienţă iscă un val de ponturi. Oamenii au 
văzut-o peste tot. 

— Și altceva, ceva ce poate prezenta interes? întrebă Hammer. 

Stiller negă. 

— Nimic relevant pentru noi. 


Wisting se întreba dacă era cazul să discute despre reacția lui 
Line față de emisiunea televizată, dar renunță. Apreciase 
creativitatea lui Stiller, dar nu-i plăcuse modul în care se folosise 
de fiica lui. 

Hammer scoase cardul de acces, introduse codul și ținu ușa 
deschisă pentru ceilalți. Ín spațiul strâmt din cameră 
ventilatoarele șuierau și sistemele electronice bipăiau. Wisting și 
Stiller rămaseră în picioare, în timp ce Hammer se așeză și porni 
monitoarele. 

— Nu sunt apeluri sau mesaje scrise, raportă el. 
— Dar a fost activ pe internet. 

Istoricul traficului pe internet al lui Martin Haugen din 
ultimele câteva ore umplu tot ecranul; rând după rând de adrese 
web. 

Fra evident că două erau cuvintele pe care le căutase: Nadia 
Krogh. 

Stiller își făcu mâna pumn și lovi triumfător în speteaza 
scaunului. 

— Yes, exclamă el. Începem! 

Camera de hotel era cufundată în întuneric. Adrian Stiller 
stătea în dreptul ferestrei, cu căștile în urechi, ascultând 
înregistrarea întâlnirii dintre Wisting și Haugen. Un cargobot 
intra în fiord. Prora lui înaltă se întorcea lent spre terminalul 
pentru containere. 

Asculta discuţia dintre cei doi pentru a doua oară. Din când în 
când, materialul cămășii atingea microfonul, așa că înregistrarea 
trebuia filtrată ca să fie mai clară, dar o parte era mai clară decât 
celelalte. Cea în care vorbeau despre fiica lui Wisting. Martin 
Haugen întrebase cum o mai ducea Line. Părea o întrebare 
sinceră, nu doar de dragul conversației. Wisting îi spunea cât de 
dificil era să reușești ca freelancer. Conversaţia o luă într-o 
direcție care lăsa loc unei oportunități pe care Stiller nu știa cum 
să o abordeze. Poate că ar putea s-o valorifice cumva. Line lucrase 
din greu și intens la cazul Krogh, dar fusese învinsă înainte de 
publicarea articolului. L-ar putea lăsa pe Wisting să joace pe 
cartea eșecului fiicei lui, pentru a face ca empatia să devină un 
factor de legătură între el și Martin. 

Era trecut de 1 noaptea. Se întreba dacă nu cumva era timpul 
să se schimbe și să coboare la sala de sport a hotelului, să alerge 
vreo oră pe bandă și apoi să stea în saună. Poate că așa ar fi putut 
să adoarmă. 

Se ridică și văzu laptopul. Citise nenumărate articole despre 
tulburările de somn, dar multe dintre ele se contraziceau 
complet. Unele considerau insomnia un simptom, altele o 
afecțiune. Existau nenumărate sfaturi cu privire la ce era de făcut, 
dar, din câte își putea da Stiller seama din articole, cercetătorii 
nici măcar nu erau complet siguri ce era somnul. Știa că ar trebui 
să nu mai facă pe omul de știință amator și să apeleze la ajutor de 
specialitate, dar era dificil. 


Medicii aveau atât de multe întrebări la care trebuia să 
răspundă. În plus, se descurca. Era bine. Cel puţin, nu mai era 
asaltat de coșmaruri. 

Se duse în baie, aprinse lumina și își făcu cu ochiul. Cui 
aparținea chipul care-i întorcea privirea? Cui îi aparțineau aceste 
trăsături dubioase? Se încruntă și rămase acolo gândindu-se că 
viața lui nu fusese mereu ca acum. 


4/ 


Adrian Stiller nu realiză că zăcea cu ochii deschiși până când o 
discretă strălucire albăstrie lumină camera de hotel. 

Întoarse capul spre noptieră. Telefonul nu scosese niciun sunet, 
dar pe ecran era afișat un mesaj. Patul scârțâi când se rostogoli pe 
o parte și îl ridică. Era o notificare de la dispozitivul de urmărire 
montat pe mașina lui Martin Haugen. Era în mișcare. 

Stiller își aruncă picioarele afară din pat. Din câteva apăsări de 
taste intră în sistem. li luă câteva secunde să se orienteze pe harta 
miniaturală. Punctul roșu ieșise de pe Kleiverveien. 

Il urmări până când intră pe E18. Acolo, viră spre vest. 

Patru minute mai târziu, Stiller era în mașină. Martin Haugen 
se afla la 14,7 kilometri în fața lui, îndreptându-se spre 
Porsgrunn. Exista posibilitatea ca acesta să-l conducă la cadavrul 
Nadiei Krogh, dar la fel de posibil era ca Haugen să fi fost chemat 
pentru ceva legat de serviciu. Nu credea în ultima ipoteză. 
Verifică ora indicată de ceasul aflat pe bordul mașinii, după care îl 
sună pe Wisting. 

Era 2:00 fix. 

Wisting răspunse imediat. 

— Haugen a plecat, îl anunţă Stiller fără nicio introducere. Se 
îndreaptă spre Porsgrunn. 

— Unde ești? se interesă Wisting. 

— Sunt la câțiva kilometri în spatele lui. 

— Ai nevoie de sprijin? 

— Mă întreb ce are de gând să facă. 

— Merg la secție, îl anunță Wisting. Verific rezultatele 
supravegherii tehnice să vedem dacă este ceva acolo care să ne 
spună ce are de gând să facă. 

— Bine, îi mulțumi Stiller. Nu-l pot urmări cât vorbesc la telefon. 
— OK, te sun când aflu ceva, spuse Wisting la celălalt capăt al 
firului. 


Convorbirea se termină și pe ecranul telefonului apăru din nou 
harta. Distanţa față de Haugen se redusese la 13,8 kilometri. 

Autostrada era aproape goală la ora aceea. Întâlni doar câte un 
camion când și când și merse tot timpul cu viteză. Distanţa față 
de Martin Haugen se reduse, dar nu prea avea cum să îl ajungă 
din urmă. 

Se uită în oglinda retrovizoare, schimbă banda și depăși o 
semiremorcă. La 11,3 kilometri în fața lui, Haugen ieși din 
Porsgrunn și continuă să meargă spre vest. Stiller apăsă și mai 
mult pedala de accelerație. Carosabilul era ud de la ploaie, dar 
vremea era plăcută și vizibilitatea bună. Motorul puternic al 
mașinii zumzăia constant. Computerul de bord indica faptul că 
putea să parcurgă 326 de kilometri cu combustibilul pe care îl 
avea. Nu se aștepta să meargă atât de departe. 

Se uită alternativ la ceasul de la bordul mașinii și la cifra care 
indica distanța față de mașina lui Martin Haugen. Dacă păstrau 
amândoi viteza, îl putea prinde din urmă în mai puțin de 12 
minute. 

Brusc, punctul roșu ieși de pe autostradă. Distanţa se micșoră 
mai repede, probabil pentru că limita de viteză era mai mică pe 
tronsonul pe care se afla Martin Haugen. 

Stiller nu cunoștea zona. Luă telefonul mobil de pe scaunul de 
lângă el, reduse puţin viteza și ţinu volanul cu o singură mână în 
timp ce verifica harta. Părea că Haugen se îndrepta spre o zonă 
numită Heistad. Recunoscu denumirea locului. Acolo locuise 
Nadia Krogh. 

Șase minute mai târziu, viră în același loc. Punctul roșu se 
oprise în ceea ce părea a fi un cartier rezidenţial. Harta dispăru de 
pe ecran când îl sună William Wisting. 

— Îmi apare că a efectuat un apel, către Hannah Krogh. 

Stiller deschise gura, dar nu spuse nimic. 

— A închis imediat ce a răspuns ea. A apucat doar să își spună 
numele. 

— Ea și Joachim Krogh stau în Heistad, nu? întrebă Stiller. 

— Le-a căutat numărul de telefon și adresa pe internet, confirmă 
Wisting. 


— Acum este acolo. 
— Cât de departe ești? 
— La trei sau patru minute. 
— Ai nevoie de întăriri? 
— Nu știu ce vrea să facă. Tu ce crezi? 
La celălalt capăt să așternu liniștea. 
— Poate vrea să le spună ceva. 
— În toiul nopții? 
— Nu contează, câtă vreme ceea ce vrea să le spună este 
important. 
Stiller avea nevoie de hartă ca să se orienteze. 
— Urcă în mașină. Vino încoace! 

Inchise apelul și pe ecran reapăru harta. Punctul roșu era în 

același loc. Stiller găsi o ieșire care ducea în acea zonă. Trei 
minute mai târziu, opri mașina la trei sute de metri distanță de 
acesta. Potrivit hărții, un pâlc de pădure îl despărțea de Martin 
Haugen. Schimbă nivelul detaliilor de pe hartă și observă o linie 
punctată care traversa pădurea. O potecă. 
__Cobori din mașină, se orientă și porni spre poteca bătătorită. 
Întunericul îl învălui când pătrunse printre copaci, dar după 
câteva minute putu zări luminile cartierului aflat de cealaltă parte 
a pădurii. 

Camioneta lui Martin Haugen era oprită cu roțile din spate în 
afara drumului și botul îndreptat spre o proprietate mare, cu o 
curte pavată, străjuită de un gard de fier forjat și o poartă 
impunătoare. Casa avea două etaje, bovindouri, frontoane înalte 
și ferestre mari și întunecate. Nu se vedea niciun om. Niciun 
semn de viață. 

Din locul în care se afla, nu putea să vadă cabina camionetei. 
Trebuia să intre din nou în pădure și să iasă apoi pe drum undeva 
mai în față. 

Când a ajuns acolo, observă că la volan se afla cineva. Faţa lui 
Martin Haugen era luminată slab de felinarul din apropiere. Era 
nemișcat, cu privirea îndreptată spre casa familiei Krogh. Era ora 
02:41. Stătea acolo de nouă minute. 


Stiller rămase în întuneric, așteptând fără să știe de fapt ce 
anume așteaptă. După cinci minute se retrase în pădure și-l sună 
pe Wisting. 

— A parcat în fața casei familiei Krogh și acum stă în mașină. 
— Hmmm..., spuse Wisting pe un ton gânditor. 

Stiller îi explică unde putea să lase mașina și cum să intre prin 
pădure. 

— Ajung în zece minute, spuse Wisting. 

Stiller își trecu telefonul pe silențios și îl puse în buzunar, ca să- 
i simtă vibraţiile, în caz că-l suna cineva. Apoi se furișă din nou 
pe drum. Martin Haugen se afla în același loc. La 40 de metri de 
el. 

Într-o casă aflată mai jos pe stradă se aprinse o lumină. Haugen 
se mișcă puţin, suficient însă ca Stiller să constate că era viu și 
treaz. 

Două minute mai târziu lumina se stinse și curând după aceea 
printre copacii din spatele lui se auzi un foșnet și Wisting își făcu 
apariția. 

— Stă pur și simplu acolo, șopti Stiller, uitându-se la ceas. S-a 
scurs aproape o jumătate de oră. 

Wisting scoase un binoclu de mici dimensiuni și îl duse în 
dreptul ochilor fără să spună nimic. Stiller se sprijini de trunchiul 
unui copac. 

Trecură alte 20 de minute fără să se petreacă nimic. Se uită din 
nou la ceas. 

— Aproape o oră, spuse el. 

În același timp, portiera camionetei se deschise și Martin 

Haugen coborî. Rămase lângă mașină, cu fața spre conac. 
— Ce facem dacă intră? șopti Stiller. 

Wisting nu răspunse. 

Martin Haugen traversă strada și se opri în lumina proiectată 
de felinarul din fața porţii. Apoi se întoarse brusc și o luă spre 
mașină, urcă în ea și porni motorul. Stiller și Wisting se pitiră și 
rămaseră acolo până când mașina trecu de ei. 

Se grăbiră să traverseze pădurea. Rămaseră lângă mașină și 
urmăriră mișcările lui Haugen până când intră pe E18, 


îndreptându-se spre casă. 
— Este cu nervii întinși la maximum, spuse Stiller întorcându-se 
spre Wisting. Cred că voia să le spună ce i-a făcut Nadiei. 

Wisting nu răspunse, dar Stiller vedea în privirea lui că se 
gândea la același lucru. 
— Cred că are nevoie de un mic imbold, continuă el. Și mai cred 
că tu ești cel care va trebui să i-l dea. 

— Doar a stat acolo? întrebă Hammer. 

Wisting își trase scaunul mai aproape de masa de ședințe și îl 
privi obosit peste ceașca de cafea. 
— Da, aproape o oră, încuviință el. 
— Înseamnă că v-aţi sculat cu noaptea-n cap, conchise Hammer. 

Adrian Stiller stătea lângă micul blat al chicinetei și își turna o 
pulbere albă dintr-un plic în paharul cu apă. 
— Acum unde este? întrebă el, mutându-și privirea de la 
Hammer spre încăperea dedicată echipamentelor de 
supraveghere tehnică. 
— la serviciu. 
— Trebuie să mergem cu mașina lui, spuse Wisting. Drumul spre 
cabană este prea rău. Mă va lua la ora 16:00. 

Stiller amestecă în pahar cu o furculiță după care bău 
amestecul, strâmbându-se. 
— Bine, o să-ți dăm două dispozitive de înregistrare, ca să le 
schimbi sâmbătă. În mod normal, ambele au suficient spațiu de 
stocare și autonomie, dar trebuie să ai O rezervă. 

Christine Thiis îi ascultase în liniște. 
— Vei fi singur cu el. N-ar trebui să pregătim o echipă de 
intervenție? întrebă ea uitându-se la Wisting. 
— Am mai fost și înainte, de multe ori, comentă Wisting. 
— Dar nu cu intenţia de a stoarce informaţii de la el, obiectă 
Christine Thiis. 
— Elicopterul poliţiei poate ajunge acolo într-o jumătate de oră, 
spuse Stiller. Asigură-te că ai telefonul mobil încărcat, ca să poți 
trimite un mesaj dacă se întâmplă ceva. 

Se apropie de servieta așezată lângă ușă și se aplecă deasupra ei. 
— Am ceva pentru tine, spuse el, scoțând o sticlă de coniac. 
Drum bun! 

Wisting o acceptă. Era o sticlă de Hennessy. 


— Haugen bea coniac? întrebă Christine Thiis. 
— Este marca preferată a lui Haugen, comentă Hammer. Acasă 
avea o sticlă pe jumătate goală. 
— Oricum, va trebui să guste din asta, spuse Stiller. Este o ediţie 
aniversară. Costă aproape patru mii de coroane. Trebuie să 
inventezi o poveste cum că ai primit-o cadou sau așa ceva. 
— Când te întorci acasă? se interesă Hammer. 

Wisting ridică discret din umeri. 
— N-am stabilit încă, răspunse el. Cred că duminică, pe la ora 
16:00. 
— 48 de ore, încuviinţă Stiller. Multe se pot întâmpla în 48 de 
ore. 

Amalie era întinsă pe burtică în pătuțul ei și se juca cu o 
zornăitoare. Din când în când o scutura cu putere, după care se 
oprea și o analiza cu atenție. 

Line stătea pe canapea și citea prima știre postată online. 
Redacţia se folosise de imaginea manipulată a Nadiei Krogh 
pentru a atrage clickuri. Știrea ei era neschimbată, dar fusese 
adăugată o casetă cu informaţii despre felul în care ar putea să 
arate Nadia Krogh în prezent. Se preciza că fotografia aparținea 
poliției, care acordase postului TV2 permisiunea de a o difuza. 

Intreaga emisiune de la TV2 o enerva. Credea că Stiller 
controlase totul, aşa cum controlase, în mare parte, publicarea 
articolului ei. TV2 ar fi putut să transmită emisiunea săptămâna 
următoare, caz în care canalul ar fi beneficiat de acoperirea 
subiectului în ziar. Asta ar fi atras cititorii în fața ecranului. 

li căută numele în lista de contacte și-l sună. Oricum, trebuia 
să-l întrebe dacă emisiunea le adusese vreo informaţie nouă. 

Sună, însă el nu răspunse. 

Atunci, îi trimise un mesaj despre S-a întâmplat în Norvegia și îl 
întrebă dacă apăruseră noutăţi. Pe asta trebuia să se concentreze 
în continuare. Seria de articole și podcastul trebuiau să scoată la 
iveală ceva nou și să conducă, într-un fel sau altul, spre un 
răspuns la întrebarea ce i se întâmplase Nadiei Krogh. 

La secția de poliție, corespondența ajungea la ora 10:30. 
Wisting se duse în camera în care se afla xeroxul și ridică plicurile 
de pe raftul lui. Era obișnuitul morman de documente noi 
privind dosarele penale în derulare, diverse circulare și scrisori 
returnate. În mijlocul teancului se afla și un plic voluminos de la 
Poliţia Penitenciară. Puse deoparte restul corespondenței și îl 
deschise. Conţinea o scrisoare adresată lui Inger Lise Ness privind 
locul și ora la care trebuia să se prezinte pentru a-și ispăși 
pedeapsa cu închisoarea. Era însoţită de o broșură cu informații 
practice despre ce putea și ce nu putea să ia cu ea, programul de 
vizite, orele în care putea folosi telefonul, activitățile și 
programele școlare și de agrement din închisoare. 

Luă plicul cu el și urcă în mașină. Se părea că prognoza meteo 
era corectă. Nu mai ploua, vântul își schimbase direcţia și norii se 
risipiseră. Putea să zărească chiar și petice de cer albastru. 

Ideea de-a o căuta pe fosta soție a lui Martin Haugen fusese un 
impuls de moment, care acum i se părea mai degrabă o idee 
efemeră. Nu știa ce voia să obțină, dar simţea că trebuia să simtă 
că înaintează. Întregul caz era așa. Avea prea puțin miez, drept 
pentru care totul era despre găsirea punctelor de presiune 
potrivite. 

Numele era scris pe o plăcuță deasupra soneriei: Inger Lise 
Ness. Nu mai era trecut niciun alt nume. 

Când apăsă pe butonul soneriei, nu se auzi niciun sunet în 
interior. Așteptă puțin și încercă din nou, dar ajunse la concluzia 
că soneria nu funcționa și ciocăni în ușă. 

Înăuntru se auzi un strigăt. Wisting nu era sigur dacă fusese un 
intră, așa că rămase pe loc și aşteptă. Curând după aceea, Inger 
Lise Ness apăru la ușă. Era cu opt ani mai mare decât Martin 
Haugen. Acum, diferența de vârstă părea și mai mare. Părul îi 


încărunțise de când o văzuse ultima dată și părea că și aerul ieșise 
cumva din ea. Faţa îi era acoperită de riduri și pungi. 

— Sunt de la poliție, preciză Wisting. 

— Știu cine ești, răspunse femeia din fața lui. 

— Pot să intru? 

— Despre ce este vorba? 

— Am niște documente, explică Wisting. O citație de la 
penitenciar. 

Inger Lise Ness oftă cu subînțeles și îl invită înăuntru, în 
bucătărie. Wisting îi explică unde și când trebuia să se prezinte și 
o puse să semneze o copie a citaţiei. 

— Nu pot să-mi iau cu mine setul de tricotat? întrebă ea, citind 
broșura. 

— Dacă nu este pe listă, nu. 

— Trei geci, citi Inger Lise Ness. Ce să fac cu trei geci în 
închisoare? 

Wisting ridică din umeri și puse copia semnată înapoi în dosar. 

— Și un covor pentru rugăciune, continuă Inger Lise Ness. Pot să 
îmi aduc un covor pentru rugăciune, dar n-am voie să-mi iau 
andrelele. 

Wisting se ridică, neștiind cum să conducă discuția spre 
subiectul pentru care venise de fapt. 

— L-ai mai văzut pe Martin Haugen? 

Inger Lise Ness păru surprinsă de întrebare, chiar dacă Martin 
era un punct de referință comun pentru ei. 

— De ce aș face-o? Am terminat-o cu chestiile astea. A trecut 
multă vreme de atunci, zise ea, lăsând broșura din mână. 

— Nu a fost găsită, comentă Wisting. 

— Chiar nu-mi pasă, răspunse Inger Lise Ness, ducându-și mâna 
la gâtul ridat. 

Wisting încercă să îi descifreze expresia feței, iar singurul lucru 
pe care îl putea observa era un fel de uimire cu privire la motivul 
pentru care, brusc, discutau despre vechiul caz. 

— Ne gândim să reluăm ancheta. Să o luăm de la capăt și să 
vorbim din nou cu toată lumea, spuse Wisting. 

Inger Lise Ness nu reacționă. 


— Cred că cineva știe ceva ce nu s-a spus, continuă Wisting. 
Incercă din nou să observe dacă spusele lui îi provoacă vreo 
reacție femeii din fața lui, dar nu văzu nimic. 
— Să nu veniți la mine, îl avertiză ea. 
— Ai spus că noi nu știm cum este el cu adevărat. 
— Cine? 
— Martin Haugen. În timpul unei audieri, ai spus că noi nu știm 
cum este el în realitate. 
Inger Lise Ness se ridicase și se îndrepta spre ușa de la intrare, 
de parcă ar fi fost nerăbdătoare să-și scoată oaspetele afară. 
— Poate că așa este, spuse ea. 
Wisting o urmă. 
— Cum este el de fapt? o întrebă el. 
— Nu știu. Este doar un fel de a spune. A trecut mult timp și nu- 
l mai cunosc. Nici nu mai vreau să-l cunosc. 
Wisting mai făcu o ultimă încercare. 
— Dar atunci îl cunoșteai? 
— Am terminat-o cu el. Mi-a luat mult timp și m-a costat mai 
mult decât trebuia, dar am terminat-o cu Martin Haugen. 
El nu mai insistă și îi mulțumi, fără să știe ce sperase cu 
adevărat să obțină din această vizită. 

Avea rucsacul de vreo 30 de ani. Era din nailon verde și își 
amintea că i se păruse scump când îl cumpărase. Pe atunci, 
Thomas și Line erau mici și obișnuiau ca în zilele de duminică să 
facă drumeţii în pădure, la munte sau de-a lungul potecii de 
coastă. Era agăţat în debara. Ultima dată îl folosise când mersese 
cu Martin Haugen la cabană, cu cinci sau șase ani în urmă. 
Depozitase acolo și sacul de dormit și echipamentul de pescuit. 
Scoase toate lucrurile din debara. 

Cabana lui Martin Haugen era primitivă, fără apă curentă sau 
electricitate. Trebuiau să-și aducă apă de la un izvor și mâncarea 
trebuia încălzită cu lemne, pe o plită din fontă. Totul era 
anevoios, dar și relaxant în același timp. Pierdeai noţiunea 
timpului și te deconectai de toate ideile care-ţi umpleau mintea. 
Această călătorie, însă, avea să fie complet diferită. Avea să-l 
solicite foarte mult. 

În mare, avea să poarte aceleași haine tot weekendul, dar 
împachetă două perechi de șosete groase, două perechi de chiloti, 
un pulover gros, o pereche de pantaloni de trening și două 
tricouri de schimb. Singura posibilitate de a se spăla era un 
lighean cu apă încălzită la un boiler cu lemne. 

Îmbrăcă o pereche de pantaloni de vânătoare și de curea prinse 
un cuțit, luă o bluză cu mânecă lungă și își alese o cămașă de lână 
în carouri, cu două buzunare la piept. Inainte de a o îmbrăca, luă 
dispozitivul de înregistrare și se așeză la masa din bucătărie ca să 
lipească o fâșie de bandă velcro în buzunarul de la piept. După ce 
se gândi mai bine, lipi câte o fâșie pe partea interioară a ambelor 
buzunare. 

Thomas cobori din camera lui, aflată la etajul al doilea. 

— Când pleci? 
— Va veni să mă ia la ora 16, răspunse Wisting. Tu? 


— Sâmbătă după-amiază. Line îl va intervieva mâine pe fostul 
iubit al Nadiei Krogh, așa că voi sta cu Amalie. 

— A fost frumos să te avem acasă. Atât pentru mine, cât și 
pentru Line, spuse Wisting. 

Thomas nu comentă, dar îl anunţă: 

— Line este cam stresată zilele astea, iar a primit o amendă 
pentru parcare. 

— Cea mai recentă este acolo, spuse Wisting făcând semn cu 
capul spre polița din bucătărie pe care obișnuia să-și pună 
propriile amenzi. 

— Probabil că a plătit-o deja pe asta, spuse Thomas. Se apropie 
de poliţă și luă folia din plastic. I-o duc eu, adăugă el. 

Thomas ieși. Wisting se duse la baie și-și luă borseta cu 
obiectele de igienă personală. Înainte să o pună în bagaj, scoase 
aparatul de ras și un mic flacon de șampon. Nu era nevoie să care 
mai mult decât era necesar, se gândi el, și își dădu seama că 
trebuia să ia chibrituri. Găsi două cutii și le puse în buzunarul 
lateral al rucsacului. La final, puse și sticla de coniac primită de la 
Adrian Stiller, așezând-o între sacul de dormit și puloverul de 
lână, pentru a fi protejată. 

Rămase uitându-se în gol la rucsacul pregătit. Ceva legat de 
Katharina Haugen îi declanșase un proces în care gândurile 
păreau să se înlănțuiască, dar pur și simplu nu putea să le prindă 
firul. Era ca următorul vers dintr-o melodie veche. Era pe- 
aproape. Se gândi la tot ce făcuse în timpul zilei, pentru a încerca 
să își dea seama ce anume îi aruncase gândurile într-o cursă pe 
care n-o putea duce până la capăt. 

Apoi ideile începură să se lege și și-a dat seama. Nu dintr-odată, 
ci treptat; o înțelegere lentă a ceea ce se întâmplase în mintea 
Katharinei Haugen în ultimele zile înainte să dispară. Făcu câțiva 
pași spre dormitor pentru a consulta documentele vechi aflate în 
dulap, dar își dădu seama că nu mai erau acolo. Așa că luă 
telefonul și îl sună pe Nils Hammer. 

— Am nevoie de puțin ajutor, spuse el fără alte explicaţii. 
Trebuie să te duci în biroul lui Stiller și să găsești documentul 


04.11 din dosarul Katharinei, să fotografiezi paginile șase și șapte 
și să mi le trimiți. 

— Documentul 04.11? repetă Hammer. 

Wisting știa pe dinafară numerele documentelor importante. 
— Este un dosar cu fotografii, explică el uitându-se la ceas. Era 
15:45. Am nevoie de ele imediat. 

Sună apoi la Serviciul Penitenciare și probaţiune, dar nu 
răspunse nimeni. Angajaţii plecaseră probabil acasă. După care 
sună la Centrul de informare și fu transferat la închisoarea pentru 
femei din Sandefjord. 

Se prezentă și spuse că are o solicitare mai neobișnuită și că 
avea nevoie urgent de un răspuns. 

— A fost realizat un pliant de informare pentru persoanele 
condamnate care urmează să se prezinte pentru a-și executa 
pedeapsa, spuse el. Aveţi unul la îndemână? 

— Nu chiar în fața mea, dar știu la ce vă referiți. 

— Puteţi face o fotografie a paginii referitoare la obiectele de 
îngrijire personală pe care le pot lua în celulă? 

În glasul interlocutoarei se putea desluși mirarea, dar promise 
să îi trimită ceea ce îi ceruse. 

Primi fotografia de la Nils Hammer. Nu se obosi să se uite la ea, 
ci sună din nou la Informaţii telefonice și ceru să-i fie făcută 
legătura cu Steinar Vassvik de pe Kleiverveien. Telefonul sună de 
câteva ori înainte ca Steinar Vassvik să răspundă, prezentându-se 
cu numele de familie. 

Wisting se așeză și se concentră să pară calm. 

— Au trecut 24 de ani de când Katharina a dispărut, spuse el, 
apucând un pix cu mâna liberă. Am mai studiat puțin dosarul și 
am recitit unele dintre vechile rapoarte. 

— Da. 

— A apărut o singură întrebare suplimentară, explică Wisting. 

— Da, spuse Vassvik iar. 

— În raportul întocmit cu ocazia interogatoriului se spune că ai 
împrumutat câteva cărți de la ea cu o zi înainte să dispară. 

— Nu le-am împrumutat, spuse Vassvik. Mi-a spus că le pot 
păstra. Încă le am, dacă asta este o problemă. 


— Scrie că a adus o geantă, dar tu ai ales cinci cărți, continuă 
Wisting din memorie. 

— Așa este. 

— De ce exact cinci? întrebă Wisting. 

— Atât era permis, răspunse Steinar Vassvik. Urma să intru în 
închisoare. Doar atât era permis. Cinci cărți. 

— Ai vorbit cu Katharina despre asta? 

— La ce te referi? 

Wisting se uită din nou la ceas. Era 15:55. Martin Haugen 
putea să apară oricând. Dacă voia să obțină răspunsuri, trebuia să 
pună întrebări sugestive. 

— Ai primit de la penitenciar o listă cu ce aveai voie să iei cu 
tine? întrebă el. 
— Da. 
— Katharina a văzut acea listă? 
— Când a venit la mine, eu împachetam, explică Vassvik. 
— Așadar a văzut lista? 
— Da. 
Telefonul lui Wisting scoase din nou un sunet de notificare. 
— Mulţumesc, spuse el. Atât voiam să știu. 

Puse capăt convorbirii și deschise imaginea trimisă de Nils 
Hammer. Pe a șasea pagină a dosarului cu fotografii era o imagine 
a valizei Katharinei Haugen deschise pe pat. Mări o parte a 
imaginii, trăgând de ea pe ecran. Valiza era împachetată cu grijă. 
Își aminti descrierea din raport. Zece perechi de șosete, zece 
perechi de chiloţi, cinci sutiene, zece tricouri, cinci pantaloni, 
cinci pulovere, cinci bluze și trening. 

Deschise fotografia primită de la închisoarea pentru femei din 
Sandefjord. Numărul articolelor de îmbrăcăminte de pe lista din 
broșură corespundea cu conținutul valizei. Numărul de cărți era 
limitat la cinci. Totuși, ceea ce era scris pe ultimul rând îl făcuse 
pe Wisting să fie sigur pentru ce anume împachetase Katharina. 
Era permisă o singură fotografie, neînrămată. 

Wisting reveni la imaginea din dosar. Pe a șaptea pagină era o 
fotografie a mesei din living. In faţa lui erau cinci cărți. Lângă ele 


era așezată o poză cu Katharina și Martin, alături de rama în care 
se aflase. 

Katharina își făcuse bagajul urmărind broșura, de parcă s-ar fi 
pregătit să meargă la închisoare. La început, descoperirea îl 
nedumeri. O parte a enigmei era rezolvată, dar, în același timp, se 
nășteau alte întrebări. Katharina, știa asta cu certitudine, nu 
fusese condamnată pentru nimic. Trebuia să-și pună ordine în 
gânduri pentru a reuși să înțeleagă cum se legau toate acestea. 
Insă lucrurile se potriveau în imaginea de ansamblu. Prietenii din 
cor spuseseră că la un moment dat devenise altă persoană și că 
era deprimată, ca și cum ceva o deranja. 

Inainte să-și ducă gândurile până la capăt, din fața casei auzi 
zgomotul făcut de un motor puternic și două claxoane. 

Martin Haugen deschisese trapa din spatele camionetei. 
Wisting își împinse rucsacul și lanseta sub prelată. 

— Așteaptă o clipă, spuse el și fugi din nou la ușa din faţă, 
încuindu-se în casă. 

Își fixase microfonul în interiorul mânecii drepte a jachetei, în 
același fel în care își ascundeau agenții de securitate microfoanele 
echipamentului de comunicare. Voia doar să se asigure că era 
pornit, înainte să urce în mașină. Micul glisor indica verde. 
Dispozitivul de rezervă era ascuns în buzunarul interior. 

leși din nou și încuie ușa în urma lui. 

— Trebuia doar să verific dacă am oprit aparatul de cafea, zâmbi 
el și se așeză pe banchetă. 

Martin Haugen se așeză la volan. Zâmbi în fața momentului de 
rătăcire al lui Wisting, dar altfel chipul lui nu trăda nimic. 

— Ai avut mult de lucru astăzi? îl întrebă Martin Haugen. 
— Nu mai mult ca de obicei, răspunse Wisting. Secția de poliție 
urmează să se reorganizeze din nou. 

Îi povesti despre fuziunea districtelor de poliție și despre felul 
în care îi va afecta asta viața profesională. Martin Haugen asculta, 
fără să pară tocmai interesat. Apoi se lăsă tăcerea, iar Wisting 
simți în corp un fior de neliniște. Voia să raporteze ceea ce 
descoperise. 

— La naiba! exclamă el și-și scoase telefonul mobil din buzunar. 
Trebuie să trimit un mesaj cuiva de la muncă. 

Căută numărul lui Hammer. 

— Am uitat să fac ceva, se scuză el. După-amiaza de vineri este 
mereu puţin stresantă. 

Ținu telefonul în așa fel încât Martin să nu vadă ce scrie. 

Sunt în mașină cu MH, începu el, cu toate că Hammer era, 
probabil, în camera de supraveghere tehnică, urmărind punctul 
roșu pe hartă. Verifică fotografiile pe care mi le-ai trimis și compară- 


le cu asta, încheie el și atașă lista cu ce era permis să fie dus în 
închisoare. 

Apoi începu să scrie alt mesaj: Cred că, de fapt, Katharina 
intenționa să se predea poliţiei. Se pregătea să meargă la închisoare. 

Rămase cu telefonul în mână așteptând un răspuns. Asfaltul de 
pe autostrada spre Telemark era dur. Vibraţiile produse se 
propagau prin arcurile suspensiilor până la scaune. 

— Veţi turna curând un nou strat de asfalt aici? întrebă el. 

— La vară, răspunse Martin. 

— Asta este responsabilitatea ta, nu? întrebă Wisting. Tu decizi 
când trebuie să reasfaltați. 

— Nu eu decid, răspunse Martin, dar raportez gradul de uzură. 
— Cât de des trebuie să reasfaltați? 

— Totul depinde de greutatea pentru care a fost conceput 
drumul. Apoi mai depinde de numărul de transporturi grele, de 
anvelopele cu crampoane și alte chestii de genul ăsta. 

Wisting aruncă o privire spre mâneca gecii în care era ascuns 
microfonul. Pentru un ascultător din afară, discuția putea părea 
lipsită de importanţă, dar ea avea o direcţie și un motiv. 

— Depinde și de tipul asfaltului? întrebă el având în minte 
articolul publicat de VG în 27 august 1987. 

— Bineînțeles. Au apărut îmbunătățiri majore în tehnologia 
asfaltului, răspunse el și începu să vorbească despre amestecuri și 
rezistența la uzură. 

Wisting se întreba dacă era cazul să continue discuția, dar 
decise să nu o facă. Pentru moment era suficient. Plantase ceva în 
Martin Haugen, ceva care avea să-i reapară în minte în ziua în 
care urma să îl confrunte cu faptul că amprentele lui se aflau pe 
scrisoarea trimisă de răpitori și că în ziarul ce fusese utilizat în 
acest scop exista un articol în care el vorbea despre un nou tip de 
asfalt, mai rezistent. 

Telefonul lui Wisting scoase un sunet de notificare. Era un 
mesaj de la Hammer. În cazul ăsta, nu mă pot gândi decât la un 
singur lucru de care ar fi putut fi vinovată, scria el. Nadia Krogh. 

Wisting închise ecranul imediat ce termină de citit. Hammer 
pusese în cuvinte propriile lui gânduri. În ultima oră își 


conturase o ipoteză. Katharina și Martin Haugen acționaseră 
împreună pentru a o răpi pe Nadia Krogh, dar ceva mersese prost. 
Katharinei mustrările de conștiință nu-i dăduseră pace și până la 
urmă puseseră stăpânire pe ea. Hotărâse să se autodenunțe și era 
pregătită să meargă la închisoare pentru faptele ei. Totuși, asta ar 
fi însemnat să-l tragă și pe Martin Haugen după ea. Aici se afla 
motivul. Singura cale de a nu fi dați în vileag de Katharina era ca 
ea să dispară. Exista însă o problemă cu această teorie. Martin 
Haugen avea un alibi. Wisting îl verificase de nenumărate ori. 

Când a dispărut Katharina, Martin Haugen se afla pe un șantier 
de construcții, la o distanţă de opt ore. 

— Veşti proaste? întrebă Haugen de pe scaunul de lângă el. 

Wisting se uită în jos la telefon. 

— Acum, oricum nu mai pot să fac nimic, răspunse el. 

Se aplecă înspre parbriz și privi în sus. Cerul de deasupra lor era 
senin, cu doar câțiva nori singuratici. 

— Măcar avem noroc de vreme frumoasă, spuse el. 

— O să ajungem prea târziu ca să mai instalăm plasele, spuse 
Martin. Dar m-am gândit că putem încerca să pescuim cu 
harpoanele. Sunt vreo două la cabană. 

Wisting nu mai făcuse niciodată asta, dar știa că presupunea să 
vâslească pe întuneric într-o zonă de reproducere de mică 
adâncime, având o lumină puternică la prora, și să înfigă sulița în 
peștii paralizați din cauza luminii. Teoretic, metoda era atât de 
eficientă, încât fusese interzisă. 

— Este legal? întrebă el. 

— Acum lucrezi și la protecția mediului? îl întrebă râzând 
Martin. Mă gândeam doar să prind vreo doi pești pentru cină. Ar 
fi distractiv să încerc. N-am mai făcut asta din copilărie. 

Wisting râse și căzu de acord. Martin schimbă subiectul 
arătând spre un indicator rutier. 

— Katharina a montat acel indicator, spuse el. 

Wisting reuși să îl vadă înainte să treacă de el. Porsgrund scria 
pe el și semnaliza prima la dreapta. 

— Este încă acolo, zâmbi Martin Haugen. Râd de fiecare dată 
când îl văd. Katharina nu prea scria corect. La atelierul de 


indicatoare lucra un suedez și nu a observat nici el greșeala. Când 
a fost descoperită, au protestat amândoi și au spus că așa trebuie 
să fie. Scria Porsgrunds Porselaensfabrik pe toate toaletele. 
Indicatorul a rămas locului. Este așa de peste 25 de ani. 

Wisting condusese de multe ori pe acest segment de drum. 
Observase ortografia, dar nu își pusese vreo întrebare în legătură 
cu asta. Porsgrund era vechea scriere a numelui. 

Martin Haugen urmă indicatoarele și ieși de pe autostrada E18. 
— Luăm ceva de acolo? întrebă el făcând semn spre un 
supermarket Meny. 

Wisting încuviință. 

— De ce avem nevoie? întrebă el. 
— Trebuie să luăm măcar ouă și șuncă, îi răspunse Martin. 

Stiller urmări punctul deplasându-se spre o zonă comercială și 
oprindu-se. 
— Aprovizionare, spuse Hammer. 

Stiller încuviință și-și îndreptă atenția spre laptopul pe care-l 
ținea în poală. 
— Am primit traficul de date de pe telefonul lui din ultimele 90 
de zile. Printre cei cu care a luat legătura nu este nimic notabil, îl 
folosește în special pentru chestiuni legate de serviciu, dar ne 
spune unde a fost săptămâna trecută. 
— Unde a fost? 
— În Malvik, preciză Stiller. Are trei apeluri pierdute în acea 
perioadă. Toate trei de la Wisting și toate trei sunt în aria de 
acoperire a unei celule din Malvik. 
— Prognoza meteo, comentă Hammer. A verificat de mai multe 
ori prognoza meteo pentru Malvik. Acolo au fost inundații din 
cauza ploii și o porțiune din autostrada E6 a fost măturată de ape. 
Poate a vrut să meargă acolo să verifice situația. Probabil că s-a 
numărat printre cei responsabili de construcția drumului. 

Stiller se gândise la același lucru. 
— Dar de ce ne-a mințit în legătură cu asta? se întrebă el. 
Trebuie să fi avut ceva de făcut acolo. 
— N-au fost și alte apeluri care să aibă legătură cu călătoria? Nu 
a stabilit nicio întâlnire cu nimeni sau ceva? 
— l-a trimis un sms unui coleg de serviciu pe când trecea de 
Lillehammer, puțin după ora 8:00, în dimineața zilei de 10 
octombrie, după care Wisting a încercat de trei ori să dea de el. 
— În Lillehammer la ora 8:00? repetă Hammer. Atunci, 
înseamnă că a plecat de acasă în toiul nopții. 

Stiller nu comentă. Tot muta în sus și în jos lista conținând 
datele de trafic ale telefonului mobil al lui Haugen, de parcă ar fi 
conținut detalii edificatoare. Lipsa de somn îl împiedica să se 


concentreze și avea dificultăți să-și adune gândurile. Se ridică, se 
duse la ușă și îl rugă pe Hammer să îl scuze. 

— Vin imediat înapoi. 

Cobori în biroul său și căută o pungă cu pudră de cofeină. 
Făcuse rost de ea pe când locuia în Africa de Sud. In Norvegia nu 
se comercializa, dar adusese mai multe pungi ultima dată când își 
vizitase tatăl. Pe biroul său era un pahar gol. Se duse la toaletă și 
îl umplu cu apă. Apoi rupse punga și își vărsă pudra direct în 
gură, după care o înghiţi și bău apa din pahar. Nu lua pudra ca să 
stea treaz, oricum avea să fie treaz, dar lipsa de somn îi afecta 
capacitatea de concentrare. Rămase neclintit și așteptă să își facă 
efectul, știind că acesta apărea treptat. li sună telefonul. Era 
Malm. Probabil era în biroul din Oslo și voia un raport înainte să 
plece acasă pentru weekend. 

Înainte de a răspunde, Stiller bău apa rămasă în pahar. 

— Cum staţi? întrebă Malm. 

Aproape fiecare discuție o începea așa. 

— Suntem în grafic, răspunse Stiller. Se îndreaptă spre cabană, 
dar nu îi putem auzi, așa că probabil abia duminică vom afla cum 
au decurs lucrurile. 

— Ar fi trebuit să punem microfoane în cabană? întrebă Malm. 

Stiller începu să urce pe scări până la etajul patru. 

— Am făcut o analiză. Planul era să aranjăm mașina lui Wisting, 
dacă nu altceva, dar nu era potrivită pentru drumul forestier. Va 
fi înregistrat, ca să putem asigura probele necesare. 

Stiller bătu la ușa camerei de supraveghere tehnică pentru ca 
Hammer să îi deschidă. 

— Și ultima analiză de risc ce ne spune? întrebă Malm. 

— Riscul este încă redus, îl asigură Stiller. 

Hammer deschise ușa. Cursorul roșu de pe monitor era în 
același loc. 

— Atunci îți doresc un weekend liniștit, îi ură Malm și puse 
capăt discuţiei. N 

Stiller se așeză și simți cum cafeina i se răspândește în corp. Își 
închise ochii pentru o clipă și își adună gândurile. 


— Poţi să verifici cazierul lui Emil Slettaker? îl rugă pe Hammer 
și-și deschise ochii. 

Hammer se întoarse spre el. 

— Cine este acesta? 
— Bărbatul de la care a cumpărat Haugen pistolul cu aer 
comprimat. 

Nils Hammer încuviință ca și cum i-ar fi recunoscut numele și 
se aplecă asupra tastaturii. Făcu o căutare în Evidenţa 
Persoanelor, pentru a găsi data nașterii și codul numeric personal 
al lui Emil Slettaker, apoi selectă și copie cele 11 cifre în registrul 
cazier și apăsă tasta „enter“. 

— Câte puţin din toate, dar numai fapte mărunte, comentă el. 

Stiller se aplecă spre ecran. Avea mai multe abateri de 
circulație, câteva infracțiuni minore legate de stupefiante, vreo 
două cazuri de loviri și două încălcări ale regimului armelor și 
munițiilor. 

Nu îi plăcea ceea ce vedea. 

— Dar primul pe lista lui Haugen cine a fost? 

Hammer se întoarse la lista de apeluri și găsi numele și 
numerele de telefon ale tuturor celor contactaţi de Haugen. 

— Gunnar Fischer, spuse el cu voce tare și îl verifică. Singurul 
lucru pe care îl pot găsi este că a raportat un jaf în urmă cu doi 
ani. Se pare că la Sandefjord Paintball Club. Apare ca fiind 
președintele consiliului de administraţie de acolo. 

Stiller își miji ochii și clipi de câteva ori în fața ecranului. 

— Bine, spuse el. Caută numărul de telefon din anunțul pentru 
pistolul acela vândut de Emil Slettaker. 

Hammer i-l dictă. 

Stiller formă numărul și puse telefonul pe difuzor. Ascultară 
sunetul de apel. 

— Emil Slettaker, se auzi, într-un final, răspunsul de la celălalt 
capăt al firului. 

— Stein Arnesen la telefon, minţi Stiller și se uită la monitor. 
Sun în legătură cu pistolul Walter din anunțul publicat online. 
Mai este de vânzare? 

— Da. 


Făcu un schimb de priviri cu Hammer. 

— Îţi ofer 1 000 de coroane pentru el, propuse Stiller. 

— 1 500, spuse celălalt, încercând să ajungă la o înţelegere. 

— Regret, am o ofertă mai bună din altă parte, spuse Stiller 
punând capăt conversaţiei înainte ca interlocutorul să aibă timp 
să mai reducă din preț. 

Hammer îl privea gânditor. 
— Credeam că Haugen a cumpărat acel pistol. 
Stiller nu răspunse. 
— Dă-mi anunțul tipului cu sala de paintball. Gunnar Fischer. 
Hammer făcu întocmai. Stiller apelă postul telefonic. Bărbatul 
răspunse imediat. Stiller adoptă un ton oficial. 

— Vorbesc cu Gunnar Fischer de la Sandefjord Paintball Club? 

întrebă el. 
Celălalt confirmă. Stiller se prezentă. 

— Sun din partea Secţiei Speciale din cadrul Kripos, spuse el, 
știind că suna foarte formal. Cercetăm un bărbat care este posibil 
să vă fi contactat încercând să cumpere un pistol cu aer 
comprimat pe care îl aveţi la vânzare pe Finn. 

Urmă o scurtă pauză, după care interlocutorul confirmă. 

— Așa cred, răspunse el. 

Stiller așteptă o continuare din partea celuilalt. 

— A venit ieri după-amiază, continuă Fischer. Nu știu cum îl 
cheamă, dar am numărul lui în agenda telefonică. 

— Îmi poţi da detalii legate de întâlnire? îl rugă Stiller. 

— Nu era interesat cu adevărat de pistol, explică Fischer. Când a 
venit aici, se întreba dacă am și alte arme. Arme reale. Probabil 
credea că dețin arme de foc, din moment ce am pus câteva 
anunțuri, dar i-am spus foarte clar că nici nu se pune problema. 
Nici nu am astfel de arme. 

— Bine, spuse Stiller și dădu să închidă. 

— Acum ce fac? întrebă Fischer. 

— Nimic, răspunse Stiller. Vom trimite pe cineva la tine acasă 
după weekend ca să-ți ia o declarație oficială, dar este important 
să nu iei legătura cu acest tip. Nu te deranja să îl suni sau altceva. 


— Desigur că nu, îl asigură interlocutorul înainte să pună capăt 
convorbirii. 

Stiller închise și se întoarse spre Hammer. 
— la legătura cu procurorul poliţiei, îi ordonă el. Avem nevoie 
de un mandat de percheziție și de arestare pentru Emil Slettaker. 
Trebuie să aflăm exact cu ce s-a înarmat Martin Haugen. 

Căruciorul de cumpărături era plin. Pâine, cârnaţi și conserve 
de fasole pe lângă ouă și bacon, precum și câteva cotlete, în caz 
că nu prindeau pește. Alune și două pachete a câte șase cutii de 
bere. Până ajunseră la casa de marcat luaseră atât de multe, încât 
Wisting nu știa dacă aveau să încapă în rucsacuri. 

Pe standul de ziare nu mai rămăsese niciun număr din VG. 
Wisting se uită și la casa alăturată. Nici acolo nu mai era. La fel și 
la celelalte. 

— Nu mai aveţi niciun număr din VG? întrebă el. 

— Nu, s-au terminat de ceva timp, îi confirmă tânăra casieră. 
Pungi? 

— Plătesc eu, se oferi Martin Haugen și scoase portofelul. Ne 
socotim mai târziu. 

Wisting puse cumpărăturile în pungi și le duse la mașină. 

— Hai până la benzinărie, spuse Wisting arătând peste stradă. 
Trebuie să încerc să fac rost de un exemplar din VG. Astăzi se 
publică articolul scris de Line despre Nadia Krogh. 

Și standul de la benzinărie era gol. Martin Haugen parcă între 
pompe, iar Wisting intră și văzu că nici acolo nu mai era nimic 
pe standuri. 

— Nu este așa ciudat, spuse el urcând iar în mașină. La urma 
urmei, aici a trăit. 

Își puse centura de siguranţă. 

— Îţi amintești? întrebă el. Pe atunci lucrai în zonă, nu? 

Martin Haugen se întoarse, se uită în oglinda retrovizoare și 
acordă prioritate unui moped, înainte de a ieși din benzinărie. 

— Toată lumea vorbea despre asta, răspunse el. Poliția a căutat 
prin barăci și a plimbat câinii prin șanț, de-a lungul drumului 
nou. 

— Stăteai aici, în barăci? întrebă Wisting. 


— Nu, Katharina și cu mine făceam naveta zilnic. Ea era la 
biroul de construcții, eu devenisem maistru și lucram în tura de 
zi. 

— Îmi amintesc că ăsta a fost cel mai bun lucru în a fi inspector 
principal de poliție, după-amiezele libere, comentă Wisting ca să 
pregătească următoarea întrebare: Dar în weekend? Și în 
weekenduri erați liberi? 

Nadia Krogh dispăruse într-o noapte de sâmbătă, în data de 19 
septembrie 1987, și se îndoia că ar mai fi putut să găsească 
pontajele din acea perioadă. 

— În majoritatea timpului, răspunse Martin. Dacă întârziam cu 
lucrările, atunci munceam suplimentar și în weekend, și după- 
amiaza. 

— Și Katharina ce făcea, dacă tu trebuia să lucrezi în plus? Stătea 
la birou, nu? 

— Când aveam ceva planificat, ea își lua motocicleta, ca să 
putem să plecăm separat. Dacă nu, avea mereu câte ceva de făcut 
la birou sau rămânea acasă la o prietenă. 

Wisting încuviință. După ce venise în Norvegia, Katharina 
locuise în Porsgrunn și până la urmă obținuse un loc de muncă la 
biroul de planificare pentru construcția noii autostrăzi. Aici îl 
cunoscuse pe Martin Haugen. Undeva prin dosarul de urmărire 
penală avea lista cu numele prietenelor ei din Porsgrunn. Acestea 
fuseseră audiate după dispariția Katharinei, însă fără niciun 
rezultat. Declaraţiile lor erau incluse într-o parte a anchetei care 
fusese considerată neinteresantă. Elementul comun al acestora 
consta în faptul că legătura lor cu Katharina se redusese treptat, 
după ce ea se mutase cu Martin. Cea mai apropiată prietenă 
credea că ultima dată vorbise cu Katharina la telefon cu patru 
luni înainte de dispariție. Acum, însă, centrul de greutate al 
cazului se schimbase. Poate că prietenele ei ar putea să spună 
ceva referitor la comportamentul Katharinei din perioada în care 
fusese răpită Nadia Krogh. 

— Pe una dintre ele o chema Ellen? întrebă Wisting. Cred că am 
vorbit cu câteva dintre ele în timpul anchetei. 

— Se prea poate, da, încuviință Martin. 


Dacă ar fi folosit mașina lui Wisting, Hammer și Stiller ar fi 
putut sta în camera dedicată supravegherii tehnice și ar fi auzit 
discuţia în direct. S-ar fi gândit la același lucru ca și Wisting și ar 
fi căutat declaraţiile fostelor prietene. Se gândi chiar să trimită un 
mesaj text echipei, dar lăsă lucrurile așa. 

— De cât timp a fost terminat drumul? întrebă el în schimb, 
aruncând o privire prin lunetă, către autostradă. 

— A fost construit în etape. Eu am terminat aici în 1988 și am 
început lucrările la E6, sus, în Trøndelag. 

— La știri au spus că e închis, comentă Wisting. 

— Ploaia a erodat terenul și drumul a fost luat de ape. Cel puţin 
acel segment. 

Martin Haugen frână brusc și ieși de pe drum, intrând într-o 
altă benzinărie. 

— Vrei să vezi dacă au ziarul aici? întrebă el oprind între pompe 
și magazin. 

Wisting cobori și o luă spre magazin. Mai rămăseseră câteva 
exemplare. Articolul lui Line era pe prima pagină. folosiseră o 
fotografie din anii 1980 a Nadiei Krogh și aleseseră un titlu 
simplu: Misterul Nadiei Krogh. 

Luă ziarul de pe stand, îl puse pe tejghea și plăti. 

Martin Haugen aștepta cu motorul pornit. Wisting deschise 
ziarul în timp ce mergeau. Articolul se întindea pe trei pagini. 
Lângă numele lui Line era o mică fotografie a ei, alături de cea a 
unui jurnalist mai tânăr, Daniel Leanger. Principala ilustrație era 
o hartă care indica locul din care dispăruse Nadia Krogh și cel în 
care locuia. Era completată de o fotografie a casei în care avusese 
loc petrecerea, precum și de una ce o înfățișa pe colega de clasă 
care stătea acolo. Pe a treia pagină se găsea o imagine cu Adrian 
Stiller. În partea de jos a paginii era o trimitere la podcast și la 
următorul articol din serie, care urma să se refere la scrisorile 
trimise de răpitori. 

— Este bun? întrebă Martin Haugen fără să își ia privirea de la 
drum. 

Wisting împături ziarul. 

— O să-l citesc diseară, la cabană, spuse el. 


Parcurseră ultima porțiune din drum în tăcere. Martin dădu 
radioul mai tare și schimbă posturile până găsi o muzică pe 
placul său. Wisting se lăsă pe spetează. Aștepta un mesaj de la 
Hammer, care, pretinzând că este Line, urma să-l roage să asculte 
podcastul. Înțelegerea fusese să i-l timită când ajungeau pe la 
jumătatea drumului. Wisting analizase harta împreună cu 
Hammer și estimaseră că asta avea să se întâmple cam după ce 
traversau podul spre partea vestică a orașului Porsgrunn. 
Trecuseră cinci minute de atunci. 

În partea stângă era Vollsfjorden. Un stol de pescăruși dădea 
ocol unei ambarcațiuni. Martin își sprijini brațul stâng de geamul 
lateral și se concentră la drum. Ajunseseră din urmă un camion 
care mergea încet. Drumul era prea îngust și cu prea multe viraje 
ca să poată depăși, așa că păstrară o distanță de siguranță. 

După vreo doi kilometri, camionul trase pe margine. Martin își 
puse din nou ambele mâini pe volan și îl depăși. În sfârșit, se auzi 
și notificarea pe telefon. Wisting îl scoase. Adăugase un punct 
după numele lui Line ca să știe când apelantul era Hammer. 

— Este de la Line, spuse el, adresându-i-se lui Martin. Imi spune 
să ascult podcastul pe care l-a făcut. Este în regulă? 

Martin opri sunetul radioului. 

— Nu știu cum funcționează chestia asta, spuse el. 
— Nici eu, răspunse Wisting. 

Apăsă pe linkul din mesaj și porni difuzorul telefonului. Martin 
opri radioul mașinii. După un intro muzical, vocea lui Line 
răsună în habitaclu. 

Ascultară cu atenție. Martin viră spre Kilebygda și pădurea îi 
înconjură din ambele părți. 

Era straniu să audă vocea lui Line așa. Avea o voce narativă 
plăcută, caldă și dezinvoltă, care păstra totodată și un timbru 
serios. Prezentă tabloul general al cazului, apoi o imagine a 
Nadiei Krogh și le promise ascultătorilor că avea să încerce să afle 
ce i se întâmplase. 

Povestea era bine structurată, respectând metoda jurnalistică, 
dar crescând tensiunea treptat. 


Martin Haugen ținea ambele mâini pe volan. Pe chipul lui nu 
se putea citi nicio reacție. După doar zece minute, ieși de pe 
drumul principal și ajunse în dreptul barierei care bloca drumul 
forestier denivelat. Puse schimbătorul de viteze în punctul mort 
și trase frâna de mână. 

— Mă ocup eu, se oferi Wisting. 

Opri podcastul, luă cheile de la Martin și sări din mașină. 
— Merge destul de greu, îl avertiză Martin. 

Wisting bâjbâi cu cheile în lacăt, dar reuși să îl deschidă și 
ridică bariera pentru ca Haugen să treacă cu mașina. Apoi o lăsă 
în jos și încuie lacătul. 

Drumul era destul de accidentat. Mașina scârțâi pe grohotiș și 
se zgudui puternic, după care intră într-o groapă. Wisting opri 
telefonul și îl lăsă pe Martin Haugen să manevreze mașina. În 
unele locuri trebuia să se apropie mult de marginea drumului, 
pentru a evita șleaurile și gropile din drum. Crengile zgâriau 
caroseria, iar Wisting se bucură că nu veniseră cu mașina lui. 

Camioneta continuă să urce anevoios și nimeri într-o altă 
groapă. Martin Haugen acceleră. Roţile se învârtiră în gol, 
împingând mașina spre șanțul din partea lui Wisting, după care 
prinseră aderență și mașina se redresă. 

— Când bunicul meu a preluat locul, nu exista niciun drum, 
explică Martin. Așa că veneau cu barca. Materialele erau trase pe 
gheaţă. 

După câţiva kilometri, drumul se bifurca. Wisting abia îl 
recunoștea de ultima dată când fusese aici. Martin Haugen o luă 
la stânga. Părea aproape impracticabil. Dispăruse aproape tot 
pietrișul și rămăsese solul bătătorit, în care ploaia săpase șanțuri 
adânci. 

— Drumul devine mai lin când ajungem în vârful dealului, îl 
asigură Martin. 

Avea dreptate. Dincolo de vârful dealului, drumul o lua din 
nou la vale. Cea mai mare parte a apei de ploaie se scursese într- 
un pârâu care mergea paralel cu drumul. După un kilometru 
ajunseră într-o zonă largă, în care mașina putea fi întoarsă. 
Câțiva bușteni putreziți încă mai zăceau prin jur de pe vremea în 


care se construise drumul pentru exploatarea forestieră. Locul era 
năpădit de iarbă, care se frecă de șasiu când Martin întoarse 
mașina și dădu în marșarier până în dreptul unei poteci. 

Wisting luă ziarul cu el și coborî. Dinspre copacii care îi 
înconjurau se auzi șuieratul unei rafale de vânt. 

Martin îl însoți în partea din spate a mașinii și deschise trapa 
de încărcare. Impărțiră mâncarea. Rucsacurile se umplură rapid și 
sfârșiră prin a pune cele mai ușoare alimente într-o pungă de 
plastic pe care Martin se oferi să o care. Își luară apoi rucsacurile 
în spinare și porniră spre cabană. 

Actele fură întocmite repede. Christine Thiis fusese ușor de 
convins că Emil Slettaker ar fi putut să-i vândă o armă ilegală lui 
Martin Haugen. Decise că acesta trebuia arestat, iar casa 
percheziționată pentru a vedea dacă mai există și alte arme. Nils 
Hammer organizase o echipă care să efectueze percheziția. 

Două mașini ale poliției cu însemne opriră în fața casei. Din ele 
coborâră patru bărbaţi care se apropiară de ușă. Adrian Stiller se 
afla într-o mașină parcată pe cealaltă parte a străzii și îl văzu pe 
Emil Slettaker deschizându-le. Cel mai masiv dintre polițiști îi 
înmână un document. Bărbatul din cadrul ușii îl citi în timp ce i 
se ofereau niște explicații. I se permise apoi să se încalțe și să își ia 
jacheta, înainte de a fi încătușat și condus într-una dintre 
mașinile de poliţie. 

Stiller se duse spre ei și le spuse să aștepte înainte de a-l lua de 
acolo. 

În casă, polițiștii în civil căutau deja arme. Încăperile erau 
verificate sistematic. 

Locuința lăsa impresia că Emil Slettaker trăia singur. Era 
mobilată simplu, dar cu simț practic. In bucătărie, cuptorul era 
pornit. Stiller se uită prin ușa transparentă și văzu că înăuntru 
erau doi cartofi mari în folie de aluminiu. Opri focul și își 
îndreptă atenția spre blatul de lucru. O halcă zdravănă de carne 
aștepta să fie gătită. În living, televizorul era pornit pe un canal 
de sport. 

— Schimbare de plan, comentă unul dintre polițiști. 
Un altul ieși dintr-o încăpere aflată la capătul holului. 
— Ai găsit ceva? întrebă Stiller. 
— Un pistol cu aer comprimat, răspunse polițistul, oferindu-i-l. 
Era arma din anunţul de pe internet. 
— OK, continuă, spuse Stiller. 


leși și se așeză pe bancheta din spate a mașinii de poliție, lângă 
Emil Slettaker. Cătușele prinse la spate îi provocau dureri. Se 
răsuci și-l privi întrebător pe Stiller. Uimirea inițială se 
transformase în furie. Injură și ceru să i se spună ce se petrece. 

— Am oprit eu cuptorul, spuse Stiller calm. 

Bărbatul înjură din nou, susținând că nu făcuse nimic rău și că 

n-aveau ce să găsească la el. 
— Ascultă-mă, spuse Stiller. 
— Cine dracului ești tu? 

Stiller se prezentă. 

— Lucrez într-o secție specială la Kripos, spuse el, știind că suna 
altfel decât dacă i-ar fi spus că lucra în cadrul serviciului pentru 
cazuri vechi neelucidate. 

Emil Slettaker nu răspunse. 

— Nu-mi pasă dacă friptura ta o să se strice peste weekend, 
continuă el. Nu-mi pasă dacă în seara aceasta este vreun meci pe 
care o să-l pierzi. Nu dau doi bani pe tine, mă interesează un 
singur lucru: ce armă i-ai vândut bărbatului care a venit ieri, la 
ora 17:34, la tine și a stat aici până la ora 17:49? 

Știa intervalul orar datorită dispozitivului de urmărire montat 
pe camionetă. Asta avea să îl facă pe tipul de lângă el să creadă că 
poliția cunoștea mai multe decât era cazul în realitate. 

Stiller se uită spre casă. Polițistul de la intrare îi făcu semn că 
nu mai găsiseră altceva. 

— Trebuie să știu, spuse Stiller. 

Bărbatul încă tăcea. 

— Nu dau doi bani pe tine, repetă Stiller. Imediat ce îmi 
răspunzi, îți voi da jos cătușele și te voi lăsa să mergi în bucătărie 
să-ți pregătești friptura. Dar trebuie să îmi spui acum. 

Emil Slettaker înghiți în sec. 

— Voia un pistol cu aer comprimat, începu el. 

Stiller se apropie de el. 

— Nu asta voia, spuse el printre dinți. Ăsta a fost doar pretextul 
ca să ia legătura cu tine. Ce și-a luat? 

Emil Slettaker se uită înspre casă și apoi la Stiller. 

— Un Glock 34, răspunse el. 


— Funcţional? 

— Da, este un model de concurs, cu ţeavă lungă. 

— Munitie? 

— Da, sunt două rânduri de cartușe în încărcător. Are o 
capacitate de 17 cartușe. 

Stiller așteptă. 

— A cumpărat o cutie, 50 de cartușe. 
— Cât a plătit? 

— 20 000. 

— Unde sunt banii? 

— În living, într-o carcasă de DVD. 
— Bine. Îi luăm cu noi. 

Stiller coborî, ocoli mașina și deschise portiera de pe cealaltă 
parte. Emil Slettaker se târî afară. Unul dintre polițiștii în civil se 
apropie de el și-i desfăcu cătușele. 

— Ce se întâmplă? întrebă Emil Slettker. E vreo chestie teroristă 
sau ceva de genul ăsta? 

Nu primi niciun răspuns. 

— Acum ce urmează? continuă el să întrebe. 
— Noi am terminat, dar o să-ți spună cei de la poliția 
districtuală, răspunse Stiller. 

Celălalt doar încuviință și se uită în jur să vadă dacă vreun 
vecin urmărise cele petrecute. 

— Le voi transmite că ai cooperat, vei primi o pedeapsă mai 
ușoară. Ceea ce contează este să nu iei sub nicio formă legătura 
cu bărbatul căruia i-ai vândut arma. 

Îl privi fix în ochi. 

— Ai înţeles? întrebă el. Îţi vei înrăutăți situaţia. 

Emil Slettaker încuviință. Stiller îi întoarse spatele și plecă la 

mașina lui. 

După vreo zece minute de mers pe jos, Wisting zări acoperișul 
cenușiu printre copacii din față. Cabana se afla într-un luminiș. 
Wisting cunoștea istoria locului. Aceasta fusese o gospodărie, o 
mică fermă izolată deținută de unul dintre fermierii bogaţi din 
sat. Strămoșii lui Martin Haugen locuiseră acolo până la 
începutul anilor 1900. Cel mai mare număr de persoane care 
locuiseră în acea căsuță fusese de patru adulți și nouă copii. 
Avuseseră vreo două vaci, găini, câteva capre și oi. Bunicul lui 
Martin fusese ultimul dintre copiii născuți în pădure. El 
cumpărase locul după război și restaurase casa pe o structură de 
lemn. Tot acolo mai existaseră două construcţii, un șopron și un 
hambar. Se pare că șopronul arsese, așa încât din el nu mai 
rămăseseră decât niște bolovani printre care crescuse vegetația. O 
jumătate din hambar se prăbușise după o ninsoare abundentă, iar 
cealaltă jumătate, împreună cu latrina și magazia de lemne mai 
erau încă în picioare. 

Pe partea sudică a acoperișului, burlanele și jgheaburile care 
dirijau apa de ploaie fuseseră schimbate. Cele vechi zăceau 
întinse pe jos, fiind înlocuite cu unele din lemn tratat, de o 
culoare mai deschisă. 

Martin Haugen se duse la ușă, o deschise și îl lăsă pe Wisting să 
intre primul. 

Cabana avea bucătărie, living și două dormitoare cu paturi 
supraetajate. Wisting se aplecă să nu se lovească de pragul scund 
și intră în dormitorul pe care îl folosise ultima dată. Își puse 
bagajul jos și îl auzi pe Martin făcând același lucru în camera 
alăturată. 

De la fereastra din living se vedea lacul Langen. Ceaţa serii se 
așternuse peste apă, așa încât pădurea de pe celălalt mal abia se 
mai distingea. În mijlocul vechii pajiști de fân ce cobora către apă 


se afla un măr. Se dezbrăcase de frunze, dar câteva mere mici și 
roșii încă mai atârnau pe ramuri. 

Martin ieși din dormitorul lui cu două cutii de bere și îi oferi 
una lui Wisting. 

— Propun să aprindem cuptorul și să pregătim ceva de mâncare, 
spuse el, deschizând cutia. 

Wisting încuviință și se duse în magazia de lemne. Toporul era 
înfipt în butuc, chiar după ușă. Martin lăsă cutia de bere jos, puse 
mâna pe topor și începu să taie niște vreascuri cu care să aprindă 
focul. 

Wisting rămase afară. Se feri puțin din dreptul ușii ca să lase 
lumina să intre. Pădurea era tăcută și deasă în jurul lor. Își 
îndreptă din nou privirea spre apă. Suprafața lină era tulburată de 
o pereche de rațe ce înotau una lângă alta. În afară de sunetul 
toporului, nu se auzea nimic. 

Când se făcu liniște, intră în magazie și luă un braț de lemne, 
traversă curtea cu ele și le lăsă în coșul de lemne din bucătărie. 
Martin veni imediat după el. Sub un braț avea un maldăr de 
lemne, iar în celălalt ducea un harpon pentru pescuit. Arăta ca o 
furcă, însă dinții aveau ghimpi, pentru ca peștele să nu alunece. 
Vârfurile celor trei dinți erau lucioase, ca și cum ar fi fost proaspăt 
ascuțite. 

— Ar trebui să scoatem și luntrea, ca să aibă timp să se umile 
puțin, spuse el lăsând sulița jos înainte de a răsturna lemnele în 
COȘ. 

Wisting se aplecă și deschise ușa sobei. 

— A trecut mult de când nu ai mai lăsat-o la apă? întrebă el 
băgând înăuntru câteva vreascuri. 

— De anul trecut, răspunse Martin, dându-i o cutie de chibrituri. 
E posibil să ia puțină apă. 

Wisting aprinse focul în cuptor. Flăcările se înălțară repede. 
Așteptă să fie suficient de puternice, după care puse bucăți mai 
mari de lemn și închise ușița cuptorului. Duse apoi cutiile de bere 
pe la malul apei. 

Luntrea de lemn era fixată pe două trunchiuri de copac și 
fusese acoperită cu o prelată în ale cărei falduri se adunaseră 


frunzele moarte. 

O îndepărtară și rămaseră privind vechea barcă cu vâsle. Chila 
plată era acoperită cu smoală și părea intactă. Împreună reușiră să 
o întoarcă. Nivelul apei era ridicat după ploaie, așa că o lansară 
cu ușurință. Martin luă funia de la proră și o legă de un copac, 
după care puse vâslele și aruncă în ea o mică găleată roșie de 
plastic, pe post de polonic. Printr-o crăpătură mică din osatura 
pupei se infiltra puțină apă, dar lemnul avea să o absoarbă în 
câteva ore și să se umfle, închizând micile orificii. 

Întunericul serii se furișase cât se ocupaseră ei de barcă. Când 
reveniră în cabană, nu mai puteau vedea până la apă. 

Martin aruncă un lemn în cuptor, după care scoase două inele 
de pe plită și așeză deasupra o tigaie. 

— Facem doar vreo doi cârnaţi? sugeră el, punând un cub de unt 
care începu să se topească încet. 

Wisting încuviință și aprinse un felinar cu parafină. Răspândea 
o lumină mohorâtă în încăpere, făcând ca scaunele și mesele să 
arunce umbre lungi. 

Încetul cu încetul, micuța cabană începu să se încălzească. 
Wisting își dădu geaca jos și o puse pe speteaza scaunului. Apoi 
își scoase ziarul din rucsac, se așeză și citi articolul lui Line. 
Martin puse cârnațţii în tigaie și îi întoarse de mai multe ori. 

— Ce crezi că s-a întâmplat? îl întrebă Wisting ridicându-și 
privirea din ziar. 

Martin Haugen apucă berea și luă o înghiţitură. 

— La ce te referi? întrebă el. 
— Cu Nadia Krogh, preciză Wisting. E un caz special. 

Martin își plimbă degetul pe inelul cutiei de bere și își ridică un 
colț al gurii într-un zâmbet. 
— Nu știu, răspunse el. 

Wisting ţinu pagina pe care se afla imaginea ei manipulată pe 
jumătate ridicată spre el. 

— Eu nu cred că mai trăiește, spuse el. I s-a întâmplat ceva. 
— A fost răpită, comentă Martin. 

Întoarse cârnaţii care sfârâiau în tigaie și spuse ceva despre 

oamenii imprevizibili. 


Wisting se văzu nevoit să îl roage să repete. 

— Nu este bine să fii în compania unor persoane imprevizibile, 
spuse Martin. 

— Cam ai dreptate, încuviință Wisting, împăturind ziarul. Adică, 
nu cred că persoana sau persoanele ce au pus la cale asta sunt 
imprevizibile în sensul de instabile sau cu probleme psihice, dar 
cred că moartea Nadiei Krogh nu făcuse parte din planul lor. 

Era o momeală. Nu una din care Martin să muște imediat, ci 
una care să stea la pândă și să se maturizeze, să îl acapareze lent, 
pentru ca, în cele din urmă, să îl determine să vorbească mai ușor 
despre ce făcuse. 

Wisting avea, de bună seamă, un plan pentru călătoria la 
cabană, la fel ca atunci când intra în camera de interogatoriu. 
Ipoteza era că Martin Haugen îi luase viața Nadiei Krogh și că 
efectele în lanț au făcut ca și Katharina să aibă aceeași soartă. Tot 
ceea ce insinua Wisting în conversațiile lor își avea rădăcinile în 
această teorie și fiecare răspuns dat de Martin era interpretat din 
aceeași perspectivă. Avea în minte o listă lungă de subiecte pe 
care să le abordeze pentru a-l pune pe Martin pe gânduri. 
Afirmația că moartea Nadiei Krogh nu fusese neapărat un act 
deliberat reprezenta doar prima mișcare. 

— Criminalii rareori sunt așa, adăugă Wisting. Foarte puțini 
dintre cei pe care i-am întâlnit erau reci, cinici sau calculați. 
Aproape niciunul dintre ei nu-și imaginase că avea să devină 
criminal, dar a devenit. Și nici nu erau nebuni la momentul 
comiterii crimei. La fel cum nu fuseseră nici înainte de crimă și 
nici după aceea. 

Aburii de gătit din tigaie se amestecau cu vaporii de parafină. 
Martin își feri capul din dreptul sobei și își vântură mâna. 
Wisting observă că vorbele lui atinseseră o coardă sensibilă. Nu 
era ceva ce putea fi auzit pe înregistrarea audio, dar era ceva ce 
Wisting interpreta drept o confirmare că era pe drumul cel bun. 
Martin Haugen prezenta deja câteva semne clasice de 
nesiguranță. Evita contactul vizual, zâmbea în momentele 
nepotrivite și își mișca mâinile întruna. 


— De obicei este vorba despre oameni care au ajuns în situații 
extreme, chiar la limita a ceea ce pot controla și îndura, menținu 
Wisting presiunea. Ajung să ucidă din pasiune, disperare sau 
furie. 

Martin îndepărtă tigaia de plită și împinse inelele la locul lor. 
— Cred că sunt gata, spuse el. 

— Arată bine, încuviință Wisting. 

Martin deschise un sertar, îl închise la loc, deschise altul și 
scoase un cuțit de pâine. Wisting luă pâinea integrală și i-o dădu. 
Martin o așeză pe blatul de lemn, tăie două felii și așeză câte un 
cârnat pe fiecare. 

— Am și niște muștar pe undeva aici, spuse el, deschizând unul 
dintre dulapuri. 

Găsi un borcan și i-l dădu lui Wisting. În lumina difuză nu 
putea citi data de expirare, dar întinse puțin muștar pe pâine și o 
înfășură în jurul cârnatului. 

Mâncară în liniște. Lemnul trosnea în sobă. Martin deschise 
ușița și mai împinse câțiva bușteni peste jar. 


5/ 


Cifrele nu arătau prea bine. Articolul principal despre Nadia 
Krogh era în mediul online de la ora 12:00. Pe prima pagină 
existau două linkuri diferite, dar până acum mai puțin de 100 
000 de persoane le accesaseră și îl citiseră. Ziarul online avea 1,5 
milioane de utilizatori zilnic, ceea ce însemna că sub zece la sută 
dintre ei fuseseră atrași de subiect. Ţinta era 200 000, atunci 
însemna că aveau un subiect bun. Poate că numărul cititorilor 
avea să crească mai spre seară. 

Pentru cifrele de audiență ale podcastului trebuiau să aștepte 
mai mult. li puteau cuantifica doar pe cei care îl ascultaseră prin 
intermediul paginii ziarului. Erau puțini, 1 200. Un număr 
catastrofal de mic pentru început, dar era pregătită pentru asta. 
Popularitatea unui podcast se propaga ca un foc mistuitor. 
Potenţialul stătea în faptul că tot mai mulți oameni îl 
descopereau și deveneau interesați și, în cele din urmă, noile 
episoade aveau să atragă o mare masă de urmăritori. 

Amalie era în țarc. Se plictisea și începuse să se agite cerând de 
mâncare. 

Line îi zâmbi. 

— Bine, atunci, spuse ea. Vom mânca. 

Se aplecă stând pe marginea fotoliului, luă telefonul mobil și 
intră pe contul de Twitter. Exista un număr surprinzător de 
postări despre Nadia Krogh, dar majoritatea erau comentarii 
legate de emisiunea de la TV2 și de la cei care distribuiseră schița 
cu aspectul ei din prezent. Lăsă telefonul din mână, o duse pe 
Amalie în bucătărie și o puse în scăunelul ei înalt cât întinse pe o 
felie de pâine pateu și unt. O împărți în patru și îi puse Amaliei o 
bavețică, înainte de a așeza farfuria în fața ei. Apoi mai unse o 
felie cu unt pentru ea și mâncară împreună. După asta, o îmbăie 
pe Amalie și o puse în pătuț. Adormi aproape imediat și Line se 
așeză din nou în fața laptopului. 


În ultima oră, numărul cititorilor crescuse cu aproape 10 000. 
Era promițător, dar acum trebuia să se concentreze asupra 
următorului articol. Publicarea scrisorilor originale ale răpitorilor 
avea să influențeze statisticile de clickuri. 

Avea scrisorile, polițistul care supraveghease locul de ridicare a 
recompensei și pe Pantera Cenușie din ziarul folosit de răpitori. 
Dar ar fi vrut ceva în plus, ceva nou. 

În materialul documentar pe care îl adunase observase două 
lucruri. În primul rând, ce spusese bătrânul general în vârstă de 
93 de ani despre expresia Pantere Cenușii, care făcea referire la 
persoanele vârstnice care erau încă în formă și active. In al doilea 
rând, ceea ce afirmase ziaristul de la Porsgrunns Dagblad, 
conform căruia răpirea ar fi putut avea ca motiv răzbunarea. Tatăl 
Nadiei tocmai închisese fabrica de cherestea, la momentul 
dispariției ei. Mulți rămăseseră fără locuri de muncă, oameni care 
lucraseră acolo toată viața, oameni în vârstă. 

Ipoteza era improbabilă, avea să o ignore și să se concentreze 
mai curând asupra lui Robert Gran, care fusese iubitul Nadiei. 
Trebuia să se pregătească pentru interviul de a doua zi, dar încă 
stătea și răsfoia ediția digitală a ziarului folosit de răpitori. Se opri 
la pagina pe care era fotografia lui Vidar Arntzen. El subliniase că 
ziarul fusese publicat cu trei săptămâni înainte de întocmirea 
scrisorii și ea se întreba de ce ar fi folosit cineva tocmai acel 
număr. 

Răspunsul cel mai la îndemână era că fusese vorba de un ziar 
oarecare, pe care răpitorul îl luase dintr-un teanc de ziare. 
Probabil că și-ar fi pus aceeași întrebare și dacă ar fi fost ziarul de 
cu o zi înainte sau din ziua următoare, iar răpitorii s-ar fi 
autointitulat Câinii Roșii sau Pisicile Negre. 

Continuă să dea paginile, înainte și înapoi, dar în cele din 
urmă renunță. 

Martin Haugen mai puse câteva lemne în cuptor, după care luă 

harponul pentru pești. 
— Încercăm? întrebă el. 

Drept răspuns, Wisting își luă geaca de pe speteaza scaunului și 
se îmbrăcă cu ea. 

— Eu luminez calea, spuse el apucând felinarul. 

Afară, cerul era înstelat. Luna se ridica peste marginea pădurii. 
Ici și colo, apa plescăia sub cizmele lor, în timp ce se apropiau de 
barcă. Aerul era rece și umed. 

Pe fundul bărcii se adunase surprinzător de puţină apă după ce 
stătuse pe uscat mai bine de un an. Wisting urcă primul la bord, 
se așeză pe banca din spate și puse cu grijă felinarul lângă el. 
Apoi luă găletușa de plastic și începu să strângă apa, cât timp 
Martin dezlegă parâma și sări în barcă, în timp ce o împingea de 
la mal. 

Apa gâlgâia sub carenă. Martin Haugen se așeză în dreptul 
vâslelor, așa că stăteau față în față. Își sprijini picioarele de cadrul 
bărcii, își arcui spatele și se îndepărtă de mal. În licărul firav al 
felinarului, părea sfrijit și bătrân. 

O clipă, lui Wisting i se păru că se vede pe sine în bărbatul aflat 
dinaintea lui. Și el era afectat de trecerea timpului. Anii trecuseră 
în timp ce era ocupat cu munca, iar el și-ar fi dorit să fi avut parte 
de mai multe momente ca acesta. Simţea satisfacția de fi alături 
de altcineva într-o activitate atât de simplă ca pescuitul. Să 
împărtășească liniștea, întunericul, emoția. 

— Pe partea cealaltă este un loc în care își depune icrele, spuse 
Martin făcând semn cu capul într-acolo, înainte de a întoarce 
barca din câteva lovituri de vâslă. 

Barca aluneca încet înainte. Apa se scurgea de pe vâsle de 
fiecare dată când Martin Haugen le ridica pentru o nouă tură. 


Din când în când se uita peste umăr ca să verifice direcția în care 
mergea. 

Wisting continuă să scoată apa din barcă cu găletușa. Se gândi 
la noaptea în care dispăruse Katharina Haugen. Aveau puține 
dovezi solide, dar cele pe care le aveau îi ofereau lui Martin 
Haugen un alibi. 

Găleata zgârie fundul bărcii. Wisting aruncă ultimii stropi de 
apă și o puse jos. 

— Cât este de adâncă? întrebă el oglindindu-se în apa 
întunecată. 

— Are cam 60 de metri în cel mai adânc punct, explică Martin. 
Dar nu aici, în golf. Aici nu are mai mult de 12 metri. 

Se apropiară de marginea pădurii de pe celălalt mal. Îi 
distingeau silueta pe cerul înstelat. 

Martin ridică vâslele și rămaseră să asculte, în timp ce barca 
aluneca mai departe în liniște. La mică distanță în stânga lor 
puteau auzi susurul unui torent. Vâslele despicară suprafața apei 
când Martin le lăsă jos și ajustă direcția. 

— Du-te la proră, șopti el, ca și cum vocea sa ar fi putut speria 
peștii. 

Wisting luă felinarul, se strecură pe lângă Martin și se așeză la 
jumătatea prorei. Acum erau foarte aproape de mal. Pădurea era 
deasă până la marginea apei, înfășurând tot mai strâns 
întunericul în jurul lor. 

Felinarul avea un abajur de metal care îndrepta lumina în jos, 
către apă, și nu-l orbea. 

— Vezi ceva? întrebă Martin. 

Wisting ridică fitilul, iar flacăra se mări și se întinse peste apă, 
felinarul abia plutind deasupra ei. 
— Fundul nisipos, răspunse el. 

Martin mai înfipse o dată vâsla în apă, apropiindu-se și mai 
mult de torent. O umbră se întrezări pe fundul apei. 
— Pește! exclamă Wisting. 

Martin îi duse mai aproape de mal. Fundul nisipos se frecă de 
chilă, dar torentul îi împinse din nou spre apa adâncă. 
— Trebuie să o ancorăm, spuse el. 


Wisting așeză felinarul pe o băncuţă transversală, după care luă 
frânghia și sări pe țărm imediat ce Martin se apropie suficient de 
mult. Ancoră barca și urcă din nou la bord. Aceasta mai pluti în 
derivă câțiva metri de la mal până când frânghia se întinse, după 
care rămase locului. 

Martin trase ramele înăuntru, apucă harponul și se ridică în 
picioare. Barca se legăna și Wisting prinse felinarul ca să nu se 
răstoarne în apă. 

Martin se așeză în genunchi și se aplecă peste marginea bărcii, 
ținând harponul ridicat, gata să lovească. Wisting se întinse lângă 
el, ținând felinarul. Fundul se afla la mai puţin de jumătate de 
metru sub ei și era format din nisip și pietricele. Curentul produs 
torent unduia plantele acvatice. 

La marginea cercului de lumină, se mișcă ceva. Wisting se 
aplecă și mai mult în față, dar mișcarea sperie peștele. 

Rămaseră tăcuţi, unul lângă altul. Martin mai cobori puțin 
harponul, astfel încât cele trei vârfuri să fie sub apă. Silueta 
întunecată a unui pește alunecă în raza de lumină și rămase 
nemișcată. Martin lovi. Apa era prea agitată ca să-și poată da 
seama dacă îl nimerise, dar când ridică harponul peștele se zbătea 
în el. Avea burta de un portocaliu-roșiatic, în timp ce spinarea era 
verzuie. Martin îl smulse dintr-o singură mișcare, îi rupse capul și 
îl aruncă în barcă. 

— Cinci sute de grame, estimă el, spălându-și sângele de pe 
mâini. Mai avem nevoie de câțiva și putem face o ciorbă. 

Se aplecă din nou peste margine. Nu dură mult până apăru 
altul. De data asta nu-l nimeri. La fel și pe următorul, dar apoi 
nimeri ținta și scoase încă un fântânel, aproape pe jumătate cât 
primul. Îl smulse din țepușă, îi rupse capul și îl aruncă lângă 
celălalt, după care îi întinse harponul lui Wisting. 

— Vrei să încerci? 

Wisting îl luă și-i dădu felinarul lui Martin. O vreme, Wisting 
uită de orice altceva și se concentră în întregime asupra a ceea ce 
se întâmpla pe fundul apei. Katharina și Nadia îi ieșiseră complet 
din minte. 


Se ivi botul unui fântânel mare, alunecând încet în cercul de 
lumină. Wisting își tinu respirația și strânse mai tare coada furcii 
în mână. Apoi, lovi. Mâna și braţul îi dispărură sub apă până 
când simți harponul atingând fundul. Îl ridică, dar își dădu 
repede seama că ratase. 

Martin râse și îl încurajă să încerce din nou. 

Noroiul agitat se așternu repede. Încercarea eșuată îl lăsă pe 
Wisting cu mâneca udă. Picura și agita suprafața apei, dar nu 
într-atât încât să sperie peștii. Destul de curând, apărură alți doi 
fântânei mici. Ochii lor negri și goi se holbau la lumină, după 
care țâșniră în față și dispărură, ca și cum ceva îi speriase. 

Din umbra bărcii se ivi alt pește. Corpul lui fusiform strălucea 
în lumină. Își undui coada și intră în raza de acțiune a 
harponului. 

Wisting lovi și simţi că reușise. Ridică harponul și văzu că 
peștele se prinsese într-unul dintre dinți. Era mai mare decât 
ceilalți doi și avea burta și mai roșie. 

Roti harponul în fața lui Martin, care îl scoase, îi rupse și lui 
capul și îl aruncă în partea din spate a bărcii. 

Aveau suficient pentru o masă, dar gustul izbânzii îi făcea să-și 
dorească mai mulți. Mai rămaseră puțin și mai prinseră câțiva 
fântânei pregătiți să-și depună icrele. 

Lui Wisting începu să-i îngheţe brațul care fusese sub apă și 
hotărâră că era timpul să se oprească. Își dădu seama că era cel pe 
care avea montat microfonul abia când Martin se așeză din nou 
la vâsle. Verifică discret cu degetele partea interioară a mânecii. 
Micul echipament era încă prins de banda velcro, dar se îndoia că 
mai funcționa. Până acum, discuţiile lor nu conțineau nimic care 
să-l incrimineze pe Martin. Trebuia să activeze celălalt 
echipament de îndată ce se ivea ocazia. 

Barca se lovi de țărm. Martin ridică vâslele înăuntru și cobori 
primul. O trase mai sus pe mal și o ancoră înainte ca Wisting să-l 
urmeze. 

Curățară și spălară peștele pe malul apei, după care se 
întoarseră în cabană. Martin făcu din nou focul în sobă, în timp 
ce Wisting mai aprinse câteva felinare și vreo două lumânări. Luă 


una în dormitor, se dezbrăcă de hainele ude și se schimbă cu 
altele uscate. Apoi luă celălalt dispozitiv și îl lipi în buzunarul 
cămășii. 

Când reveni în bucătărie, cartofii fierbeau într-o oală, iar 
peștele își aștepta rândul. 

Martin îi întinse o cutie de bere proaspătă și el bău dintr-a lui. 
Wisting se așeză pe un scaun, iar Katharina și Nadia Krogh îi 
reveniră în minte. Bunul-simț îi spunea că exista o legătură între 
cele două cazuri. Faptul că Martin nu putea fi implicat direct în 
dispariția  Katharinei dădea naștere unor noi posibilități. 
Katharina ar fi putut fi implicată de una singură în organizarea 
răpirii sau putea să fi colaborat cu altcineva. 

Își dădu seama că Martin stătea și se uita la el. 

— Ţi-ai dorit vreodată să dispari? îl întrebă el. 

In oala în care fierbeau cartofii, apa bolborosea. 

— Nu prea, răspunse Wisting întrebându-se unde voia Martin să 
ajungă cu întrebarea. Uneori, când un caz ajunge într-un punct 
mort sau când un jurnalist pune o întrebare dificilă, aș vrea să las 
totul pe seama altcuiva, dar altfel nu. Dar tu? 

— Uneori aș vrea să plec și să o iau de la capăt altundeva, fără să 
iau toate problemele cu mine. 

— Unde ai vrea să te duci? 

— Nu știu, răspunse Martin. Aș prefera să mă întorc în timp și să 
o iau de la capăt, fără să repet aceleași greșeli. 

— Ce greșeli ai făcut? 

Martin se uita în gol, undeva în beznă, dincolo de lumina 
felinarului. 

— Inger Lise a fost o greșeală. N-ar fi trebuit să mă însor cu ea. 

Wisting se forță să zâmbească. 

— Nu te pot contrazice. 

— În rest, cred că este vorba despre suma tuturor micilor greșeli. 
Am trecut de mult de jumătatea vieţii și nu am realizat nimic. Nu 
am la ce să mă uit în urmă. Nu am familie, nu am călătorit 
nicăieri, nu am experimentat multe lucruri, am același loc de 
muncă de 30 de ani. 

— La fel și eu, comentă Wisting. 


— Dar tu ai un serviciu interesant, o viață interesantă. 

În mica bucătărie se așternu liniștea. Martin luă un buștean din 
coș și îl puse pe foc. 

— Crezi că și cu Katharina ai făcut o greșeală? întrebă Wisting. 

Martin inspiră adânc, după care expiră încet printre dinţii 
încleștaţi. 

— Căsătoria cu ea a fost singurul lucru bun pe care l-am făcut 
vreodată, doar că nu a ieșit așa cum am vrut. 

Wisting nu spuse nimic. Simţea că Martin voia să mai adauge 

ceva. 
— Cred că uneori regreta că era cu mine. Și că și-a văzut pur și 
simplu de viața ei, a dispărut așa cum mai dispăruse o dată din 
țara ei natală. Așa era felul ei de a fi. Cel mai important lucru 
pentru ea era să își lase trecutul în urmă. Se îndepărta constant 
de el. Eu nu pot să fac același lucru. Eu stau pe loc. Incă aștept. 

Pentru o clipă, discuția se aflase sub imperiul regretelor și 
deznădejdii, iar Wisting văzuse în asta o oportunitate de a o 
îndrepta spre o formă sau alta de recunoaștere sau măcar de a-l 
face pe Martin să înțeleagă că era nevoie să îndrepte lucrurile, 
pentru a-și continua viața. Acum, conversaţia luase o altă direcție 
și înainte ca Wisting să profite de ocazie Martin se ridică și puse 
tigaia pe plită. 

— Unde am lăsat untul? întrebă el, uitându-se în jur. 
— Este agăţat afară, îi răspunse Wisting. 

Se duse la ușă și luă una dintre sacoșele cu cumpărături agățate 
de un cui pe peretele exterior pentru a sta la răcoare. Puse o 
bucată mare de unt în tigaie. Aceasta sfârâi în timp ce untul se 
topea. 

Peștii, curăţaţi temeinic, erau pe blat. Martin le făcuse câteva 
crestături în piele, pe fiecare parte. De îndată ce untul se rumeni, 
îi puse în tigaie și îi asezonă cu sare și piper. 

— Nu cred că a ales să dispară, spuse Wisting. Cred că este 
cineva responsabil de faptul că nu mai e în viață. 

Peștele sfârâia în tigaie. Martin nu răspunse. 

— Nu am renunţat la ideea că vom găsi acea persoană, continuă 
Wisting. Dacă sau când se va întâmpla, trebuie să fii pregătit ca 


aceasta să nu fie persoana pe care ţi-ai imaginat-o. 

Martin bău din cutia de bere și înțepă cu furculița unul dintre 
peștii aflați în tigaia întunecată. Wisting se aplecă puțin pe scaun. 
— Cel mai probabil e cineva ca mine sau ca tine. Vorbesc din 
experiență. Când am devenit polițist, vedeam lucrurile în alb și 
negru, credeam că există oameni buni și răi, dar până la urmă mi- 
am dat seama că lucrurile sunt mai complicate de-atât. 

Martin întoarse peștii. Pielea se rumenise și devenise crocantă. 
— Am trecut prin multe ca să înțeleg că oricine este capabil să 
omoare, în cazul în care circumstanțele îl obligă la asta, continuă 
Wisting. Este vorba de persoane care sunt supuse unei presiuni 
atât de mari, încât în cele din urmă ajung să creadă că 
omuciderea este singura soluție, dar în aproape toate cazurile 
sunt la fel ca tine sau ca mine. Singura diferenţă este că ei au ucis 
o ființă. 

Nu spusese asta doar pentru ca Martin să dea vina pe 
împrejurări sau pentru a-i fi mai ușor să justifice ceea ce făcuse. 
Exista un adevăr în spusele lui. 

— De fapt, cred că fiecare ființă umană e capabilă să ia viața 
cuiva, atât timp cât există un motiv, insistă el. Nu este despre a 
ucide sau nu, ci problema se pune dacă e vorba de o persoană 
nevinovată sau de una care ne-a amenințat în vreun fel. 

Declaraţia ar fi trebuit să stârnească o reacție. Martin Haugen ar 
fi trebuit să protesteze și să întrebe cu ce greșise Katharina ca să 
merite soarta de care avusese parte. In loc să spună ceva, luă un 
cuțit și îl înfipse într-un cartof. 

— Cred că sunt gata, spuse el, dând oala la o parte. Poți să mergi 
tu afară să verși apa? 

— Ceea ce vreau să spun este că poți să fii o persoană decentă, 
chiar dacă ai făcut ceva grav, spuse Wisting ridicându-se. La un 
moment dat, toți am făcut ceva care i-a afectat pe ceilalți. Nu 
putem categorisi oamenii în frumoși sau urâţi, buni sau răi. Nu 
suntem ori una ori alta, suntem amândouă. 

Luă două mănuși de bucătărie și duse oala afară, se îndepărtă 
puțin de cabană și rămase privindu-l pe Martin prin fereastră, 
neștiind dacă reușise ceva cu ceea ce îi spusese. Totul se rezumase 


la a-l pregăti să mărturisească. Ca atunci când aveau să-l 
confrunte cu acuzaţiile să știe că putea fi acceptat așa cum era, cu 
toate defectele și neajunsurile lui. Ca la momentul potrivit să fie 
sigur că Wisting nu îl judeca sau condamna, ci că avea să îl 
înțeleagă. 

Când reveni, peștii erau pe farfurii și Martin curăța tigaia cu 
smântână. Fiecare luă câte o farfurie în living și se așezară la masă 
față în față. Cartofii erau cam nepătrunși. Ar mai fi putut fi lăsați 
să fiarbă. Peștele era perfect. 

— Bun, spuse Wisting. 

Telefonul lui emise o notificare. 

— Eu l-am oprit pe al meu, spuse Martin. Cred că este unul 
dintre cele mai bune lucruri când sunt aici. Acasă îmi place să 
stau și să mănânc în fața televizorului. Aici, sunt complet 
deconectat. 

Wisting zâmbi și se uită la ecran. Era de la Line cu punct. 

— Este de la Line, preciză el, scuzându-se. 

Voiam doar să îți urez călătorie plăcută, scria Hammer. Se anunță 
vreme frumoasă pentru tot weekendul. Salutări lui Martin! Era un 
mesaj codat. Stabiliseră că, dacă Hammer sau Stiller aveau un 
mesaj important pentru el, trebuiau să trimită mai întâi un mesaj 
despre vreme. Era un avertisment că următorul mesaj va conține 
ceva ce Martin nu trebuia să vadă. 

— O să îi spun bună, răspunse el și scrise înapoi Weekend plăcut. 

Rămase pe scaun cu telefonul în mână. Următorul mesaj veni 
atât de repede, încât probabil că fusese deja scris: MH are o armă 
adevărată. Un Glock 34 neînregistrat, cu muniție. 

Martin scotea din gură un os de pește. Wisting își ridică 
privirea către el după care se uită din nou la telefon. Nu știa cum 
aflaseră Hammer și Stiller, dar se gândi că avea legătură cu 
pistolul cu aer comprimat. In orice caz, însemna că Martin 
Haugen se simţea presat și că se temea de ceva. 

— Se întreba dacă am ascultat podcastul, spuse Wisting ștergând 
mesajul. Vrea să știe ce părere am. Putem asculta restul? 

Martin încuviință. Wisting porni din nou înregistrarea. 
Ascultau în timp ce mâncau. Line făcea o bună prezentare a 


cazului. Parțial reproducea ceea ce spuseseră cei intervievaţi, 
parțial îi lăsa chiar pe ei să vorbească, redând înregistrările 
discuţiilor. In plus, oferea informaţii suplimentare din 
documentele poliției și din articole de presă. Acest lucru conferea 
o bună dramatizare diverselor informaţii concrete. 

În timp ce asculta, încercă să analizeze reacțiile lui Martin. Abia 
spre finalul podcastului detectă ceva ce părea a fi o reacție 
nervoasă. Line vorbea despre poșeta Nadiei Krogh și se întreba 
dacă o luase cu ea când plecase de la petrecere. Martin Haugen se 
fâstâci cu tacâmurile. Furculița îi căzu din mână și se opri pe 
podea. Scaunul scârțâi când se aplecă să o ridice. Line vorbea 
despre episodul următor, care trebuia să fie despre scrisorile de la 
răpitori. Apoi, programul se opri. 

Wisting luă telefonul și opri înregistrarea. Mai avea doar 21% 
baterie. Se agitase atât de mult înainte să plece, încât nu avusese 
timp să îl încarce. Înregistrarea consumase multă energie. 

— Ce crezi? întrebă el. 

— E bună, răspunse Martin. 

— Trebuie să-i scriu ceva, spuse Wisting râzând. Ceva despre 
conținut. Simți că te-a apropiat de Nadia Krogh? 

Martin dădu farfuria la o parte din fața lui. Nu mai lăsase nimic 
în ea. 

— Da, răspunse el. 

— Ţi-a trezit interesul să descoperi misterul dispariției ei? 
Martin sorbi din cutia de bere. Era goală și o strivi cu mâna. 
— Într-un fel, devine ciudat. Mă duce cu gândul la Katharina. 

Se ridică și făcu semn spre cutia de bere a lui Wisting. 

— Mai vrei una? 
— Da, mulțumesc, răspunse el. 

Martin străbătu bucătăria și ieși pe scări. Când deschise ușa, 
flacăra felinarului pâlpâi în curentul de aer. La întoarcere, mai 
puse niște lemne pe foc. Wisting bău restul berii din cutie și o luă 
pe cea nouă, pe care Martin o împinse către el în timp ce se așeza 
la masă. 

Wisting era cuprins de dorința ca scena care se desfășura între 
ei să nu fie nimic altceva decât ceea ce părea a fi: doi bărbați 


singuri într-o cabană, bând bere și vorbind despre orice. 

— Mereu am vrut ca într-o zi să pot să-ți spun că știu ce s-a 
întâmplat cu Katharina, îi zise el. Dar nu am reușit să găsim nici 
măcar un suspect, niciun motiv pentru care cineva să-i fi făcut 
rău. Dar cred în ceea ce a spus acel detectiv ieri la televiziune 
despre Nadia Krogh. Cineva știe ce s-a întâmplat. 

Când deschise cutia, spuma berii țâșni prin orificiu. 

— Ancheta unei omucideri nu se rezumă doar la căutarea unui 
făptaș. Este vorba și despre identificarea circumstanțelor care pot 
împinge o persoană la crimă. 

Duse cutia de bere la gură, dându-i lui Martin ocazia să spună 
ceva. 

— Te-ai gândit care ar putea fi motivul? De ce ar fi răpit-o 
cineva? întrebă el când Martin nu spuse nimic. 

Era o întrebare foarte personală. Discuţia dintre ei avea o 
intimitate care nu ar fi fost posibilă cu zece sau 15 ani în urmă, 
dar întâlnirile regulate îi apropiaseră și îi permiteau lui Wisting să 
pună astfel de întrebări provocatoare. 

— Prefer să nu mă gândesc la asta, răspunse Martin. Există atâția 
nebuni pe lume. Oameni care violează, ucid, se descotorosesc de 
cadavre. În urmă cu câțiva ani te-ai ocupat de cazul Omului 
cavernelor. Pe câți i-a răpit și ucis? 

Wisting încuviință. Un motiv legat de sex era cel mai probabil. 
Omul cavernelor fusese subiectul mai multor discuţii dintre el și 
Martin. Era un criminal în serie căutat în SUA, însă venise în 
Norvegia abia după anul 1990 și nu putea să aibă vreo legătură cu 
cazul Katharinei. 

— M-am gândit la o posibilitate, spuse Wisting. 

— La care? 

Wisting ezită înainte să răspundă. Voia să ducă discuția la 
faptul că, la un moment dat, Katharina se pregătise să se predea 
poliției și să meargă la închisoare. 

— La răzbunare, spuse el, modelându-și în minte direcția 
discuţiei. 

Intre ei se lăsă din nou tăcerea, ca și cum Martin ar fi trebuit să 
cântărească în minte cuvântul. 


— E posibil să fi făcut ceva care să fi stârnit în alţii dorința de 
răzbunare? 

Martin clătină din cap. 

— Ce ar fi putut să facă? Cred că mi-aș fi dat seama. 

— Probabil că ai dreptate, încuviință Martin. Dar m-am tot 
gândit la un lucru, unul dintre cele pentru care nu am găsit până 
acum o explicaţie. 

— Care? 

— Valiza ei. 

— Ce-i cu ea? 

— Reţine că este doar o ipoteză, spuse Wisting. Dar cred că e 
posibil să-și fi făcut bagajul pentru a merge la închisoare. 

Martin nu avu nicio reacție. Dacă ipoteza nu s-ar fi bazat pe 
ceva ce știa și Martin, ar fi părut fantasmagorică. 

— Își împachetase un număr precis de haine, continuă Wisting 
când Martin nu răspunse. Conţinutul corespunde cu ceea ce ai 
voie să aduci în închisoare. 

Văzuse lista când a fost la Steinar Vassvik. Știa ce era permis să 
iei și ce nu, precum și câte haine din fiecare fel putea să ia. 

Stăteau la lumina felinarului de o parte și de alta a mesei și se 
priveau în ochi, aproape ca într-o cameră de interogatoriu. Dacă 
rolurile ar fi fost definite, cu Wisting anchetator și Martin 
suspect, acesta ar fi fost momentul să provoace o confruntare și 
să susțină că Martin trebuie să știe ce făcuse Katharina. Așa cum 
stăteau lucrurile acum, era suficient să-i dea de înțeles lui Martin 
că era tot mai aproape de aflarea adevărului. 

— Scosese din ramă o fotografie cu voi doi, spuse Wisting. Exact 
așa cum scrie în formularul de la penitenciar: o singură 
fotografie, neînrămată. 

Martin clătină ezitant din cap, de parcă s-ar fi simţit obligat să 
protesteze. 

— Așa, s-ar explica și florile, adăugă Wisting, referindu-se la 
buchetul de 14 trandafiri lăsat pe comoda din hol. S-ar putea să-i 
fi cumpărat chiar ea pentru a-i oferi cuiva în semn de regret. 

— Nu, spuse Martin fără ezitare. Nu crezi că, dacă ar fi fost vorba 
de așa ceva, aș îi știut? 


— Dar ceva a fost, obiectă Wisting. Prietenii ei din cor au spus că 
era deprimată. 

— Eu n-am băgat de seamă, îl contrazise Martin. Ei n-o 
cunoșteau la fel de bine ca mine. Am mai vorbit despre asta. Nu 
era deprimată. Nu o deranja nimic. La final, când am vorbit 
ultima oară cu ea la telefon, a râs, așa cum făcea de obicei. 

Dacă ar fi fost în camera de interogatoriu, Wisting l-ar fi presat. 
L-ar fi confruntat cu faptul că nu mai era totul ca înainte. Dintr- 
un motiv oarecare, își făcuse bagajul. Dintr-un motiv 
necunoscut, pe hol se afla un buchet de trandafiri. Dintr-un 
motiv sau altul mâzgălise un cod pe masa din bucătărie. Și dintr- 
un motiv sau altul dispăruse. 

În loc să-l confrunte cu propriile-i contradicții, se ridică și se 
duse în bucătărie. 

— Pun de cafea, spuse el. 

Umplu ibricul cu apă din găleată și îl așeză pe sobă. Apoi ieși să 
se ușureze. 

Lumina lunii era suficient de puternică cât să-și găsească 
drumul până la marginea pădurii. Rămase cu spatele la cabană. 
Temperatura mai scăzuse cu câteva grade, iar din jetul de urină se 
înălțau aburi fierbinți. 

Termină, se întoarse pe loc și porni înapoi. La câțiva metri de 
zidul cabanei, se opri. Lumina ce venea prin ferestre avea o 
strălucire de cupru. Îl putu vedea pe Martin Haugen înăuntru. Se 
ridicase și se îndrepta spre dormitorul lui, ținând o lumânare în 
mână. 

Wisting se mișcă să vadă ce face. 

Martin așeză lumânarea pe noptieră și se aplecă deasupra 
bagajului. Era cu spatele la fereastră și în lumina slabă era dificil 
să-și dea seama ce făcea cu adevărat. Părea să-și scoată din bagaj 
niște haine ca să se schimbe. Își scosese cămașa din pantaloni, 
dar o lăsase să atârne liber. Apoi luă lumânarea și ieși din cameră. 

Wisting se apropie de ușă. Când intră, apa din ibric fierbea. 
Puse cafeaua în ea și duse ibricul și două cești în living. 

— Am adus niște ciocolată, spuse Martin făcând semn cu capul 
spre o pungă de pe masă. 


Wisting puse jos ibricul și ceștile. 

— Și eu am adus ceva, zâmbi el și se retrase în dormitor. 

Wisting desfăcu sticla de coniac din puloverul de lână și o luă 
cu el. 

— Este o ediţie aniversară, spuse Wisting, punând sticla pe masă. 
Ai mai băut din ăsta? 

— Este cam scump pentru mine, spuse el zâmbind. 

— Şi pentru mine, spuse Wisting răsucind dopul și rupând 
sigiliul. L-am primit cadou de la un șofer de autobuz din Risør. 

Dopul se deschise cu un sunet surd. Wisting duse gura sticlei la 
nas și mirosi. Aroma intensă de condimente îi eliberă căile 
nazale. 

— Fiica sa a fost una dintre victimele Omului cavernelor, continuă 
Wisting. Era dispărută de mai mult de șase ani când am găsit-o 
într-un puț din Tanum. Tatăl ei a fost atât de recunoscător să afle 
adevărul despre ce se întâmplase, încât mi-a dat asta. 

— Nu știam că poliția are voie să accepte daruri, comentă 
Martin. 

— Ei bine, n-am putut să-l refuz, răspunse Wisting. Își pierduse 
unica fiică. 

Se duse în bucătărie și aduse două pahare pentru lapte. 

— Astea sunt bune, spuse el umplându-le pe jumătate. 

Martin luă un pahar și îl ridică până în dreptul nasului să-i 
simtă aroma. 

— Hilde era numele ei, spuse Wisting și puse dopul la loc. Hilde 
Jansen. Implinise 20 de ani. 

Martin roti paharul cu grijă după care îl mirosi iar. 

— l-am promis că primul toast va fi pentru ea, spuse Wisting 
ridicând paharul astfel încât să-l poată vedea pe Martin prin el. 
Chipul i se distorsionă și deveni brun. 

Martin își ciocni paharul de-al lui înainte ca amândoi să-și 
savureze picăturile prețioase. 

Wisting se întrebă dacă Stiller cumpărase sticla de coniac din 
banii lui sau dacă îi fusese decontată din bugetul celor de la 
Kripos. Indiferent de răspuns, era puţin surprins de el însuși și de 


cât de ușor îi fusese să vină cu o minciună despre proveniența lui. 
Construise povestea ca pe o paralelă la cea a Nadiei Krogh. 

Într-adevăr, ajutase la scoaterea lui Hilde Jansen de pe fundul 
unui puț de apă vechi. Tatăl ei îi fusese profund recunoscător și, 
când se întâlnise cu Wisting, îi adusese un buchet de flori foarte 
scump. Era mai ușor să spui o minciună când existau și câteva 
frânturi de adevăr. 

Cafeaua era gata. Mai era puţin zaț în cafea, când o turnă în 
cești. 
— Spunea ceva despre mama ei? întrebă Martin privind în 
ceașca de cafea. 

Wisting puse ibricul pe masă. 
— Unde anume? întrebă el. 
— În articolul scris de Line, preciză Martin. Se spunea ceva 
despre mama Nadiei Krogh? Probabil că ea a suferit cel mai mult. 

Wisting îl privi în ochi și își aminti de vechiul interviu pe care 
Martin îl păstrase pentru a-i plagia sentimentele. Probabil că îl 
măcina ceva ce spusese ea. 
— Nu, răspunse el. Nu cred că a fost vreodată de acord să fie 
intervievată, adăugă el ca să provoace o reacție. 

Martin Haugen sorbi din cafea. 
— Line a spus că tatăl Nadiei are acasă un cadou împachetat, 
continuă Wisting când Martin nu răspunse. Bunica ei îl 
cumpărase din Paris. Trebuia să fie cadoul pentru ziua ei de 
naștere, dar între timp ea a dispărut. L-a lăsat acolo, pentru ca 
Nadia să-l primească la întoarcere. Bunica a murit în anul în care 
nepoata ei ar fi împlinit 27 de ani. Cadoul încă o așteaptă. 

Martin puse pe masă paharul de coniac și luă ceașca de cafea. 
— Line scrie despre asta? 
— Face parte din poveste. 
— Ce este în pachet? 

Wisting luă o bucată de ciocolată din punga de pe masă. 
— Nu știe nimeni. Cred că pachetul este un fel de simbol al 
întregii povești. Răspunsul este acolo, bine împachetat. 

Martin înlocui ceașca de cafea cu paharul de coniac. 


— Anchetatorii tăi par atât de siguri că există o soluţie, spuse el 
ținând paharul în poală. Dar dacă nu mai există răspunsuri? Dacă 
toți cei care știau ceva au dispărut, ca bunica Nadiei? 

— Mai sunt oameni care știu, dacă săpăm suficient de adânc. 
Vânzătoarea din magazinul de la Paris, clientul din spatele ei, un 
pasager cu care a vorbit în avion, o prietenă cu care s-a întâlnit 
când a ajuns acasă și căreia i-a povestit despre călătorie. 
Întotdeauna este cineva care știe. 

Martin sorbi îndelung din pahar. 

— Putem să vorbim despre altceva? 

Wisting n-ar fi vrut să schimbe subiectul. Martin începuse să 
simtă presiunea. Se simțea ceva în aer, ca un balon care se tot 
umflase și care s-ar fi putut sparge oricând. Wisting ar fi vrut să 
continue, dar ar fi fost lipsit de respect. În plus, nu știa ce se 
putea întâmpla dacă Martin ar fi ajuns la limită. 

— Sigur, căzu el de acord. Hai să vorbim despre ceva plăcut. 

— Ce vrei să faci când o să ieși la pensie? întrebă Martin. 

Wisting își bău coniacul. 

— Credeam că urma să vorbim despre ceva plăcut, glumi el 
luând încă o înghițitură. O să lucrez până la 60 de ani. Adică încă 
cinci ani. După aceea, nu știu. Poate că o să aloc mai mult timp 
pentru lucruri de genul ăsta, spuse el făcând un gest larg cu 
mâna. De exemplu, pentru pescuit. 

Conversaţia a trecut de la politică la programe de televiziune, 
vreme și vânt. În scurt timp, din sticla de coniac nu mai rămăsese 
decât jumătate. Wisting simțea că se ameţise și vedea că și Martin 
era tot pe-acolo. Vorbea mai mult și din când în când se poticnea 
în cuvinte. 

— Trebuie să merg să mă ușurez, spuse Martin. 

— Vin și eu, spuse Wisting. 

Merseră împreună până la marginea pădurii. Tăcerea îi 
înconjura. Undeva, susura un pârâu și un foșnet slab venea 
dinspre vârfurile copacilor. Lângă el, Martin începu să se ușureze. 
Wisting își lăsă capul pe spate și privi cerul nopții. Luminiţele 
unui avion ce se îndrepta spre est sclipeau intermitent deasupra 
lor. 


— Ai auzit de Charles Lindbergh? întrebă Wisting, încercând să 
readucă discuția în punctul în care o lăsaseră. 

Martin părea nesigur. 
— Un aviator american, preciză Wisting și trecu și el la fapte. A 
fost primul care a traversat de unul singur Oceanul Atlantic. De 
la New York la Paris, în 1927. I-a luat 33 de ore și jumătate. 
Proprietarul unui hotel din Londra promisese un premiu de 25 
000 dolari primei persoane care avea să reușească ghidușia asta. 
Astăzi suma ar însemna cam 350 000 dolari. Peste trei milioane 
de coroane. L-a făcut și bogat, și celebru. A câștigat la fel de mult 
din cărțile pe care le-a scris și chiar mai mult din diversele 
apariții. 

Își trase fermoarul, făcu câțiva pași spre cabană și își șterse 
mâinile de iarba plină de rouă. 
— Cinci ani mai târziu, fiul lui a fost răpit, continuă Wisting 
uitându-se din nou la avionul de pe cer. A dispărut din 
dormitorul lui de la etajul al doilea. Răpitorii au lăsat în urmă o 
scrisoare în care cereau 55 000 de dolari și o scară sprijinită de 
peretele casei. Banii au fost plătiţi, dar nu și-au mai recuperat fiul. 
A fost găsit zece săptămâni mai târziu. Ancheta a stabilit că 
murise din cauza rănilor provocate de o cădere și că răpitorii îl 
scăpaseră probabil din vârful scării când au ieșit pe fereastră. 
Aproape jumătate din banii de răscumpărare au fost găsiți în casa 
unui german care a negat orice implicare, dar a fost condamnat și 
executat pe scaunul electric. 

Se întoarseră în cabană. 
— A fost un accident, insistă Wisting. Dacă germanul ar fi 
declarat cum se petrecuseră lucrurile, probabil că ar fi scăpat de 
pedeapsa capitală. 

Wisting se așeză din nou la masă. 
— Cred că un lucru asemănător s-a întâmplat și cu Nadia Krogh, 
spuse el. Ceva neplanificat și ireversibil. 

Martin stătea acolo privindu-l. Ceva din atmosfera tensionată 
revenise. 
— Ai dreptate, spuse el ridicând paharul. Probabil că a fost un 
accident. 


— Ce fel de accident? întrebă Wisting. 

Martin bău tot coniacul. 

— Nu știu, răspunse el părând dezinteresat. Probabil că ai 
dreptate, dar acum cred că o să merg să mă culc. 

Puse paharul pe masă și se îndreptă spre dormitor. 

— Noapte bună, spuse, închizând ușa în urma lui. 

Și Wisting simţea efectul alcoolului. Era târziu și combinația de 
aer proaspăt și alcool se făcea simțită în corpul lui. Strânse masa, 
își luă periuța de dinți și ieși să se spele la pârâu, înainte de a se 
culca. Se întinse în pat pe spate, încercând să facă rezumatul serii, 
dar nu apucă să înceapă fiindcă primi o notificare pe telefon. Un 
mesaj text. 

Wisting se întinse spre pantalonii agățați de scaun și scoase 
telefonul. Ecranul lumină încăperea. Line cu punct. Voiam să îţi 
urez noapte bună. Aveţi noroc cu vremea. Cerul înstelat trebuie să fie 
foarte frumos acolo unde sunteți. Un raport despre vreme. Wisting 
opri sunetul telefonului și răspunse scurt. Ne-am culcat. 
Următorul mesaj veni imediat. S-a oprit din nou curentul. Nu-l 
găsesc în casă. Era un mesaj parțial codat, dar Wisting îl înțelese. 
Hammer și Stiller intraseră din nou în casa lui Martin. Arma nu 
era acolo. Asta însemna că o avea la el. Șterse mesajul. De cealaltă 
parte a peretelui se auzi un sunet. Era evident că Martin nu 
adormise. Se auzi ușa și apoi pași pe podea. Ușiţa sobei scoase un 
scârțâit metalic în timp ce era deschisă pentru a fi puse lemne pe 
foc. Apoi recunoscu sunetul făcut de polonicul din găleata cu 
apă, dar și un alt sunet, pe care nu-l recunoscu, după care pașii 
târșâiţi reveniră în dormitor. 

Wisting aşteptă puțin, apoi ieși cu grijă din sacul lui de dormit, 
puse un scaun în dreptul ușii și rucsacul pe el, astfel încât să se 
trezească dacă cineva ar fi intrat peste el. 

Wisting se foi în sacul de dormit și auzi că și Martin făcea 
același lucru de cealaltă parte a peretelui. Patul era tare și mai 
îngust decât era obișnuit, dar gândurile îl împiedicau să adoarmă. 
Incepea să devină tot mai sigur pe teoria sa, conform căreia 
Katharina ajunsese să fie tot mai tulburată de conștiința ei 
încărcată și fusese pe punctul de a se preda. Teoria se baza pe 
ideea că era vinovată de moartea Nadiei Krogh. În felul ăsta, totul 
se potrivea, inclusiv codul de pe masa din bucătărie. Înainte să se 
predea, scrisese punctele de referință ale unei hărți care indicau 
locul în care fusese ascuns trupul Nadiei. Una sau două explicaţii 
din partea Katharinei ar fi ușurat, probabil, înțelegerea sistemului 
de linii și numere. Nu știa cu adevărat cum i se adunau și i se 
amestecau gândurile, dar brusc își dădu seama ce anume puteau 
să însemne. 

Patul scârțâi când se ridică în șezut. Trase spre el scaunul pe 
care se afla rucsacul și bâjbâi după cutia de chibrituri din 
buzunarul lateral. Aprinse lumânarea și scoase o hârtie și un 
creion. 

Petrecuse atâtea ore analizând codul, încât nu avea nicio 
problemă să îl rescrie din memorie. După ce termină, fu sigur. 
Găsise răspunsul. 


60 


Luminile din camera de hotel erau stinse. Adrian Stiller stătea 
întins pe spate în pat, cu mâinile încrucișate pe piept. Se 
concentra asupra respirației, a felului în care i se ridica pieptul la 
fiecare inspiraţie și cobora la fiecare expirație. Asupra aerului care 
îi intra și îi ieșea prin nări. Gândurile îi rătăciră până când găsi 
ceva de care să le ancoreze și un cuvânt pe care să-l repete, din 
nou și din nou. De data asta alese cascada Tugela din Africa de 
Sud. Își imagină cum cădea apa mai mult de 900 metri de pe 
platoul Mont-Aux-Source. 

Tugela. 

Rosti numele în sinea lui așa cum făceau localnicii, pe un ton 
profund, aproape ca pe o mantră. Era o formă de meditație 
autodidactă, fără tămâie, clopoței, lumânări și muzică spirituală. 
li oferea un fel de pace lăuntrică și uneori îl ajuta să doarmă. 

Telefonul sună pe noptieră. 

Stiller se întinse după el și îl luă. Văzu că era ora 02:37 și că cel 
care îl suna era Nils Hammer. 

— Dormeai? îl întrebă el. 

— Aproape. 

— Wisting crede că a descifrat codul Katharinei, continuă 
Hammer. Știe unde este Nadia Krogh. 

Stiller se ridică în șezut. 

— Unde? 

— Mi-a trimis un sms, explică Hammer fără să îi răspundă. 
Crede că Nadia a fost ucisă de Katharina Haugen și nu de Martin. 
Codul se referă la o hartă care indică locul în care a fost îngropat 
cadavrul. L-a schițat ca să îi fie mai ușor să explice în momentul 
în care avea să se predea. 

— Unde? 

— Undeva de-a lungul autostrăzii E18. Noua autostradă era în 
construcție, în momentul în care Nadia a dispărut. Katharina 


lucra la biroul de planificare. Wisting este de părere că ea a 
desenat o porțiune din șosea. 18 reprezintă numărul drumului. 
Drumul european 18. 

Stiller se ridicase și se îndrepta spre birou. Deschise capacul 
laptopului în care avea o fotocopie a codului Katharinei, dar deja 
putea să vizualizeze numărul 18 scris de două ori și încadrat într- 
un pătrat. 

— Cum rămâne cu celelalte numere? 

— Sunt numere de indicatoare. 

— Cum adică numere de indicatoare? 

— Fiecare indicator are propriul lui număr. De exemplu, 362 
pentru limita de viteză. Katharina lucra la planurile de 
semnalizare. Cunoștea toate aceste numere. 

Stiller deschisese codul pe ecran. Liniile paralele semănau cu o 
porțiune de drum. De fiecare parte se găsea câte un cerc cu 
numărul 362 în el, așa cum ar fi fost marcată pe o autostradă 
limita de viteză. 

— Ce înseamnă 334? 

— Depășirea interzisă. 

— Şi 701? 

— Toate indicatoarele care încep cu 7 indică direcția. 

— Adică? 

— Indicatoare care oferă informaţii despre denumirea locurilor, 
presemnalizarea unor ieșiri și altele asemenea. Cele galbene 
pătrate. 

Stiller se gândea în timp ce se uita la intersecția de pe marginea 
drumului. 

— Cât de lung este tronsonul de drum construit atunci când a 
dispărut Nadia? 

— Nu știu. Zece kilometri, poate. 

— Şi undeva de-a lungul lui există o succesiune de indicatoare 
care ne spun unde se află Nadia Krogh. 

Aruncă o privire spre ceasul din colțul ecranului laptopului. Se 
apropia de ora 3:00. 

— Ne putem întâlni la ora 9:00? întrebă el. 
— Da, e în regulă. 


Terminară convorbirea. Stiller rămase un timp în fața 
laptopului. Apoi se ridică și-și trase pantalonii și restul hainelor, 
înainte de a cobori în parcare. Cinci minute mai târziu era în 
mașină, îndreptându-se spre E18. 

Wisting se trezi din cauza luminii. La ferestre nu existau 
perdele și soarele se înălța peste pădure. Razele îl loveau drept în 
ochi. Își simțea corpul țeapăn $ și amorțit. Se răsuci și luă telefonul 
mobil. Nu avea mesaje noi. Era 8: 45, și bateria ajunsese la 14%. Îl 
opri complet ca să economisească energia. 

Soluția codului Katharinei părea la fel de clară ca și în seara 
precedentă. Chiar înainte de a adormi, ajunsese la concluzia că 
amenzile de parcare primite de Line îi clocotiseră în fundul 
minţii. Indicatorul pe care nu îl respectase era menționat printr- 
un număr. Se întrebă dacă nu era cazul să inventeze o scuză ca să 
scurteze excursia și să se ducă acasă, dar avea o misiune pentru 
weekend. Codul Katharinei rămăsese o necunoscută timp de 24 
de ani. Mai putea aștepta două zile. 

Se strecură din sacul de dormit și își puse picioarele pe podea. 
În cameră era frig. Își trase șosetele, pantalonii $ și o cămașă, iar pe 
deasupra își luă un pulover. Apoi se duse în bucătărie și aprinse 
focul în sobă, înainte de a pleca cu găleata la pârâu ca să ia apă. 

Își auzi propriii pași prin iarbă, pârâul susurând și, din când în 
când, ciripitul unei păsări. În rest era liniște, o liniște diferită de 
simpla absență a sunetului. Sunetele pe care le auzea nu erau 
deranjante. Cele ale civilizaţiei create de om erau deranjante. 
Această formă de liniște îl ajuta să-și ascută simțurile și să 
gândească mai clar. 

Simți o durere în spate când se aplecă să umple găleata. 
Undeva în pădurea de pe cealaltă parte se rupse o creangă. 
Rămase nemișcat și aşteptă să vadă ițindu-se un animal, dar nu 
văzu nimic, așa că se întoarse la cabană. Fumul ce ieșea pe coș 
aluneca ușor spre apă. 

Când intră, Martin Haugen era deja treaz. 

— Bună dimineața, zâmbi Wisting. 

Martin îi răspunse în același mod. 


— Ai dormit bine? îl întrebă el. 
— Nu prea. Nu sunt obișnuit și salteaua de spumă e puțin cam 
tare. 

Spălă ibricul și îl umplu cu apă curată. Martin înlătură unul 
dintre inelele de pe ochiul cuptorului cu lemne. 

— Va fi o zi frumoasă, spuse el și se uită pe fereastră. Putem 
întinde plasa încă de dimineaţă. 

Luară micul-dejun și își băură cafeaua. Wisting lăsă deoparte 
tot ce avea legătură cu Katharina și Nadia. Seara trecută avusese o 
oportunitate, la lumina tremurătoare a felinarului cu parafină. 
Dar Martin fusese în gardă. Probabil că știa ce soartă avuseseră 
Katharina și Nadia și își trăise ultimii 26 de ani în minciună. 
Fiecare întâlnire cu Wisting trebuie să fi fost un moment 
tensionat, ca mersul printr-un câmp minat. Martin Haugen 
rămăsese singur după dispariția Katharinei, concentrându-și viața 
în jurul ideii de a nu comite greșeli. Era dificil să aibă o legătură 
apropiată și reală cu cineva, când trebuia să fie atent în 
permanență să nu se dea de gol. 

După micul-dejun ieșiră cu barca și întinseră două plase, una la 
gura torentului și alta în dreptul celui mai apropiat promontoriu. 
Odată ajunși la mal, umplură un termos și fiecare își luă lanseta 
pe malul apei. Merseră pe o potecă plină de iarbă până la o limbă 
de pământ stâncoasă pe care se aliniară, menținând o oarecare 
distanţă între ei. 

Martin Haugen aruncă primul montura. Năluca desenă un arc 
de cerc în aer înainte de a străpunge suprafața apei. 

Wisting luă o linguriţă oscilantă Toby de șapte grame. O nălucă 
ușoară, argintie cu dungi negre și o tentă de roșu. Slăbi firul pe 
mulinetă, tinu linia principală cu degetul arătător în timp ce 
conduse lanseta în poziție oblică în spatele lui și aruncă. Linia 
principală zumzăi discret la contactul cu inelele tijei. Năluca 
urmă direcția lansetei, urcând oblic până ajunse în punctul cel 
mai înalt și apoi cobori spre suprafața apei ca o insectă în picaj. 
Așteptă să se scufunde puțin înainte să o recupereze și să arunce 
din nou. 

Pescuiră în liniște. Liniştea nu îl deranja pe niciunul dintre ei. 


După o jumătate de oră, Martin Haugen recuperă năluca și 
schimbă montura. Wisting făcu la fel. 

Soarele se ridică mai sus pe cer și începu să se încălzească. 
Muștele și alte insecte se treziră la viață. Deodată, liniștea fu 
tulburată de siajul unui pește. Wisting reuși să-i vadă licărul 
arămiu al burții înainte să dispară sub apă. 

Martin lansă repede în direcția siajului, dar peștele nu mușcă. 

După încă o jumătate de oră în care nu mușcă niciun pește, 
Martin Haugen își puse geanta de pescuit pe umăr și-și luă 
lanseta în mână. 

— Eu o să încerc puțin mai departe, spuse el. 

Wisting încuviință. Martin dispăru în pădure și ieși pe un 
promontoriu aflat la 50 de metri distanță, de cealaltă parte a unui 
golfuleț puțin adânc, plin de stufăriș și nuferi de apă. 

li oferi lui Wisting ocazia pe care o aștepta. Își lăsă undiţa jos și 
îi făcu semn lui Martin că se întoarce repede. O luă apoi prin 
pădure și se întoarse la cabană. 

Rucsacul lui Martin era sprijinit de perete, sub fereastra 
dormitorului. Îl pipăi căutând conturul contondent al unei arme. 
Nu simţi nimic așa că luă rucsacul în living, ca să poată privi spre 
pajiștea dinspre apă în timp ce îl verifica temeinic. Scoase hainele 
și le așeză pe masă. Realiză destul de repede că nu se găsea nicio 
armă sau altceva interesant în el. 

Duse rucsacul înapoi în dormitor și îl puse la loc. Verifică patul 
și restul camerei fără să găsească nimic. Dacă Martin Haugen 
luase o armă cu el, aceasta fie era ascunsă în mașină, fie o avea la 
el. 

Ușa de la camera lui era larg deschisă. Intră și porni telefonul 
mobil. Bateria ajunsese la 10%. 

Nu primise niciun mesaj nou și profită de ocazie să îl sune pe 
Hammer. 

— Nu am mult timp, îi spuse el lui Nils Hammer când acesta 
răspunse. Bateria este aproape descărcată. Aveţi noutăţi? 

— Ipoteza ta cu indicatoarele s-ar putea să fie corectă, explică 
Hammer. Stiller crede că a găsit un loc care ar putea corespunde 


codului. La ora 15:00, mergem să îl inspectăm împreună cu un 
reprezentant al Administrației Drumurilor din Norvegia. 
— Bine. 
— Dar tu? Te simţi confortabil acolo? 
— E în regulă. 
— Ai scos ceva de la el? 
— Doar pești. Voi verifica telefonul din două în două ore, dar la 
un moment dat se va descărca de tot. 
— Te voi anunța dacă apar noutăţi aici, spuse Hammer și încheie 
convorbirea. 

Scurtul schimb de replici îl costase un procent din viața 
acumulatorului. 

Wisting traversă sufrageria în timp ce își închise telefonul. 
Brusc, realiză că Martin Haugen stătea în ușa bucătăriei. 
— Trebuia să sun acasă, spuse el punând telefonul în buzunar și 
rememorând discuţia ca să vadă dacă exista în ea ceva ce îl putea 
deconspira. 
— E totul în ordine? întrebă Martin. 

Nu avea cum să fi prins mai mult decât ultima parte. 

Acolo nu era nimic compromițător. 
— Line a fost la urgenţe cu Amalie, minți el. Probabil că are ceva 
la stomac. 

Martin rămase nemișcat, ca și cum cântărea veridicitatea 
poveștii. 
— Nu e de joacă, spuse el. 

Trase un sertar și scoase un sul de folie de aluminiu. 
— Am prins un mic păstrăv chiar după ce ai plecat. Dacă mai 
prindem, m-am gândit că am putea face focul și să îi prăjim pe 
jar. 
— Sunt complet de acord, spuse Wisting zâmbind. 
— În altă ordine de idei, poţi împrumuta telefonul meu, se oferi 
Martin. Dacă rămâi fără baterie. 

Lui Line nu-i plăcea să întârzie. Era mereu atentă când își 
planifica timpul alocat drumului. Așa că ajunse cu mai mult de 
jumătate de oră înainte de ora fixată la întâlnirea cu iubitul din 
1987 al Nadiei Krogh. 

Trecu încet cu mașina pe lângă locuința lui. Casa era mică și 
dreptunghiulară, cu ferestre înguste. Cândva, fusese probabil de 
un galben crem, însă acum era murdară și coșcovită, cu mucegai 
negru pe la rosturi. Prin iarba înaltă din grădină se fugăreau două 
pisici care dispărură în spatele casei. Părea că Robert Gran locuia 
singur la parter. În orice caz, pe latura scurtă a casei exista o 
scară. O remorcă încărcată cu fier vechi era parcată lângă 
balustradă, în fața unei motociclete acoperite cu o prelată. În 
afară de ele, pe alee se mai afla un BMW cu jante late. 

Merse mai departe și găsi o porțiune pietruită la capătul străzii, 
unde putea să-și omoare timpul până la ora 12:00. Luă agenda și- 
și revizui întrebările. Pentru început, voia ca Robert Gran să-i 
povestească ce se întâmplase în noaptea în care dispăruse Nadia. 
Dorea să audă și opinia lui despre ce i s-ar fi putut întâmpla. La 
un moment dat trebuia să-l confrunte și cu diferitele declarații pe 
care le dăduse, din pricina cărora poliția îl considerase principalul 
suspect. 

Deschise telefonul ca să verifice numărul de cititori ai 
articolului din ziua anterioară. Fusese accesat de aproape 180 000 
de persoane. Spera ca următorul, în care aveau să fie publicate 
scrisorile de răscumpărare, să fie citit de și mai multe. Cifrele 
pentru podcast crescuseră și ele. Trecuseră de 10 000, iar graficele 
arătau că frecvența de accesare urma o traiectorie ascendentă. 
Adesea, după publicarea unor articole importante apăreau 
comentarii și ponturi. Site-ul era conceput în așa fel încât cititorii 
să poată trimite mesaje direct jurnalistului. Până acum nu 
primise nimic interesant. Își verifică din nou e-mailul și văzu că 


avea un răspuns la un mesaj pe care îl postase pe un forum de 
genealogie. Căuta descendenți ai fraţilor Ole și Lars Stiller, 
născuţi în Mysen la sfârșitul secolului al XIX-lea. Un genealogist 
local îi scria că aceștia erau fiii lui Anders și Gerda Stiller. Era o 
informație pe care o avea deja. Numele de fată al Gerdei fusese 
Svensson și provenea din Røros. Ea era veriga de legătură cu 
familia lui Line. Pe ea o interesau descendenții, dar expeditorul 
mesajului nu avea informații în acest sens. 

Ar fi trebuit să existe cel puţin patru generații între Adrian 
Stiller și ramura familiei ei. Poate că ar fi fost mai simplu să 
meargă în sens invers. Îl rugase pe unul dintre documentariștii de 
la redacţie să caute în registrele de evidență a populaţiei cele mai 
apropiate rude ale lui Stiller, dar nu i se comunicase nimic. 
Probabil că își dăduse seama că nu avea o legătură directă cu 
activitatea ziarului, așa că nu acordase prioritate cererii. 

După o jumătate de oră își pregăti echipamentul de 
înregistrare, merse înapoi cu mașina și intră în curtea 
dezordonată. Rămase la volan și înregistră introducerea: 

— Robert Gran a fost iubitul Nadiei Krogh. Suspiciunea că ar fi 
putut avea ceva de-a face cu răpirea s-a răspândit rapid. A fost 
arestat, dar poliția nu a reușit să strângă suficiente probe 
împotriva lui, așa că a fost eliberat. Nu a dorit niciodată să 
vorbească despre cele întâmplate. Cel puțin până acum. 

Lăsă reportofonul pornit și deschise portiera. 

Un cap întunecat se ivi pe scările exterioare ale pivniței de pe 
partea laterală a casei. Era puțin mai slab decât în fotografiile pe 
care le primise de la Adrian Stiller, însă îl recunoscu. 

— Bună, tu ești Robert Gran? N 

Celălalt confirmă și se apropie de ea. li simți mâinile reci, când 
și le strânseră. 

Line îi mulțumi pentru disponibilitatea de a vorbi cu ea și îi 
arătă reportofonul. 

— Este în regulă dacă îl las pornit? îl întrebă ea, explicându-i 
despre podcast. 

— L-am ascultat ieri, o informă Robert Gran, conducând-o pe 
scările care duceau la apartamentul de la demisol. 


— Ce impresie ţi-a făcut? îl întrebă Line. 

Robert Gran ridică din umeri. 

— Nu știu, e destul de ciudat să-l ascult. Puțin prea intim, într- 
un fel. 

Line își exprimă compasiunea și lăsă reportofonul să meargă. 
— Locuiesc aici doar temporar, îi explică Robert Gran. 

O lăsă să intre prima și o rugă să nu se descalțe, după care îi 
explică pe scurt că locuise mulți ani împreună cu partenera sa, 
dar că relația se încheiase cu ceva timp în urmă. 

— Cine locuiește la etaj? întrebă Line, cu toate că știa. : 
— Mama mea, răspunse Robert Gran. Este plecată din oraș. In 
Spania. 

Apartamentul era întunecat, înghesuit și fără personalitate. Se 
așezară la o masă în bucătărie. Fuseseră deja pregătite o sticlă de 
Coca-Cola și două pahare. 

— Vrei? întrebă Robert Gran, răsucind dopul. 

Line refuză. 

— Puțină apă, poate, spuse ea, așezând reportofonul în mijlocul 
mesei. 

Robert Gran se duse cu paharul ei la chiuvetă și lăsă apa să 
curgă o vreme înainte de a-l umple. Line așteptă până ce el se 
așeză din nou, înainte să îi dea mai multe detalii legate de seria 
de articole și îi spuse că voia să audă și povestea lui. 

— Cum aţi devenit iubiți, tu și Nadia Krogh? întrebă ea și își luă 
carnețelul de notițe. 

— Am fost la aceeași școală, preciză Robert Gran. Mergeam la 
aceleași petreceri și aveam același cerc de prieteni. Chiar dacă 
eram foarte diferiți, aveam aceleași interese. Eram pe aceeași 
lungime de undă. 

— Cât timp aţi fost împreună? 

— Un an și un pic, deși o perioadă am fost și certați. Părinţii ei 
ne-au îngreunat situația. 

— In ce fel? 

— Ştii cum este tatăl ei. Presupun că s-au gândit că nu eram 
suficient de bun pentru ea sau așa ceva. Tatăl meu lucra la fabrica 
lui. 


— Așadar, părinții voștri se cunoșteau? 
Robert Gran clătină din cap. 

— Avea mulți angajați, nu cred că știa cine era tatăl meu. Sau 

poate că de asta a fost concediat. 
Line rămase cu pixul în aer. 

— Tatăl tău a fost concediat? 

— Au numit-o restructurare. El s-a numărat printre primii dați 
afară. 

— Ai vorbit cu părinții Nadiei după cele întâmplate? întrebă 
Line. 

— Nu. Nu am vorbit cu nimeni. 

Line simți o notă de amărăciune în vocea lui sau poate o 
umbră de agresivitate. 

— Mai bine zis, nimeni nu a vorbit cu mine, se corectă el. O 
vreme am locuit prin împrejurimi, în alte orașe. Acum, m-am 
întors. Cei mai mulți oameni uitaseră toată povestea, apoi ai 
adus-o tu din nou în discuţie. 

— Poliţia este cea care a redeschis cazul, sublinie Line. 

— Știu. Un anchetator de la Kripos s-a gândit că ar fi înțelept din 
partea mea să accept să fiu intervievat. Să arăt că nu am nimic de 
ascuns. 

Line încuviință. 

— Încercăm să facem lumină și să analizăm cazul din 

perspective diferite. Imi poți povesti despre noaptea cu pricina? 

Robert Gran își umplu paharul cu Coca-Cola și sorbi puțin 
înainte să vorbească. In mare parte, era aceeași versiune spusă în 
fața instanţei de judecată la momentul arestării, dar de atunci 
mai prezentase alte două versiuni. 

— Ce a determinat poliția să te considere suspect? 

— Nu așa se întâmplă întotdeauna? Nu iubitul este cel 
suspectat? 

— Adesea, încuviință Line. Dar ai fost arestat. 

— Au făcut din țânțar armăsar. Credeau că mințeam. 

— Şi nu mințeai? întrebă Line, dar regretă pe loc. Interviul abia 
începuse. Era prea devreme să pună presiune pe cel intervievat și 
observă că el începea să se enerveze. 


— Băusem. Au fost detalii pe care nu le-am înţeles pe deplin. 

Line se întreba dacă era cazul să-l roage să explice la ce detalii 
se referea, dar se hotărî că putea, în schimb, să editeze ulterior 
podcastul și să explice cele trei versiuni diferite ale lui. Era foarte 
posibil să existe și o a patra variantă cu privire la ce se întâmplase 
de fapt. Putea să revină la ea spre finalul interviului și să treacă 
acum la altceva. 

— Există un aspect în privința căruia nu m-am lămurit. Când a 
plecat de la petrecere, Nadia și-a luat poșeta? 

Răspunsul veni imediat. 

— Da. 

Line se foi puţin pe scaun. 

— Spui da pentru că își lua mereu poșeta cu ea sau pentru că îţi 
amintești? 

— Avea mereu poșeta la ea, dar îmi și amintesc. Și-a luat geaca 
de pe cuier și a îmbrăcat-o, după care a luat poșeta și a plecat. 

— Ce avea în poșetă? 

— Portofelul și o fotografie cu ea și frățiorul ei. 

Line își luă notițe, mai mult ca să-și acorde timp de gândire. 
Robert Gran aduse în discuţie exact proba care îl disculpase. 
Răpitorii erau în posesia poșetei Nadiei și atașaseră la cea de-a 
doua scrisoare fotografia cu ea și frățiorul ei. 

— Şi altceva? 
— Lucruri obișnuite: trusa de machiaj și gumă de mestecat, 
cheile. Nu era prea voluminoasă, nu încăpeau prea multe în ea. 

Își ridică paharul și bău din el. 

— EI este șeful acum, știi? adăugă el. 

Line nu știa la ce se referă. 

— Malte Krogh, preciză Robert Gran. Frățiorul Nadiei. El este 
acum președintele consiliului de administraţie. La vremea 
respectivă avea doar 11 ani. 

Mai luă o înghițitură din pahar. 

— Fram cu ei când au făcut fotografia. Avea zece ani pe atunci. 
Nadia avea grijă de el și îl luaserăm cu noi în oraș. Era foarte 
bună cu el și îmi amintesc că mă gândeam că avea să fie și o 
mamă bună. 


Line aruncă o privire spre reportofon. Aceasta era o frântură de 

istorie personală care avea să prindă bine. 
— Pâlpâie beculețul, observă Robert Gran. 

Avea dreptate. Un led roșu clipocea periodic. 

— Cred că mai am niște baterii pe aici, zise el dând să se ridice. 
— Are un acumulator încorporat, explică Line oftând. Am crezut 
că l-am încărcat. 

Se grăbi să meargă mai departe și îl convinse pe Robert Gran să 
vorbească despre cum fuseseră anii ulteriori dispariției Nadiei. El 
îi povesti despre pierdere și durerea psihologică, dar părea ceva 
exersat și, la drept vorbind, nu stârnea nicio urmă de simpatie. 

— Ce crezi că s-a întâmplat atunci? întrebă ea cât încă mai 
mergea reportofonul. 

Robert Gran răspunse că se gândise mult la asta, dar nu 
ajunsese la nicio concluzie. 

— Pare deopotrivă întâmplător, cât și planificat. Nu îmi pot 
imagina că stătea cineva în fața casei de pe Glimmerveien și o 
aștepta. Răpirea este ceva ce se petrece în marile orașe și mai 
degrabă în filme. 

Făcu o pauză pentru a-și rezuma cumva gândurile. 

— Dar cred că a răpit-o cineva, continuă el, pentru a oferi un 
răspuns direct la întrebarea ei. Niște localnici. Cineva de pe aici. 
— Cineva cunoscut? sugeră Line. 

Robert Gran se gândi la întrebare. Apoi clătină din cap. 

— În acest caz, ar fi fost cineva cunoscut și eu nu-mi imaginez 
cine ar fi putut fi. 

Line ar fi vrut să-l roage să explice de ce credea că a fost cineva 
din cadrul comunității locale, dar becul reportofonului se stinse. 

Casa era goală când Line ajunse acasă. 

Thomas nu îi spusese ce planuri avea pentru el și Amalie. Se 
gândi să-l sune ca să afle unde erau, dar renunţă. În schimb, se 
așeză în fața laptopului, conectă reportofonul și descărcă 
interviul cu Robert Gran. Îl ascultă, îl compară cu notițele și 
rescrise porțiunile pe care voia să le folosească în articol. 

Pe la jumătatea discuţiei, îi atrase atenţia o afirmaţie de-ale lui 
Robert Gran, care pe moment nu îi se păruse semnificativă. Se 
ridică, se duse în bucătărie și se așeză în fața frigiderului. Fâșia cu 
fotografiile lui Thomas și Amalie făcute la aparatul automat era 
lipită de frigider cu un magnet în formă de buburuză. O 
desprinse și rămase cu cele trei poze mici în mână. Înțelese 
întreaga semnificaţie a celor spuse de Robert Gran. Citea de zile 
întregi documentele primite de la poliție despre cazul Krogh, dar 
acolo nu se consemna nimic despre asta. 

Afară, Thomas venea ținând-o pe Amalie pe umeri. Fetița avea 
gâtul cam dezgolit. Deși soarele strălucea, aerul putea fi rece. 
Thomas își schimbă ritmul pașilor într-unul de cal la trap. Amalie 
îl apucă de bărbie și Line o auzi râzând. 

Se repezi în living și, aplecându-se deasupra laptopului, accesă 
folderul intitulat Cazul Krogh. 

Ușa de la intrare se deschise. Amalie încă râdea. 

Line deschise fișierul în care se găsea fotografia Nadiei și a 
frățiorului ei și aceasta umplu ecranul. Versiunea pe care o avea 
era o fotocopie. Echipa de criminaliști așezase imaginea originală 
pe un fundal gri și plasase lângă ea o riglă înainte de a face poza. 
Scrisorile de la răpitori fuseseră fotografiate în același mod. 

Line petrecuse ceva timp analizând fotografia. Urmau să o 
publice în articolul următor și probabil că mulți cititori aveau să 
simtă aceeași apropiere pe care o trăise și Line când se uitase în 
ochii Nadiei Krogh. De această dată, însă, nu era interesată de 


fotografie, ci de marginea ei albă. Aparent, colțurile formau 
unghiuri drepte, dar când privi cu atenție lucrurile nu păreau să 
stea chiar așa. 

Pe hol, îl auzi pe Thomas ajutând-o pe Amalie cu pantofiorii. 

Folosind funcția de decupare, plasă cursorul în colțul din 
stânga sus și trase mouse-ul pe diagonală, spre colțul din dreapta 
jos, până când selectă întreaga fotografie. Suspiciunea i se 
confirmă. Marginea din partea de jos a imaginii nu era perfect 
dreaptă, având o deviaţie de un milimetru de la stânga la dreapta, 
ca și cum cineva ar fi tăiat-o cu o foarfecă. Probabil că mai existau 
încă trei alte fotografii ale Nadiei și frățiorului ei. 

— Mami! strigă Amalie alergând poticnit spre ea. 

Line se sculă de pe scaun, se duse în întâmpinarea fetiţei și o 

ridică pentru o îmbrățișare lungă. 

— Ai fost la plimbărică? 

— Am fost la locul de joacă, preciză Thomas. 

— Aţi mâncat? 

Thomas clătină din cap. 

— Cred că îi este foame. 

— Atunci, hai să mâncăm, spuse Line ducându-și fiica în 
bucătărie și așezând-o pe scaunul ei. 

Mintea îi era în altă parte pe tot parcursul mesei. Era 
nerăbdătoare să se întoarcă la muncă, știind că Amalie avea să 
doarmă o oră după ce mânca. 

— Când pleci? întrebă ea, aruncând o privire spre fratele ei. 
— După-amiază. Săptămâna viitoare am ore. 
— A fost grozav să fii aici. Și pentru mine, și pentru Amalie. 

Amalie părea să se fi săturat. Mai mult se juca cu mâncarea 
decât mânca. Line o duse la baie, o spălă și îi schimbă scutecul. 
Apoi îi dădu suzeta și o jucărie de pluș și o puse la somn. 

— Aproape jumătate dintre cazurile de răpire sunt fictive, spuse 
Thomas în timp ce ea se așeză din nou la masa din bucătărie. 

El se ridică de pe scaun și își puse farfuria în mașina de spălat 
vase. 

— Un tip de la FBI spunea asta într-un documentar. Că victima 
își înscenează propria răpire, fie împreună cu alţii, fie pe cont 


propriu. 

— M-am gândit la asta, încuviință Line. Dar în cazul Nadiei 
Krogh nu se potrivește. Sunt atât de multe circumstanţe 
exterioare. 

Thomas se îndreptă spre ușă. 

— Mă duc acasă la tata. 

— Și eu trebuie să lucrez, încuviință Line. Să treci pe la mine 
înainte să pleci. 

Așteptă până când Thomas ieși, după care se așeză din nou în 
fața laptopului. Mai studie fotografia preț de un minut, după care 
luă telefonul și îl sună pe Robert Gran. El răspunse imediat. 

— E vorba de un lucru pe care mă întrebam dacă l-am înţeles 
corect, se scuză Line. 

— Da? 

— Ai spus că ai fost acolo când Nadia și frățiorul ei au făcut 
fotografia. 

— Așa este. 

— Ştiu că a trecut mult timp, spuse Line, dar îți mai amintești și 
altceva legat de asta? Par să fie făcute într-o cabină foto. 

— Da, în gară. Fra o cabină din aceea cu perdea. 

— Îți amintești câte fotografii au făcut? 

Se așternu liniștea. Fie încerca să-și aducă aminte, fie cumpănea 
ce să răspundă. 

— Patru. Dar numai prima a ieșit cum trebuie. Blițul s-a aprins o 
dată și ei au crezut că asta a fost tot. Tocmai se pregăteau să iasă 
din cabină, când s-a aprins a doua oară, așa că au încercat să se 
întoarcă. Ultima imagine a ieșit și ea destul de bine. 

Line se uită la reportofon și regretă că nu îl conectase la telefon 
ca să poată înregistra discuţia. 

— Ce s-a întâmplat cu celelalte fotografii? 

— Cred că le-a luat Malte. Nadia a păstrat una și o ținea în 
portofel. 

— Era prima din fâșie? 

— Aceea era cea mai reușită. 

— A tăiat-o? 

— La ce te referi? 


— Cum a separat imaginea de celelalte? A tăiat poza cu foarfeca? 
— Nu știu. Nu îmi amintesc. Cred că a făcut-o acasă. Nu îmi 
amintesc să o fi făcut acolo. 

Line îi mulțumi și se grăbi să închidă telefonul înainte ca 
Robert Gran să se gândească mai bine și să o întrebe de ce o 
interesează. 

Dacă existau două fotografii cu Nadia și frățiorul ei, asta dădea 
naștere posibilității ca poza atașată scrisorii să nu fi provenit din 
portofel, ci să fi fost ultima din cele patru făcute. Acest lucru s-ar 
fi potrivit cu unele dintre aspectele pe care intenționa să le 
prezinte în următorul articol. De ce aleseseră răpitorii să trimită 
fotografia și nu cartea de identitate sau un alt obiect personal din 
poșeta ei? Sau de ce nu au trimis lănțișorul ei? 

Își umflă obrajii cu aer și expiră puternic. Explicaţia dată de 
Robert Gran îi submina argumentele. Nadia Krogh păstrase prima 
fotografie din fâșie și era identică cu cea din materialul poliției. 
Avea unghiuri drepte în partea de sus, dar era puțin strâmbă în 
cea de jos. Nu exista niciun motiv să creadă că nu provenea din 
portofelul Nadiei Krogh. Totuși, voia să transmită fiorul pe care îl 
simțise în următorul podcast. 

Ascultă restul interviului cu Robert Gran. Se încheia brusc, în 
momentul în care i se descărcase reportofonul, dar se hotărî să îl 
folosească exact așa și să le ofere ascultătorilor o explicaţie. Asta 
avea să-i confere un plus de autenticitate. Derulă 30 de secunde 
înapoi și ascultă încă o dată finalul. Îl întrebase pe Robert Gran 
ce credea că i se întâmplase Nadiei. Cred că cineva a răpit-o, 
răspunsese el. Niște localnici. Cineva de pe aici. Apoi, înregistrarea 
se termina. 

Repetă cu voce tare ceea ce spusese el și încercă să găsească alte 
dovezi ale unei legături locale. Cineva de pe aici însemna cineva 
din același oraș. Din Porsgrunn. Singurul lucru care susținea în 
mod obiectiv această ipoteză era faptul că scrisorile de 
răscumpărare aveau ștampila poștei locale. În plus, adresa lui 
Krogh fusese ruptă și ea dintr-o carte de telefoane locală. Ziarul 
din care fuseseră decupate literele avea acoperire națională, dar 
era, desigur, vândut și citit și pe plan local. 


Line se întrebă de ce folosiseră răpitorii VG din data de 27 
august. Singurul motiv pentru care cineva ar păstra un ziar era că 
în acesta se găsea o informaţie prețioasă — fie despre ceva ce îl 
interesa, fie despre cineva cunoscut. Accesă arhiva ziarului și 
alese ediția folosită de răpitori. Deschise apoi caseta de căutare și 
introduse un cuvânt. Posgrunn. Apăru un Singur rezultat. La 
pagina 17 se găsea un articol ce privea zona respectivă. Înainte să 
îl deschidă, luă în mod mecanic pixul, ca și cum ar fi știut că ceea 
ce urma să vadă era ceva ce nu trebuia ratat. 

Articolul era despre noua autostradă, care era în construcție la 
acea vreme. Un nou tip de asfalt urma să reducă numărul de 
particule aeropurtate și zgomotul. Cuvântul Posgrunn era 
evidențiat în două locuri. Line prinse capătul pixului în gură și 
studie fotografia cu atenţie. Cinci muncitori rutieri în fața unui 
utilaj greu. Numele lor erau trecute jos, în legendă. Unul dintre 
nume îi atrase atenţia. Îl recunoscu pe cel de-al doilea bărbat din 
partea stângă. Era Martin Haugen. 

Stiller trăsese mașina cât putuse de mult pe marginea drumului 
și aprinsese luminile de avarie. Găsise locul noaptea trecută. 
Acum revenise împreună cu Nils Hammer. Aveau codul 
Katharinei desfășurat pe capotă. Răspunsul părea evident. 
Coloanele de pe foaie formau două benzi de circulație. Linia care 
traversa partea de jos a coloanelor era un drum local care trecea 
peste autostradă prin intermediul unui pod, la circa o sută de 
metri în spatele lor. 

— Indicatorul 334, spuse el și arătă spre indicatoarele „depășirea 
interzisă“ de pe ambele părți ale drumului. 148, continuă el și 
arătă spre indicatorul triunghiular de avertizare care anunța că pe 
carosabil circulaţia se făcea în ambele sensuri. 

Mai departe, în față, erau două indicatoare ce afișau limita de 
viteză, unul care semnaliza că se aflau pe un drum cu prioritate, 
un indicator de serviciu care semnaliza că în față se afla o zonă de 
odihnă și un indicator galben care semnaliza ieșirea nr. 49. Totul 
se potrivea. 

Un camion trecu pe lângă ei în viteză, făcând harta să fluture 
în vânt. Stiller se întoarse cu spatele și făcu semn spre 
terasamentul de lângă drum. 

— Crucea marchează un loc în această zonă. 

Nils Hammer adusese cu el o hartă rutieră. 

— Glimmerveen este chiar în vârful dealului, spuse el arătând 
spre copacii aflați în spatele locului marcat de Katharina cu o 
cruce. Suntem la doar câteva sute de metri de locul în care Nadia 
Krogh a fost văzută ultima dată. 

Stiller coborî câțiva pași în șanț și urcă pe terasamentul de pe 
cealaltă parte. Undeva sub el era îngropată Nadia Krogh. Avea 
impresia că îi simțea prezența. 

— Autostrada era în construcție atunci, continuă Hammer. 


Stiller luă un drops Fisherman's Friend. Martin Haugen ajutase 
la construirea drumului. Logica acestui caz începea să se 
contureze. Ridică schița Katharinei în fața lui și o compară cu 
terenul. 

— Este o indicație destul de imprecisă, conchise el, crănțănind 
dropsul. S-ar putea să fim nevoiți să săpăm mulți metri cubi. 

— Am putea încerca mai întâi cu un georadar, pentru a 
cartografia subteran, sugeră Hammer. 

Stiller respinse ideea. 

— Nu vreau să aștept. Vreau să fac asta acum, cât Martin Haugen 
este izolat la cabană, fără radio sau televizor. 

— Ce zici de un câine antrenat? Va merge mai repede, propuse 
Hammer. 

Stiller lovi cu vârful piciorului niște smocuri de iarbă. În 
Norvegia nu mai aveau câini antrenați să găsească cadavre, dar 
existau câini polițiști dresați să întreprindă căutări moleculare 
pentru rămășițe umane. 

— Mă tem că 26 de ani s-ar putea să fie o perioadă prea lungă, 
spuse el. Dar merită să încercăm. 

Una dintre mașinile galbene ale Administraţiei Drumurilor opri 
în spatele mașinii de poliţie. Şoferul porni luminile de avertizare 
de pe acoperiș și coborî. Stiller îl salută ridicând mâna. Era, 
probabil, inginerul solicitat să ia parte la inspecție. Chipul îi era 
brăzdat de riduri sumbre, de parcă i-ar fi displăcut situația. Se 
salutară scurt, după care inginerul își lăsă privirea să alunece de-a 
lungul părţii laterale a drumului. 

— Voi credeţi că este îngropată aici, spuse el gânditor. 

Stiller îl informase deja despre caz. Nu exista niciun motiv 
pentru care să nu-i spună despre ce era vorba sau de ce se aflau 
acolo. 

— Avem o schiță, zise el și îi arătă reprezentantului 
Administrației Drumurilor foaia cu crucea, în timp ce îi explica ce 
reprezintă numerele. 

Bărbatul luă hârtia și o studie în timp ce, în paralel, măsura și 
analiza terenul. 

— Ce crezi? îl întrebă Stiller, când celălalt nu spuse nimic. 


— Cred că este îngropată aici, spuse bărbatul făcând o mișcare 
circulară cu mâna în direcția zonei în care stătuse puțin mai 
înainte Stiller. 
— Ar putea fi un loc bun de unde să începem, încuviință Stiller. 

Bărbatul îi înapoie schița. 
— In anii '80, când am construit acest drum, am fost manager 
de proiect, spuse el așteptând să treacă un trailer și un șir de 
mașini strânse în urma lui, după care continuă. Eu locuiesc în 
Bamble, iar după ce a fost finalizat drumul am mers zilnic pe aici 
spre serviciu și înapoi. La câteva luni de la inaugurarea șoselei, 
am văzut că aici, pe marginea drumului, erau flori, așa cum se 
întâmplă de obicei în locurile în care cineva își pierde viața într- 
un accident rutier sau ceva asemănător. M-a deranjat, pentru că 
drumul fusese construit ca să ofere siguranță în trafic și nu 
avusese loc niciun accident, așa că m-am întors, m-am oprit și le- 
am luat de acolo. 
— Flori? repetă Stiller pe un ton mirat. 
— Trandafiri roșii, încuviință bărbatul de la Administrația 
Drumurilor. Cum se pun pe morminte. 
— Unde erau? se interesă Hammer. 
— A trecut mult timp, dar cam pe aici. 

Indică din nou aceeași zonă. 
— Două luni mai târziu, a apărut un alt buchet. L-am luat și pe 
acela, dar au tot apărut. Nu știu câte am îndepărtat. După care s- 
au oprit. 

Stiller scoase din nou pachetul de Fisherman's Friend și luă din 
el un drops fără să le ofere și celorlalți. 
— Când au încetat să apară buchete de flori? 

Bărbatul făcu o grimasă care arăta că îi era greu să estimeze. 
— A durat vreo doi ani, cel puţin. 

Stiller își plimbă dropsul în gură. 
— Ne poți pune la dispoziţie echipament pentru săpat? 
— Majoritatea utilajelor și oamenilor sunt ocupați, dar putem 
aranja ceva. Când aveți de gând să începeţi? 
— Acum, răspunse Stiller. 
— Acum? spuse el surprins. Nu se poate. 


— De ce? 
— Dacă vrem să venim aici și să începem săpăturile, trebuie să 
închidem drumul și să deviem traficul. Asta necesită planificare. 
— Aveţi un plan prestabilit pentru asta, nu-i așa? întrebă Stiller. 
Nu diferă prea mult de situaţia în care are loc un accident rutier. 
— Aceasta este o lucrare planificată, obiectă inginerul. Oricum, 
trebuie să așteptăm până diseară, pentru a incomoda cât mai 
puţin participanții la trafic. 
— Pot aștepta până diseară, spuse Stiller. Poţi aduce 
echipamentul necesar aici diseară, la ora 22:00? 
— În cazul ăsta trebuie să le cer oamenilor să facă ore 
suplimentare. 
— Plătim din bugetul nostru, îl asigură Stiller. Ora 22:00. 
— Ora 22:00,  încuviință reprezentantul Administrației 
Drumurilor. 

Stiller simţi telefonul vibrând în buzunar. Îl scoase și văzu că 
era un număr salvat în lista de contacte. Line Wisting. 

În telefon, se auzea ca și cum Adrian Stiller ar fi fost undeva în 
aer liber. Numele i se pierdu în zgomotul unui vehicul greu, în 
timp ce se prezenta. 

Line mută telefonul la cealaltă ureche și se asigură că 
reportofonul mergea. 

— Ai câteva minute? 
— Te ascult, îi spuse Stiller. 
La celălalt capăt al firului se auzi o portieră închizându-se și 
zgomotul de fond dispăru. 
— Lucrez la următorul articol și la noul podcast și a apărut un 
nume care mi se pare interesant, începu Line, dând ceva mai 
multe explicații decât era necesar, în ideea că ar putea folosi 
înregistrarea discuţiei. 
— Am căutat în vechile dosare ale poliţiei și nu există nicio 
mențiune despre asta acolo, continuă ea. Totuși, mă întrebam 
dacă este un nume pe care îl cunoașteți. 
Adrian Stiller părea nerăbdător. 
— Ce nume? întrebă el. 
— Martin Haugen. 

Prin telefon, Line auzi sunetul de drops spart. 

După care se făcu liniște pentru o perioadă prea lungă de timp. 
— Unde ai dat peste el? întrebă Stiller. 

Line se uită din nou la reportofon. Nu voia să le vorbească 
ascultătorilor despre tatăl ei, dar putea opri înregistrarea în acest 
punct, în momentul editării. Tăcerea lui Stiller era grăitoare. 
Descoperise ceva interesant. 

— A fost implicat într-un caz la care a lucrat tatăl meu aici, 
acasă, explică Line. Soţia lui Martin Haugen a dispărut în 1989. 
Nu a fost găsită niciodată. Când a dispărut Nadia, Haugen lucra 
pe șantierul noii autostrăzi de la ieșirea din Porsgrunn. 


Din nou linia rămase tăcută. Spunând-o cu voce tare, realiză 
cât de neverosimilă era legătura dintre cele două cazuri. Ar fi vrut 
să vorbească cu tatăl ei despre asta, înainte de a-l suna pe 
investigatorul din cadrul Kripos, însă el nu îi răspunsese. 

— Uite, sunt puțin ocupat, în momentul ăsta, spuse în cele din 
urmă Stiller. O să te sun eu mai târziu. 

Apoi închise telefonul. 

Cinci păstrăvi mici au fost rezultatul celor trei ore petrecute pe 
malul apei. Înainte de-a face focul pentru a-i găti, înlocuiră 
nălucile cu cârlige și râme. Lăsară lansetele la marginea 
îndepărtată a promontoriului, cu firele întinse și cu plutele roșii 
la suprafaţa apei. 

Martin curățase peștii. Acum stătea lângă foc și îi presăra cu 
sare înainte de a-i înveli unul câte unul în folie de aluminiu, 
fiecare cu câte o bucată imensă de unt în burtă. 

Wisting își scoase telefonul mobil și îl porni. Mai avea opt la 
sută baterie. Se întrebă dacă la pornire consuma aceeași cantitate 
de energie ca atunci când era lăsat în standby. Oricum, probabil 
că peste noapte avea să se descarce de tot. Îl aștepta un mesaj de 
la Line cu punct: Se pare că vremea va fi frumoasă tot weekendul. 
Da, dar peștele cel mare încă nu a luat momeala, îi răspunse el și își 
aruncă privirea către Martin Haugen. Limbajul codat de amatori 
era la limita comicului, se gândi el. Așa le plăcea să-și scrie 
mesajele către informatori și surse. Doar expeditorul şi 
destinatarul înțelegeau sensul din context, dar orice persoană din 
afară ar fi fost totuși suspicioasă. Pescuit în murdărie, i se răspunse. 
In seara asta iesim la săpat. 

— Totul e în regulă? întrebă Martin, făcând o groapă în mijlocul 
jarului. 

Wisting aproape că uitase de propria minciună, cum că trebuia 
să se intereseze de Amalie, care fusese la urgențe. 

— Da, sigur, zâmbi el. 

Martin Haugen puse cele cinci pachete cu pești în groapă și îi 
acoperi cu jar folosindu-se de un băț. 

— Trebuie să stea zece minute, spuse el, uitându-se la ceas. 

Wisting aruncă un ochi spre undiță. Apa făcea mici valuri în 
jurul plutei. Părea că un pește voia să muște, dar apoi rămase 
nemișcată. 


Era cald de la soare și de la foc. Wisting își scoase geaca și o 
așeză între ei, pentru ca microfonul din mânecă să le poată capta 
mai ușor vocile. Martin Haugen rămase cu geaca pe el și nu putea 
să vadă dacă avea o armă ascunsă sub ea. 

— Este liniște aici, zise Wisting, mai mult ca să spună ceva. 

— Familia mea s-a stabilit aici în secolul XVIII, spuse Martin. Au 
stat aici peste 250 de ani, dar cu mine se sfârșește totul. Mai am 
doar câteva mătuși fără copii. Nu mai este nimeni care să ducă 
mai departe numele familiei. 

Wisting se gândi la nepoata lui și la bucuria adusă de faptul că 
știa că lăsa ceva în urmă. 

— Cred că îmi doresc ca cenușa mea să fie împrăștiată aici, 
continuă Martin. 

Unul dintre buștenii de pin de pe foc trosni puternic. Martin 
folosi un băț ca să mai pună niște cărbuni peste peștii 
împachetați. 

— Nu vreau să zac într-un mormânt de care oricum nu va avea 
nimeni grijă, spuse el ridicându-se. 

Se apropie de lansetă, trase firul ca să verifice dacă viermele mai 
era în cârlig și lansă din nou. Pluta roșie se mișcă puțin în timp 
ce plumbul se scufunda și întindea firul. 

Wisting nu spuse nimic. Pe el îl aștepta un loc în cimitir. Pe 
piatra de mormânt a lui Ingrid, sub numele ei era un spaţiu gol 
unde, într-o zi, urma să fie cioplit numele lui. 

— Te ocupi tu de asta? întrebă Martin așezându-se iar. 
— De ce anume? 
— De chestia cu cenușa? 

Wisting zâmbi. 

— Poate că ar trebui să o scrii, îi sugeră el. Fă un testament. 

Pe celălalt mal, un stol de ciori își luă zborul. Wisting puse 
mâna streașină la frunte, să se ferească de lumina soarelui. Era 
clar că le speriase ceva. Una dintre ciori își strânse aripile și 
plonjă printre copaci, în timp ce restul zburară mai departe. 
Cioara singuratică se înălță din nou, dând din aripi și cârâind, 
după care se lansă într-un nou atac. 

— De ce crezi că face așa? întrebă Martin. 


— Nu știu, răspunse Wisting. E clar că se întâmplă ceva acolo, în 
pădure. 

— Da, dar de ce una a ales să atace, în timp ce restul s-au 
îndepărtat? 

— Poate că are ceva de protejat sau de apărat, sugeră Wisting. 

— Un cuib cu pui sau așa ceva. 

Martin clătină din cap. 

— Ciorile clocesc primăvara. Cred doar că sunt diferite. E vorba 
despre instincte diferite. De obicei, un cal speriat fuge, în timp ce 
un câine ia poziţie de atac, dezvelindu-și dinții. Cred că la fel se 
întâmplă și cu noi, oamenii. Că am moștenit instincte primare 
care fac ca atunci când suntem amenințați unii să aleagă să atace, 
iar alții să fugă. Nu putem alege sau controla acest lucru în mod 
conștient. 

Wisting încercă să interpreteze ceea ce spusese Martin în 
lumina suspiciunii că avea vieți umane pe conștiință. Ar putea fi 
înțeles ca o încercare de a justifica ceea ce făcuse. 

— Ai văzut la televizor filmulețele acelea amuzante făcute de 
amatori? continuă Martin. Când cineva se ascunde într-un 
tomberon sau altceva și apoi iese brusc să își sperie un prieten sau 
un coleg de muncă? 

Wisting zâmbi. 

— De obicei este amuzant, pentru că persoana speriată sare cât 
colo și fuge la ușă sau ceva de genul ăsta, încercând să scape, dar 
uneori se întâmplă ca aceasta să lovească automat cu pumnul. 
Creierul lor reacționează diferit. Nouă din zece aleg automat să 
fugă, în timp ce unu din zece reacționează atacând. 

Wisting nu credea că era vorba de o predispoziție moștenită de 
a răspunde cu violenţă, ci de reacții reflexe ghidate de modele de 
comportament învățate. Unii cresc într-un mediu violent și 
competitiv și au învățat că aceea este cea mai uzuală formă de 
răspuns. 

— De aceea există prevederi în Codul penal care se referă la 
autoapărare și la dreptul de urgenţă, spuse el în loc să îl 
contrazică. Nu poți fi pedepsit fiindcă ai făcut ceva pentru a te 


apăra sau pentru a respinge un atac. Poţi ucide ca să nu fii tu 
însuţi ucis. 

Cioara de pe celălalt mal lansă un al treilea atac. 

— Ai fost acolo? Când cineva a scăpat datorită faptului că a 
acționat din motive de autoapărare? 

— S-a întâmplat, răspunse Wisting, povestind despre o femeie 
care își lovise bărbatul în cap cu un ciocan, în timp ce acesta 
stătea deasupra ei și încerca să o stranguleze. 

— Dar crezi că există instincte umane care ne împiedică să fim 
responsabili pentru propriile acţiuni? 

— Absolut, minți Wisting. El nu credea că oamenii sunt conduși 
de instincte. Cred că asta se întâmplă atunci când cineva spune 
că a văzut negru în fața ochilor. Cred că ajunge într-un punct în 
care nu se mai poate controla și nu mai știe ce face. 

— Ţi s-a întâmplat și ţie? 

Wisting încuviință. 

— Din perspectivă juridică, se spune că nu ai discernământ la 
momentul comiterii faptei, răspunse el, aruncând o privire spre 
mâneca gecii, unde știa că se află reportofonul. 

Practica o echilibristică la limita eticii, întrebându-se cât de 
departe putea să meargă cu manipularea lui Martin pentru a-l 
face să mărturisească. Răspunsurile pe care le dădea erau în mod 
deliberat înșelătoare. Instinctele nu alterau discernământul și nu 
auzise de vreo apărare construită în jurul acestei ipoteze. Faptele 
ajunse în instanță erau provocate adesea de dorințe și impulsuri, 
care pentru unii puteau fi dificil de controlat, dar nu de instincte. 

Martin luă din nou un băț și începu să scoată peștii din jar. 

— Tu din care categorie faci parte? întrebă el. 

O adiere firavă de vânt împinse fumul spre Wisting. 

— La ce te referi? întrebă el, ferindu-se din calea fumului. 
— Eşti genul care fuge sau care atacă? 

Fumul îi înțepa ochii. 

— Nu știu, răspunse Wisting sincer. Dacă ar sări cineva dintr-un 
tomberon să mă sperie, cred că aș fugi, dar nu știu ce se ascunde 
cu adevărat în mine. Nu m-am aflat niciodată într-o situație care 
să mă pună la încercare. 


Fumul își schimbă din nou direcţia și putu să îl privească iar pe 
Martin în ochi. 

— Tu ai fost într-o astfel de situaţie? 

Martin Haugen se aplecă ușor în față, ca și cum ar fi vrut să 
facă o mărturisire. Apoi privirea i se pierdu în zare, undeva în 
spatele lui Wisting. 

— Mușcă! exclamă el, făcând semn spre apă, unde pluta lui 
Wisting se scufunda. 


6/ 


Adrian Stiller trecu pe lângă casa lui William Wisting, după 
care parcă în fața casei lui Line. Cunoștea drumul. Mai fusese 
acolo și stătuse în același loc înainte ca planul să fi fost pus în 
mișcare. În prima noapte în care venise în oraș și nu reușise să 
doarmă, făcuse o plimbare și oprise chiar aici. Din locul în care 
stătea, putea să vadă bucătăria și dormitorul lui Line și, în 
diagonală, casa tatălui ei. 

Nu făcuse acel drum cu vreun scop anume, însă îi plăcea să fie 
cu un pas înainte și voia să îi cunoască pe Wisting și pe fiica lui 
cât mai bine posibil. 

Și de această dată rămase la volan cu ochii închiși ca să își 
adune gândurile. Se gândi la trandafirii despre care îi vorbise 
reprezentantul Administrației Drumurilor și la buchetul de pe 
comoda din holul locuinței lui Martin Haugen. Cât de simplă era 
adesea explicația după ce o aflai. Katharina cumpărase trandafirii 
pentru Nadia. 

Nu înțelegea cum de ajunsese Line la Martin Haugen, dar 
trebuia să se asigure că nu descoperise ceva ce putea să-i afecteze 
cazul. 

Telefonul mobil îl făcu să deschidă ochii. Nu știa cât stătuse 
așa, în spatele volanului. Nu dormise, dar scurtul moment de 
odihnă îl revigorase. 

Când răspunse, la celălalt capăt al firului era Nils Hammer. 

— Am găsit un câine antrenat să descopere cadavre. 
— Bine, răspunse Stiller și cobori din mașină. 

Cineva se uita la el de la fereastra bucătăriei lui Wisting. 

Trebuia să fie fiul său, venit acasă pentru câteva zile. 

— Trimite-l la Sør-Trøndelag, îi ceru el. 

— Trøndelag? se miră Hammer. 

— La Malvik, specifică Stiller. Nu acolo s-a prăbușit drumul 
săptămâna trecută? 


Hammer nu răspunse. Stiller își dădu seama că se gândea. 

— Avem de-a face cu un tipar. Știu că Martin Haugen are un alibi 
pentru dispariția soției lui, dar dacă a îngropat-o pe Nadia pe 
marginea drumului aici, s-ar putea să se fi debarasat de cadavrul 
soției sale în același mod, în timp ce lucra acolo. Nu știu cum a 
făcut-o, dar există un motiv pentru care Haugen s-a dus acolo 
săptămâna trecută și a mințit în legătură cu asta. Vreau să fie 
cercetată zona în care au fost alunecări de teren. 

Probabil că tatălui ei i se descărcase telefonul. Încercase să-l 
sune de mai multe ori, dar nu primise niciun răspuns. 

Felul în care reacționase Adrian Stiller la auzul numelui lui 
Martin Haugen fusese ca o confirmare. În ultima oră se 
convinsese și mai mult că descoperise ceva. Găsise o hartă pe 
internet. Drumul la construirea căruia contribuise Martin Haugen 
se găsea la doar câteva sute de metri de locul petrecerii la care 
participase Nadia înainte să dispară. 

Aștepta să fie sunată din nou de Adrian Stiller, înainte de a le 
împărtăși lui Daniel Leanger și celor de la redacția VG ipoteza ei, 
dar era convinsă că Martin Haugen era ținta noii investigații. În 
sinea ei își imagina că Nadia era îngropată undeva adânc, sub 

asfaltul rezistent la uzură despre care se vorbea în articol, și nu-i 
plăcea deloc gândul că tatăl ei se afla singur cu el. Îngrijorarea ei 
se răsfrângea asupra Amaliei, care era neliniștită și se smiorcăia. 

Nu-l plăcuse niciodată cu adevărat pe Martin Haugen, fără să 
poată să spună exact de ce. Chiar dacă îl întâlnise doar de câteva 

i, părea să emane o energie negativă. Nu înțelegea de ce 
păstrase tatăl ei legătura cu el dincolo de aspectul formal, inerent 
sarcinilor de serviciu. 

În minte tocmai începuse să i se agite gândul că și soţia lui 
Martin Haugen dispăruse, când auzi trântindu-se portiera unei 
mașini. Se duse la fereastra dormitorului și se uită afară. Era 
Adrian Stiller. Vorbea la telefonul mobil și gesticula cu mâna 
liberă. 

Line crezuse că era acasă, în Oslo. Îi promisese că o va suna 
înapoi, iar faptul că se afla acum în fața casei sale conferea 
situaţiei un aer de gravitate care nu îi plăcea. 

Reveni în living, luă reportofonul și îl porni la timp ca să 
surprindă sunetul soneriei. 


Părea obosit, aproape epuizat, în vreme ce aștepta pe trepte. Era 
palid și umbre întunecate i se întindeau sub ochi. Buzele îi erau 
crăpate și uscate. 

— S-a întâmplat ceva? îl întrebă ea. 

Stiller aruncă o privire spre reportofonul aflat în mâna ei. 

— Fram în trecere, răspunse el, urmând-o în living. 

Se așezară de o parte și de alta a mesei. Line puse reportofonul 
pe masă și o luă pe Amalie lângă ea, pe canapea. 

— Este vorba despre Martin Haugen? Fl este răpitorul? 

— Ce te face să crezi asta? 

Întrebarea lui avea ceva dezarmant, ce o făcu să se simtă jenată. 
La drept vorbind, ceea ce descoperise era o suspiciune care nu se 
baza pe nimic, însă avea o îndelungată experiență în urmărirea 
unor astfel de lucruri. Și nu vedea niciun alt motiv pentru care 
Stiller să fi venit la ea. 

— EI este suspectul vostru? îl întrebă din nou, în loc să îi explice 
cum ajunsese la această concluzie. Este o cunoștință de-a tatei. 
Au plecat împreună la cabană pentru weekend. 

— Oprește reportofonul, îi ceru Stiller. 

Line făcu întocmai. 

— Lucrez cu tatăl tău la acest caz, continuă Stiller. Este o anchetă 
mai nonconformistă, iar excursia la cabană face parte din 
investigație. 

Line nu înţelese prea bine, iar Adrian Stiller nu părea dispus să 
detalieze. 

— Dar crezi că Martin Haugen a răpit-o a și ucis-o pe Nadia 
Krogh? 

— O să săpăm după ea chiar în noaptea asta, încuviinţă Stiller. 

— La noapte? Unde? 

— La mică distanță de locul în care a dispărut, preciză Stiller. 
Vom închide autostrada E18. 

— Veţi săpa pe E18? 

— Avem o oarecare idee unde se află. Avem o hartă. 

— O hartă? repetă Line. 

Adrian Stiller se uită din nou la reportofon și nu-i răspunse. 


— Vreau să mă însoțești la noapte, când o s-o dezgropăm, îi 
spuse el drept răspuns. 


69 


Strânseră plasele în amurg. Se lăsase frigul după ce soarele 
apusese, iar lui Wisting îi amorțiseră degetele scoțând peștii din 
plasa udă. 

Rezultatul consta în 37 de fântânei, patru păstrăvi și șase 
bibani, împărțiți în cele două plase întinse. li curățară, îi spălară 
și îi uscară pe mal. Pe cei mai mari îi filetară. 

La cină urmau să mănânce cotletele pe care le cumpăraseră. 
Peștii erau uscați și săraţi bine, astfel încât să poată fi luaţi acasă. 
Urmând instrucțiunile lui Martin, Wisting aranjă o parte dintre ei 
pe fundul unei găleți, după care îi presără cu sare grunjoasă și 
puțin zahăr. Strat după strat, umplură găleata și o acoperiră cu un 
capac. 

Wisting se ocupă de fripturi. Se făcuse aproape ora 22:00, când 
bucățile generoase de carne ajunseră în tigaie. 

Mișcă fripturile cu o furculiță și se uită la Martin, care stătea 
gânditor cu o cutie de bere în mână, privind flăcările ce se zăreau 
prin fanta de aerisire a sobei. Era abătut. Discuţiile dintre ei 
micșoraseră opreliștile. Mai trebuia condus doar pe ultima 
porțiune de drum, pentru că, deși avea numai de pierdut vorbind 
despre fărădelegile sale, probabil că îi era greu să-și mai poarte 
singur secretul. 

Mici picături de sânge prinseră să curgă din cotlete, așa că le 
întoarse cu furculița. Se uită din nou la Martin, dorindu-și să știe 
la ce se gândea. Toată lumea simte nevoia să-și împărtășească cele 
mai intime gânduri cu cineva. Pentru oamenii obișnuiți, asta 
însemna să vorbească cu cineva despre problemele de la muncă, 
despre căsătorie sau despre boli. Pentru un criminal, însemna să 
accepte să vorbească despre lucruri care aveau să-l trimită pentru 
mulți ani la pușcărie. Abordarea unei alte ființe umane din 
această perspectivă presupunea găsirea legăturii emoționale 
potrivite și construirea unei punți. 


Martin se lăsă pe spetează, își împreună mâinile în jurul cutiei 
de bere și-l privi pe Wisting pe sub sprâncene. 
— Pe mine nu m-ai suspectat niciodată? 

Line o mai privi o dată pe Amalie, care dormea. 

Thomas stătea în fața televizorului, cu telecomanda în mână. 
— Mulţumesc, îi spuse ea din nou. 

Își amânase întoarcerea acasă pentru a avea grijă de Amalie. 
— Nu este nicio problemă, o asigură el. 
— Probabil că va dormi toată noaptea, presupuse Line. 

Își pusese echipamentul de care avea nevoie într-o geantă 
mare. Laptopul, aparatul foto, reportofonul și binoclul, precum și 
pix și hârtie. 

Thomas se ridică, luă geanta și o conduse la mașină. 

— Succes! îi spuse el zâmbind și puse geanta pe bancheta din 
spate. 
— Mulţumesc, răspunse ea și se așeză la volan. 

Inchise portiera și porni. Când luă curba la capătul străzii, îl 
văzu în oglindă întorcându-se și intrând în casă. 

Așa cum se înțelesese cu Adrian Stiller, nu mai încercase să-l 
sune pe tatăl ei. Nu știa ce se petrecea la cabana lui Martin 
Haugen, dar Stiller o asigurase că luau regulat legătura cu el și 
Haugen nu știa nimic despre ce se petrecea. Se întreba cât de 
implicat era tatăl ei în ancheta răpirii Nadiei când fusese la el 
acasă și îi spusese că avea să scrie despre asta pentru ziar. Oricum, 
din felul în care reacționase reieșea că nu știa de colaborarea 
planificată dintre VG și Kripos. 

Fa, Daniel Leanger și Sandersen de la departamentul de știri 
avuseseră o conferință telefonică. Conform planului, următorul 
articol și următorul podcast trebuiau publicate în mai puţin de o 
săptămână. Și intenționau să continue subiectul timp de șase 
săptămâni. Acum, totul trebuia accelerat. Ea scrisese deja o știre 
în care anunța că poliția demarase căutarea Nadiei Krogh și că, pe 
durata acesteia, autostrada E18 va fi blocată. Urma să fie 


publicată online de îndată ce va avea o fotografie a barajului 
rutier și a indicatoarelor de redirecționare a traficului. 

Daniel trebuia să vină și el, dar avea să ajungă de abia peste 
două ore. Ea urma să fie singura jurnalistă prezentă la fața 
locului, când avea să apară vestea despre acțiunea poliției. 

Când se apropie de ieșire spre Porsgrunn se vedeau semne de 
blocaj rutier. leși de pe autostradă și intră într-o benzinărie, în 
timp ce pe E18 traficul continua nestingherit. In apropiere erau 
două vehicule de la Administrația Drumurilor. Unul dintre ele 
avea o remorcă cu un indicator luminos mare și un semn pentru 
devierea traficului. Mai era și o mașină de la secția de poliție 
districtuală. La volan se afla o doamnă subinspector de poliție. 
Line coborî din mașină și se apropie de ea. Subinspectorul de 
poliție lăsă în jos geamul lateral. 

— Bună, spuse Line prezentându-se. Am stabilit cu Adrian Stiller 
de la Kripos că voi sta cu voi când începeți să închideți E18. 

Femeia de la volan încuviință, confirmând că știa despre 
această înțelegere. 

— Vom închide circulația acum, spuse ea făcând semn cu capul 
spre un bărbat în salopetă de lucru care ieșea din benzinărie 
ținând în mână un pahar de cafea. Intrăm imediat în acțiune. 

Line urcă din nou în mașină și așteptă, în timp ce coloana de 
maşini se puse în mișcare. Întunericul serii fu străfulgerat de 
luminile portocalii intermitente de avertizare. Echipele din 
cadrul Administraţiei Drumurilor montară eficient camionul- 
barieră și dirijară traficul pe varianta ocolitoare. 

Urmând instrucțiunile polițistei, Line trecu pe lângă barieră și 
parcă mașina pe marginea drumului. Apoi își luă aparatul de 
fotografiat și cobori. 

Nu mai era trafic nici din sens opus, semn că mașinile fuseseră 
oprite și în celălalt capăt. Mașina de poliție înaintă și se opri de-a 
latul drumului, așa încât carosabilul să fie blocat și fizic. Line 
merse puțin de-a lungul drumului și lăsă o oarecare distanță între 
ea și blocaj. 

Era o imagine izbitoare, cu luminile portocalii strălucitoare pe 
fundalul întunericului din jur. Poliţista cobori din mașină și 


schimbă câteva cuvinte cu reprezentantul Administraţiei 
Drumurilor. Line ridică din nou aparatul foto și făcu o serie de 
ajustări pentru ca benzile reflectorizante ale uniformei ei să nu 
strice imaginea. 

În timp ce se uita la fotografiile făcute, se apropiară două 
camioane. Unul dintre ele avea un excavator pe platformă. În 
spatele lor veneau două mașini de poliţie. Polițista urcă în mașină 
și dădu cu spatele, pentru ca acestea să poată trece. Line mai făcu 
câteva fotografii. Imediat ce trecu excavatorul, alese trei dintre ele 
și le trimise la redacție direct de pe aparatul foto, după care se 
grăbi să se întoarcă la mașina ei. 

Fusese în concediu timp de aproape un an și jumătate și nu 
mai lucrase ca ziarist, cu excepția câtorva proiecte ca freelancer. 
Acum simţea că îi lipsise. li lipsise să fie prezentă, să se afle în 
miezul evenimentelor. 

Se auzi o bufnitură dinspre cuptorul cu lemne, când unul 
dintre buștenii dinăuntru se răsturnă, căzând într-o parte. Martin 
Haugen se ridică de pe scaun, deschise ușița cuptorului și scoase 
de acolo cei doi cartofi lăsaţi să se coacă, după care mai puse un 
lemn pe foc. 

Wisting îl suspectase din prima zi. Era o suspiciune la care nu 
renunțase timp de 24 de ani, chiar dacă Martin se afla, într-un 
mod ce putea fi demonstrat, la o distanță de aproape 700 de 
kilometri când dispăruse Katharina. 

— Aș minți dacă aș spune nu, răspunse Wisting. Este în manual. 
Răspunsul se află adesea într-o relație apropiată. 

Martin se așeză iar. 

— Și nu ai spus niciodată nimic? 

— Ţi-ai dat seama că ești cercetat, nu? se interesă Wisting. Că ți- 
am verificat mișcările și, în cele din urmă, am primit confirmarea 
că erai în Malvik când a dispărut Katharina. 

— Mda, încuviință Martin. Dar nu am vorbit niciodată despre 
asta. 

Wisting mișcă bucăţile de carne în tigaie. Mai aveau puțin și 
erau gata. 

— Ar trebui să vorbim despre asta? 

— Ce ai face dacă ai afla că eu sunt de vină? 

Wisting se gândi la un răspuns potrivit. Nu trebuia să fie unul 
moralist, dar nici unul care să pară artificial și opusul a ceea ce se 
impunea să fie. 

— Eşti unul dintre puţinii prieteni pe care îi am, continuă 
Martin în timp ce Wisting se gândea la un răspuns. M-ai trimite 
la închisoare? 

— Ţi-a da numărul unui avocat bun, răspunse Wisting, 
prefăcându-se că este atent la carne. Și m-aș asigura că ai parte de 
un proces corect. 


A trebuit să reziste tentaţiei de a verifica dacă dispozitivul de 
înregistrare era la locul lui, în buzunarul de la piept al cămășii. 
Oricum nu ar fi putut să verifice dacă era pornit. Trebuia să aibă 
încredere în echipamentul tehnic. 

— Cine este cel mai bun avocat? întrebă Martin. 

— Depinde, răspunse Wisting îndepărtând ușor tigaia de pe foc. 

— De ce anume depinde? 

— Dacă mărturisești și ești dispus să cooperezi și vrei ca procesul 
să se desfășoare cât mai repede și mai liniștit cu putință, sau dacă 
refuzi și vrei să transformi totul într-un circ. 

Martin luă două farfurii. 

— Așadar, nu m-ai lăsa să scap? 

— M-aș asigura că totul decurge bine, răspunse Wisting, 
întorcând pentru ultima dată feliile de carne. 

— Cândva exista un termen de prescripţie pentru crimă, spuse 
Martin așezându-se iar. După 25 de ani, făptașul putea fi 
considerat un om liber. 

Wisting încuviință. 

— Cred că este rezonabil, continuă Martin. Toată lumea se 
schimbă. Ar fi greșit să pedepsești pe cineva pentru fapte comise 
într-o altă viață. Persoana adusă în fața justiției nu mai este 
aceeași cu cea care a comis crima. 

Existau argumente întemeiate în favoarea unui termen de 
prescripţie pentru crimă, se gândi Wisting, dar grija pentru 
criminal nu se număra printre ele. 

Wisting își măsura în permanență cuvintele. Putea să-l laude 
pentru mărinimia sa și putea să-i spună că nu dorea să se răzbune 
pe cel sau cei care îi făcuseră vreun rău Katharinei, dar asta putea 
să îndepărteze ideea subînțeleasă că, de fapt, amândoi știau 
despre ce era vorba în conversație și să facă să îi fie mai greu să 
mărturisească. 

— Pot fi de acord cu asta, răspunse el în schimb. Mai mult, 
probele își pierd din consistență odată cu trecerea anilor. Martorii 
nu-și mai amintesc mare lucru. Riscul comiterii unei erori 
judiciare crește când trebuie să judeci ceva după un timp atât de 
îndelungat. 


Martin se ridică din nou. 

— Sunt gata, spuse el făcând semn cu capul spre tigaie. 

Wisting încuviință și puse bucăţile de carne pe farfurii. 

Martin luă o cutie de porumb, o deschise și o duse pe masa din 
living, alături de două noi cutii de bere. Wisting felie cartofii 
copți și puse peste ei o porție zdravănă de unt condimentat, după 
care duse farfuriile înăuntru. Martin îl întâmpină până să ajungă 
la masă, își luă farfuria și se așeză cu spatele la perete. 

— Urcăm mâine în vârf? întrebă el. De pe Fikedokktoppen se 
zăresc picioarele podului Groenlandei. Este la o oră de mers pe 
jos. 

Wisting încuviință și tăie o bucată de carne. Natura discuţiei se 
schimbase. Oportunitatea dispăruse din nou. 

Excavatorul se cutremură, iar gazele de eșapament țâșniră din 
compartimentul motorului, înainte ca bărbatul din spatele 
comenzilor să ridice cupa și să o coboare pe terasamentul plin de 
iarbă. Decopertă cu precizie stratul superior, legănă brațul și vărsă 
bulgării de pământ pe platforma camionului. 

Line făcu o serie de fotografii. Operatorul excavatorului mușcă 
din țigară și roti din nou cupa. 

Proiectoare puternice, așezate pe trepiede, erau îndreptate spre 
zona de lucru. Adrian Stiller stătea pe margine împreună cu Nils 
Hammer, câțiva ofițeri de poliție și cu doi reprezentanţi ai 
Administrației Drumurilor și urmărea fiecare cupă. Line îndreptă 
aparatul foto spre ei, făcu o fotografie și apropie imaginea, astfel 
încât doar chipul lui Adrian Stiller să se afle în obiectiv. El își 
ridică privirea spre ea, ca și cum ar fi simţit că avea aparatul 
îndreptat spre el. Arăta obosit, ca și cum ancheta l-ar fi epuizat. 
Ea reuși să surprindă rapid câteva cadre înainte ca el să aibă timp 
să se adune. Rezultatul a fost un portret autentic. Maxilarele 
încleștate vorbeau despre importanța sarcinii care îi fusese 
încredințată. 

li era recunoscătoare că îi permisese să treacă dincolo de 
barieră, dar, la drept vorbind, era o chestiune de corectitudine. El 
se folosise de ea și de ziar într-un fel de joc și trebuia să ofere ceva 
la schimb. 

Excavatorul îndepărtase straturile superioare de sol pe o 
suprafață de cinci metri lungime și trei metri lățime și putea simți 
mirosul umed al pământului proaspăt răscolit. Adrian Stiller veni 
lângă ea. 

— La ce adâncime ar putea fi îngropată? întrebă Line. 
— Martin Haugen avea acces la toate utilajele de construcții de 
aici la acea vreme, răspunse Stiller. Este posibil să fi săpat adânc. 


— Aveţi destule probe să-l puneţi sub acuzare, dacă găsiți 
cadavrul? 

Adrian Stiller se uită după reportofon. Era în buzunarul adânc 
al gecii, oprit. 

— Da, răspunse el scurt. 

— O să mergeţi la cabană să îl arestați imediat? 

Stiller își scoase punga de dropsuri. 

— Chiar dacă găsim ceva aici în noaptea asta, va dura până vom 
putea spune cu siguranță că este Nadia Krogh. Mai întâi, trebuie 
să stabilim cu certitudine acest lucru. 

— Ce altceva mai aveţi împotriva lui? se interesă Line. Sigur mai 
aveți ceva, ceva ce v-a determinat să redeschideți cazul. 

Dropsul se sparse între dinții lui Stiller. 

— Este important ca detaliile să iasă la lumină în ordinea 
corectă. 

— Nu voi scrie până n-o să am aprobarea ta. 

Stiller zâmbi, ca și cum ar fi fost o ofertă pe care o mai primise 
de nenumărate ori de la jurnaliști. 

—  Amprente, îi răspunse el, chiar și așa. Scrisorile de 
răscumpărare au fost reexaminate cu ajutorul unei noi 
tehnologii. Amprentele lui Haugen apar în trei locuri. 

— De ce nu l-aţi arestat imediat? 

— Pentru că amprentele nu erau efectiv pe scrisori, ci pe ziarul 
din care a fost decupat mesajul. Asta înseamnă că amprentele 
sunt doar probe circumstanţiale. Am urmărit să obținem ceva în 
plus împotriva lui. 

— Așadar, asta face tata? se interesă Line. E un fel de momeală? 
— Tatăl tău a lucrat sub acoperire în acest caz timp de 24 de ani, 
răspunse Stiller. Nu a crezut nicio clipă că Martin Haugen este 
nevinovat. 

Lui Line îi luă câteva momente să înțeleagă ceea ce îi spusese 
Stiller. 

— Asta înseamnă că există o legătură între răpirea Nadiei Krogh 
și dispariția Katharinei? 

— Au cel puţin un numitor comun. 


În stația de emisie-recepție a unuia dintre polițiștii ce 
supravegheau săpăturile se auzi un zgomot. Răspunse scurt, îl 
strigă pe Stiller și arătă în direcția drumului. O furgonetă albă, 
mare, se apropia. 

— Cine sunt? întrebă Line. 
— Criminaliștii, răspunse Stiller, explicându-i că îi rugase să stea 
prin apropiere. Nu le va plăcea excavatorul cel mare. 

Lucrările se prelungeau. Operatorul decoperta câte cinci 
centimetri la fiecare cupă. Din când în când i se cerea să se 
oprească și un polițist verifica orice obiect care se ivea: rădăcini, 
bețe, pietricele. 

Line fotografia întregul proces și trimitea imaginile la redacție 
ca să aibă material cu care să actualizeze subiectul. 

După o jumătate de oră, prima basculantă se umplu și plecă. 
Line se duse împreună cu Stiller până la marginea gropii. Avea 
puțin peste un metru adâncime. Din pereţii netezi ai gropii 
ieșeau rădăcini rupte, dar în afară de asta nu era nimic acolo. 

Polițiștii stabiliră să mai sape încă un metru, după care să mute 
excavatorul. 

Următoarea basculantă se apropie și activitatea se reluă. După 
încă o jumătate de oră se umplu și aceasta fără să apară ceva 
interesant. 

Excavatorul se mută cinci metri mai în față și începu să 
decoperteze alt strat. Se apropia miezul nopții. Poliţiștii care nu 
supravegheau săpăturile se urcaseră într-o mașină. 

Line simţi telefonul vibrându-i în buzunar. Era o imagine 
primită de la Daniel Leanger. Un car de televiziune de la TV2 era 
parcat în afara perimetrului închis și reporterul vorbea cu femeia 
din mașina de poliție. Fotografia fusese făcută dincolo de barieră. 
Line își înălță capul și văzu apărând Audiul negru al lui Daniel. 

Parcă în spatele mașinii lui Line, cobori și se apropie de ea cu 
un pahar de cafea. 

— Ceva noutăţi? o întrebă el. 

Line acceptă cafeaua. 

— Nu încă, răspunse ea, strângând paharul între palme. 

Daniel se întoarse la mașină și reveni cu echipamentul video. 


Al doilea camion de pământ plecă și prima basculantă reveni 
în zona de încărcare. Operatorul cobori din nou brațul 
excavatorului și ridică o cupă de pământ. Mâna unuia dintre 
polițiștii supraveghetori ţâșni în aer făcându-i semn să se 
oprească și strigând ceva. Făcea semne agitate, diferite de cele de 
până atunci. 

Line bâjbâi după reportofon, îl porni și se apropie. Excavatorul 
vibră și se cutremură înainte ca motorul să fie oprit și să se 
aștearnă liniștea. 

— Am găsit ceva! strigă cineva de la marginea gropii. 

Wisting își scoase telefonul în timp ce Martin era la toaletă. 
Bateria indica doar 5%. În urmă cu trei ore, aflase că Stiller 
trimisese câini polițiști pe E6, lângă Malvik. Acum nu avea 
mesaje noi. Verifică rapid și site-ul ziarului VG. Principala știre 
era că poliția blocase autostrada E18, la intrarea în Porsgrunn, 
pentru a o căuta pe Nadia Krogh. Ştirea era scrisă de Line. Era 
evident că fusese prezentă la blocarea drumului. Inchise degrabă 
telefonul și turnă coniac în pahare. 

Ar putea exista o oarecare logică în ideea ca trupul Katharinei 
să fie îngropat în Trøndelag. În încercarea de a concilia 
cronologia cu ipoteza că Martin Haugen era criminalul, trasă în 
minte un curs invers al evenimentelor: Katharina ar fi putut 
merge la Martin pe șantier, iar el ar fi putut să o ucidă acolo. 
Având în vedere că discuția telefonică dintre ei se încheiase la ora 
22:14, Katharina ar fi putut, teoretic, să ajungă la Malvik în jurul 
orei 6:30 dimineața, dacă ar fi condus toată noaptea. Așa, Martin 
ar fi avut o fereastră de 30 de minute înainte de a fi văzut de 
colegii de muncă manevrând excavatorul la ora 7:00, când 
începea programul. O alternativă era ca ea să fi așteptat să îl vadă 
a doua zi și să fi ajuns la sfârșitul programului de lucru. Cu toate 
acestea, nimeni nu a văzut-o, iar martorii care luaseră cina cu 
Martin după serviciu îi lăsau un spațiu de manevră și mai mic 
înainte să o sune și să înceapă să se îngrijoreze. Ceea ce dovedea 
însă că ipoteza era greșită era faptul că atât mașina, cât și 
motocicleta Katharinei rămăseseră acasă, în garaj. 

Martin Haugen reveni în cabană. Focul din șemineul aflat în 
living era aprins deja. Martin mai puse pe foc câteva lemne și se 
așeză. N 
— Nu ţi-a fost niciodată frică? se interesă el. In timpul 
serviciului, mă refer. 


— În majoritatea timpului stau la birou. Nu prea am de ce să mă 
tem. 
— Mă gândesc la situația în care te apropii de adevăr și 
criminalul își dă seama că ești pe cale să-l demaști. Nu ţi-a fost 
niciodată teamă de ceea ce ar putea să facă pentru a încerca să te 
împiedice? 

Wisting luă o gură de coniac. 
—  Investigaţiile nu sunt conduse de o singură persoană, 
răspunse Wisting. Nu ar câștiga nimic din eliminarea mea. 
— Dar crezi că un ucigaș gândește atât de rațional? Dacă a mai 
ucis înainte, cu siguranță o poate face din nou. 
— Cred că este mai periculos să fii muncitor rutier, zâmbi 
Wisting. Cu utilaje grele și explozibili și altele asemenea. 

Flăcările din șemineu aruncau umbre neliniștite pe pereţii 
întunecați din lemn. 
— Dar cu siguranţă există lucruri pe care nu le împărtășești cu 
cei din jurul tău, nu? îl întrebă Martin. Suspiciuni pe care le 
păstrezi doar pentru tine sau legături pe care le vezi doar tu. 

Wisting înțelese că Martin sonda terenul. Tatona drumul 
înainte, la fel cum procedase și Wisting. O spusese chiar el. 
Martin nu era dintre cei care fug sau rămân pasivi, el trecea la 
atac. 
— Cimitirul este plin de oameni de neînlocuit, glumi Wisting. 
Nu voi lua cu mine în mormânt niciun secret profesional. 

Martin ridică paharul să toasteze. 
— Acum la ce caz lucrezi? 
— Nu mare lucru, răspunse Wisting. Am lucrat la o evaluare a 
impactului pe care îl va avea crearea noului inspectorat de 
poliție. 
— Care sunt consecinţele? 
— Nu prea știu, răspunse Wisting. Asta este principala mea 
contribuție. Nu știm ce ne așteaptă. Munca de poliție are prea 
multe variabile pentru a putea să fii sigur. 

Martin își umplu din nou paharul. 
— De ce te-ai făcut polițist? 


— Mi-am dorit o profesie provocatoare, incitantă și care să aibă 
o însemnătate. În plus, cred că are legătură și cu justiţia. 
— Ce înseamnă justiția? 

Wisting duse paharul la gură. Semăna cu discuţiile pe care le 
purta cu Ingrid pe vremea când încă mai trăia. Lui îi plăcea să 
pună sub semnul întrebării definițiile prestabilite, dar nu se 
abătea de la calea bătătorită. Ingrid privea întrebările într-un 
context mai larg. El și cu Martin nu mai vorbiseră despre astfel de 
lucruri și conversaţia avea un subînțeles care îl făcu să devină mai 
vigilent. 

— Ca toată lumea să fie tratată echitabil și oricine ia ceva de la 
alții să fie pedepsit pentru asta. 

— Există soluții echitabile pentru orice situație? continuă Martin 
să întrebe. Adică, eu cred că dreptatea ar trebui să însemne să 
găsești o soluție care să satisfacă ambele părți implicate într-un 
conflict. 

— Atunci n-ar fi corect să mai trimitem pe cineva la închisoare, 
spuse Wisting încercând să dirijeze discuția. Un infractor va 
considera rareori, dacă nu chiar niciodată, ca fiind corectă 
pedeapsa pe care i-o aplicăm. Mai curând aș spune că dreptatea 
înseamnă ca fiecare să primească ceea ce merită. 

— Pedeapsa meritată? 

— Poţi să-i spui și așa. 

— Dar asta presupune să cunoști toate aspectele unui caz. 

— La ce te referi? 

Martin se uită în tavan, ca și cum ar fi căutat cea mai bună cale 
de a se exprima. 

— Dacă un bărbat își împușcă și ucide soția, merită să fie 
pedepsit. Dar dacă arma s-a descărcat din greșeală? Atunci, poate 
că povara a ceea ce a făcut este o pedeapsă suficientă? 

Wisting încuviință și se întrebă dacă Martin era pe cale să 
spună că moartea Katharinei sau a Nadiei se datora unui 
accident. 

— Accidentele nu sunt pedepsite, răspunse el, fără să adauge că 
lucrul acesta nu era valabil în cazul în care se datora neglijenței 
făptuitorului. Trebuie să fie un act comis cu intenție. 


— Asta înseamnă că trebuie să cunoști toate aspectele unui caz, 
nu? 

— Aceasta este definiția unei investigații, zâmbi Wisting. Să 
încerci să scoţi întregul adevăr la iveală. Doar atunci putem vorbi 
despre dreptate. 

De cealaltă parte a mesei, Martin Haugen nu mai spuse nimic. 
Wisting căuta cuvintele potrivite ca să îl facă pe Martin să se 
destăinuie. Dar înainte de a putea găsi ceva de spus, Martin bău 
restul de coniac și se ridică de la masă. 

— Nu, spuse el întinzându-se. Dacă e să mergem mâine pe 
Fikedokk, probabil c-ar trebui să ne culcăm. 

Line se apropie împreună cu ceilalți de groapa din terasament 
și lăsă reportofonul în funcțiune ca să surprindă drama ce plutea 
în aer. Se opri la câțiva pași de margine, ca să nu cadă, și se aplecă 
în față să se uite în ea. 

Groapa avea în jur doi metri adâncime. La început nu văzu 
decât pământ argilos moale și pietre de diverse dimensiuni. 
Polițiștii erau preocupați de ceva aflat chiar pe fundul gropii, într- 
o parte. 

Line ridică automat aparatul foto și prin obiectiv văzu vârful 
unei cizme ieșind din peretele de pământ. Poliţiştii vorbeau 
despre piele și materiale sintetice care nu se deteriorează. 

Fu adusă o scară, iar doi criminaliști care sosiseră mai târziu 
coborâră în groapă. Nu purtau combinezoanele albe tradiționale, 
ci niște salopete albastre, pe spatele cărora scria Poliția. 

Line făcu câțiva pași în spate pentru a lua distanță. Făcu câteva 
fotografii și le verifică pe ecranul aparatului. Imaginile erau 
grăitoare. 

Un criminalist avea un instrument asemănător unei linguri de 
felul celor folosite de arheologi. Line se întoarse la margine și 
văzu că acesta începuse să sape pământul din jurul cizmei, iar 
colegul lui documenta filmând. Curând, întreaga cizmă deveni 
vizibilă. Forma și modelul sugerau că aparținea unei femei. 

— Ar putea fi doar o vechitură, avertiză unul dintre polițiști. 
Ceva ce a rămas printre materialele de umplutură. 

Nu îl contrazise nimeni, deși niciunul dintre cei aflați în jurul 
gropii nu credea asta. 

O bucată mare de pământ se desprinse din peretele lateral la 
care lucrau criminaliștii, dezvelind talpa altei cizme. 

Intre cele două era o distanță de mai puțin de zece centimetri, 
una aflată puțin mai în profunzimea peretelui de pământ, ca în 
cazul unei persoane întinse pe spate, cu un picior puţin ridicat. 


Cei doi criminaliști se sfătuiră cum să procedeze și conveniră să 
încerce să scoată o singură cizmă. 

Bărbatul cu instrumentul de săpat prinse carâmbul și trase. 
Urmă o mică alunecare de teren și apăru primul os. O tibie gri- 
maronie se ivi din pământ. 

Criminalistul se uită în cizmă și îi arătă și celuilalt conținutul. 
Apoi, își îndreptară atenţia asupra osului. 

— Este așezată orizontal, în direcția aceea, conchise bărbatul cu 
instrumentul de săpat, indicând direcția cu un gest al mâinii. Va 
trebui să săpăm un culoar ca să reușim să o scoatem. 

Urcară din nou pe scară. Bărbatul din cabina excavatorului 
aruncă mucul țigării și porni utilajul. Urmând indicaţiile, înlătură 
pe rând straturile de pământ. 

Line se așeză în mașină cu laptopul în poală și scrise o știre 
despre descoperirea primelor rămășițe. Daniel se plimba prin jur 
cu camera de filmat. Unul dintre polițiști îl abordase și îi ceruse 
să nu filmeze în interiorul gropii. 

Adrian Stiller veni la mașină, deschise portiera din dreapta și 
urcă lângă ea. 

— Familia a fost anunțată, îi spuse el fără niciun preambul. Nu 
putem confirma că persoana găsită este Nadia Krogh, dar datorită 
ei suntem aici. 

Line tastă ceea ce spuse el. 

— Cauza morţii? 

— Este prea devreme să ne pronunțăm, dar cazul a fost mereu 
investigat drept crimă. 

— Suspecţi? 

Adrian Stiller nu răspunse. 

— Nu mi-aș face treaba, dacă nu aș întreba, spuse Line. Este 
strict o întrebare de tip da/nu. Eu știu răspunsul, dar tu îl poți 
formula după cum dorești. 

— Poţi scrie că nu comentez cu privire la acest aspect, răspunse 
Stiller apucând mânerul portierei. In zece minute, va fi transmis 
un comunicat de presă, continuă el. Poate vrei să publici știrea 
mai înainte. 


Line îi mulțumi și adăugă repede câteva fraze de final, după 
care îl reciti. Textul era adecvat. Scurt și concis. Il trimise la 
redacție împreună cu fotografiile cu criminaliștii ce coborau pe 
scară. Apoi sună ca să se asigure că primiseră articolul. 

Puțin după ora 3:00, groapa din pământ fusese lărgită cu un 
șanț de trei metri lungime și trei lățime. Doar un strat de pământ 
de 30 de centimetri grosime ascundea restul rămășițelor. 

Sus, pe podul rutier, la aproximativ o sută de metri mai la 
nord, se strânseseră spectatorii. În principal erau reprezentanții 
presei. La lumina lămpilor stradale, Line putea vedea mai multe 
obiective ale camerelor de luat vederi. Polițiștii începuseră să 
instaleze un cort de lucru mare peste locul descoperirii. 

Line rămase în preajma lui Stiller, astfel încât nimeni nu-i puse 
întrebări când intră în cort alături de el. 

O sită mare de pământ — o cutie dreptunghiulară, cu fundul 
din plasă — fusese instalată în groapa iniţială. Fiecare lopată de 
pământ din zona rămășițelor era pusă în cutie și cernută prin 
plasa grosieră, pentru ca obiectele mai mari să fie sortate. 

Ceva lovi plasa, făcându-i pe bărbaţii din groapă să se strângă 
în jurul ei. Dintr-un bulgăre de pământ extraseră un obiect 
negru. Line ridică aparatul foto când își dădu seama ce era. O 
poșetă. 

Unul dintre tehnicieni o duse pe o masă de lucru improvizată 
ca să o studieze mai bine la lumina unei lămpi. 

— Este din vinilin, spuse el, explicând cum de rezistase peste 20 
de ani îngropată. 

Line rămase în spatele anchetatorilor. Printre umerii lui Nils 
Hammer și Adrian Stiller, văzu cum părți din geantă se 
descompuneau în timp ce începură să o examineze. Se 
desprinseră o cataramă metalică și o curea. 

— Pot să fac o fotografie? întrebă ea, simțind pentru prima dată 
că deranjează. 

Criminalistul își ridică privirea spre ea. Probabil că nu cunoștea 
detaliile vechiului caz și nu știa că Nadia avusese în poșetă 
portofelul cu fotografia în care apăreau ea și frățiorul ei. 


Stiller încuviință. Criminalistul ridică poșeta pe care o ținea cu 
mănușile albastre din latex. 

— Mulţumesc, spuse Line coborând aparatul foto. 

Criminalistul deschise poșeta cu grijă și începu să scoată 
lucrurile care se aflau în ea. Păreau bine conservate. Un 
mănunchi de chei, un ruj și câteva obiecte de dimensiuni mici, 
pe care Line nu reuși să le identifice. 

Asta era tot. Portofelul nu era. 

Line era convinsă că era poșeta Nadiei. Descrierea se potrivea. 
Încercă să își imagineze ce se întâmplase când trupul fusese 
aruncat pe marginea drumului. Portofelul îi fusese scos înainte ca 
poșeta să fie azvârlită după ea, ca în cazul unei tâlhării. 

— Poate că este și portofelul acolo jos, spuse Stiller în timp ce în 
groapă continua activitatea. 

Line urmărea cu privirea fiecare lopată. Nu mai fusese 
niciodată atât de implicată în activitatea poliţiei. 

Fură dezgropate ș și primele oase. În jurul lor, solul era puţin mai 
întunecat decât în rest. Erau femururi lungi, rotulele, oase mici 
de la ceea ce trebuie să fi fost degete, și coaste arcuite. Rădăcini 
subțiri de plante se răsuceau printre ele ca niște nervi. În cele din 
urmă fu dezgropat și craniul. Arăta ca și cum ar fi fost crăpat, iar 
în partea dreaptă părea să lipsească o bucată. Criminaliștii se 
opriră și se consultară, fără ca Line să audă ce își spun. 

— Ce ați găsit acolo? îi întrebă Stiller. 

Cel mai în vârstă își ridică privirea. 

— O fractură craniană, menționă el cât timp celălalt documenta 
leziunea fotografiind-o. 

— Cauza morţii? sugeră Stiller. 

— Va trebui să analizăm în detaliu când vom avea totul la un 
loc, răspunse criminalistul, fără să tragă o concluzie. 

Lăsară craniul deoparte și reveniră la restul trupului. Hainele 
probabil că se descompuseseră în totalitate. Se părea că mai 
rămăsese doar o curea putredă, cu o cataramă ruginită. 

Cel mai în vârstă dintre tehnicienii criminaliști ridică un obiect 
din zona osului șoldului și îl puse într-o pungă de hârtie maro. 
Line se întrebă dacă ar putea fi ceva ce ținuse Nadia într-unul 


dintre buzunarele pantalonilor și fu nevoită să mărească o zonă a 
ecranului aparatului foto ca să vadă că era vorba de rămășițele 
unui fermoar. 

Mai găsiră un cercel și un inel, înainte să înceapă să colecteze 
oasele. Păreau să le sorteze în funcție de partea de corp căreia îi 
aparțineau. Începură cu mâinile. Toate oasele mici provenind de 
la mâna stângă fuseră introduse într-o pungă etichetată. Apoi, în 
aceeași cutie, așezară oasele brațului și antebraţului, după care o 
închiseră cu un capac. Împachetară apoi piciorul stâng în același 
mod. 

— Am ce îmi trebuie, spuse Daniel. Nu vom publica imagini 
filmate cu rămășițele, așa că nu are sens să mai rămân. Merg la 
hotel să le editez. Tu ce vei face? 

— Eu mai rămân puţin, spuse Line. 

— Și mâine va fi o zi lungă, continuă Daniel. Trebuie să 
publicăm un nou podcast. 

Line încuviință, scoase reportofonul din buzunar și verifică 
nivelul bateriei. În curând, va trebui să-l pună la încărcat. 

— Trebuie să vorbesc din nou cu fostul ei iubit. Acum, că a fost 
găsită, situația s-a schimbat. 

Îl conduse pe Daniel până la mașină și stabiliră unde să se 
întâlnească a doua zi. 

O mașină de poliție adusese cafea și croasante cu unt. Adrian 
Stiller o chemă și ea își umplu un pahar de carton înainte să intre 
din nou în cort. 

Cei doi criminaliști nu mai înaintaseră și se consultau cu 
privire la ce mai rămăsese din partea dreaptă a scheletului. 

Adrian Stiller intră în cort aplecându-se, ținând în mână o 
sticlă de apă. 

— A sosit cafeaua, anunţă el, dar își dădu repede seama că, acolo 
jos, cei doi erau ocupați cu ceva. 
— Ce s-a întâmplat? îi întrebă el. 
Criminalistul mai vârstnic se uită în sus. 
— Prezintă fracturi în zona femurului, a tibiei și a brațului. 
— Pe lângă fractura craniană, adăugă celălalt. 
— Ce înțelegeţi din asta? 


Criminalistul mai experimentat părea destul de reticent să 

tragă vreo concluzie. 

— Există răni compatibile cu o coliziune. 

— Un accident rutier cu fugă de la locul faptei? repetă Stiller. 

— Este ușor de imaginat, din moment ce zace aici, într-un șanț 
de pe marginea drumului. 

— Pe atunci nu exista drumul, interveni Line. Era în construcție. 

Criminalistul ridică din umeri. 

— În orice caz, am văzut astfel de răni doar în cazul accidentelor 
rutiere. 

Stiller se uită la Line. 

— Nu publici nimic până nu auzi vești de la mine. 

Line încuviință. 

După o pauză de cafea, colectară, împachetară și etichetară și 
restul oaselor. Cei doi criminaliști începură apoi să cearnă stratul 
de sol peste care zăcuse cadavrul. Păreau să se concentreze asupra 
zonei capului și Line presupuse că de fapt căutau cercelul lipsă. Se 
opreau din când în când și luau câte ceva din sita cu care lucrau, 
după care aruncau pietrele prea mari să treacă prin ochiurile ei. 

Până la urmă se ivi și cercelul lipsă, dar criminaliștii își 
continuară munca de migală. Uneori găseau câte ceva ce păstrau, 
dar erau lucruri prea mici pentru ca Line să își dea seama despre 
ce era vorba. Se gândi că puteau fi dinții. Se uită prin fotografiile 
pe care le făcuse și deschise una care surprindea craniul. 
Mandibula era intactă și toți dinții păreau să fie la locul lor. 

— Ce anume căutați? se văzu ea nevoită să întrebe. 

Vârstnicul criminalist se uită în sus la Stiller, solicitând 
permisiunea să vorbească. 

— Bucăţi de sticlă, explică el, după ce primi confirmarea din 
partea lui Stiller. 

Line înțelese. Încercau să verifice ipoteza că Nadia Krogh fusese 
omorâtă într-un accident rutier, căutând mici bucăți de sticlă 
rămase în părul sau pe hainele ei. 

— Aţi găsit ceva? 

Criminalistul confirmă și își continuă activitatea. Trecuse de 

ora 6:00 dimineața și Line se simțea obosită. Adrenalina 


dispăruse din trupul ei. Săpăturile nu puteau aduce prea multe 
noutăți, dar simţea că nu putea să plece de acolo până când nu se 
încheia munca. Se duse la mașină, urcă și porni motorul ca să 
încălzească habitaclul. li era somn și la un moment dat închise 
ochii și adormi. 

O trezi brusc un ciocănit în portieră. Era Adrian Stiller. Ceasul 
de la bord arăta ora 07:38. 

Aerul proaspăt pătrunse în interiorul prea cald, când cobori 
geamul lateral. 

— Am terminat aici, spuse el. Drumul va fi redeschis imediat ce 
împachetăm tot. 

Line își aruncă privirea spre cortul în care se întâmplase totul. 
Un polițist strângea unul dintre cordoanele din jurul lui. 

— Cortul va mai rămâne un timp, dar aici nu mai este nimic 
altceva de făcut decât să umplem groapa, continuă Stiller. 

— Acum ce veţi face? 

— Vom încerca să dormim puțin. 

Părea să aibă nevoie, se gândi Line. Mai mult decât oricine 
dintre cei prezenţi acolo, dar nu era sigură că el chiar voia să ia o 
pauză de la investigație. 

— Şi apoi? 

— Trebuie să facem o analiză internă și să sintetizăm cazul, 
răspunse Stiller. Dar nu mai facem nimic până nu se întoarce 
tatăl tău acasă. 

Martin Haugen se trezi primul. Wisting stătea întins pe pat și îl 
auzi aprinzând soba. Patul scârțâi, când se întinse după telefonul 
mobil din buzunarul gecii agățate de scaun. Incă mai avea 
energie în acumulator. Trei la sută. 

Apăru un mesaj de la Line cu punct. Am găsit ce căutam. Abia 
reuși să citească mesajul scurt înainte ca un altul să apară pe 
ecran: Se pare că prietena noastră a fost lovită de o mașină. 

Mesajele fuseseră trimise la orele 03:32 și 05:40. Renunțaseră să 
mai scrie despre vreme, dar mesajele păstrau același stil de codare 
simplist care, la drept vorbind, nu ar fi păcălit pe nimeni. 

Trimise înapoi un mesaj conținând doar semnul întrebării ca să 
primească mai multe informaţii. Nils Hammer era încă treaz. 
Răspunse rapid: Fracturi la brațe, picioare și craniu. Criminaliștii 
cred că a fost accident rutier. De cealaltă parte a peretelui, îl auzi pe 
Martin zdrăngănind ibricul. 

Un accident, se gândi el. Oare asta încercase Martin să spună 
noaptea trecută, când vorbiseră despre justiție și despre primirea 
pedepsei cuvenite? Ce mașină avea MH pe atunci? scrise el, știind 
că nu era nevoie să le spună colegilor ce verificări să facă. Vorbește 
cu vecinul lui, Steinar Vassvik, despre posibile avarii la mașină, 
adăugă el. Când apăsă trimite, ecranul se stinse. Telefonul se 
descărcase pe neașteptate. i 

Își trase picioarele afară din sacul de dormit și se ridică. In 
cameră era frig și își luă pantalonii și cămașa înainte să toarne 
apă în ligheanul din dreptul ferestrei. 

Când se duse în bucătărie, cafeaua era gata. 

— Nu sunt prea confortabile paturile astea, comentă Martin. 

Wisting își roti capul și gâtul încercând să scape de un cârcel. 
— Pentru o noapte sau două merg, zâmbi Wisting turnându-și o 
ceașcă de cafea. 


După micul-dejun, ieșiră și scoaseră plasele. Din barcă puteau 
să vadă vârful Eikedokk. Era o creastă montană plată, cu o pantă 
abruptă spre apă. 

— Trebuie să urcăm prin spate, explică Martin. Cel mai simplu 
este să împachetăm și să mergem mai întâi la mașină, după care 
să urmăm traseul de acolo. 

Captura era puțin mai săracă decât cea de cu o zi înainte. 
Curățară peștele și îl sărară în timp ce plasele se uscau la soare. 
Apoi își făcură bagajele, curățară și măturară podelele, după care 
Martin încuie ușa. 

Wisting simți că voia să meargă acasă. Cochetase cu ideea de a- 
i sugera să renunțe la drumeţie, dar, în același timp, nu obținuse 
lucrul pentru care făcuse excursia la cabană. Drumeţia pe 
Eikedokk îi oferea încă o șansă de a scoate ceva de la Martin 
Haugen. 

Găleata cu pește sărat era grea și dificil de cărat prin pădure. 
Făceau cu rândul, dar după câteva sute de metri Wisting o lăsă jos 
și căută un lemn peste care să treacă mânerul găleţii. Apoi, își 
puseră lemnul pe umeri ca să o poată căra împreună pe poteca 
îngustă. Martin mergea în față. Wisting avea privirea ațintită pe 
ceafa lui. Peste 24 de ore avea să fie arestat, se gândi el. 
Amprentele de pe scrisorile de răscumpărare și descoperirea 
Nadiei Krogh erau suficiente pentru a fi pus sub acuzare. Un 
apărător bun ar putea să atragă atenția asupra Katharinei. Ea 
lăsase indicaţiile privind localizarea cadavrului. Avocatul ar putea 
chiar să argumenteze că Martin știa ce făcuse, dar că asta nu îl 
transforma în complice. 

Cele două zile la cabană îl afectaseră. Jocul de-a minciuna își 
pusese amprenta asupra stimei sale de sine. In toți anii cât lucrase 
în poliţie încercase să fie cinstit, direct și combativ atât în relațiile 
cu colegii, cât și cu infractorii. Tactica de manipulare pe care o 
folosise cu Martin îl deranja și era bucuros că excursia avea să se 
termine în curând. 

Când ajunseră la mașină, Martin împinse echipamentul de 
pescuit sub prelata ce acoperea platforma camionetei și o fixă cu 
chingi ca să nu se răstoarne când aveau să se pună în mișcare. 


Gândurile lui Wisting se îndreptară spre Nadia Krogh. 

— Ai avut mereu o camionetă? întrebă el. 

Martin închise trapa de la platforma camionetei. 

— Da, este foarte utilă. Poți să transporţi aproape orice. În 
adolescență am avut vreo două motociclete de off-road cu care 
participam la curse. Era ușor să le pun pe platformă, în loc să le 
car după mine într-o remorcă. 

— Ai avut vreodată vreun accident? 

— De bună seamă, răspunse Martin. Când aveam 20 de ani mi- 
am rupt clavicula. De atunci am renunțat. 

— Cu mașina, am vrut să spun, îi explică Wisting ocolind 
camioneta. Par destul de solide în caz că se întâmplă ceva. 

— În cei 36 de ani de când am permis de conducere am avut un 
singur accident, zâmbi Martin. 

— Eu am avut două, spuse Wisting. O dată cu mașina de poliţie, 
în timpul unei intervenții. A doua oară cu o Fiesta mică. S-a făcut 
praf. De atunci, am condus doar Volvo. Rezistă la impact. 

— La fel și asta, îl asigură Martin făcând semn cu capul spre 
mașină. 

— În ambele situații a fost vina mea, continuă Wisting, 
povestind cum lovise mașina de poliție într-un sens giratoriu și 
cum intrase cu Fiesta în spatele altei mașini. 

— La fel a fost și în cazul meu, spuse Martin. Am intrat în 
spatele unui camion. 

— A trecut mult timp de atunci? îl cercetă Wisting. 

Martin începu să meargă. 

— Da, s-a întâmplat înainte să dispară Katharina. 

În timp ce porni pe cărarea năpădită de iarbă, lui Wisting îi 
trecu un gând prin minte. Cu fiecare pas pe care îl făcea acesta 
devenea tot mai clar și realiză că așa ar fi putut să-și facă Martin 
rost de un alibi. 

Mergând, încercă să reconstituie o parte dintre informațiile 
aflate în materialul de urmărire penală. Ultima convorbire 
telefonică cu Katharina era unul dintre lucrurile care nu se 
potriveau în explicaţiile lui Martin. Durase 8 minute și 17 
secunde, dar Martin nu fusese niciodată în stare să explice despre 


ce anume vorbiseră, în afară de faptul că discutaseră despre ce 
făcuseră în timpul zilei și că își uraseră noapte bună. Opt minute 
însemna o conversaţie destul de lungă. Privită în lumina a ceea 
ce știau acum, probabil că discuția fusese în legătură cu 
mustrările de conștiință ale Katharinei și cu faptul că ea voia să se 
autodenunțe și să spună ce se întâmplase. Era o decizie dificil de 
luat în urma unei discuții telefonice, motiv pentru care Katharina 
ar fi putut să își ia motocicleta și să plece spre nord. Era posibil să 
se fi întâlnit la jumătatea drumului sau ca ea să fi condus toată 
noaptea. S-au întâlnit într-un loc convenit dinainte și poate că 
atunci Martin Haugen a reacționat din cauza a ceea ce el numea 
instinct primar ce nu putea fi controlat. A atacat. Ulterior, a 
ascuns cadavrul la fel cum făcuseră cu Nadia și a urcat 
motocicleta pe platforma camionetei pentru a o pune în garaj 
odată ajuns acasă. Era o explicație simplă, dar plauzibilă. Și — 
după cum spusese Martin cu o seară înainte — o legătură pe care, 
deocamdată, doar Wisting o vedea. 

Se împiedică de rădăcina unui copac ascunsă sub frunzișul 
maroniu, dar rămase în picioare. Era clar că poteca nu era prea 
umblată. Vegetaţia se înălța din ambele părți și mereu trebuiau să 
se ferească de ramurile golașe ce se întindeau peste ea. În unele 
locuri, erau nevoiți să ocolească trunchiurile prăbușite pe cărare. 
După câțiva kilometri ajunseră la o răscruce. Cărarea pe care o 
apucară era și mai îngustă, și mai abruptă. Wisting simți cum i se 
accelerează pulsul și transpirația începe să-i curgă pe spate. 

Un pârâu traversa poteca pe lângă un stejar impunător. Martin 
se opri, își umplu căușul mâinilor cu apă și bău. Wisting îi urmă 
exemplul, după care merseră mai departe. 

Drumul până în vârf dură o oră, așa cum anticipase Martin. Se 
apropiară de margine, unde muntele dispărea într-un hău, ca să 
se bucure de cea mai bună priveliște. Wisting încercă să se 
orienteze. Vântul îi flutura pantalonii, în timp ce privea în zare. 
Văzu lacul pe care fuseseră la pescuit, iar în depărtare zări marea, 
o dungă de un azuriu mai închis pe cerul strălucitor. În rest, 
pădurile se întindeau sub ei în toate direcțiile. 


— Acolo este podul Grenlandsbrua, spuse Martin arătând înspre 
est. 

Wisting văzu cei doi piloni ai podului înălțându-se ca niște 
sulițe. 
— Ai contribuit la construirea lui? întrebă Wisting. 
— La pod nu, la tunelul dinspre nord, preciză Martin. 

Wisting luă o piatră și o aruncă peste margine, aplecându-se 
puțin ca să o vadă aterizând pe grămada de pietre de dedesubt. 
— Bunicul meu m-a adus aici prima dată, spuse Martin din 
spatele lui. 

Wisting rămase cu spatele la el. 
— Spunea că este un loc de sacrificiu, continuă Martin. Vikingii 
îi aduceau aici pe bătrânii care deveneau o povară pentru 
comunitate, pentru ca aceștia să se poată sacrifica, sau îi puneau 
să se arunce în gol pe cei care făptuiseră un rău ireparabil și 
aduseseră rușinea asupra neamului lor. 

Martin se apropie de marginea prăpastiei. 
— Cred că era o poveste inventată de el, spuse Martin. Nu au 
existat niciodată vikingi prin părțile astea, dar îmi amintesc că 
povestea m-a șocat. Cred că aveam cinci sau șase ani, iar ăsta e 
genul de lucruri care poate speria un copil. Am avut coșmaruri 
din pricina asta. Ideea că cineva s-ar putea arunca în prăpastie 
mai mult sau mai puțin de bunăvoie era de neconceput la vârsta 
aceea. 

Wisting se uită din nou peste marginea prăpastiei. 
— Există moduri mai bune de a muri, comentă el. 
— Îți amintești ce ţi-am spus despre cenușa mea? întrebă Martin, 
făcând un pas în spate. Acesta este un loc bun din care să o 
împrăștii. 

Era ceva neliniștitor în spatele întregii conversații. 
— Dă-mi în scris, spuse el încercând să destindă atmosfera 
zâmbind. 

Martin rămase nemișcat o clipă, după care zâmbi și el. 
— Ce ai de gând să faci când ajungi acasă? 
— Cred că le voi face o vizită lui Line și Amalie. Crește atât de 
repede! Stă în picioare și merge și gângurește neîncetat, răspunse 


Wisting și simţi o stare de neliniște care îl făcu să se îndepărteze 
puţin de margine. 

Brusc, în gând îi apăru Ingrid, care murise în timp ce lucra în 
Zambia pentru o fundație. 

— O cheamă ca pe bunica ei, știi? Ingrid Amalie, dar noi îi 
spunem doar Amalie. Chiar și așa, adesea mă gândesc la Ingrid 
când o văd și la faptul că nu a avut ocazia să devină bunică. Dar 
este o consolare să știu că, atunci când am pierdut-o, se afla acolo 
unde își dorea să fie, adăugă el încercând să readucă discuția spre 
Martin. Era atât de fericită când am vorbit cu ea ultima dată la 
telefon. Era entuziasmată de ceea ce realizaseră și de 
oportunitățile pe care le aveau în față. 

Martin nu spuse nimic. Wisting se pregătea să-l întrebe despre 
ce vorbise cu Katharina înainte ca ea să dispară, dar nu apucă să 
rostească nimic. 

— Katharina era însărcinată, spuse Martin. 
Se uita pierdut în zare. 
— Atunci când a dispărut? întrebă Wisting surprins. 
— Cu mult înainte, răspunse Martin. A pierdut sarcina. 
— Nu știam asta, spuse Wisting exprimându-și regretul. 

Martin Haugen își întoarse privirea în direcția opusă. Nori 
negri se adunau spre apus. 

— lar va ploua, spuse el. Ne întoarcem? 

Adrian Stiller știa că ar fi putut dormi dacă și-ar fi lăsat capul pe 
spate și ar fi închis ochii, dar acum somnul nu era o opţiune. 

Registrul auto le transmisese că la finalul anilor 1980 Martin 
Haugen conducea un Nissan King Cab. Ulterior, acesta avusese 
mai mulți proprietari, înainte de a fi radiat în 1996. 

Opri în fața casei lui Steinar Vassvik, cobori din mașină și se 
apropie de locuință. Ușa se deschise înainte să sune la sonerie și îl 
recunoscu pe Steinar Vassvik din ziua aceea în care el și Wisting 
trecuseră cu mașina prin fața casei. 

Vassvik nu îl invită înăuntru după ce Stiller se prezentă. 

— Mă ocup de cazuri vechi neelucidate, spuse el. 

Steinar Vassvik încuviință. 

— Unul dintre cazurile de care ne interesăm acum este cel al 
Katharinei. Încerc să completez unele lacune din vechea anchetă 
și mă întrebam dacă m-ai putea ajuta? 

Primi încă un semn din cap, dar rămaseră în fața casei. Lui 
Stiller îi convenea. Nu intenționa să stea mult, dar trebuia să 
pună întrebările într-un mod cât mai dezinvolt cu putință. 

— La ce tipuri de vehicule avea acces Katharina? 

— Nu scrie în documente? 

— Treaba mea este să verific informațiile vechi, răspunse Stiller. 

— Nu poate să vă spună Martin? întrebă Vassvik aruncând o 
privire spre drumul neasfaltat din fața lor. 

— Desigur, spuse Stiller răsfoind niște documente pe care le avea 
la el. Potrivit informaţiilor mele, ea avea un Golf și o Kawaski 
Z650, corect? 

Vassvik răspunse din nou printr-un semn din cap. 

— La acel moment, Martin Haugen ce mașină conducea? 

Primi răspunsul rapid. 

— O camionetă. A condus doar camionete. 


— Katharina o folosea vreodată? întrebă el ca să ascundă 
informația pe care o urmărea de fapt. 
De această dată, Vassvik clătină din cap. 
— Îţi aduci aminte dacă pe atunci vreunul dintre vehicule a fost 
implicat într-un accident? 
Steinar Vassvik își mișcă, gânditor, capul dintr-o parte în alta. 
— Nu. 
— Un parbriz spart sau ceva de genul ăsta? îl întrebă Stiller ca să 
îl ajute. 
— A fost ceva, spuse într-un final Vassvik. Dar cu mult timp 
înainte să dispară Katharina. 
— Ce anume? se interesă Stiller. 
— Martin a lovit un camion. 
Adrian Stiller trebuia să stoarcă informaţiile suplimentare de la 
el. 
— Îi boțise partea din față și cea din dreapta, spuse Vassvik. 
Larsen i l-a reparat. 
— Larsen? 
Steinar Vassvik făcu semn cu capul în direcția în care Stiller 
văzuse un vechi atelier auto, lângă șosea. 
— A murit, adăugă Vassvik. Dar nu cred că ai fi găsit vreun 
document la el, dacă asta era important. Larsen nu prea tăia 
chitante ori altceva. 
Stiller se gândi că Martin Haugen ar fi putut lovi o altă mașină 
ca să acopere urmele lăsate de accidentarea Nadiei Krogh. 
— Dar avea avarii? 
Înainte să forțeze un răspuns afirmativ, îi întrerupse telefonul. 
Era Nils Hammer. 
— Am primit un telefon de la poliţia din Trøndelag, spuse el pe 
scurt. Câinele de cadavre a indicat zona de refugiu, chiar lângă 
locul alunecării de teren. 
— Sosesc și eu, spuse Stiller și închise. 
li mulțumi lui Steinar Vassvik și se întoarse la mașină. Se 
apropiau de ceva. Acum era curios ce obținuse William Wisting 
din excursia la cabană. 

Primii stropi de ploaie loviră parbrizul chiar în timp ce urcară 
în mașină. 

— La tanc, comentă Martin, pornind motorul. 

Wisting se aplecă în față și se uită în sus la cerul întunecat și 
aproape că se lovi cu capul de parbriz când una dintre roțile din 
față ale mașinii intră într-o groapă mare din drum. Mașina săltă 
mai departe. Wisting își puse centura și se ținu de mânerul de 
deasupra portierei în timp ce camioneta se hurduca pe drum. In 
cele din urmă, ajunseră la barieră. Wisting ieși afară, în ploaia 
domoală, și ridică bariera. Martin trecu de ea și viră pe drumul 
principal pavat înainte ca Wisting să încuie lacătul și să urce din 
nou în mașină. 

Acum rulau lin pe asfalt. Martin porni radioul și Wisting se uită 
la ceasul de pe bord. Descoperi că era ora 15:00, exact în 
momentul în care la radio se citea o știre. Martin mări volumul 
radioului. Wisting era complet nepregătit, dar realiză ce avea să 
urmeze. 

Poliția confirmă că noaptea trecută au fost descoperite rămăşiţele 
unei persoane decedate pe autostrada E18, în Porsgrunn, și că 
presupune că ar fi vorba despre Nadia Krogh, dispărută cu mult timp 
în urmă. Căutările au fost iniţiate după ce, la începutul acestei 
săptămâni, a fost redeschis cazul vechi de 26 de ani. Autostrada E18 a 
fost închisă întreaga noapte pe timpul căutărilor... 

Prezentatorul continuă să vorbească despre cazul de răpire, dar 
Wisting nu mai auzi cuvintele. Inspiră adânc. Simțea că în 
habitaclul mașinii nu mai era aer. Acum urma confruntarea. 
Spasme dureroase îl înjunghiau în piept, ca în cazul unui început 
de atac de cord. Își întoarse încet privirea într-o parte. Efectul 
asupra lui Martin Haugen fusese mai puternic, chipul îi era 
schimonosit. 

— Au găsit-o, spuse Wisting încercând să continue jocul. 


Martin nu spuse nimic. Doar își îngustă ochii și își aţinti 
privirea pe drumul din faţa lor. 

Wisting nu știa dacă se mai putea preface că nu știe. Se 
tatonaseră reciproc timp de trei zile. Amândoi simţiseră ce se 
ascundea în spatele aparenţelor. Acum, presiunea devenise prea 
mare. 

— Trebuie să oprești, spuse el sec. Trage pe dreapta. Trebuie să 
vorbim. 

Martin nu reacționă nicicum, doar mașina prinse viteză. 

În câteva ore, peste un milion de persoane citiseră știrea despre 
descoperirea rămășițelor care aparțineau, probabil, Nadiei Krogh. 
Interesul pentru știre dusese și la o explozie a numărului de 
ascultători. Aproape 200 000 accesaseră primul podcast. 

Line o culcase pe Amalie și o lăsase să-și ia în pătuț un biberon 
cu lapte cald. Era un obicei pe care nu intenționa să îl mai 
păstreze, dar avea nevoie de liniște ca să lucreze. Conectă 
reportofonul la telefon și se așeză la birou. 

— Acesta este un podcast realizat în timp ce lucrăm efectiv la 
caz, începu ea, conștientizând sentimentul straniu de a nu vorbi 
în mod direct cu cineva. Au trecut doar puţin mai mult de 24 de 
ore de când am vorbit cu Robert Gran, dar de atunci s-au 
întâmplat multe. În urmă cu șase ore am plecat de la locul în care 
poliția crede că a descoperit rămășițele iubitei lui din anul 1987. 
Acum, voi încerca să îl sun. 

Formă numărul și auzi sunetul de apel în căști până când 
Robert Gran răspunse la telefon. 

— Bună, Robert, spuse Line făcând o pauză. Presupun că ești la 
curent cu ce s-a întâmplat noaptea trecută. 

În telefon se auzi cum inspiră adânc și lăsă apoi aerul să iasă cu 
forță. 

— Da, confirmă el. 

— Te-a anunțat cineva oficial? 

— Nu mi-a spus nimeni nimic. Nu am același rol ca părinții. Știu 
doar ce am văzut pe internet. 

— Am fost acolo. 

— Mi-am dat seama. 

— Ce părere ai despre faptul că a fost găsită? întrebă Line, 
sperând să obțină o reacție emoțională. 

— Este puțin ciudat. real, într-un fel. Am tot așteptat să se 
întâmple, și totuși este puțin neașteptat. 


Trase adânc aer în piept și apoi continuă. 

— Sper să descopere mai multe. Cine este vinovatul și cum s-a 
întâmplat. 

Nu reuși să obțină mai multe, așa că puse capăt discuţiei și o 
sună pe Liv Hovet ca să afle reacţia ei. 

— Azi dimineață am fost acolo să văd, spuse Liv Hovet. Este 
chiar lângă mine. Este înfricoșător să te gândești că a zăcut acolo 
în tot acest timp, pentru că asta sugerează că răpitorul este și el 
tot localnic. 

— La ce te referi? 

— Probabil că a fost răpită și ucisă aici, din moment ce trupul a 
fost ascuns aproape de locul dispariţiei. 

Line nu comentă ipoteza, dar nu mai credea că era vorba de o 
răpire. Fusese o invenție menită să ascundă ceea ce se întâmplase 
și să înlăture suspiciunile care planau asupra iubitului ei 
nevinovat. 

Odată terminată convorbirea, salvă discuția alături de celelalte, 

pentru ca Daniel Leanger să le poată edita. Apoi se concentră să 
înregistreze niște fraze de final. O făcu fără să aibă un text 
pregătit, ci doar câteva cuvinte-cheie notate pe carnețelul din fața 
ei. 
— În acest episod aţi aflat ce au cerut răpitorii ca să o elibereze 
pe Nadia Krogh și cum abia acum, după 26 de ani, a fost probabil 
găsită. Ce s-a întâmplat, cu adevărat? A fost o răpire care nu a 
decurs conform planului sau întregul mister al Nadiei Krogh 
ascunde altceva? Noi, realizatorii acestui podcast, credem că știm 
ce s-a întâmplat și că acest caz este mult mai complex decât ceea 
ce am văzut până acum, dar și că răspunsul este unul mult mai 
simplu. Ce știm și cine credem că este vinovat de moartea Nadiei 
Krogh veți afla în episodul următor. 

Opri reportofonul și rămase puțin pe gânduri, după care 
înregistră o altă versiune în care nu promitea nicio dezvăluire. 
Apoi încărcă ambele versiuni și lăsă la latitudinea lui Daniel și a 
editorilor să aleagă pe care o vor folosi. Personal, o prefera pe 
prima. Vedea dincolo de aparenţe și credea că știa ce se 
întâmplase. 

— Katharina a lovit-o? întrebă Wisting. 

Trunchiurile zvelte ale copacilor se succedau în viteză de o 
parte și de alta a mașinii. Martin nu răspunse, dar Wisting 
observă o mișcare discretă a capului, o încuviințare aproape 
imperceptibilă. 

— Tu doar ai ajutat-o să ascundă cadavrul? Ai făcut curățenie în 
urma accidentului? 

Mașina se înclină într-un viraj, fără ca Martin să încetinească. 

Wisting luă tăcerea drept o confirmare, dar pe reportofonul 
ascuns în mâneca hainei sale nu se înregistrase decât liniștea. 

— Îți amintești când ţi-am spus că eu cred că și-a făcut valiza ca 
să meargă la închisoare? continuă Wisting, dar nu primi niciun 
răspuns. Cred că voia să își asume responsabilitatea pentru ceea 
ce făcuse. Pentru moartea Nadiei. 

Se întreba până unde putea să meargă în confruntarea cu 
Martin Haugen. Indiferent ce-ar fi spus și ce-ar fi făcut, în acest 
moment Martin deținea controlul, căci el era cel care se afla la 
volan. 

— Codul de pe masa din bucătărie. Era o schiță care indica locul 
în care era ascunsă Nadia. 

Într-un fel, Katharina rezolvase cazul în locul lor, lăsând 
desenul pe masa din bucătărie. Martin ar fi putut să îl ia, când 
venise în casa goală, în urmă cu 24 de ani, dar nu se putea atinge 
de nimic. Chiar el își trimisese vecinul acolo ca să își întărească 
alibiul, dar asta îl și legase de mâini. Steinar Vassvik le-ar fi spus 
polițiștilor că văzuse pe masa din bucătărie un mesaj scris de 
mână și dispariția lui ar fi dat naștere la suspiciuni. 

Mașina luă virajul din scurt. Martin nu spuse nimic, ci acceleră 
și mai mult. 

Wisting privea înainte. Urma o porțiune de drum drept. Din 
sens opus, un camion ce transporta lemne se îndrepta către ei. 

— Mașina este în mișcare, raportă Hammer privind monitorul. 
Punctul roșu arăta că poziția mașinii lui Martin Haugen se 
schimbase. 

— Se întorc acasă, spuse Adrian Stiller. 

Telefonul lui Hammer sună. El răspunse, ascultă și ceru să îi fie 
trimise fotografii și documente. Apoi se întoarse către ceilalți. 

— Erau colegii din Trøndelag. Au descoperit ceva în porțiunea 
prăbușită a autostrăzii E6. Oase și rămășițe de oase, suficiente 
pentru a stabili că sunt de proveniență umană. 

— Katharina Haugen, afirmă Stiller și i se adresă Christinei Thiis. 
Este timpul să scrii un mandat de arestare. 

Procurorul încuviință și ieși din încăpere. 

— Cum procedăm? întrebă Hammer. Unde-l oprim? 

— Undeva pe traseu, răspunse Stiller. După ce îl lasă pe Wisting, 
dar înainte să ajungă acasă. 

Hammer se uită la monitor. 

— Avem 40 de minute, calculă el și începu să caute un număr de 
telefon. Avem nevoie de întăriri. Probabil că este înarmat. 

Stiller încuviință și rămase cu privirea fixată pe punctul roșu de 
pe monitor. Se oprise. 

— Trebuie să reîmprospătezi imaginea sau așa ceva? întrebă el, 
amintindu-și cum se blocase și mai devreme imaginea de 
supraveghere. 

— De obicei, nu, răspunse Hammer. Mișcarea este în timp real. 

Totuși, apăsă o tastă. Imaginea dispăru pentru câteva secunde 
după care apăru iar. Punctul roșu era în același loc, la jumătatea 
unui drum întins. 

Frontul de aer împins de camionul de gabarit mare balansă 
camioneta când cele două vehicule trecură în viteză unul pe 
lângă altul. 

Martin frână brusc și pătrunse într-un refugiu de pe marginea 
drumului. Mașina derapă pe macadam din cauza anvelopelor 
rigide. După ce se opriră, se întoarse către Wisting. 

— Trebuie să cobori. 
— Spune-mi ce s-a întâmplat, îl rugă Wisting. 

Martin clătină din cap. 

— Indiferent ce s-a întâmplat, putem găsi o soluție, continuă 
Wisting încercând să valorifice investiția făcută peste weekend. 
Poate că acum ți se pare că nu există nicio speranță. Dar eu cu 
asta mă ocup. Și vom găsi o soluție. 

Martin se aplecă și își puse capul pe volan. Pentru o clipă, păru 
că s-a resemnat, dar apoi scoase ceva ascuns sub scaun. Pistolul. 
În tot acest timp fusese în mașină. 

— Vreau să ieși din mașină, spuse el, așezând calm pistolul în 
poală. 

Wisting puse mâna pe mânerul portierei. 

— Mai întâi, aș vrea să știu ce s-a întâmplat, spuse el cu portiera 
întredeschisă. 

Martin înghiţi în sec. 

— A fost ideea mea. 

Apoi explică totul sacadat, ca și cum nu mai avea timp. 

— Am fost la Heistad. Cu colegii de muncă. A condus Katharina. 

Era însărcinată. Am propus să mergem pe drumul cel nou, care 
încă nu era dat în folosință. Fusese asfaltat în aceeași zi. Asfaltul 
era complet negru. Nu existau marcaje rutiere. Nici iluminat 
stradal. Nu am văzut-o deloc. Nu până când i s-a lipit fața de 
parbriz. 


— Un accident, spuse Wisting ca să diminueze gravitatea celor 
întâmplate. Era îmbrăcată cu haine închise la culoare. Nu avea 
nimic reflectorizant. 

— Fra un excavator acolo, continuă Martin. După 15 minute, nu 
mai rămăsese nicio urmă. Când ne pregăteam să plecăm, pe asfalt 
am văzut singurul lucru rămas de la ea. Portofelul. L-am luat cu 
noi. Totul a mers bine, dar apoi l-au arestat pe iubitul ei și 
Katharina a venit cu ideea răpirii. 

Cuvintele începură să curgă și mai repede. Tot ce ţinuse închis 
în el. Era ca un baraj care se sparge. Povesti cum accidentase 
mașina ca să ascundă urmele impactului și cum o afectaseră pe 
Katharina cele întâmplate. Pierduse sarcina și intrase în depresie. 
Voia să se autodenunțe, iar în noaptea de 10 octombrie 1989 
venise să îl vadă, în încercarea de a-l convinge să o facă și el 
odată cu ea. Se terminase în cel mai rău mod posibil. Torentul de 
cuvinte venea ca o confirmare a ceea ce își imaginase Wisting. 
Tot ceea ce discutaseră la cabană și care rămăsese nerostit până în 
momentul mărturisirii. Martin fusese târât în drama psihologică 
a Katharinei până când nu a mai rezistat. Acum, transfera vina și 
responsabilitatea asupra ei. 

— Trebuie să pleci, spuse el după ce se destăinui. 

— Hai să facem lucrurile cum trebuie, îl rugă Wisting. 

Martin Haugen ridică arma din poală și gesticulă din 
încheietură, făcându-i semn lui Wisting să plece. 

— leși! îi ordonă el. 

Adrian Stiller stătea cu braţele încrucișate la piept și cu 
picioarele depărtate în mijlocul camerei înghesuite de 
supraveghere tehnică. Îi plăcea sentimentul care îl cuprindea 
când tot ceea ce pusese în mișcare prindea din ce în ce mai multă 
viteză. li plăceau stresul și sentimentul de a fi responsabil pentru 
ceva important. 

Hammer puse telefonul mobil pe masa din faţa lui. 

— Cred că i s-a descărcat telefonul, spuse el. 

Stiller își frecă ochii. Pete colorate îi pâlpâiau sub pleoape. 
Când își întoarse din nou privirea spre monitor, punctul roșu se 
afla în același loc. 

— Putem să trimitem o mașină fără însemne? întrebă el. 

Hammer luă din nou telefonul. 

— Voi încerca la Telemark, ei sunt cel mai aproape. 
— Și restul echipajelor? 
— Se grupează acum în garaj. 

Stiller ascultă în timp ce Hammer vorbea cu colegii lor din 
Telemark, prezentându-le situaţia și indicându-le poziția mașinii 
lui Haugen. 

— Deocamdată, vreau doar să treceţi cu mașina și să observați, 
încheie Hammer. 

Stiller se întrebă dacă nu cumva insomnia îi juca feste. Punctul 
roșu de pe monitor părea să se miște din nou. Strânse ochii, îi 
deschise din nou, ținu privirea fixă și se convinse că așa era. 

— Au pornit, spuse el. 

Punctul roșu continuă să se deplaseze spre centrul orașului 
Porsgrunn, urmând același traseu ca în urmă cu două zile, când 
Haugen și Wisting merseseră la cabană. 

În ușa din spatele lor se auzi o bătaie ușoară. Stiller deschise. 

Era Christine Thiis, care se întorsese cu mandatul de arestare. 
— Noutăţi? se interesă ea. 


— Vor ajunge într-o jumătate de oră, zise Stiller arătând spre 
monitor. 

În timp ce spunea asta, cursorul viră la stânga, luând-o pe un 
traseu diferit. 
— Acum unde se duc? întrebă Christine Thiis, dar nu primi 
niciun răspuns. 
— Nu putem rămâne aici, spuse Stiller, prinzându-l pe Hammer 
de braț. Trebuie să mergem la mașină. 

Wisting rămase pe marginea drumului, urmărind camioneta 
care dispărea într-un nor de praf. 

Trecu un minut și jumătate până sosi o altă mașină. Wisting se 
așezase în mijlocul drumului și făcea semne cu brațele. Mașina 
încetini, după care claxonă, îl ocoli și trecu mai departe. O reacție 
complet firească. Probabil că avea o mină disperată. 

Își scoase legitimația din portofel și încercă să oprească 
următoarea mașină ținând brațul ridicat și palma deschisă, cum 
învățase la cursurile de agenți în urmă cu aproape 35 de ani. La 
volan era o tânără. Și ea încetini. Wisting îi întâlni privirea prin 
parbriz. Părea speriată și el renunță să o oprească, iar mașina 
trecu încet pe lângă el. 

Următoarea mașină se apropie din sens invers. Un Volvo mai 
vechi, albastru închis. Wisting îl făcu pe șofer să încetinească și 
mașina opri în dreptul lui. Șoferul era un tânăr în jur de 19 — 20 
de ani, cu șapcă și păr blond până la umăr. Cobori geamul și se 
uită în jur ca și cum s-ar fi așteptat să vadă o mașină cu probleme 
la motor sau care ieșise în decor. Wisting îi arătă legitimațţia și îi 
spuse că era vorba de o urgenţă care avea legătură cu un caz de 
răpire. 

— Cazul Krogh? întrebă tânărul. 

— De unde știi? 

— Păi numai despre asta se vorbește la știri. 

— Cum te numești? întrebă Wisting în timp ce ocoli mașina și 
urcă. 

— Even. 

— Bine, Even. Vreau să întorci. 

— Să întorc? 

— Da. Te-ai întâlnit cu o camionetă? 

— Una care mergea cu viteză, încuviință el, după o ezitare de 
câteva secunde. 


— Atunci cred că ar trebui să întorci numaidecât, spuse Wisting. 
Tânărul întoarse mașina și demară. 
— Nu-l vom ajunge din urmă. 
— O să aflu unde este, spuse Wisting fixându-și centura de 
siguranţă. Trebuie doar să împrumut telefonul tău. 
Tânărul băgă mâna în buzunarul interior al gecii de piele, 
scoase telefonul și i-l dădu lui Wisting. 

Stiller era la volan. Hammer stătea lângă el, cu tableta în poală. 
Punctul roșu se deplasa pe străzile din centrul orașului 
Porsgrunn. Viteza scăzuse considerabil. 

Telefonul mobil sună. Pe ecranul tabloului de bord apăru un 
număr necunoscut de mobil. Stiller răspunse folosind comanda 
de pe volan. Vocea care răsună în habitaclu era fermă. 

— Wisting sunt. 

— Unde ești? 

— Într-o mașină rechiziționată și vorbesc la un telefon 
împrumutat, răspunse ofițerul de investigații. Unde este Haugen? 
Aveţi localizarea lui? 

— E în mișcare, răspunse Stiller, lăsându-l pe Hammer să îi 
spună poziția exactă. Ce ţi s-a întâmplat? 

— Acoperirea a sărit în aer, explică Wisting. M-a dat jos din 
mașină. Are la el chestia aia pe care n-ai găsit-o când a picat 
curentul. 

Stiller înțelese că vorbea codat, pentru ca persoana care îl 
însoțea să nu înțeleagă că era vorba de o armă. 

— A spus ceva? întrebă el. 

— Da, confirmă Wisting. A mărturisit tot. 

Stiller ridică o mână de pe volan și strânse pumnul într-un gest 
triumfător. 

— S-a oprit, îl anunță Hammer. 

— Unde? 

— Tocmai a întors, se îndreaptă spre o altă direcție, raportă 
Hammer. 

— Încotro se îndreaptă? se interesă Wisting. 

Stiller se uită în jos, la tableta din poala lui Hammer și urmări 
cu privirea punctul roșu, dar așteptă puţin înainte să răspundă, 
ca să fie sigur. 

— Se pare că se îndreaptă spre locul faptei. 


Legătura telefonică se întrerupse din cauza zgomotului de 
fond. 
— Unde? întrebă Wisting. 
— E18, preciză Stiller. Unde am dezgropat-o pe Nadia. 

Păstrară linia telefonică deschisă. Wisting îi spuse tânărului de 
la volan să accelereze. 

— Intrăm pe E18, preciză el, estimând că urmau să ajungă în 
opt-nouă minute. 

Mută telefonul la cealaltă ureche. 

— Avem vreo mașină de poliție în zonă? 
— Noi suntem cel mai aproape, răspunse Stiller. Mai avem șase 
minute. 
— Și Martin Haugen? 
Hammer fu cel care îi răspunse: 
— Două minute. 

Merseră mai departe fără să mai spună nimic. Tânărul se 
apropie cu mașina de marginea drumului și depăși un 
taximetrist. 

— Pe unde o iau? întrebă el apropiindu-se de un sens giratoriu. 

Wisting își dădu seama că ar putea să traverseze Herøya și să 
iasă pe E18 la sud de locul descoperirii, în timp ce Stiller și 
Hammer s-ar apropia dinspre nord. Probabil că era și o cale mai 
rapidă. 

— La dreapta, spuse el indicând cu degetul. 

Un bărbat dintr-un BMW negru claxonă îndelung când tânărul 
se strecură înaintea lui. 

— Se apropie, îi anunță Hammer. Mai puțin de un minut. Avem 
un plan pentru această situație? 

Nici Wisting, nici Stiller nu-i răspunseră. 

Prin telefon, Wisting auzi stația radio din cealaltă mașină. Mai 
multe echipaje raportau poziţiile. In fundal se auzeau sirenele. 

— 200 de metri, raportă Hammer. 
Wisting mută din nou telefonul la cealaltă ureche. 
— 100 de metri, continuă Hammer. 


Prin stația radio a poliţiei se transmise un mesaj pe care 
Wisting nu îl înțelese. 
— Nu oprește! exclamă Hammer. Merge mai departe. 

Stiller înjură. Vocea lui era mai clară, vorbind aproape de 
microfonul telefonului. 
— Ce are de gând să facă? 
— A mai fost o dată acolo, spuse Wisting. Atunci l-a părăsit 
curajul. Se duce acasă la Hannah și Joachim Krogh să le spună ce 
s-a întâmplat cu fiica lor. 

Stiller înjură din nou. Wisting auzea cum lovește volanul. 
— Este înarmat și instabil psihic, le reaminti el. Nu avem nicio 
unitate care să-l poată intercepta? 
— Virează spre Heistad chiar acum, raportă Hammer. Ajunge în 
două minute. 

Mai multe mesaje erau transmise prin stația radio. Wisting își 
dădu seama că el era cel mai aproape, dar nu avea să ajungă la 
timp. 

Wisting ajunse primul. După 4 minute și 11 secunde. Îl instrui 
pe șofer să treacă încet pe lângă conacul familiei Krogh. Poarta de 
fier forjat era deschisă. Camioneta gri a lui Martin Haugen se afla 
înăuntru. Nu se vedea nimeni prin preajmă. Raportă prin telefon 
cele constatate și îl rugă pe tânăr să întoarcă și să tragă mașina pe 
marginea drumului, la 50 de metri mai jos de casă. 

— Ce facem? 
— Aşteptăm întăriri, răspunse Wisting. 

Tânărul încuviință, ca și cum era exact răspunsul pe care îl 
aștepta. 

Trei minute mai târziu, sosiră Adrian Stiller și Nils Hammer. 
Wisting îi mulțumi tânărului și deschise portiera ca să coboare. 

— Poţi pleca acum, îi spuse el. 
— Pot să rămân? întrebă tânărul. 
— Poţi să faci cum dorești, dar nu te apropia mai mult de atât. 

Se duse la Hammer și la Stiller. Când urcă în mașină, Hammer 
vorbea la telefon, informând echipele operative. 

— Sărmanii părinți, comentă Stiller. Ar fi trebuit să fie scutiți de 
asta. 

Wisting nu spuse nimic. 

— Chiar crezi că stă acolo și le povestește tot? întrebă Stiller. 
Inarmat? 

— Nu sunt acasă, spuse Hammer. Lăsă telefonul jos și privi spre 
casă. Au plecat departe de presă și de tot balamucul. 

Stiller se aplecă spre parbriz. 

— Este singur acolo? 

Pe stradă apărură trei mașini de poliție fără însemne. Una 
dintre ele trecu pe lângă casă, înainte de a opri. Din ea coborâră 
trei bărbați înarmați care intrară în grădina vecină și ocupară 
poziţii în spatele casei. Ofițerul coordonator se apropie de mașina 
în care stăteau cei trei anchetatori. 


— Nu vrem să se baricadeze înăuntru. Putem să-l sunăm și să 
încercăm să-l facem să iasă? 

Ceilalți doi din mașină se întoarseră spre Wisting. 

— Trebuie să împrumut un telefon, spuse el. 

Hammer i-l oferi pe al lui. Căută numărul și apoi îl sună. 

Martin nu răspunse. 

— Ar trebui să intrăm? întrebă coordonatorul trupelor de 
intervenție. 
— Verificaţi mai întâi mașina, îi spuse Wisting. 

Adrian Stiller porni motorul și mai avansă puțin, pentru a 
putea urmări lucrurile mai bine. Coordonatorul trupelor de 
intervenție dădu câteva comenzi scurte. Patru polițiști înaintară. 
Doi dintre ei îi îndreptară armele spre casă, în timp ce ceilalți se 
apropiară de camionetă. Unul dintre ei aruncă o privire în 
mașină înainte să o deschidă. 

— Este goală, raportă prin staţie. 
— Platforma, spuse Wisting. 

Își văzu lanseta. Era sprijinită de o tufă mare de flori și i se 
vedea doar vârful. Lângă ea se afla rucsacul lui. Probabil că 
Martin le dăduse jos. 

— Este sub prelată, adăugă el. 

Noi comenzi fură transmise prin stațiile radio. Supravegherea 
casei fu menținută, în timp ce doi polițiști merseră în spatele 
mașinii. Unul se îndepărtă câțiva pași și îndreptă arma spre 
platforma mașinii, iar celălalt se pregăti să o deschidă, cu mâna 
sprijinită pe tocul pistolului. 

Își făcură semn cu o scurtă înclinare din cap, după care 
coborâră prelata. Din mașină, Wisting și ceilalți puteau vedea 
tălpile unei perechi de ghete. Wisting deschise portiera și cobori. 
Polițistul care deschisese platforma își scosese din nou pistolul. 

— leși afară! ordonă el, fără să primească un răspuns. 

Wisting se apropie încet de ei. Un lichid de culoare roz se 
prelingea de-a lungul îmbinărilor platformei și se scurgea spre ușa 
de încărcare. Un amestec de sânge și saramură. 

Unul dintre polițiști îl apucă de un picior și îl trase pe Martin 
Haugen mai aproape de ușa de încărcare. Se aplecă pe jumătate 


deasupra lui, dar se întoarse imediat spre comandant și făcu un 
gest cu mâna peste propriul gât. Mort. 

Wisting se apropie și confirmă că persoana care zăcea acolo era 
Martin Haugen. 

Glonțul îi intrase prin tâmpla dreaptă, ieșise pe cealaltă parte și 
spulberase găleata cu pește. 

Avuseseră parte de momente frumoase. Fl și Martin Haugen, 
fiecare pe câte o buturugă, jos, pe malul apei, în timp ce găleata 
se umplea cu captura de peste weekend. 

Stiller veni alături. Wisting se întoarse spre el fără să spună 
nimic. Se întreba ce fel de persoană era Stiller, la o adică. Dacă 
într-o situație periculoasă era dintre cei care fugeau sau dintre cei 
care atacau. 

— Chiar a mărturisit? întrebă Stiller. 

Wisting căută sub mâneca gecii, desprinse micul dispozitiv de 
înregistrare și i-l dădu. 

— Găsești totul acolo, dacă echipamentul tău a funcționat. 
Stiller luă cipul ca și când ar fi fost un obiect rar și prețios. 
Wisting se întoarse spre trupul neînsuflețit al lui Martin 

Haugen, gândindu-se că nu era vorba de atac ori de fugă. Chiar 
dacă Martin Haugen credea că avea instinctul de a ataca, în 
ultimii 24 de ani fusese un fugar. O fugă la care tocmai 
renunțase. 

Amalie stătea pe canapea și se juca cu un iPad, în timp ce Line 
avea laptopul în poală când veni Wisting să le viziteze. 
Amândouă păreau la fel de concentrate. 

— Thomas a învățat-o, spuse Line fără să își ridice ochii din 
calculator. 

Wisting râse și o luă pe Amalie în brațe, însă fetița nu voia să 
lase iPadul din mână. 

— Poate că e mai sigur decât să se joace cu pixul, comentă el. 

Line abia dacă își ridică privirea din laptop. 

— Am crezut că ai renunţat la scris, spuse Wisting. 

— Asta e ceva diferit. 

— Am ascultat ultimul episod al podcastului, îi spuse Wisting, 
complimentând-o. Păcat că nu au fost mai multe. 

Știa că fuseseră planificate șase, dar numai trei se 
materializaseră, iar la momentul în care ultimul fusese dat 
publicității, cazul era deja rezolvat. 

— Ai un proiect nou? întrebă el, făcând semn cu capul spre 
laptop. 

— Acesta este proiectul de genealogie, îi explică Line ridicându- 
și privirea. Avem un Stiller în familie și m-am gândit că am putea 
fi înrudiți cu Adrian Stiller, undeva pe linie descendentă. Dar nu 
suntem. Mare păcat, aș zice, pentru că e bogat și nu are 
moștenitori. 

Wisting zâmbi la rândul lui. 

— Se pare că Stiller nu este numele lui real, continuă Line. 
Nimeni din familia lui nu se numește așa. Numele de familie al 
părinților este Palm. Locuiesc în Africa de Sud. Adrian este 
prenumele lui, dar și-a schimbat numele de familie când a 
împlinit 20 de ani și a revenit în Norvegia, unde s-a înscris la 
Academia de Poliție. 

Line se întoarse din nou spre ecranul laptopului. 


— Dar mai este ceva foarte interesant în privința lui. Prietena lui 

a dispărut și probabil că a fost ucisă. 
Wisting făcu ochii mari. 

— În Africa de Sud, când avea 18 ani, continuă Line. Tocmai 
făceam săpături în legătură cu asta. Nu a fost găsită niciodată, iar 
cazul este încă nerezolvat. Acum, 18 ani mai târziu, lucrează în 
grupul norvegian care se ocupă de cazuri neelucidate. Crezi că ar 
fi interesat să vorbească despre asta într-un interviu? 

— Nu-l cunosc prea bine. Dar mă îndoiesc. N-am auzit nimic 
despre lucrurile de care mi-ai spus și probabil că nu e ceva despre 
care ar vrea să vorbească. 

— Mai este în oraș? 

Wisting încuviință. 

— Mă voi întâlni cu el mai târziu. Mai avem câteva documente 
de finalizat. 

Line se uită gânditoare la ecran. Păreau să fie fotografii din 
paginile unor ziare de limbă engleză. 

— Trebuie să mai aflu câte ceva înainte să îl intervievez. 

Era timpul să facă ordine pe birou. Wisting sorta notițele de 
lucru și ciornele. Unele erau vechi de peste 20 de ani. Incă mai 
erau aspecte nelămurite, atât în privința Katharinei, cât și a 
Nadiei, dar cazurile fuseseră închise, chiar dacă unele întrebări 
aveau să rămână fără răspuns. 

Rămase cu un bilet în mână, pe care îl citi de mai multe ori 
înainte de a se îndrepta cu el spre biroul pe care îl folosea Adrian 
Stiller. 

Stiller făcea și el ordine. Punea dosarele într-o cutie goală de 
carton și arunca foile volante într-o altă cutie, pentru a fi 
reciclate. Cardul lui de acces se afla pe colțul mesei, pregătit să fie 
returnat. 

Părea mai vioi decât în ultimele zile. Odihnit. Wisting se gândi 
la ceea ce îi spusese Line despre iubita lui și la motivaţia aflată, 
probabil, în spatele dorinței de a lucra la cazuri vechi, 
neelucidate. 

— Știu, spuse el, intrând în birou. 

Stiller desprinse o listă cu numere de telefon de pe panoul de 
plută. 
— Ce anume? întrebă el întorcându-se spre Wisting. 
— Știu că tu i-ai scris biletul anonim lui Martin Haugen, preciză 
Wisting, ridicând o copie a biletului de un cuvânt. Știu. 

Stiller zâmbi. 
— Cum ai aflat? 
— Nu putea fi altcineva, explica Wisting. Doar Martin Haugen 
știa ce se întâmplase cu Nadia. În plus, am înţeles felul în care 
lucrezi. 
— Şi care este acela? 
— Folosești provocarea ca metodă de lucru și acționezi pe baza 
unor planuri ascunse. 

Stiller zâmbi din nou. 


— Haugen avea nevoie de un mic ghiont, ca să punem lucrurile 
în mișcare. 

— Pe tine te-am văzut acolo, afară, în seara zilei de 
10 octombrie? În ziua aniversării dispariţiei? 

— Fusesem doar să văd dacă a luat biletul, dacă era acasă și îl 
găsise. Dar a fost bine că ai apărut tu, pentru că așa nu am mers 
mai departe. Nu știam de camerele pe care le instalase. 

— L-am trimis să fie expertizat, spuse Wisting ridicând din nou 
biletul. 

— N-a fost înregistrat niciodată, nu l-am predat. Avea doar 
scopul de a-l face să fiarbă. 

Wisting nu știa ce anume nu-i plăcea: metoda sau faptul că nu 
fusese informat. 

— Am ascultat toată conversaţia dintre tine și Haugen, continuă 
Stiller. O voi trimite să fie transcrisă, dar conține tot ce e necesar 
pentru ca procurorul să închidă cazul. 

Wisting încuviință. 

— Un lucru însă nu-mi dă pace, continuă Stiller închizând cutia 
de carton. E complet pe lângă subiect, dar cadoul pe care ai spus 
că bunica i-l adusese Nadiei de la Paris și pe care familia nu a vrut 
să-l deschidă până când aceasta nu era găsită. Acum putem să 
aflăm ce conține? 

Wisting zâmbi. Inţelegea unde bătea Stiller. Nu exista un cadou 
de la Paris. Era o poveste inventată de Wisting în încercarea de a 
influența conștiința lui Martin și de a-l împinge spre o 
mărturisire. 

— Cuvinte sau fapte, continuă Stiller ridicând cutia de carton de 
pe masă. Este vorba de încercarea de a atinge un scop. 

Wisting împături foaia de hârtie pe care o ținea în mână. 
—Incotro mergi acum? Ai primit un nou caz? 

— Mă duc la Bergen, răspunse Stiller. În penitenciarul de acolo 
este un bărbat care îmi va spune unde a îngropat un cadavru în 
urmă cu 17 ani. 

Wisting făcu un pas în lateral în timp ce Stiller se îndreptă spre 
ușă. 

— Dar tu? întrebă el. Vreun nou caz important? 


Wisting clătină din cap. Pentru prima dată după foarte mult 
timp, biroul lui era complet gol. 


